(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ϞΕ΄

Τρίτη 22 Μαρτίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 1ο Γυμνάσιο Νίκαιας, τη Σχολή Μωραΐτη, το 1ο Δημοτικό Σχολείο Αρχαγγέλου Ρόδου, τη Γερμανική Σχολή, το Γυμνάσιο Βουκολιών Χανίων, το 9ο Δημοτικό Σχολείο Σπάρτης, το Δημοτικό Σχολείο Μαγούλας Λακωνίας και μαθητές από τη Γαλλία, σελ.
3. Επί διαδικαστικού θέματος, σελ.
4. Αναφορά στις τρομοκρατικές επιθέσεις που έγιναν στις Βρυξέλλες και καταδίκη αυτών, σελ.
5. Αναφορά στο προσφυγικό - μεταναστευτικό θέμα:, σελ.
6. Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις Εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Απαντήσεις Υπουργών σε ερωτήσεις Βουλευτών, σελ.
3. Ανακοίνωση του δελτίου επικαίρων ερωτήσεων της Πέμπτης 24 Μαρτίου 2016, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας για το RACVIAC - Κέντρο Συνεργασίας για την Ασφάλεια»., σελ.
2. Συζήτηση και ψήφιση επί της αρχής, των άρθρων των τροπολογιών και ψήφιση στο σύνολο του σχεδίου νόμου του Υπουργείου Οικονομικών: «Προσαρμογή της ελληνικής νομοθεσίας: α) στις διατάξεις της Οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013 και β) στο άρθρο 1 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 και άλλες διατάξεις», σελ.
3. Κατάθεση Εκθέσεως Διαρκούς Επιτροπής:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις Εκθέσεις της στα σχέδια νόμων του Υπουργείου Εθνικής Άμυνας:
 α) «Κύρωση του Μνημονίου Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Κυπριακής Δημοκρατίας στους τομείς Υποδομής και Περιβάλλοντος/ Ενέργειας», σελ.
 β) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κορέας για την Αμοιβαία Προστασία Διαβαθμισμένων Στρατιωτικών Πληροφοριών», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.
ΚΟΥΡΑΚΗΣ Α. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΕΣΥΡΟΠΟΥΛΟΣ Α. , σελ.
ΒΡΟΥΤΣΗΣ Ι. , σελ.
ΓΚΙΟΛΑΣ Ι. , σελ.
ΗΛΙΟΠΟΥΛΟΣ Π. , σελ.
ΚΑΚΛΑΜΑΝΗΣ Ν. , σελ.
ΚΟΥΡΑΚΗΣ Α. , σελ.
ΚΟΥΤΣΟΥΚΟΣ Γ. , σελ.
ΛΑΓΟΣ Ι. , σελ.
ΜΠΟΥΡΑΣ Α. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί της αναφοράς στο προσφυγικό - μεταναστευτικό θέμα:
ΑΛΕΞΙΑΔΗΣ Τ. , σελ.
ΑΜΑΝΑΤΙΔΗΣ Ι. , σελ.
ΒΡΟΥΤΣΗΣ Ι. , σελ.
ΔΑΝΕΛΛΗΣ Σ. , σελ.
ΗΛΙΟΠΟΥΛΟΣ Π. , σελ.
ΘΕΟΧΑΡΗΣ Θ. , σελ.
ΚΑΜΜΕΝΟΣ Δ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΡΑΣ Γ. , σελ.
ΛΟΒΕΡΔΟΣ Α. , σελ.
ΜΠΑΛΑΟΥΡΑΣ Γ. , σελ.
ΠΑΠΠΑΣ Χ. , σελ.

Γ. Επί της αναφοράς στις τρομοκρατικές επιθέσεις που έγιναν στις Βρυξέλλες:
ΑΛΕΞΙΑΔΗΣ Τ. , σελ.
ΒΡΟΥΤΣΗΣ Ι. , σελ.
ΔΑΝΕΛΛΗΣ Σ. , σελ.
ΗΛΙΟΠΟΥΛΟΣ Π. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΚΛΑΜΑΝΗΣ Ν. , σελ.
ΚΑΜΜΕΝΟΣ Δ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΡΑΣ Γ. , σελ.
ΛΑΓΟΣ Ι. , σελ.
ΛΟΒΕΡΔΟΣ Α. , σελ.
ΜΠΑΛΑΟΥΡΑΣ Γ. , σελ.
ΤΣΑΚΑΛΩΤΟΣ Ε. , σελ.

Δ. Επί του σχεδίου νόμου του Υπουργείου Εξωτερικών:
ΑΜΑΝΑΤΙΔΗΣ Ι. , σελ.
ΒΑΡΔΑΛΗΣ Α. , σελ.
ΠΑΠΠΑΣ Χ. , σελ.

Ε. Επί του σχεδίου νόμου του Υπουργείου Οικονομικών:
ΑΛΕΞΙΑΔΗΣ Τ. , σελ.
ΒΑΡΔΑΛΗΣ Α. , σελ.
ΒΕΣΥΡΟΠΟΥΛΟΣ Α. , σελ.
ΒΡΟΥΤΣΗΣ Ι. , σελ.
ΓΚΙΟΛΑΣ Ι. , σελ.
ΔΑΝΕΛΛΗΣ Σ. , σελ.
ΔΡΑΓΑΣΑΚΗΣ Ι. , σελ.
ΗΛΙΟΠΟΥΛΟΣ Π. , σελ.
ΘΕΟΧΑΡΗΣ Θ. , σελ.
ΘΕΟΧΑΡΟΠΟΥΛΟΣ Α. , σελ.
ΘΕΩΝΑΣ Ι. , σελ.
ΚΑΜΜΕΝΟΣ Δ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΤΣΙΑΝΤΩΝΗΣ Γ. , σελ.
ΚΟΥΤΣΟΥΚΟΣ Γ. , σελ.
ΛΑΓΟΣ Ι. , σελ.
ΛΟΒΕΡΔΟΣ Α. , σελ.
ΜΠΑΛΑΟΥΡΑΣ Γ. , σελ.
ΠΑΝΑΓΙΩΤΑΡΟΣ Η. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΣΤΑΘΑΚΗΣ Γ. , σελ.
ΤΣΑΚΑΛΩΤΟΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ϞΕ΄

Τρίτη 22 Μαρτίου 2016

Αθήνα, σήμερα στις 22 Μαρτίου 2016, ημέρα Τρίτη και ώρα 10.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής, κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-3-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϞΒ΄συνεδριάσεώς του, της Πέμπτης 17 Μαρτίου 2016, σε ό,τι αφορά την ψήφιση στο σύνολο του σχεδίου νόμου: «Αναγκαίες ρυθμίσεις για την εναρμόνιση της Ελληνικής Νομοθεσίας με τον νέο Κώδικα Αντιντόπινγκ του Παγκόσμιου Οργανισμού Αντιντόπινγκ και άλλες διατάξεις»)

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας για το RACVIAC – Κέντρο Συνεργασίας για την Ασφάλεια».

Κατ’ αρχάς, θα ήθελα να σας πω ότι η σημερινή συνεδρίαση θα διεξαχθεί σε δύο μέρη. Θα ξεκινήσουμε αρχικά με το πρώτο σχέδιο νόμου που είναι πολύ σύντομο και μετά θα συζητήσουμε πώς θα προχωρήσουμε με το δεύτερο σχέδιο νόμου.

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, μπορούν δηλαδή να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Με βάση το τι έγινε στην επιτροπή, κατά της Συμφωνίας ψήφισε η Χρυσή Αυγή και το Κομμουνιστικό Κόμμα Ελλάδας. Επομένως οι δύο εκπρόσωποι των δύο κομμάτων, ο κ. Παππάς και ο συνάδελφος από το Κομμουνιστικό Κόμμα Ελλάδας, θα έχουν τον λόγο εφόσον επιθυμούν για πέντε λεπτά.

Ορίστε, κύριε Παππά, έχετε τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, κύριε Υπουργέ, όπως είπαμε και στην επιτροπή, η συμφωνία αυτή υποτίθεται ότι υλοποιεί μέσω ενός συγκεκριμένου κέντρου τους ελέγχους των εξοπλισμών και την προώθηση μέτρων οικοδόμησης εμπιστοσύνης επί θεμάτων ασφαλείας και γενικότερα λειτουργεί για τη διεύρυνση συνεργασία στη νοτιοανατολική Ευρώπη. Υποτίθεται ότι με τη συμφωνία αυτή ελέγχονται οι συνθήκες εξοπλισμού της νοτιοανατολικής Ευρώπης.

Για μας φαίνεται ότι αυτή η συμφωνία είναι προσχηματική και ανειλικρινής. Το RACVIAC - Κέντρο Συνεργασίας για την Ασφάλεια είναι κάτι που δεν έχει καμμία απολύτως χρησιμότητα στην πράξη. Είναι ένα ακόμα ΝΑΤΟϊκό κατασκεύασμα, μια ακόμα δημιουργία πολυεθνικών κέντρων, κέντρων που υπερασπίζονται τα ΝΑΤΟϊκά συμφέροντα.

Τίθεται, λοιπόν, το εξής ερώτημα: Τι ακριβώς είναι αυτό το κέντρο; Τι κάνει και ποια είναι η αποστολή του; Διότι στην αποστολή του και στο πεδίο δραστηριοτήτων διαβάζουμε τα εξής: «…προάγει τον διάλογο για την ασφάλεια και τη μεταρρύθμιση του τομέα ασφαλείας, τον έλεγχο των εξοπλισμών, καθώς και τα μέτρα οικοδόμησης εμπιστοσύνης και ασφαλείας». Ακόμα κι αν κάποιος καλοπροαίρετα δεχόταν ότι μπορεί να γίνει κάτι τέτοιο -να γίνει ο έλεγχος-, δεν ορίζεται πώς αυτός θα γίνει στην πράξη. Δεν ορίζεται δηλαδή πώς θα ελεγχθούν αυτά τα ζητήματα. Θα υπάρχουν τυχόν κυρώσεις αν κάτι διαγνωστεί ότι κινείται εκτός του πλαισίου της συμφωνίας και κατ’ επέκταση του συγκεκριμένου κέντρου; Από ποιον θα επιβληθούν αυτές οι κυρώσεις; Ο έλεγχος των εξοπλισμών απαιτεί κυρίως ευρύτερη βούληση και δεν είναι κάτι που μπορεί να επιτευχθεί με τις όποιες συμφωνίες ή συνθήκες που στην ουσία συνάπτονται για να δημιουργούνται δομές στους μηχανισμούς της Ευρωπαϊκής Ένωσης και του ΝΑΤΟ.

Στην πράξη αυτό το κέντρο είναι άλλη μια ΜΚΟ, την υψηλή εποπτεία της οποίας έχει το ΝΑΤΟ και οι Βρυξέλλες, μια ΜΚΟ που εμπεδώνει τα νατοϊκά συμφέροντα και τις νεοταξικές πολιτικές.

Ομιλούμε, λοιπόν, για το ΝΑΤΟ. Ποιο ΝΑΤΟ; Αυτό, το οποίο μας έφερε είκοσι πέντε Τούρκους παρατηρητές στα ελληνικά νησιά, όπως τον Τούρκο παρατηρητή που πάτησε το πόδι του στη Χίο, ο οποίος στο διαβατήριό του είχε σφραγίδα του ψευδοκράτους. Και διάφοροι κυβερνητικοί προσπαθούν να μας πουν περιφραστικά ότι δεν τρέχει τίποτα και ότι σφράγισαν ένα χαρτί, το οποίο θα συνοδεύει το διαβατήριο του Τούρκου. Και όταν οι τοπικές αρχές –πολύ σωστά- είπαν ότι αυτός είναι παράνομος και θα πρέπει να αποχωρήσει, οι υπόλοιποι έξι Τούρκοι παρατηρητές είπαν ότι «εάν αποχωρήσει ο συνάδελφός μας, θα φύγουμε και εμείς». Γιατί δεν τους αφήσαμε να φύγουν; Ως πότε θα σκύβουμε το κεφάλι;

Παραμένει αυτό το ερώτημα, λοιπόν. Διότι, για εμάς, για τους Έλληνες εθνικιστές, η σημερινή πολιτική που διεξάγει η Κυβέρνηση –θα έλεγα μάλλον ο ετερόκλητος συνασπισμός των ανεύθυνων επικινδύνων, δηλαδή Τσίπρα-Καμμένου- οδηγεί σε μια εθνική αυτοκτονία.

Διότι, το ΝΑΤΟ που τόσο περήφανα ο κ. Καμμένος μάς έλεγε και στην Επιτροπή και στη Βουλή ότι συμφώνησε με την Ελλάδα να εποπτεύει και να αλωνίζει το ελληνικό Αιγαίο, θα είναι το ΝΑΤΟ αυτό, υπό την εποπτεία του οποίου το Αιγαίο μας θα μοιραστεί στη μέση, στον εικοστό πέμπτο Μεσημβρινό, δηλαδή ό,τι ακριβώς επιδιώκει η Τουρκία από το 1974 και μετά.

Το ΝΑΤΟ ποτέ δεν έπαιξε καθαρό παιχνίδι, δεν έπαιξε καθαρά σε ό,τι αφορά την Ελλάδα και σε ό,τι αφορά το Αιγαίο. Το ίδιο συμβαίνει και σήμερα. Και χάριν του ΝΑΤΟ και των γερακιών της Αμερικής αποθρασύνθηκαν και τα τουρκικά κυβερνητικά μέσα μαζικής ενημέρωσης. Διαβάζουμε: «Θα πάρουμε χωρίς στρατό τα νησιά μας». Το λένε ξεκάθαρα: Χωρίς στρατό έχουν πατήσει το πόδι τους οι Τούρκοι στα ελληνικά νησιά.

Κύριε Πρόεδρε, παρατηρούμε εν έτει 2016, λίγες ημέρες πριν τον εορτασμό της εθνικής μας επετείου της 25ης Μαρτίου, να δημιουργείται ένα εκρηκτικό μείγμα εθνικής αποδόμησης.

Από τη μία έχουμε τους δανειστές, την τεχνητή οικονομική κρίση και την οικονομική δικτατορία της Ευρωπαϊκής Ένωσης. Από την άλλη έχουμε το ΝΑΤΟ στο Αιγαίο και τελευταία έχουμε το «λαθρομεταναστευτικό» ή «προσφυγικό», όπως το λέτε εσείς, το οποίο είναι ένα εκρηκτικό πρόβλημα, σε συνδυασμό με το δημογραφικό.

Χθες το βράδυ –νομίζω ότι δεν ήσασταν εσείς εδώ, κύριε Πρόεδρε- ο εκπρόσωπος Τύπου της Χρυσής Αυγής, ο Ηλίας Κασιδιάρης, κατήγγειλε με δυναμικό ύφος τη μειοδοτική πολιτική του ΣΥΡΙΖΑ για τα εθνικά θέματα, όπως το λαθρομεταναστευτικό.

Κατηγόρησε τον Υπουργό, τον κ. Μουζάλα, για πράξεις ουσιαστικά εθνικής προδοσίας και δήλωσε πως εμείς, η μελλοντική εθνική κυβέρνηση της Χρυσής Αυγής –ο Θεός να δώσει και ο λαός να υποστηρίξει- θα τον απελάσει στα Σκόπια. Στις δυναμικές καταγγελίες του κ. Κασιδιάρη παρατηρήσαμε το εξής: Να αντιδρά ο συνήγορος του ΣΥΡΙΖΑ, ο Βουλευτής της Νέας Δημοκρατίας, ο κ. Κικίλιας, για να λάβει βέβαια και τις δέουσες απαντήσεις από τον κ. Κασιδιάρη. Αποκαλύφθηκε χθες η Νέα Δημοκρατία ως το δεκανίκι κατ’ ουσίαν του ΣΥΡΙΖΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καταθέσαμε χθες –και τελειώνω, κύριε Πρόεδρε- στα Πρακτικά την πρόταση νόμου -θα πάρει και την άγουσα με την κανονική της μορφή- του Λαϊκού Συνδέσμου- Χρυσή Αυγή για την πάταξη της λαθρομετανάστευσης. Όταν εφαρμοστεί αυτός ο εθνικός νόμος, το μείζον πρόβλημα του εποικισμού της Ελλάδας θα πάψει να υφίσταται.

Κύριε Πρόεδρε, θα σας καταθέσω στα Πρακτικά, διότι πολλή συζήτηση έχει γίνει τον τελευταίο καιρό, για να γίνει γνωστό και στον ελληνικό λαό την Εφημερίδα της Κυβερνήσεως λίγες ημέρες πριν, στις 9 Μαρτίου 2016. Με αυτήν, λοιπόν, την Εφημερίδα της Κυβερνήσεως, με αυτή την απόφαση του Υπουργού Εθνικής Αμύνης ο ελληνικός στρατός, οι Ένοπλες Δυνάμεις, τα παιδιά του ελληνικού λαού, αυτοί οι οποίοι υπηρετούν, οι μόνιμοι και οι στρατεύσιμοι, οι οποίοι έχουν καθήκον να προασπίζουν την εθνική κυριαρχία και ασφάλεια γίνονται κατ’ ουσίαν –και ας μην παρεξηγηθείτε με την έκφραση «Φιλιππινέζα», γιατί σημαίνει ότι είναι υπηρέτρια- «Φιλιππινέζες» των λαθρομεταναστών. Γίνονται υπηρέτες. Μου έρχονται μηνύματα από μονίμους αξιωματικούς, αλλά και από στρατεύσιμους. Ο στρατός βράζει. Δεν το ανέχονται άλλο πια αυτό. Και βλέπουμε να δίδονται κάποια ποσά τεράστια, 74 εκατομμύρια ευρώ, για σίτιση, για υγειονομικό, για διασκέδαση.

Είναι σκανδαλώδης αυτή η απόφαση, κύριε Πρόεδρε. Κάτι πρέπει να γίνει. Εμείς μαχόμαστε για να δοθούν οι προϋποθέσεις και τα χρήματα στον ελληνικό λαό που πένεται και όχι στους εποικιστές.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά τη συμφωνία καταλάβατε ότι την καταψηφίζουμε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής των Ελλήνων, σαράντα τέσσερις μαθητές και μαθήτριες και πέντε συνοδοί εκπαιδευτικοί τους, από το πρώτο τμήμα του 1ου Γυμνασίου Νίκαιας.

Καλωσορίσατε στη Βουλή των Ελλήνων.

(Χειροκροτήματα απ’ όλες τις πτέρυγες της Βουλής)

Κύριε Βαρδαλή, έχετε τον λόγο για πέντε λεπτά.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Συζητάμε σήμερα την κύρωση της συμφωνίας με αντικείμενο τη συμμετοχή της χώρας μας στο Κέντρο Συνεργασίας για την Ασφάλεια, το λεγόμενο RACVIAC. Ας δούμε, όμως, τι κέντρο για τη συνεργασία και την ασφάλεια είναι αυτό.

Αν δει κανείς μόνο το πότε ιδρύθηκε, για ποιο σκοπό, ποιες χώρες συμμετέχουν, εύκολα θα καταλάβει πως πρόκειται για ένα πολυεθνικό όργανο επεξεργασίας διακρατικών σχέσεων χωρών, που είτε ανήκουν στο ΝΑΤΟ είτε ανήκουν στην Ευρωπαϊκή Ένωση είτε συνεργάζονται στενά μαζί τους στο πλαίσιο της προώθησης των επιδιώξεων αυτών των οργανισμών.

Οι στόχοι και οι επιδιώξεις του ΝΑΤΟ και της Ευρωπαϊκής Ένωσης είναι γνωστοί. Και μόνο το γεγονός ότι το συγκεκριμένο κέντρο ιδρύθηκε αμέσως μετά τη διάλυση της Γιουγκοσλαβίας, αυτό από μόνο του λέει πολλά. Είναι γνωστός ο ρόλος του ΝΑΤΟ και της Ευρωπαϊκής Ένωσης, αλλά και των Ηνωμένων Πολιτειών της Αμερικής στη διάλυση της Γιουγκοσλαβίας. Διότι χρηματοδοτούσαν τις αντικαθεστωτικές ομάδες, όπως κάνουν και τώρα, βέβαια, στη Συρία και δρούσαν για τα δικά τους σχέδια, πραγματοποιώντας τους περίφημους αεροπορικούς βομβαρδισμούς. Σε αυτούς συνέβαλαν βεβαίως και τα GPS των διαφόρων μη κυβερνητικών οργανώσεων, που δήθεν παρακολουθούσαν τη μετανάστευση των πουλιών και αυτοί έδιναν πληροφορίες για το πού πρέπει να βομβαρδίζουν με μεγαλύτερη ακρίβεια τα αεροπλάνα του ΝΑΤΟ. Τώρα ξανάρχονται στην περιοχή για να φροντίσουν –ακούστε- την ασφάλεια της περιοχής, να οικοδομήσουν μέτρα εμπιστοσύνης και να ελέγξουν τους εξοπλισμούς που οι ίδιοι μοίρασαν.

 Λαμβάνοντας υπ’ όψιν το τρίτο άρθρο της συμφωνίας που λέει ότι κάνουμε έλεγχο των εξοπλισμών, δεν εννοούν βέβαια τη μείωση των εξοπλισμών, αλλά ουσιαστικά και σύμφωνα με την απαίτηση του ΝΑΤΟ θέλει πρώτα απ’ όλα την αύξηση κονδυλίων για τους εξοπλισμούς και αυτό επιδιώκει. Αυτό είναι δεδομένο.

Δεύτερον, επιδιώκει την τυποποίηση των εξοπλισμών, δηλαδή εξοπλισμοί που υπηρετούν τα σχέδια και τις δράσεις του ΝΑΤΟ και, αν κάποια απ’ αυτά τα υλικά που ήδη υπάρχουν θεωρούνται ξεπερασμένα, να πάνε για καταστροφή και σίγουρα να πάρουν στη θέση τους καινούργιο υλικό που σε καμμία περίπτωση δεν θα εξυπηρετεί τα συμφέροντα και τις ανάγκες της δικής μας χώρας ή και κάθε χώρας που συμμετέχει σε αυτό το κέντρο. Απλώς εξυπηρετεί τα συμφέροντα και τις ανάγκες του επιθετικού ιμπεριαλιστικού οργανισμού του ΝΑΤΟ και της Ευρωπαϊκής Ένωσης ενάντια στους λαούς της περιοχής.

Είναι, λοιπόν, φανερό ότι εμείς δεν μπορούμε να ψηφίσουμε με αυτό που γίνεται σήμερα στη Συρία, στην Ουκρανία, με τη νέα επίθεση που ετοιμάζεται στη Λιβύη, με την παρουσία του ΝΑΤΟ στο Αιγαίο, η οποία αφ’ ενός μεν αμφισβητεί κυριαρχικά δικαιώματα της χώρας μας και αφ’ ετέρου εμπλέκει τη χώρα μας σε καινούργιες περιπέτειες και με τις δαπάνες για εξοπλισμούς που απλώς εξυπηρετούν αυτά τα σχέδια του ΝΑΤΟ και της Ευρωπαϊκής Ένωσης στην περιοχή. Εμείς δεν μπορούμε να ψηφίσουμε και καταψηφίζουμε την παρούσα σύμβαση, διότι αυτή όχι μόνο δεν μειώνει τους εξοπλισμούς αλλά τους αυξάνει. Και μάλιστα τους αυξάνει για να μπορούν αυτοί οι εξοπλισμοί να είναι πιο προσανατολισμένοι στις απαιτήσεις του ΝΑΤΟ για τους πολέμους, που αυτό διεξάγει για τις ανάγκες του και βέβαια για τις ανάγκες υπεράσπισης των δικών του επιχειρηματικών ομίλων, του κεφαλαίου και των πολυεθνικών επιχειρήσεων.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Kύριε Υπουργέ, έχετε τον λόγο για πέντε λεπτά, όπως δικαιούστε. Αν πάρετε λιγότερο χρόνο, ακόμα καλύτερα.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Ευχαριστώ πολύ, κύριε Πρόεδρε.

Επειδή ακούστηκαν διάφορα πράγματα, αυτό που θέλω να πω σε σχέση με τον οργανισμό είναι ότι είναι ένας περιφερειακός οργανισμός. Είναι διεθνής ανεξάρτητος μη κερδοσκοπικού χαρακτήρα, περιφερειακής κυριότητας οργανισμός με εκπαιδευτικό και επιμορφωτικό προσανατολισμό. Έχει, δηλαδή, μια ήπια διπλωματική δράση. Για την επανένταξή μας σαν πλήρες μέλος σε αυτόν τον οργανισμό υπάρχουν λόγοι πολιτικής επιδίωξης βεβαίως και πάγιας πολιτικής της χώρας μας για τη στήριξη των περιφερειακών πρωτοβουλιών και των πολυμερών θεσμών στη νοτιοανατολική Ευρώπη. Δεν έχει καμμία σχέση με όσα ακούστηκαν.

Ποιος είναι ο σκοπός του; Είναι η σταθεροποίηση της περιοχής στη νοτιοανατολική Ευρώπη, ιδίως μετά τη διάλυση της πρώην Γιουγκοσλαβίας. Είναι η ενημέρωση και η ανταλλαγή απόψεων. Δεν έχει καμμία σχέση με ελέγχους εξοπλισμών ή οτιδήποτε άλλο. Είναι συμφέρον της χώρας μας να συμμετέχει σε τέτοιους οργανισμούς, έτσι ώστε και να παρεμβαίνει και να υπερασπίζεται τα εθνικά της συμφέροντα. Αυτός είναι ο λόγος για τον οποίο ζητάμε την κύρωση. Θα ήθελα να ευχαριστήσω τα κόμματα, τα οποία στη συντριπτική τους πλειοψηφία έχουν συμφωνήσει στην κύρωση αυτή.

Επίσης, θα ήθελα να ενημερώσω το Σώμα ότι στην ιστοσελίδα του Οργανισμού υπάρχουν όλοι οι απολογισμοί του οργανισμού από το 2008 και μετά. Όποιος συνάδελφος ενδιαφέρεται, μπορεί να την επισκεφθεί. Είναι οι απολογισμοί δράσης συνεδρίων, ομάδων εργασίας, ημερίδων κ.λπ..

Μία τελευταία μου εκτίμηση είναι ότι μία μέρα μετά την παγκόσμια ημέρα κατά του ρατσισμού, θεωρώ ότι κηρύγματα και απόψεις, οι οποίες ακούστηκαν στην Αίθουσα αυτή τη στιγμή, δεν έχουν καμμία θέση στην καρδιά των Ελλήνων, οι οποίοι αποτέλεσαν με τη δράση τους και τη στάση τους απέναντι στους πρόσφυγες παράδειγμα για όλον τον κόσμο και για όλη την Ευρώπη. Στην Ελλάδα ποτέ τέτοια κηρύγματα δεν θα βρουν γόνιμο έδαφος έτσι ώστε να καρποφορήσουν.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας για το RACVIAC – Κέντρο Συνεργασίας για την Ασφάλεια».

Ερωτάται το Σώμα: Γίνεται δεκτό το νομοσχέδιο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΧΡΗΣΤΟΣ ΠΑΠΠΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Εξωτερικών: «Κύρωση της Συμφωνίας για το RACVIAC – Κέντρο Συνεργασίας για την Ασφάλεια» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 14.α.)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζουμε με το δεύτερο σχέδιο νόμου.

 Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Οικονομικών: «Προσαρμογή της ελληνικής νομοθεσίας: α) στις διατάξεις της Οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013 και β) στο άρθρο 1 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 και άλλες διατάξεις».

Η Διάσκεψη των Προέδρων ομοφώνως αποφάσισε στη συνεδρίασή της στις 16-3-2016  τη συζήτηση του νομοσχεδίου σε μία συνεδρίαση. Προτείνω η συζήτηση του νομοσχεδίου να γίνει ενιαία, δηλαδή επί της αρχής, επί την άρθρων και επί των τροπολογιών.

Κατ’ αρχάς να αναφέρω ότι Κοινοβουλευτικοί Εκπρόσωποι είναι από τον ΣΥΡΙΖΑ ο κ. Μπαλαούρας, από τη Νέα Δημοκρατία ο κ. Βρούτσης, από τη Χρυσή Αυγή ο κ. Παππάς, από τη Δημοκρατική Συμπαράταξη ο κ. Λοβέρδος, από το Κομμουνιστικό Κόμμα ο κ. Καραθανασόπουλος, από το Ποτάμι ο κ. Δανέλλης, από τους ΑΝΕΛ ο κ. Παπαχριστόπουλος και από την Ένωση Κεντρώων ο κ. Καρράς, ενώ εισηγητές θα είναι από τον ΣΥΡΙΖΑ ο κ. Ιωάννης Γκόλιας, από τη Νέα Δημοκρατία ο κ. Απόστολος Βεσυρόπουλος, από τη Χρυσή Αυγή ο κ. Ηλίας Παναγιώταρος, από τη Δημοκρατική Συμπαράταξη ο κ. Ιωάννης Κουτσούκος, από το Κομμουνιστικό Κόμμα Ελλάδος ο κ. Αθανάσιος Βαρδαλής, από το Ποτάμι ο κ. Θεοχάρης Θεοχάρης, από τους ΑΝΕΛ ο κ. Δημήτριος Καμμένος, από την Ένωση Κεντρώων ο κ. Γεώργιος Κατσιαντώνης.

Σας κάνω τώρα την εξής πρόταση λαμβανομένου υπ’όψιν ότι το βράδυ έχουμε τη γνωστή συνεδρίαση για να τελειώσουμε όσο το δυνατόν γρηγορότερα. Η πρόταση που σας κάνω είναι η εξής -εάν τη δέχεστε για να τελειώσουμε νωρίτερα- και θα υπάρχει μια σχετική ανοχή: Οι χρόνοι των εισηγητών από δεκαπέντε λεπτά να γίνουν δώδεκα, ώστε να κερδίσουμε μισή ώρα, των Κοινοβουλευτικών Εκπροσώπων παραμένουν δώδεκα λεπτά ανάλογα και με το πόσοι συνάδελφοι θα γραφτούν -έχετε δικαίωμα με την ηλεκτρονική σας κάρτα στους δύο πρώτους εισηγητές να εγγραφείτε- και θα δούμε για τα περαιτέρω.

Έχουν κατατεθεί πέραν αυτών που ψηφίστηκαν στην επιτροπή, δύο τροπολογίες. Από ό,τι κατάλαβα, μπορεί να προσυπογράφονται και από τον κ. Σταθάκη, αλλά είναι αρμοδιότητας Υπουργείου Τουρισμού. Υποθέτω ότι ο κ. Σταθάκης ή η κ. Κουντουρά, πριν τελειώσουν οι εισηγητές, θα έρθουν να παρουσιάσουν τις δύο τροπολογίες.

Επίσης ακούω ότι θα κατατεθεί –δεν έχει κατατεθεί μέχρι στιγμής- και μία ακόμη τροπολογία από το Υπουργείο Οικονομικών, όχι με υπογράφοντα τον κ. Αλεξιάδη αλλά τον κ. Χουλιαράκη. Αυτό σημαίνει ότι αφού μας τις αναπτύξουν, οι εισηγητές και οι Κοινοβουλευτικοί Εκπρόσωποι -εφόσον το επιθυμούν- στις νέες τροπολογίες θα έχουν τη δυνατότητα να δευτερολογήσουν και να τοποθετηθούν επί των δύο τροπολογιών, που έχουν κατατεθεί, και της μίας, που είναι καθ’ οδόν, όπως έχω πληροφορηθεί.

Συμφωνεί το Σώμα με αυτήν τη διαδικασία;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Ωραία, σας ευχαριστώ πολύ.

Και έτσι ξεκινάμε με τον πρώτο εισηγητή από τον Σύριζα…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Ορίστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα ήθελα να πω κάτι το οποίο εκφράζει, νομίζω, σύσσωμο το Σώμα. Παρακολουθούμε με μεγάλη ανησυχία τα όσα συμβαίνουν αυτή τη στιγμή στις Βρυξέλλες, τα θέματα ασφαλείας και βεβαίως νομίζω τα πράγματα θα είναι διαφορετικά από σήμερα. Συνεπώς το ελληνικό Κοινοβούλιο, επειδή συνεδριάζει αυτή τη στιγμή, νομίζω ότι έχει την εντονότατη ανησυχία για το τι συμβαίνει.

Περιμένουμε ακριβώς –και πρέπει αυτό να το πούμε- να δούμε το τι έγινε, αν πρόκειται για τρομοκρατικές ενέργειες ή όχι και βεβαίως ευχόμαστε να μην υπάρχουν θύματα.

**ΠΡΟΕΔΡΕΥΩΝ (Νικήτας Κακλαμάνης):** Εγώ το πάω ένα βήμα παρακάτω και θα πω ότι εάν αποδειχθεί ότι είναι τρομοκρατική ενέργεια, είναι ομόφωνη η καταδίκη της πράξης αυτής.

Ευχαριστώ, κύριε Θεοχαρόπουλε.

Τον λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βασικός άξονας των νέων ρυθμίσεων είναι η διαφάνεια σχετικά με τη χρηματοοικονομική κατάσταση των εισηγμένων στο Χρηματιστήριο εταιρειών και ο εξορθολογισμός της υπάρχουσας χρηματιστηριακής νομοθεσίας.

Το νέο σχέδιο νόμου είναι ικανό να βελτιώσει το επενδυτικό περιβάλλον, να συμβάλει στην τόνωση της αγοράς και της οικονομίας και να παράσχει ασφάλεια δικαίου στις συναλλαγές, στο πλαίσιο ανασυγκρότησης της παραγωγικής βάσης, που είναι και κύριος στόχος της Κυβέρνησης.

Με στόχο να προσφερθεί μεγαλύτερη ευελιξία στις εισηγμένες εταιρείες και να μειωθεί η πίεση στους εκδότες κινητών αξιών, το νέο νομικό πλαίσιο καταργεί την υποχρέωση κατάρτισης τριμηνιαίων οικονομικών καταστάσεων για το πρώτο και τρίτο τρίμηνο. Έτσι, λοιπόν, θα έχουν δύο για κάθε οικονομική χρήση.

Οι εισηγμένες στο Χρηματιστήριο εταιρείες θα δημοσιεύουν εξαμηνιαίες και ετήσιες οικονομικές εκθέσεις και με αυτό τον τρόπο θα μειωθούν ιδιαίτερα οι οικονομικές επιβαρύνσεις για τις μικρομεσαίες επιχειρήσεις. Επιπλέον, παρατείνονται και οι προθεσμίες για τη δημοσίευση της ετήσιας και της εξαμηνιαίας οικονομικής έκθεσης. Στον αντίποδα, όμως, οι εκθέσεις αυτές θα είναι στη διάθεση του επενδυτικού κοινού για τουλάχιστον δέκα έτη, αντί των πέντε που προβλεπόταν μέχρι σήμερα, ώστε να εξασφαλίζεται ενισχυμένη δημοσιότητα και να υπηρετείται η ασφάλεια των συναλλαγών.

Στο ίδιο πλαίσιο και για να διευκολυνθεί η υποβολή, η προσβασιμότητα και η ανάλυση των ετήσιων οικονομικών εκθέσεων, προστίθεται νέα ρύθμιση σύμφωνα με την οποία από την 1η Ιανουαρίου 2020 οι ετήσιες οικονομικές εκθέσεις συντάσσονται πλέον σε ενιαίο ηλεκτρονικό μορφότυπο, υπό την προϋπόθεση ότι η Ευρωπαϊκή Αρχή Κινητών Αξιών και Αγορών θα έχει προβεί σε ανάλυση κόστους - οφέλους.

Το ίδιο θετικά αξιολογούνται και οι νέες διατάξεις του σχεδίου νόμου, οι οποίες διευκρινίζουν και απλοποιούν τον καθορισμό του κράτους-μέλους καταγωγής των εκδοτών και παρέχουν μεγαλύτερη ευχέρεια επιλογής νέου κράτους-μέλους καταγωγής, ώστε να ανταποκρίνεται κάθε στιγμή στην πραγματική κατάσταση των εκδοτών μέσα σε ένα συνεχώς μεταβαλλόμενο οικονομικό περιβάλλον. Εξειδικεύεται περαιτέρω και ο ορισμός του «εκδότη», ώστε να περιλαμβάνει εκτός από νομικά και φυσικά πρόσωπα.

Επιπροσθέτως, ενισχύεται η διαφάνεια σχετικά με τις πληρωμές που καταβάλλονται στις κυβερνήσεις από εκδότες των οποίων οι κινητές αξίες είναι εισηγμένες προς διαπραγμάτευση σε οργανωμένη αγορά και οι οποίοι ασκούν δραστηριότητες στους κλάδους της εξόρυξης ή της υλοτομίας από πρωτογενή δάση, καθώς προβλέπεται ότι οι πληρωμές αυτές θα γνωστοποιούνται σε χωριστή έκθεση και σε ετήσια βάση και θα παραμένουν στη διάθεση του κοινού για τουλάχιστον δέκα έτη.

Με σκοπό να διασφαλιστεί η ενημέρωση των εκδοτών και των επενδυτών σχετικά με τη δομή του ιδιοκτησιακού καθεστώτος των εταιρειών, αλλά και για την προστασία του επενδυτικού κοινού, διευρύνεται η υποχρέωση γνωστοποίησης κατοχής χρηματοπιστωτικών μέσων για όλα τα μέσα, που έχουν παρόμοια οικονομική επίπτωση με την κατοχή μετοχών και δικαιωμάτων απόκτησης μετοχών.

Έτσι, για την αποφυγή δημιουργίας εσφαλμένης εικόνας για την ιδιοκτησία των εισηγμένων εταιρειών, η υποχρεωτική γνωστοποίηση καλύπτει και περιλαμβάνει πλέον και νέα είδη χρηματοπιστωτικών μέσων, όπως κινητές αξίες, δικαιώματα προαίρεσης, συμβόλαια μελλοντικής εκπλήρωσης, συμβάσεις ανταλλαγής (swaps) και άλλα.

Αναφορικά με τον μηχανισμό κεντρικής αποθήκευσης πληροφοριών σχετικά με τις κινητές αξίες, που εισάγονται προς διαπραγμάτευση εισάγεται καινούργια θέσμιση υποχρέωσης του μηχανισμού να διασυνδέεται με τη δικτυακή πύλη, η οποία θα αποτελεί ευρωπαϊκό σημείο ηλεκτρονικής πρόσβασης, αποκαλούμενο «σημείο πρόσβασης», από την έναρξη λειτουργίας. Και με αυτό τον τρόπο προωθείται και εξασφαλίζεται η ευκολότερη ανταλλαγή δεδομένων και η πληροφόρηση σε ενιαία ευρωπαϊκή βάση.

Δεδομένης της αναγκαιότητας να διασφαλιστεί η συμμόρφωση προς τις απαιτήσεις του νόμου, οι νέες ρυθμίσεις ενισχύουν τις αρμοδιότητες της Επιτροπής Κεφαλαιαγοράς και τις εξουσίες της για να επιβάλλει κυρώσεις. Ειδικότερα, σε περιπτώσεις διαπίστωσης ότι οι οικονομικές εκθέσεις που υποβάλλονται από τους εκδότες δεν καταρτίζονται σύμφωνα με τις κείμενες διατάξεις, η Επιτροπή Κεφαλαιαγοράς μπορεί να ζητήσει επανέκδοσή τους ή δημοσίευση διορθωτικής σημείωσης.

Εξοπλίζεται προσέτι η Επιτροπή Κεφαλαιαγοράς, ενισχυόμενη με την εξουσία επιβολής υψηλότερων χρηματικών κυρώσεων και αυστηρών διοικητικών μέτρων, όπως είναι η δημόσια δήλωση, η οποία αναφέρει το υπαίτιο φυσικό ή νομικό πρόσωπο και τη φύση της παράβασης. Είναι επιτρεπτή η επιβολή αναστολής άσκησης δικαιωμάτων ψήφου και φθάνει μέχρι και διαγραφή κινητών αξιών.

Ακόμα προβλέπεται δημοσίευση των αποφάσεων που επιβάλλουν τις κυρώσεις και τα μέτρα αυτά, ώστε η δημοσίευση να είναι εύληπτη και να έχει και ένα αποτρεπτικό αποτέλεσμα στο ευρύ κοινό.

Με το άρθρο 1 της οδηγίας 51/2014 τροποποιούνται διατάξεις σχετικά με το ενημερωτικό δελτίο δημόσιας προσφοράς κινητών αξιών και εισαγωγής τους προς διαπραγμάτευση. Έτσι, λοιπόν, εισάγονται βελτιώσεις στον τρόπο γνωστοποίησης των τελικών όρων της προσφοράς, που δεν περιλαμβάνονται στο βασικό ενημερωτικό δελτίο ή σε συμπλήρωμα αυτού.

Ακόμη, η Επιτροπή Κεφαλαιαγοράς σε περίπτωση διασυνοριακών προσφορών ή όταν οι κινητές αξίες πρόκειται να εισαχθούν προς διαπραγμάτευση και σε οργανωμένη αγορά που βρίσκεται σε άλλο κράτος-μέλος, γνωστοποιεί τους όρους στην εποπτική αρχή του κράτους-μέλους υποδοχής και στην Ευρωπαϊκή Αρχή Αξιών και Αγορών.

Εισερχόμεθα πλέον στο άρθρο 6 του νέου νόμου, το οποίο αποτελεί εθνική επιλογή και σύλληψη της Κυβέρνησης. Με αυτό επιδιώκεται η ενίσχυση της διαφάνειας στις σχέσεις μεταξύ των πιστωτικών ιδρυμάτων και των μέσων μαζικής ενημέρωσης. Πιο συγκεκριμένα, όλα τα πιστωτικά ιδρύματα υποχρεούνται να δημοσιεύουν στην ετήσια έκθεσή τους και στην επίσημη εταιρική τους ιστοσελίδα όλες τις πληρωμές που έκαναν για λόγους διαφήμισης, προβολής ή προώθησης, άμεσα ή έμμεσα, προς τις επιχειρήσεις μέσων ενημέρωσης, καθώς και όλα τα ποσά που έχουν καταβάλει ως χορηγία ή από άλλη χαριστική αιτία, σε φυσικά ή νομικά πρόσωπα.

Η πολιτική αυτή πρωτοβουλία της Κυβέρνησής μας προάγει την αλήθεια και τη διαφάνεια στο πλαίσιο λειτουργίας του γραπτού και του ηλεκτρονικού Τύπου, κρίνεται δε αναγκαία για την αντιμετώπιση φαινομένων αδιαφάνειας και πιθανής αθέμιτης συναλλαγής μεταξύ των πιστωτικών εταιρειών και των μέσων μαζικής ενημέρωσης.

Το νέο σχέδιο νόμου βελτιώνει σημαντικά τους κανόνες του χρηματοοικονομικού τομέα και συμβάλλει στην τόνωση της αγοράς και της οικονομίας, στη σταθερότητα των συναλλαγών και στη δημιουργία ενός ασφαλούς επενδυτικού περιβάλλοντος. Η χρηματοοικονομική σταθερότητα και η εμπιστοσύνη στο χρηματιστηριακό σύστημα είναι απαραίτητες για μια επωφελή επενδυτική στρατηγική, για την οικονομική βιωσιμότητα και την ανάπτυξη.

Παράλληλα, η Κυβέρνηση -όπως προείπα- με την πρωτοβουλία της εισαγωγής του άρθρου 6, σχετικά με τις σχέσεις των πιστωτικών ιδρυμάτων και των μέσων μαζικής ενημέρωσης, αυξάνει τις εγγυήσεις διαφάνειας, προάγει την αλήθεια και την εμπιστοσύνη των πολιτών στους θεσμούς και συμβάλλει στην αντιμετώπιση αθέμιτων συναλλαγών και διασυνδέσεων.

Και, βέβαια, με ιδιαίτερη ικανοποίηση ακούσαμε προτάσεις προερχόμενες από την Ελάσσονα Αντιπολίτευση, ίσως και άλλες μερίδες, για επέκταση του μέτρου αυτού και σε άλλες εταιρείες του ευρύτερου δημόσιου τομέα καθώς και των ΔΕΚΟ, που, όπως είπε και ο κύριος Υπουργός, εξετάζεται θετικά από την Κυβέρνηση, προκειμένου να θεσμοθετηθεί, παρ’ όλο που οφείλω να επισημάνω ότι το σύνολο των κομμάτων, που κυβέρνησαν επί σαράντα και πλέον χρόνια τον τόπο, δεν είχαν λάβει τέτοια πρόληψη και πρωτοβουλία και δεν εφάρμοσαν κάποιο νομοθέτημα για την πάταξη φαινομένων αδιαφάνειας και αθέμιτων συναλλαγών, που, δυστυχώς, είχαν επηρεάσει αρνητικά και στιγματίσει έντονα τη δημόσια ζωή.

Είναι ανάγκη τώρα να σταθώ και δι’ ολίγων και στις τέσσερις υπουργικές τροπολογίες που εισήχθησαν στην επιτροπή.

Με την τροπολογία με γενικό αριθμό 282 και ειδικό αριθμό 63, όπως ενσωματώνεται πλέον σαν άρθρο 7 στο παρόν νομοσχέδιο, λαμβάνονται τα απαραίτητα εκείνα μέτρα για τη στελέχωση της Γενικής Διεύθυνσης Δημοσιονομικών Ελέγχων, ώστε αυτή πλέον να αποκτήσει ικανό αριθμό υπαλλήλων εχόντων επαρκή ελεγκτική εμπειρία, προκειμένου να εξασφαλισθεί η διενέργεια των απαιτούμενων ελέγχων.

Με την επόμενη τροπολογία, που πλέον έχει θεσμοθετηθεί ως άρθρο 8, επέρχεται μια νέα απαραίτητη διάταξη, που προέκυψε από τη θέσπιση του συμφώνου συμβίωσης, ώστε να υποβάλλεται κοινή πλέον φορολογική δήλωση από τους συμβιούντες εκ συμφώνου.

Επιπροσθέτως, παρατείνοντας αντίστοιχη ρύθμιση, που ίσχυσε για το φορολογικό έτος 2015, αντιμετωπίζονται, για λόγους δικαιοσύνης, άτομα όπως άνεργοι, νοικοκυρές, φοιτητές, συμμετέχοντες σε προγράμματα εργασιακής εμπειρίας και vouchers και εφόσον αυτοί έχουν πραγματικό εισόδημα, που δεν υπερβαίνει το ποσό των 6.000 ευρώ και το τεκμαρτό τους εισόδημα δεν ξεπερνάει τις 9.500 ευρώ και δεν ασκούν επιχειρηματική δραστηριότητα, προβλέπεται να φορολογούνται με την κλίματα των μισθωτών, οπότε έχουν τη γνωστή μείωση του φόρου των 2.100 ευρώ.

Με την τρίτη μέχρι τώρα κατατεθείσα τροπολογία, τη με αριθμό 284/65, όπως ενσωματώνεται στο άρθρο 9 του νομοσχεδίου, ρυθμίζονται τα θέματα των δανειακών συμβάσεων που έχει συνάψει ο Οργανισμός Διεξαγωγής Ιπποδρομιών Ελλάδος, ο ΟΔΙΕ, με πιστωτικά ιδρύματα και για τις οποίες είχε ήδη χορηγηθεί η εγγύηση του ελληνικού δημοσίου. Ακολουθώντας την ίδια πρακτική, που εφαρμόσαμε και με το Μέγαρο Μουσικής, το ανεξόφλητο υπόλοιπο των ανωτέρω δανείων αναλαμβάνεται του λοιπού από το ελληνικό δημόσιο.

Τέλος, με τη σχετική τροπολογία, την τέταρτη, που ενσωματώνεται πλέον ως άρθρο 10 στο νομοσχέδιο, παρατείνεται για έναν μήνα μέχρι την 3η Μαΐου 2016 η προθεσμία, προκειμένου να ενταχθούν σε ρύθμιση επαγγελματικά δάνεια και μικρών επιχειρήσεων, ώστε να είναι δυνατή και να επιδιωχθεί η ελάφρυνση ή και η διαγραφή μέρους των οφειλών τους.

Κύριοι συνάδελφοι, νομίζω ότι με τον παρόν νομοθέτημα επέρχονται οι αναγκαίες τροποποιήσεις για τη ρύθμιση των χρηματοοικονομικών δεδομένων, της χρηματιστηριακής πρακτικής και της εξομάλυνσης της οικονομίας. Είναι ένα νομοθέτημα που κρίνεται απαραίτητο, επάναγκες, είναι οδηγία της Ευρωπαϊκής Ένωσης, ενσωματώσαμε και τα άρθρα αυτά και νομίζω ότι πρέπει να τύχει συνολικής αποδοχής από όλες τις δυνάμεις του Κοινοβουλίου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στον εισηγητή της Νέας Δημοκρατίας, τον συνάδελφο κ. Βεσυρόπουλο Απόστολο.

Ορίστε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο για την προσαρμογή της ελληνικής νομοθεσίας στις διατάξεις της οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου της 22-10-2013 και στο άρθρο 1 της οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16-4-2014 έρχεται στο Κοινοβούλιο σε μια συγκυρία, κατά την οποία η Κυβέρνηση επιχειρεί διαρκείς ασκήσεις αποπροσανατολισμού από τα μεγάλα και σοβαρά προβλήματα που δημιούργησε η πολιτική της.

Στο πλαίσιο αυτό εντάσσεται και η απογευματινή συζήτηση προ ημερησίας διάταξης, που επιλέχθηκε τη στιγμή που η Κυβέρνηση οδηγείται σε μια νέα φοροεπιδρομή εναντίον κυρίως των μεσαίων και χαμηλών εισοδημάτων, τη στιγμή που ετοιμάζεται ένα νομοσχέδιο για το ασφαλιστικό με μειώσεις συντάξεων και εξοντωτικές ασφαλιστικές εισφορές που είναι αδύνατον να λειτουργήσουν αποτελεσματικά μέσα σε ένα κλίμα ύφεσης. Ήδη ο Αναπληρωτής Υπουργός Οικονομικών άρχισε να προετοιμάζει την κοινή γνώμη λέγοντας ότι τα δύσκολα πέρασαν και έρχονται τα χειρότερα!

Πόσο μακρινά ακούγονται όλα αυτά σε σχέση με το αλήστου μνήμης πρόγραμμα της Θεσσαλονίκης, το οποίο είμαι βέβαιος ότι δεν θέλετε να θυμάστε και πιο πολύ δεν θέλετε να σας το θυμίζουν!

Η Νέα Δημοκρατία αποτελεί δύναμη ευθύνης. Με αίσθημα ευθύνης απευθύνεται στους πολίτες. Όσες προσπάθειες αποπροσανατολισμού και αν κάνει η Κυβέρνηση, τα προβλήματα που συσσωρεύει η πολιτική της είναι εδώ. Δεν μπορούν να κρυφτούν. Τα βιώνει και τα υφίσταται κάθε πολίτης. Και εμείς είμαστε εδώ να τα αναδεικνύουμε μιλώντας με τη γλώσσα της αλήθειας, καταθέτοντας ρεαλιστικές και αξιόπιστες προτάσεις. Εμείς είμαστε εδώ και δεν θα αφήσουμε να πέσει τίποτα κάτω. Τίποτα δεν θα μείνει αναπάντητο. Το περίφημο ηθικό πλεονέκτημα η Κυβέρνησή σας το έχει απολέσει προ πολλού.

Σε ό,τι αφορά το νομοσχέδιο που συζητάμε σήμερα, η προσαρμογή των δύο συγκεκριμένων ευρωπαϊκών οδηγιών και η τροποποίηση των σχετικών νόμων, που επέρχεται νομοτελειακά, έχει δύο βασικούς στόχους.

Πρώτον, τη διαφάνεια σε ό,τι σχετίζεται με την πληροφόρηση που αφορά τα ιδιαίτερα χαρακτηριστικά εκδοτών, των οποίων οι κινητές αξίες έχουν εισαχθεί προς διαπραγμάτευση στη ρυθμιζόμενη αγορά. Με αυτό τον τρόπο οι επενδυτές θα έχουν πλήρη ενημέρωση και γνώση για τη δομή και το ιδιοκτησιακό καθεστώς των εταιρειών στις οποίες επενδύουν.

Δεύτερον, την ευελιξία στο πλαίσιο λειτουργίας των εκδοτών των κινητών αξιών, προκειμένου να μειωθεί η επιβάρυνση που προκύπτει από το διοικητικό κόστος, αλλά χωρίς να υπάρχουν εκπτώσεις σε θέματα διαφάνειας. Καθορίζεται με συγκεκριμένους όρους και με ένα νέο νομικό πλαίσιο το κράτος-μέλος καταγωγής όσων εκδίδουν χρεωστικούς τίτλους από τρίτες χώρες, με κανόνες και διαδικασίες που περιλαμβάνουν και την υποχρέωση σχετικής δημοσιοποίησης από την πλευρά του εκδότη.

Γνωρίζετε πολύ καλά ότι η Νέα Δημοκρατία λειτούργησε εποικοδομητικά απέναντι στο συγκεκριμένο νομοσχέδιο, το οποίο στηρίζουμε επί της αρχής. Δεν θέλω να μπω στον πειρασμό να θυμηθώ τον τρόπο με τον οποίο λειτουργούσε ο ΣΥΡΙΖΑ ως αντιπολίτευση κατά τη διάρκεια συζητήσεων νομοσχεδίων, που προέβλεπαν την προσαρμογή ευρωπαϊκών οδηγιών στην ελληνική νομοθεσία και ιδιαίτερα αυτών που αφορούσαν τη συνεργασία των φορολογικών αρχών των κρατών-μελών της Ευρωπαϊκής Ένωσης σε θέματα φοροδιαφυγής. Είναι νωπές οι μνήμες. Όλοι θυμόμαστε τη στείρα και ανεξήγητη άρνηση της τότε αξιωματικής αντιπολίτευσης να στηρίξει ακόμα και τα αυτονόητα, όπως εμείς πράττουμε σήμερα.

Φαντάζομαι ότι διαπιστώσατε όλο τον εποικοδομητικό τρόπο με τον οποίο προσέγγισε η Νέα Δημοκρατία το συγκεκριμένο νομοσχέδιο, αλλά και τις τροπολογίες που ήρθαν, οι οποίες φυσικά κατά την πάγια πρακτική σας στο νομοθετικό έργο δεν έχουν καμμία σχέση με το νομοσχέδιο.

Οι ρυθμίσεις της ευρωπαϊκής οδηγίας 2013/50 στοχεύουν στην υποχρέωση γνωστοποίησης κατοχής χρηματοπιστωτικών μέσων από την πλευρά του εκδότη. Γιατί γίνεται αυτό; Διότι, πολύ απλά, η κατοχή κάποιων χρηματοπιστωτικών μέσων μπορεί να έχει ανάλογες οικονομικές επιπτώσεις με την κατοχή μετοχών ή ανάλογων δικαιωμάτων και οι επενδυτές πρέπει να το γνωρίζουν. Η επιλογή και ο χαρακτηρισμός του κράτους-μέλους καταγωγής για τους εκδότες που προχωρούν στην έκδοση χρεωστικών τίτλων ήταν επίσης αναγκαία. Σύμφωνα με τις ρυθμίσεις του νομοσχεδίου για τους εκδότες τρίτης χώρας που εκδίδουν χρεωστικούς τίτλους ή μετοχές, το κράτος-μέλος καταγωγής υποχρεούται να είναι πλέον αυτό που επιλέγουν μεταξύ των κρατών-μελών, στα οποία οι κινητές αξίες τους έχουν εισαχθεί για διαπραγμάτευση σε οργανωμένη αγορά.

Πρέπει, επίσης, να διευκρινίσουμε ότι η αναφορά στους χρεωστικούς τίτλους αφορά αυτούς που η χρεωστική τους αξία ανά μονάδα είναι μικρότερη των 1.000 ευρώ, όπως αναφέρεται και στην παράγραφο 2 του άρθρου 2.

Προσδιορίζεται, επίσης, πλήρως και ο ορισμός του όρου «εκδότης». Στο εξής εκδότες θα θεωρούνται και οι εκδότες μη εισηγμένων κινητών αξιών που αντιπροσωπεύονται από τους αποθετήριους τίτλους, οι οποίοι μπορεί να αντιστοιχούν σε έναν αριθμό μετοχών. Με αυτό τον τρόπο έχουμε έναν ολοκληρωμένο ορισμό της έννοιας του εκδότη. Κατά κύριο λόγο, όμως, με τη συγκεκριμένη ρύθμιση γίνεται ξεκάθαρο ότι οι εκδότες κινητών αξιών μπορούν να είναι φυσικά πρόσωπα.

Σε ό,τι αφορά τις υποχρεώσεις του εκδότη κινητών αξιών για την εμπέδωση κανόνων διαφάνειας και ορθής λειτουργίας, αυτές συμπυκνώνονται στα εξής: Ο εκδότης πρέπει να δημοσιοποιήσει το κράτος-μέλος καταγωγής εντός περιόδου τριών μηνών από την ημερομηνία που οι κινητές αξίες του εισήχθησαν για πρώτη φορά προς διαπραγμάτευση σε οργανωμένη αγορά. Αν δεν το πράξει, ως κράτος-μέλος καταγωγής θεωρείται το κράτος-μέλος στο οποίο έχουν εισαχθεί προς διαπραγμάτευση οι κινητές αξίες του εκδότη. Αν οι κινητές αξίες του εκδότη έχουν εισαχθεί προς διαπραγμάτευση σε οργανωμένες αγορές, που βρίσκονται ή λειτουργούν σε περισσότερα του ενός κράτη-μέλη, τα εν λόγω κράτη-μέλη θεωρούνται κράτη-μέλη καταγωγής του εκδότη μέχρι ο εκδότης των κινητών αξιών να δημοσιοποιήσει ένα και μόνο κράτος-μέλος καταγωγής.

Καθίσταται σαφής και αδιαπραγμάτευτη η υποχρέωση ενημέρωσης από την πλευρά του εκδότη σε περίπτωση απόκτησης ή διάθεσης χρηματοπιστωτικών μέσων, ενώ υπάρχουν και κυρώσεις στην περίπτωση που δεν τηρηθεί ο συγκεκριμένος κανόνας.

Σε ό,τι αφορά την άλλη στόχευση του νομοσχεδίου για τη μείωση του διοικητικού κόστους για τις επιχειρήσεις, προκειμένου να ενισχυθεί και να αναπτυχθεί ο τομέας της χρηματαγοράς, σε αυτή εντάσσεται η κατάργηση της υποχρέωσης κατάρτισης τριμηνιαίων και εννιαμηνιαίων οικονομικών καταστάσεων για τις εισηγμένες εταιρείες στο Χρηματιστήριο.

Στο εξής οι οικονομικές καταστάσεις θα εκδίδονται από τις εισηγμένες εταιρείες κάθε εξάμηνο, ενώ παρατείνεται και η προθεσμία για τη δημοσιοποίηση αυτών των καταστάσεων, με απώτατο χρονικό όριο τους τέσσερις μήνες για την ετήσια οικονομική κατάσταση και τους τρεις μήνες για την εξαμηνιαία.

Η μείωση του διοικητικού κόστους και οικονομικού κόστους είναι εμφανής από τη συγκεκριμένη ρύθμιση, ενώ η κατάργηση των τριμηνιαίων και εννιαμηνιαίων οικονομικών καταστάσεων συνδέεται με την ήσσονα εποπτική σημασία που είχαν σε καθαρό πρακτικό επίπεδο. Γιατί; Διότι μόνο οι εξαμηνιαίες και ετήσιες οικονομικές καταστάσεις των εισηγμένων στο Χρηματιστήριο εταιρειών έχουν πιστοποιημένη εποπτική αξία, αφού υπογράφονται από ορκωτό λογιστή και όχι οι τριμηνιαίες ή εννιαμηνιαίες.

Πέρα από τη μείωση του διοικητικού και οικονομικού κόστους, η ρύθμιση αυτή δίνει διέξοδο στις δυσκολίες που αντιμετώπιζαν κάποιες εταιρείες να παρέχουν εγκαίρως και πριν την παρέλευση τριμήνου τα σχετικά στοιχεία, παρά το γεγονός ότι δεν υπήρχε κανένα πρόβλημα νομιμότητας στις συναλλαγές και τη διαχείρισή τους. Σε πολλές περιπτώσεις οι συγκεκριμένες εταιρείες απειλούνταν με κυρώσεις, ενώ η μη έγκαιρη δημοσιοποίηση των οικονομικών καταστάσεων ανά τρίμηνο αποτελούσε αφορμή για χαλκευμένες και κακόβουλες φήμες.

Εμείς αντιμετωπίζουμε θετικά την επέκταση των αρμοδιοτήτων και των δυνατοτήτων παρέμβασης της Επιτροπής Κεφαλαιαγοράς και ιδιαίτερα το να απαιτεί πρόσθετες πληροφορίες και στοιχεία που θα έπρεπε να περιλαμβάνονται στην ετήσια και εξαμηνιαία έκθεση του διοικητικού συμβουλίου κάθε εισηγμένης εταιρείας, αλλά και στην ετήσια και εξαμηνιαία οικονομική έκθεση, στοιχεία που μπορεί να αφορούν τη δραστηριότητα του εκδότη ή των ελεγχόμενων από τον ίδιο επιχειρήσεων.

Όμως, θέσαμε μία προϋπόθεση, για να μην αποτελεί η συγκεκριμένη ρύθμιση γράμμα κενό περιεχομένου. Ποια ήταν αυτή; Ήταν η ανάγκη ενίσχυσης με προσωπικό της Επιτροπής Κεφαλαιαγοράς, για να είναι σε θέση η τελευταία να επιτελέσει με αποτελεσματικότητα τον εποπτικό της ρόλο. Αυτή η ανάγκη είναι το ίδιο σημαντική με την πρόβλεψη για την επιβολή πιο αυστηρών οικονομικών κυρώσεων και προστίμων που περιλαμβάνονται στις διατάξεις του νομοσχεδίου.

Υπάρχει, επίσης και η διάταξη που προβλέπει ότι το επενδυτικό κοινό θα έχει πρόσβαση στις εξαμηνιαίες και ετήσιες εκθέσεις για ένα διάστημα τουλάχιστον δέκα ετών, ενώ μέχρι σήμερα το χρονικό όριο ήταν η πενταετία.

Θα ήθελα να κάνω μία αναφορά στο άρθρο 6, με το οποίο θα δημοσιοποιούνται οι αποφάσεις που θα λαμβάνουν οι διοικήσεις των πιστωτικών ιδρυμάτων για πληρωμές για σκοπούς εμπορικής διαφήμισης αλλά και για ποσά που θεωρούνται ως χορηγίες.

Συμφωνήσαμε όλοι η συγκεκριμένη διάταξη να επεκταθεί σε όλες τις επιχειρήσεις και τους οργανισμούς του δημοσίου. Δεν λύθηκαν, όμως, τα προβλήματα του τραπεζικού συστήματος με αυτή τη ρύθμιση, που εσείς και η πολιτική σας δημιουργήσατε και σας τα επεσήμανα αναλυτικά κατά τη διάρκεια της συζήτησης του νομοσχεδίου στην Επιτροπή Οικονομικών Υποθέσεων.

Κυρίες και κύριοι συνάδελφοι, κλείνω με μία αναφορά στις τροπολογίες που κατατέθηκαν. Νομίζω ότι είναι περιττό να επισημάνω την αντικοινοβουλευτική αυτή πρακτική που, αντί για εξαίρεση, την έχετε μετατρέψει σε κανόνα. Τι σας εμπόδιζε να φέρετε εδώ και πολύ καιρό την τροπολογία για την παράταση για το φορολογικό έτος 2015 της ρύθμισης που καθορίζει ότι τα χαμηλά εισοδήματα που αποκτούν άνεργοι, νοικοκυρές, φοιτητές και όσοι συμμετέχουν σε επιδοτούμενα προγράμματα εργασιακής εμπειρίας θα αντιμετωπίζονται ως εισόδημα από μισθωτή εργασία, στο οποίο θα υπολογίζεται και το ποσό της μείωσης φόρου της τάξεως των 2.100 ευρώ;

Μάλιστα, είχα καταθέσει και σχετική ερώτηση προς τον Υπουργό Οικονομικών και είχα επισημάνει ότι αυτό θα πρέπει να γίνει άμεσα και πολύ πριν την κατάθεση των φορολογικών δηλώσεων. Κι εσείς έρχεστε κυριολεκτικά την τελευταία στιγμή και φέρνετε συγκεκριμένη ρύθμιση.

Την ίδια στιγμή υπάρχουν κι άλλα ανοικτά θέματα. Είμαστε στο τέλος Μαρτίου και το σύστημα για την υποβολή των φορολογικών δηλώσεων ακόμα δεν έχει ανοίξει. Αυτό θα έχει επιπτώσεις στον αριθμό των δόσεων και στις ημερομηνίες για την καταβολή του φόρου εισοδήματος, υπό την έννοια ότι θα συσσωρευτούν φορολογικές υποχρεώσεις των πολιτών, με αποτέλεσμα να μην μπορούν οι τελευταίοι να ανταποκριθούν, αλλά και να υπάρχει αρνητική αντανάκλαση στα δημόσια έσοδα. Υπάρχει περίπτωση να μπορεί να καταβληθεί η πρώτη δόση του φόρου εισοδήματος τον Μάιο;

Γι’ αυτά τα ζητήματα ακόμα δεν έχουμε πάρει απάντηση ή, για να είμαστε πιο ακριβείς, η Κυβέρνηση δεν έχει απαντήσεις.

Θα αναφερθώ τώρα στην τροπολογία που καθορίζει διαφορετική ημερομηνία υποβολής φορολογικών δηλώσεων για τα φυσικά πρόσωπα που έχουν συμμετοχή σε νομικά πρόσωπα. Σας είπα και στην επιτροπή ότι έπρεπε να απαλειφθεί από την αιτιολογική έκθεση ο όρος της κερδοφορίας του νομικού προσώπου και χαίρομαι που το αντιληφθήκατε, αφού ένα φυσικό πρόσωπο δεν μπορεί να γνωρίζει αν θα κλείσει το οικονομικό έτος με κερδοφορία για το νομικό πρόσωπο στο οποίο συμμετέχει, προκειμένου να υποβάλει τη δήλωση.

Εξακολουθούμε, επίσης, να έχουμε σοβαρές ενστάσεις για την τροπολογία που αναφέρεται στο μητρώο δημοσιονομικών ελεγκτών και ελεγκτών της ΕΔΕΛ. Πρέπει να υπάρχει πλήρης διαφάνεια στη διαδικασία εκδήλωσης ενδιαφέροντος και επιλογής, όπως ακριβώς συνέβη και με τις διατάξεις που η δική μας η κυβέρνηση πρώτη εισήγαγε και εφάρμοσε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, η Νέα Δημοκρατία στηρίζει επί της αρχής το νομοσχέδιο. Η θέση ευθύνης που υιοθετούμε απέχει πολύ από τη θέση της στείρας άρνησης και του λαϊκισμού που εσείς είχατε υιοθετήσει στο πρόσφατο παρελθόν. Όμως, δεν πρέπει να παρερμηνεύεται. Δεν είναι λευκή επιταγή. Λευκή επιταγή δεν έχετε. Αντίθετα, έχετε συσσωρεύσει πολλά γκρίζα σύννεφα πάνω από τη χώρα. Η Κυβέρνησή σας έχει χάσει την εμπιστοσύνη των πολιτών, γιατί αντί να κερδίσει αυτή την εμπιστοσύνη με όπλο την αλήθεια, επιχείρησε να την κερδίσει με ψεύτικες ελπίδες και υποσχέσεις.

Η ώρα του λογαριασμού ήρθε, μόνο που ένα μεγάλο μέρος αυτού του λογαριασμού θα κληθούν να το καταβάλουν οι Έλληνες πολίτες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κι εμείς ευχαριστούμε, κύριε Βεσυρόπουλε.

Ο κ. Ηλίας Παναγιώταρος εκ μέρους της Χρυσής Αυγής, ως ειδικός αγορητής, έχει τον λόγο.

Ορίστε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Ακούσαμε τώρα τον εισηγητή της Νέας Δημοκρατίας που μας είπε πολύ ωραία πράγματα. Μας είπε ότι η Νέα Δημοκρατία αποτελεί δύναμη ευθύνης, τη στιγμή που το κόμμα του χρωστά 230 εκατομμύρια ευρώ στις τράπεζες και φυσικά δεν πρόκειται να τα αποπληρώσει ποτέ.

Ακούσαμε ότι η Νέα Δημοκρατία δεν δίνει λευκή επιταγή στην Κυβέρνηση ΣΥΡΙΖΑ-ΑΝΕΛ, αλλά ψηφίζατε κι εσείς μαζί στις 14 Αυγούστου το τρίτο μνημόνιο, το επαχθέστερο όλων, όσο και αν προσπαθείτε να δικαιολογηθείτε ότι αυτό το κάνατε για να μη βγούμε από την Ευρωζώνη, την ίδια στιγμή που σε γενικές γραμμές ψηφίζετε ό,τι ψηφίζουν και όλοι οι υπόλοιποι.

Ακούσαμε και ότι η Νέα Δημοκρατία είναι εδώ, για να επιλύσει τα οποιαδήποτε προβλήματα υπάρχουν στην ελληνική κοινωνία. Μα, εσείς δημιουργήσατε αυτά τα προβλήματα στην ελληνική κοινωνία, συγκυβερνώντας με το ΠΑΣΟΚ για σαράντα και πλέον έτη.

Ακούσαμε και τον εισηγητή του ΣΥΡΙΖΑ να ομιλεί, όπως και τους προηγούμενους εισηγητές σε άλλα νομοσχέδια. Έχουν γίνει βασιλικότεροι του βασιλέως ή ακόμα –για να το θέσω καλύτερα- μνημονιακότεροι και των πλέον μνημονιακών. Εάν ακούσει κάποιος τις ομιλίες σας, τις θέσεις σας και τις προθέσεις σας προ της 15ης Ιανουαρίου 2015, σίγουρα θα νομίζει ότι είστε ένα εντελώς διαφορετικό κόμμα, το οποίο δεν έχει καμμία σχέση με αυτό το οποίο κυβερνά εδώ και έναν χρόνο αυτή τη χώρα με τη σημαντική βοήθεια των Ανεξαρτήτων Ελλήνων.

Διαβάσαμε σήμερα στις εφημερίδες –θα το έχετε διαβάσει και αξίζει έναν σχολιασμό- τη δήλωση του κ. Στουρνάρα -ξέρετε- αυτού του τραπεζίτη, ο οποίος χρεοκόπησε αρκετές τράπεζες μέχρι να γίνει διοικητής της Τραπέζης της Ελλάδος και να χρεοκοπήσει και ολόκληρη χώρα. Είπε το βαρυσήμαντο ότι δεν προκάλεσαν την κρίση τα μνημόνια. Ίσως να έχει και δίκιο.

Την κρίση προκάλεσαν οι πολιτικοί, που έφεραν την πατρίδα μας εδώ και αναγκάστηκαν με το πιστόλι στον κρόταφο –όπως λένε- να ψηφίσουν τα μνημόνια, για να πάρουν τα λεφτά, οι χρεοκοπημένοι τραπεζίτες αυτοί, που διέλυσαν το τραπεζικό σύστημα όχι μία αλλά πολλάκις, δανειζόμενοι άνω των 200 δισεκατομμυρίων ευρώ από τον ελληνικό λαό. Χρεωνόταν ο ελληνικός λαός για να δανείζονται οι τράπεζες να χρεοκοπούν και να ξαναχρεοκοπούν και να ξαναχρεοκοπούν και το γνωστό σενάριο. Και απ’ ότι όλα δείχνουν, λίαν συντόμως θα έχουμε και νέα δανειοδότηση των τραπεζών και πάλι από τον δύστυχο ελληνικό λαό.

Αλήθεια, έτσι νομίζετε ότι θα ανακάμψει η λαβωμένη ελληνική οικονομία; Έτσι θα εξυγιανθεί το χρηματοπιστωτικό μας σύστημα, αυτό το οποίο είναι ανυπόληπτο στα πέρατα της γης, με ενσωματώσεις οδηγιών σύμφωνα με την Ευρωπαϊκή Ένωση; Διότι περί αυτού πρόκειται. Είναι ένα νομοσχέδιο το οποίο σας έφεραν απ’ έξω και σας υποχρεώνουν να ενσωματώσετε διάφορες οδηγίες με βάση τα πρότυπα της Ευρωπαϊκής Ένωσης.

Και λέει ο τίτλος του νομοσχέδιου: «Προσαρμογή της ελληνικής νομοθεσίας: α) στις διατάξεις της Οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013 και β) στο άρθρο 1 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 και άλλες διατάξεις».

Είναι περισσότερο τεχνικές διατάξεις. Στα άρθρα 1 έως 5 ενσωματώνεται στην ελληνική νομοθεσία η οδηγία η οποία προείπαμε, που τροποποιεί άλλη οδηγία. Μιλάμε για αμιγώς τεχνικές διατάξεις.

Το μόνο που μπορεί να αντιληφθεί κάποιος είναι στο άρθρο 2. Οι εισηγμένες στο Χρηματιστήριο εταιρείες θα εκδίδουν πλέον οικονομικές καταστάσεις εξάμηνες και ετήσιες αντί τρίμηνες και εννεάμηνες. Λες και αυτό θα βοηθήσει την ανάκαμψη του ελληνικού χρηματιστηρίου, το οποίο πνέει τα λοίσθια.

Επίσης, παρατείνεται η προθεσμία αυτών των καταστάσεων σε τέσσερις μήνες για την ετήσια οικονομική κατάσταση και σε τρεις μήνες για την εξάμηνη από τη λήξη της περιόδου αναφοράς. Αυτό γίνεται, για να μειωθεί η γραφειοκρατία καθώς και το κόστος των αναφορών αυτών. Επίσης, ενισχύονται οι εξουσίες της Επιτροπής Κεφαλαιαγοράς, καθώς προβλέπεται η δυνατότητα υποβολής υψηλών χρηματικών κυρώσεων.

Βλέπουμε ένα άρθρο το οποίο έχει ενδιαφέρον και χρήζει σχολιασμού. Είναι το άρθρο 6. Προβλέπει ότι κάθε πιστωτικό ίδρυμα θα δημοσιοποιεί στην ετήσια έκθεση και στην επίσημη εταιρική του ιστοσελίδα το συνολικό ποσό που διαθέτει ετησίως για κάθε είδους εμπορική διαφήμιση άμεση ή έμμεση, καθώς και την κατανομή του ποσού αυτού αναλυτικά ανά νομικό πρόσωπο-μέσο μαζικής ενημέρωσης.

Επιπλέον, θα δημοσιοποιεί κάθε είδους πληρωμή που δεν εμπίπτει στον προϋπολογισμό της εμπορικής διαφήμισης, παραδείγματος χάριν, χορηγία που καταβάλλει στο πλαίσιο των δημοσίων σχέσεων του ή άλλων δραστηριοτήτων προς μέσο μαζικής ενημέρωσης αλλά και κάθε είδους πληρωμή που καταβάλλει ως χορηγία προς οποιονδήποτε.

Η δημοσιοποίηση θα γίνεται αναλυτικά ανά νομικό πρόσωπο που είναι ο τελικός αποδέκτης, ενώ εάν ο αποδέκτης είναι φυσικό πρόσωπο τα σχετικά ποσά θα δημοσιοποιούνται συγκεντρωτικά.

Με κοινή απόφαση του Υπουργού Οικονομικών και του εκάστοτε αρμόδιου Υπουργού για θέματα εποπτείας των νομικών προσώπων και φορέων, που υπάγονται στη Γενική Γραμματεία Ενημέρωσης και Επικοινωνίας, μπορεί να εξειδικεύονται οι υποχρεώσεις των πιστωτικών ιδρυμάτων κατά το παρόν άρθρο, ιδίως όσον αφορά τον βαθμό ανάλυσης και τον τρόπο παρουσίασης των σχετικών πληροφοριών.

Είναι ένα άρθρο το οποίο έχει ενδιαφέρον. Δείχνει ότι γίνεται μια προσπάθεια προκειμένου να σταματήσει αυτή η εκροή χρημάτων από τις τράπεζες προς διαφόρους, τάχα μου για διαφήμιση. Αλλά -όπως βγαίνουν συνεχώς μέρα με την ημέρα στοιχεία- προφανώς θα είναι άλλου είδους δοσοληψίες οι περισσότερες εξ αυτών.

Βέβαια, θα πρέπει να σκεφτούμε για τις διαφημίσεις, γιατί και εδώ αξίζει να σχολιάσουμε. Αν παρακολουθήσει κάποιος τις διαφημίσεις των τεσσάρων τραπεζών, που έχουν απομείνει, θα δει αυτές τις ημέρες, είτε σε στάσεις λεωφορείων είτε στην τηλεόραση είτε σε διάφορα άλλα μέσα, ότι, αν δεν ξέρει κανείς ποιες είναι αυτές οι τράπεζες, θα νομίζει ότι είμαστε στην Ελβετία ή σε κάποια άλλη χώρα, που το τραπεζικό σύστημα στην κυριολεξία ανθεί, αναπτύσσεται και προχωράει. Η ολοκληρωτική εξαπάτηση του ελληνικού λαού μέσω αυτών των διαφημίσεων! Δηλαδή, λεφτά τα οποία πετιούνται, για να διαφημίζουν την πολλάκις χρεοκοπία τους.

Και σίγουρα και αυτό θα έπρεπε να είναι ένα αντικείμενο ερεύνης και ελέγχου, πώς είναι δυνατό να εξαπατάται ο ελληνικός λαός μπροστά στα μάτια του με τέτοιον πρόστυχο τρόπο, όπως προείπαμε, για τις διαφημίσεις.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγιώταρε, συγγνώμη για λίγα δευτερόλεπτα, θα σας τα κρατήσω.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι τέσσερις μαθήτριες και μαθητές και δύο εκπαιδευτικοί συνοδοί από τη Σχολή Μωραΐτη και πενήντα έξι μαθήτριες και μαθητές και έξι εκπαιδευτικοί συνοδοί από το δεύτερο τμήμα του 1ου Γυμνασίου Νίκαιας.

Η Βουλής τους καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε, κύριε Παναγιώταρε.

**ΗΛΙΑΣ ΠΑΝΑΓΙΩΤΑΡΟΣ:** Αυτό γίνεται την ίδια ώρα, επαναλαμβάνω, όπου ο ελληνικός λαός κατατάσσει τις τράπεζες σε πολύ χαμηλή σειρά, μέσω ενός βαρόμετρου, το οποίο είδε το φως της δημοσιότητας πριν από λίγες ημέρες. Θεωρεί τις τράπεζες εντελώς ανυπόληπτες. Και τη στιγμή που ο ελληνικός λαός πένεται, που η ελληνική οικονομία καταστρέφεται για έβδομο συνεχές έτος και δεν γίνεται τίποτα επί της ουσίας για να διορθωθούν τα κακώς κείμενα, εμείς φέρνουμε τυπικές τροπολογίες νομίζοντας ότι έτσι θα σώσουμε την ελληνική οικονομία και την ελληνική κοινωνία.

Φέρατε και κάποιες τροπολογίες άσχετες, που θα μπορούσαν να έχουν έρθει σε άλλα νομοσχέδια περισσότερο συναφή, να έχουν κάποια σχέση. Είναι τέσσερις μέχρι στιγμής και τώρα μας είπατε ότι θα έρθει και μία ακόμα για τις οποίες επιφυλασσόμεθα. Στο τέλος θα σας πούμε την άποψή μας.

Η τροπολογία 283/64 είναι μια τροπολογία που περιέχει τρεις ρυθμίσεις. Με την πρώτη ρύθμιση προβλέπεται διαφορετική προθεσμία υποβολής της δήλωσης φορολογίας εισοδήματος για τα φυσικά πρόσωπα και τις νομικές οντότητες που τηρούν απογραφικά βιβλία. Με τη δεύτερη ρύθμιση δίνεται η δυνατότητα στα πρόσωπα που έχουν συνάψει σύμφωνο συμβίωσης, να υποβάλλουν κοινή δήλωση φορολογίας εισοδήματος και να έχουν την ίδια αντιμετώπιση με τους έγγαμους, δηλαδή, κοινή κάλυψη τεκμηρίων και μεταφορά φορολογικών εκπτώσεων. Ευτυχώς που γίνονται όλα αυτά και η κοινωνία μας προοδεύει και προχωράει. Τέλος, παρατείνεται για το 2015 –ίσχυε μέχρι το 2014- η σχετική διάταξη, με την οποία τα εισοδήματα, που αποκτούν περιστασιακά ή ευκαιριακά απασχολούμενοι, άνεργοι, νοικοκυρές, φοιτητές, συμμετέχοντες σε προγράμματα εργασιακής εμπειρίας και εφόσον δεν είναι επιτηδευματίες, δεν έχουν κάνει, δηλαδή, έναρξη εργασιών, να αντιμετωπίζονται φορολογικά, για λόγους φορολογικής δικαιοσύνης, ως εισόδημα από μισθωτή εργασία υπολογιζομένου του ποσού της μείωσης φόρου των 2100 ευρώ.

Ενώ περιέχει και θετική ρύθμιση η τροπολογία, πρέπει να καταψηφιστεί από εμάς και θα καταψηφιστεί γι’ αυτό που σας είπα, για τη δεύτερη ρύθμιση, που εξομοιώνει όσους συνάπτουν σύμφωνο συμβίωσης με όσους είναι έγγαμοι.

Βλέπουμε άλλη τροπολογία, την 2285/66, όπου παρατείνεται μέχρι τις 3-5-2016, από 31-3-2016 που ισχύει σήμερα, η προθεσμία για την υποβολή αιτήσεων των βιώσιμων μικρών επιχειρήσεων και επαγγελματιών αναφορικά με την ελάφρυνση και τον διακανονισμό οφειλών τους προς τους χρηματοδοτικούς φορείς, το δημόσιο και φορείς κοινωνικής ασφάλισης. Με τον τρόπο αυτό αναμένεται να ενταχθούν περισσότερες μικρές επιχειρήσεις και επαγγελματίες, λόγω της παράτασης για ένα μήνα ακόμα της δυνατότητας υποβολής αιτήσεων, στις διατάξεις που αφορούν την ελάφρυνση και διαγραφή μέρους των οφειλών τους προς τα πιστωτικά ιδρύματα, στα κεφάλαια των οποίων το δημόσιο συμμετέχει μέσω του Ταμείου Χρηματοπιστωτικής Σταθερότητας, ΤΧΣ. Είναι μία θετική τροπολογία που θα την υπερψηφίσουμε.

Υπάρχει η τροπολογία σχετικά με τον ΟΔΙΕ. Υπάρχει και η τροπολογία σχετικά με το Μητρώο Δημοσιονομικών Ελεγκτών. Τις τροπολογίες για τον ΟΔΙΕ και το Μητρώο των Δημοσιονομικών Ελεγκτών, θα τις καταψηφίσουμε.

 Θα ήθελα να ξανατονίσω ότι οι τράπεζες επί της ουσίας είναι χρεοκοπημένες, από τη στιγμή που οι καταθέτες δεν μπορούν να πάρουν τα λεφτά τους λόγω των capital controls, τα οποία τάχαμου τα φέρατε για σύντομο χρονικό διάστημα, αλλά απ’ ό,τι φαίνεται θα διαιωνιστούν μέχρι να εξαντληθούν τα κεφάλαια των πολιτών, αφού θα τους τα έχετε πάρει όλα ή θα έχουν χρεοκοπήσει ή οτιδήποτε άλλο με όλα όσα συμβαίνουν στην πατρίδα μας. Την ίδια στιγμή που η πατρίδα μας δέχεται μια ολομέτωπη επίθεση σε άλλους τομείς, εμείς μιλάμε για το τραπεζικό σύστημα. Όμως αν δει κανείς τον χάρτη της Αττικής, δεκάδες hot spots υπάρχουν ή κατασκευάζονται περιμετρικά της Αθήνας, σε κομβικά σημεία, δίπλα από στρατόπεδα, δίπλα από βάσεις, δίπλα από λιμάνια, δίπλα από μονάδες της ΔΕΗ, από μονάδες παραγωγής καυσίμων ή ρεύματος και δεν βλέπουμε αυτό το οποίο έχει συμβεί σε άλλες χώρες, οι οποίες είχαν πρόσφυγες, λαθρομετανάστες, τους είχαν «ενσωματώσει» και σήμερα έχουμε νέες βομβιστικές επιθέσεις στις Βρυξέλλες. Δεν ξέρουμε τι μας γίνεται, μας τραβάνε το χαλί κάτω από τα πόδια μας, όχι μόνο στην Ελλάδα αλλά σε ολόκληρη την Ευρώπη και εμείς περί άλλων τυρβάζουμε.

Η ανάπτυξη δεν πρόκειται να έρθει ποτέ, με το να ενσωματώνουμε τροπολογίες και οδηγίες της Ευρωπαϊκής Ένωσης στην εθνική μας νομοθεσία, ενώ την ίδια στιγμή ο κορμός, ο στυλοβάτης κάθε υγιούς οικονομίας και κοινωνίας, που είναι οι μικρομεσαίοι, οι βιοτέχνες, οι αγρότες, στην κυριολεξία εξοντώνονται. Όσοι μπορούν, έχουν καταφύγει στο εξωτερικό, σε όμορες χώρες, όπως είναι η Βουλγαρία, τα Σκόπια ή η Αλβανία, χώρες που άλλες είναι και άλλες δεν είναι εντός της Ευρωπαϊκής Ένωσης, κάτι που σημαίνει ότι η Ευρωπαϊκή Ένωση δεν μας προσφέρει απολύτως κανένα θετικό ως προς αυτόν τον τομέα. Οι μεγάλες εταιρείες έχουν καταφύγει σε άλλες χώρες, όπως το Λουξεμβούργο, που είναι φορολογικοί παράδεισοι εντός της Ευρωπαϊκής Ένωσης. Έχουν πάει στο Λουξεμβούργο, που μέσω του κ. Γιούνκερ μας κουνούν συνεχώς το δάχτυλο, μας πιέζουν, μας έχουν βάλει στη μέγγενη και συνεχίζεται αυτή η κατάσταση εις βάρος του ελληνικού λαού.

Εμείς καταψηφίζουμε επί της αρχής. Όταν θα έρθει η ώρα για τα άρθρα, θα σας ενημερώσουμε για το ποια θα υπερψηφίσουμε και ποια θα καταψηφίσουμε.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να έρθει στο Βήμα ο κ. Ιωάννης Κουτσούκος.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι μερικές φορές η σκληρή πραγματικότητα, που θέτει διαφορετικά την ατζέντα στην πολιτική απ’ ό,τι εμείς την καθορίζουμε και την προγραμματίζουμε.

Είναι φανερό, ότι αυτό το νέο τρομοκρατικό χτύπημα σήμερα το πρωί στις Βρυξέλλες θα δοκιμάσει τις αντοχές της δημοκρατικής Ευρώπης, τα δικαιώματα και τις ελευθερίες των πολιτών, καθώς είναι φανερό ότι η δημοκρατική Ευρώπη και οι κατακτήσεις της δεν μπορούν να γίνουν ένα σιδερόφρακτο φρούριο, για να αντιμετωπίσουν τα φαινόμενα της αναβαθμισμένης τρομοκρατίας, εάν δεν υπάρξουν διεθνείς πρωτοβουλίες και συνεργασία, για να χτυπηθεί η ρίζα του κακού και να πάψουν ορισμένοι να παίζουν με τα γεωπολιτικά τους συμφέροντα. Αυτό ως μια παρατήρηση γιατί πιστεύω ότι αυτό είναι το κεντρικό ζήτημα της σημερινής ημέρας.

Έρχομαι τώρα στο νομοσχέδιο. Με το σημερινό νομοσχέδιο εναρμονίζουμε την ελληνική έννομη τάξη με δύο οδηγίες, την οδηγία 2013/50 και την οδηγία 2014/51, που έχουν σαν στόχο να διευκολύνουν τις διαδικασίες ενημέρωσης του κοινού από τις εισηγμένες εταιρείες στα χρηματιστήρια, τους λεγόμενους εκδότες και θα κάνω ένα σχόλιο πάνω σ’ αυτό.

Επίσης σ’ αυτό το νομοσχέδιο η Κυβέρνηση έχει καταθέσει μερικές σημαντικές τροπολογίες. Εγώ βιάστηκα να συγχαρώ τον κ. Αλεξιάδη στην επιτροπή, διότι έφερε εγκαίρως τέσσερις τροπολογίες και μπορέσαμε να τις συζητήσουμε, αλλά τις κακές συνήθειες, κύριε Υπουργέ, δεν πρόκειται να τις αποφύγετε. Η έξις δευτέρα φύσις! Χθες το βράδυ καταθέσατε άλλες δύο τροπολογίες. Ας μας πει κάποιος αν πρόλαβε να τις διαβάσει. Εν πάση περιπτώσει θα κάνω και εγώ μια αναφορά σ’ αυτές και θα δούμε στο τέλος τι θα κάνουμε.

Κυρίες και κύριοι συνάδελφοι, είναι γεγονός ότι το παγκόσμιο χρηματοπιστωτικό σύστημα αντιμετωπίζει διάφορες προκλήσεις και κινδύνους. Προφανώς το περιβάλλον αυτό το αξιοποιούν τόσο οι καλώς εννοούμενοι επενδυτές για να προσελκύσουν κεφάλαια αλλά και μικροί αποταμιευτές για να εναποθέσουν με ασφάλεια και με την προσδοκία ενός κέρδους τα χρήματά τους, όσο και τα διάφορα κερδοσκοπικά funds, τα οποία πολλές φορές αξιοποιούν αυτό το πλαίσιο, για να δημιουργούν τεράστιες κρίσεις στο διεθνές χρηματοπιστωτικό σύστημα.

 Όλα αυτά τα έχουμε δει. Τα έχουμε δει και μάλιστα έχουν πέσει έξω στις προβλέψεις τους και διεθνείς οργανισμοί που είχαν το εχέγγυο μιας αξιόπιστης ερμηνείας των χρηματοπιστωτικών φαινομένων. Δυστυχώς οι παγκόσμιοι ή διεθνείς οργανισμοί που έχουν την ευθύνη της εποπτείας, σε αυτές τις περιπτώσεις έρχονται με πολύ μεγάλη καθυστέρηση να κάνουν ρυθμίσεις, οπότε αυτοί που θέλουν να εκμεταλλευτούν τις διαδικασίες, βρίσκουν καινούργιες μεθόδους και εμείς τρέχουμε πάλι από πίσω κ.ο.κ..

Εν πάση περιπτώσει θα είχε μία αξία να κουβεντιάσουμε για τους ελέγχους, τη διαφάνεια και τη λειτουργία του Χρηματιστηρίου για τους Έλληνες πολίτες, αν αυτή τη στιγμή το ελληνικό Χρηματιστήριο προσέλκυε το ενδιαφέρον. Αυτήν τη στιγμή δεν υπάρχει κανένα ενδιαφέρον. Το ελληνικό Χρηματιστήριο απεικονίζει πλήρως την κρίση και την υποβάθμιση της ελληνικής οικονομίας και είναι φανερό αυτό που έγινε πριν λίγο καιρό με την ανακεφαλαιοποίηση των τραπεζών, όπου απλοί επενδυτές και μέτοχοι έχασαν τα λεφτά τους.

Οι οδηγίες, όμως, που ερχόμαστε σήμερα να ενσωματώσουμε στο Εθνικό Δίκαιο, έχουν ορισμένες ρυθμίσεις οι οποίες διευκολύνουν τρόπον τινά τους εκδότες, αυτούς που είναι εισηγμένοι στα χρηματιστήρια, από την πίεση να δημοσιεύουν τριμηνιαία στοιχεία και να παρουσιάζουν κερδοφορία, μεταθέτοντας αυτήν την ανακοίνωση των τριμηνιαίων στοιχείων σε ετήσια βάση.

Παίρνουν παράταση προθεσμιών σε ορισμένες περιπτώσεις που δεν έχει καταστεί δυνατόν να έχουν ετοιμάσει τα στοιχεία τους και διευρύνεται η υποχρέωση γνωστοποίησής τους.

Υπάρχουν ορισμένες διατάξεις, οι οποίες μελλοντικά θα φανούν πολύ χρήσιμες, όπως αυτή που αναφέρεται στο σημείο πρόσβασης, δηλαδή σε μία διαδικτυακή πύλη, καθώς επίσης και εκείνη που δίνει τη δυνατότητα να υπάρξει ο ενιαίος ηλεκτρονικός μορφότυπος, όπου δηλαδή συνολικά μέσα σε μία πλατφόρμα που θα έχει ενιαία χαρακτηριστικά, θα μπορεί να δημοσιεύονται αυτά τα πληροφοριακά στοιχεία.

Αυτή είναι πολύ ενδιαφέρουσα ρύθμιση, παρά το γεγονός ότι ουσιαστικά παραπέμπεται στο μέλλον, γιατί η τεχνική υποδομή αυτή τη στιγμή, όχι μόνο στη χώρα μας αλλά και πανευρωπαϊκά, δεν υπάρχει και δεν έχει καν επεξεργαστεί.

Θα έλεγα ότι δεν μπορεί να μπει κανείς σ’ ένα δίλημμα, αν θα ψηφίσει ή όχι αυτές τις διατάξεις. Είναι το αυτονόητο. Για να μην καταχρώμαι τον χρόνο σας, σταματώ τα περί της οδηγίας και έρχομαι στα των τροπολογιών, οι οποίες είχαν έγκαιρα κατατεθεί και είναι άρθρα του νομοσχεδίου.

Πριν φθάσω, όμως, σε αυτές τις τροπολογίες, πρέπει να αναφερθώ στο άρθρο 6, καθώς είναι ένα άρθρο, το οποίο δεν συνδέεται με τις οδηγίες, παρά το γεγονός ότι επιχείρησε η Κυβέρνηση σε έναν αντιπερισπασμό, να το συνδέσει.

Το άρθρο 6 τι λέει; Το άρθρο 6 λέει ότι τα πιστωτικά ιδρύματα υποχρεούνται για τις καταχωρήσεις ή τις δημοσιεύσεις που κάνουν, να κάνουν ετήσιες ανακοινώσεις.

Κύριε Υπουργέ, από τη βιασύνη σας δεν έχετε δει ότι την υποχρέωση για τις τρίμηνες ανακοινώσεις την καταργούμε με το προηγούμενο άρθρο. Δεν μπορεί δηλαδή στο άρθρο 6 να βάζουμε υποχρεώσεις τις οποίες καταργούμε με το προηγούμενο άρθρο. Δείτε την παρατήρηση της Επιστημονικής Επιτροπής και διορθώστε το.

Εν πάση περιπτώσει η Κυβέρνηση έχει μια ευαισθησία, όπως λέει -γιατί στην πραγματικότητα δεν συμβαίνει αυτό- εναντίον της λεγόμενης διαπλοκής. Φαντάζομαι, ότι το απόγευμα θα ξανακούσουμε μια σειρά από τις γνωστές ιστορίες.

Αντί δηλαδή η Κυβέρνηση να μας πει πώς αυτά που έχει στα χέρια της –τις λίστες Λαγκάρντ, τις λίστες των πενήντα πέντε χιλιάδων που φέραμε εμείς με τη σφραγίδα της Τράπεζας της Ελλάδος, με τη διάταξη που δεν ψήφισε ο ΣΥΡΙΖΑ, με το άνοιγμα των λογαριασμών, τις λίστες του Λιχτενστάιν, του Λονδίνου κ.λπ.- πως θα τα αξιοποιήσει για να εισπράξει χρήματα, θα ξανακούσουμε πάλι τη γνωστή ιστορία περί διαπλοκής. Είναι ένα περιτύλιγμα, με το οποίο μπετονάρεται και η Κοινοβουλευτική Ομάδα του ΣΥΡΙΖΑ να ψηφίσει τα δύσκολα που έρχονται.

Λέω, λοιπόν, από την ώρα που έχετε αυτήν την πρόθεση, όπως λέτε, δηλαδή να χτυπήσετε αυτήν τη διασύνδεση της διαπλοκής, που δίνει χρήματα για διαφημίσεις σε μέσα μαζικής ενημέρωσης, τα οποία στη συνέχεια τη στηρίζουν, αυτό γιατί δεν το κάνετε -ήταν σαφέστατη η πρόταση που διατύπωσα στην επιτροπή και την επαναλαμβάνω στην Ολομέλεια- και για τις ΔΕΚΟ; Η δικαιολογία που μου λέτε ότι αυτό το νομοσχέδιο δεν έχει καμμία σχέση, δεν βασίζεται πουθενά, καθώς και η διάταξη του άρθρου 6 δεν έχει σχέση με το νομοσχέδιο.

Εάν, λοιπόν, θέλετε να χτυπήσετε την πηγή της κακοδαιμονίας -διότι όπως αποδείχθηκε πρόσφατα, στις ΔΕΚΟ υπάρχει μια κυψέλη η οποία δημιουργεί είτε εκβιαστές είτε εκβιαζόμενους-, τότε πρέπει αυτήν τη διάταξη, να την επεκτείνετε εκεί που διαχειρίζονται χρήμα του ελληνικού λαού. Χρήμα του ελληνικού λαού διαχειρίζονται οι ΔΕΚΟ, που είναι εισηγμένες στο χρηματιστήριο.

Διότι και η διάταξη που βάζετε με βάση τον ν. 2190, αφορά τις εισηγμένες στο Χρηματιστήριο ανώνυμες εταιρείες. Άρα δεν έχετε θεσμικό πρόβλημα. Από τη στιγμή που αποφασίσατε να παρέμβετε στη λειτουργία μιας εισηγμένης στο Χρηματιστήριο ανώνυμης εταιρείας, όπως είναι ένα πιστωτικό ίδρυμα, με τον ίδιο τρόπο μπορείτε να παρέμβετε και στην ανάγκη δημοσιοποίησης των στοιχείων των διαφημίσεων και των παροχών σε μέσα μαζικής ενημέρωσης και από τις ΔΕΚΟ.

Επαναλαμβάνω ότι το τελευταίο φαινόμενο το οποίο πρέπει να διερευνηθεί σε βάθος, για να δούμε ποιοι εκβιάζουν, ποιοι εκβιάζονται και πώς γίνεται αυτή η διαμεσολάβηση, μας κάνει όλους όχι απλά καχύποπτους αλλά μας υποχρεώνει να επιμείνουμε σ’ αυτήν την επιχειρηματολογία. Πιστεύω ότι πάνω απ’ όλα εσείς προσωπικά δεν έχετε κανέναν λόγο για να μη θεσπίσετε αυτή τη διάταξη, κύριε Υπουργέ

Τώρα έρχομαι στις δικές σας τροπολογίες.

Κύριε Υπουργέ, μας είχατε πει πάρα πολλές φορές, πως φέτος θα επιταχύνατε τη διαδικασία υποβολής των φορολογικών δηλώσεων. Μάλιστα είχατε πει ότι αυτό θέλατε να το κάνετε -και εγώ δεν έχω καμμία αντίρρηση σ’ αυτήν την επιχειρηματολογία- για να σπάσουμε τις δόσεις σε πολύ περισσότερες και να μην έρθουν μαζεμένες οι δίμηνες δόσεις. Αυτό ήταν πάρα πολύ σωστό.

Τι σας εμπόδισε, κύριε Υπουργέ, να φέρετε έγκαιρα στη Βουλή αυτήν τη ρύθμιση που επαναλαμβάνει την προηγούμενη και αφορά το να έχουν αφορολόγητο όσοι έχουν εισόδημα μέχρι 6.000 ευρώ και δεν είναι επαγγελματίες; Τι σας εμπόδισε;

Το σύμφωνο συμβίωσης -την εναρμόνιση δηλαδή της διαδικασίας με το σύμφωνο συμβίωσης- το έχουμε ψηφίσει εδώ και πάρα πολύ καιρό. Μήπως είναι και αυτό στη διαδικασία της διαπραγμάτευσης; Βάζετε υπό την έγκριση των δανειστών τόσο απλά πράγματα; Εσείς, δηλαδή, που θα σκίζατε τα μνημόνια, που θα διώχνατε τις τρόικες, που δεν λέγατε ούτε τη λέξη τρόικα, βάζετε τα αυτονόητα στη διαδικασία της διαπραγμάτευσης; Διότι η ρύθμιση που μας φέρατε είναι αυτονόητη και γι’ αυτό και την ψηφίζουμε.

Με αυτήν την ευκαιρία, κύριε Υπουργέ, σας ρωτώ το εξής: Από αυτή την περιβόητη διαπραγμάτευση μπορεί η ελληνική Βουλή να έχει καμμιά άλλη πληροφόρηση, πέραν από το ότι οι καθολικοί έχουν Πάσχα και ότι θα επιστρέψουν μετά το Πάσχα οι δανειστές μας και οι εταίροι μας; Διότι προκαλέσαμε και εσάς και τον κ. Τσακαλώτο και δεν πήραμε καμμιά απάντηση.

Το ζήτημα δεν είναι, αν η διαπραγμάτευση έχει να κάνει με την εφαρμογή των συμφωνημένων και ψηφισμένων από την ελληνική Βουλή, του πλαισίου αυτού που ψηφίστηκε το καλοκαίρι.

Το ζήτημα είναι, αν η συζήτηση που γίνεται αυτή τη στιγμή αφορά ένα μνημόνιο plus, αν δηλαδή οι εταίροι μας διαπιστώνουν ότι μέχρι το 2018 υπάρχει και ένα άλλο δημοσιονομικό κενό -για το οποίο υπάρχει μια διαμάχη μεταξύ ΔΝΤ και ευρωπαϊκών θεσμών, για το αν είναι 5% ή 7% ή 3% μίνιμουμ- και το οποίο υποχρεώνει την ελληνική Κυβέρνηση να πάρει πρόσθετα μέτρα δημοσιονομικά και φορολογικά και ασφαλιστικά. Αυτό είναι το μείζον ζήτημα, που αφορά όχι μόνο τον ΣΥΡΙΖΑ -ο οποίος λέει ότι ο λαός ήξερε τι ψήφιζε το Σεπτέμβρη-και τα οποία επαναλαμβάνω ότι είναι πρόσθετα μέτρα αλλά και την ελληνική κοινωνία, για να ξέρει.

Έρχομαι τώρα στην άλλη τροπολογία, που αφορά το νόμο Δένδια. Είπαμε στον κ. Σταθάκη την προηγούμενη φορά –ο οποίος μας έφερε εδώ την παράταση της προθεσμίας γι’ αυτούς που έχουν ως εγγύηση την πρώτη κατοικία- ότι μέχρι τώρα έχουμε δώσει τρεις παρατάσεις και δεν καταφέρατε να λύσετε το θέμα. Έτσι και τώρα έρχεται μια τροπολογία, που δίνει παράταση ένα μήνα στο νόμο Δένδια. Ο νόμος Δένδια λειτουργεί. Η Κυβέρνηση τον έχει εντάξει και αυτόν στη διαπραγμάτευση για τα λεγόμενα κόκκινα δάνεια. Εγώ, βέβαια, φοβάμαι ότι θα μας πάρουν και τα πράσινα δάνεια. Εν πάση περιπτώσει αν δεν είναι σίγουρο ότι αυτή η προθεσμία του ενός μηνός θα σας φτάσει, ας δώσουμε έξι μήνες προθεσμία και μακάρι να τα λύσετε και μακάρι να τα λύσετε και καλά!

Όσον αφορά την άλλη τροπολογία για τους δημοσιονομικούς ελεγκτές, σας έχω πει ότι θα την ψηφίσουμε. Όμως θέλουμε ορισμένες εγγυήσεις για το πώς θα συμπληρωθεί το μητρώο. Φυσικά κρατάω μια επιφύλαξη μέχρι τέλους, διότι ζητήσαμε εξηγήσεις –τις οποίες δεν μας δώσατε- σχετικά με το γιατί να αναλάβει το κράτος αυτή τη στιγμή τα μη ληξιπρόθεσμα δάνεια του ΟΔΙΕ, ο οποίος βρίσκεται στη διαδικασία της εκκαθάρισης.

Θέλω να δείτε και την παρατήρηση της Επιστημονικής Επιτροπής, σχετικά με το αν αυτό αντιβαίνει και στους κανόνες περί των κρατικών εγγυήσεων. Εγώ δεν θα επιμείνω σ’ αυτό. Όμως θα πρέπει να υπάρξει μια δικαιολογία, σχετικά με το γιατί την ώρα που ένας οργανισμός βρίσκεται σε εκκαθάριση και μπορεί με το προϊόν της εκκαθάρισης να πληρώσει τα δάνεια, τα μεταφέραμε στην κεντρική κυβέρνηση. Δεν καταλαβαίνω για ποιον λόγο γίνεται αυτό.

Σχετικά με τις δύο εκπρόθεσμες τροπολογίες -και τελειώνω, κύριε Πρόεδρε, σε μισό λεπτό- δεν θα είχα καμμία αντίρρηση να ψηφίσουμε τη διάταξη, για να έχουν άδεια οι ιαματικές πηγές. Υπάρχει σχετικός νόμος. Είστε Κυβέρνηση για πάνω από ένα χρόνο και θα μπορούσατε να έχετε ρυθμίσει τις διαδικασίες αδειοδότησης των ιαματικών πηγών. Δεν το κάνατε. Άντε να δώσουμε μια παράταση για να μην κλείσουν, γιατί έρχεται και η θερινή περίοδος. Άντε να εγκρίνουμε και τη διαδικασία αδειοδότησης στα χιονοδρομικά κέντρα, παρ’ ότι τελείωσε η σεζόν. Όμως δεν μπορείτε να μας τα φέρνετε χθες το βράδυ, για να τα ψηφίσουμε σήμερα το πρωί. Νομίζω ότι χρειάζεται λίγη σοβαρότητα στη διαδικασία του νομοθετικού έργου και καλύτερη επεξεργασία των διατάξεων! Αυτή δεν είναι μια δική μου διαπίστωση αλλά μια διαπίστωση όλου του Σώματος είτε ανήκουμε στην Πλειοψηφία είτε στην Μειοψηφία.

Με αυτά ολοκληρώνω, κύριε Πρόεδρε και ευχαριστώ για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να έρθει στο Βήμα ο κ. Αθανάσιος Βαρδαλής από το Κομμουνιστικό Κόμμα Ελλάδας.

Υπενθυμίζω ότι για τις εκπρόθεσμες τροπολογίες και όποια άλλη κατατεθεί, αφού ακούσουμε τους Υπουργούς, οι εισηγητές και οι Κοινοβουλευτικοί Εκπρόσωποι θα μπορούν να δευτερολογήσουν και να τοποθετηθούν, εάν το επιθυμούν. Τον κ. Κουτσούκο τον άφησα, γιατί ήταν σύντομος. Απλά να το έχετε υπ’ όψιν σας, για να μην καταναλώνετε τον συγκεκριμένο χρόνο.

Κύριε Βαρδαλή, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, από τη μέχρι τώρα συζήτηση τόσο στην επιτροπή αλλά και στην Ολομέλεια σήμερα, αυτό που κατά τη γνώμη μας φάνηκε ξεκάθαρα, είναι πως όλα τα κόμματα συμφωνείτε -και πρωταγωνιστείτε μάλιστα- με την εναρμόνιση της ελληνικής νομοθεσίας με κοινοτικές οδηγίες που θωρακίζουν τα συμφέροντα του χρηματιστηριακού κεφαλαίου και προωθούν την ενοποίηση των κεφαλαιαγορών των κρατών μελών της Ευρωπαϊκής Ένωσης.

Φαίνεται, πως το θέμα της λειτουργίας του Χρηματιστηρίου δεν προσφέρεται για δικομματικούς καυγάδες. Με άλλα λόγια το Χρηματιστήριο σας ενώνει.

Ας δούμε, όμως, επί της ουσίας σε τι συμφωνείτε:

Πρώτα από όλα, στο ότι οι προτεινόμενες ρυθμίσεις τονώνουν τη χρηματιστηριακή αγορά και ευνοούν τις επενδύσεις και την οικονομία γενικότερα.

Όλοι σας υποστηρίξατε, πως προσφέρει μεγαλύτερη ευελιξία στις εισηγμένες εταιρίες και πως μειώνει τις οικονομικές και διοικητικές επιβαρύνσεις μέσω της κατάργησης της υποχρέωσης κατάρτισης τριμηνιαίων οικονομικών καταστάσεων για το πρώτο και τρίτο τρίμηνο της οικονομικής χρήσης. Επίσης παρατείνεται η προθεσμία για τη δημοσίευση της ετήσιας και της εξαμηνιαίας οικονομικής έκθεσης, ενώ παράλληλα διασφαλίζεται η πλήρης ενημέρωση των εκδοτών και επενδυτών για τη δομή του ιδιοκτησιακού καθεστώτος των εταιρειών.

Συμφωνείτε όλοι σας στα παραπάνω, τα οποία δεν έχουν καμμία σχέση με τα συμφέροντα των εργαζομένων αλλά αφορούν τους λίγους, το μεγάλο κεφάλαιο, αυτούς που κερδοσκοπούν μέσω του Χρηματιστηρίου.

Βλέπετε, πρέπει να εξυπηρετηθούν οι σύγχρονες και διευρυμένες ανάγκες της καπιταλιστικής παραγωγής και κυκλοφορίας.

Τώρα έχουμε ακόμη μια οδηγία της Ευρωπαϊκής Ένωσης, που ενσωματώνεται στο Εθνικό Δίκαιο. Άλλωστε πολλές οδηγίες μέχρι τώρα έχουν ενσωματωθεί και το μόνιμο επιχείρημα ήταν η διαφάνεια των συναλλαγών στο Χρηματιστήριο ή η ίση πρόσβαση στην πληροφόρηση από όλους τους επενδυτές.

Όμως από τη μέχρι τώρα εμπειρία, ακόμη κι εάν κάποιος απλά παρατηρεί τις εξελίξεις γύρω από το Χρηματιστήριο, θα καταλάβει πως αυτό είναι μηχανισμός συγκέντρωσης κεφαλαίων και ανακατανομής εισοδημάτων σε όφελος των επιχειρηματικών ομίλων.

Το Χρηματιστήριο δεν έγινε για να παράγει πλούτο ούτε για τη λαϊκή ευημερία. Είναι φανερό πως η συγκεκριμένη πραγματικότητα, δεν μπορεί να αλλάξει με νόμους και κρατικές ρυθμίσεις, όπως αυτές που επιχειρείτε στο σχέδιο νόμου που συζητάμε.

Αυτό συμβαίνει, γιατί οι όποιες ρυθμίσεις δεν αναιρούν τον χαρακτήρα του Χρηματιστηρίου. Τα μεγάλα λόγια περί διαφάνειας και ελέγχου είναι «άλλα λόγια να αγαπιόμαστε»! Πάντα θα βρίσκουν τρόπο, να εξαπατούν το λεγόμενο «επενδυτικό κοινό».

Επί της ουσίας με την ενσωμάτωση των συγκεκριμένων οδηγιών, διευκολύνονται οι εισηγμένες επιχειρήσεις στο να μειωθεί το κόστος και οι γραφειοκρατικές λειτουργίες, κυρίως μέσα από τη δημοσιοποίηση των οικονομικών τους εκθέσεων αλλά και της παράτασης του χρονικού περιθωρίου για τη δημοσιοποίησή τους.

 Εντάσσεται στην προσπάθεια να διαμορφωθεί ενιαία αγορά αξιών, για να μπορούν να πωλούνται και να αγοράζονται επιχειρήσεις με μεγαλύτερη ευκολία και ασφάλεια.

Κυρίες και κύριοι Βουλευτές, η υπόθεση των χρηματιστηριακών συναλλαγών είναι μία υπόθεση που αφορά -και πρέπει να αφορά- τους κατόχους κεφαλαίων. Δεν αφορά εκείνους που διαθέτουν κάποιες αποταμιεύσεις, άσχετα εάν οι κεφαλαιοκράτες τις λιγουρεύονται, ώστε να ενισχυθεί ο συνολικός όγκος των ποσών που παίζονται στις χρηματαγορές. Οι εργαζόμενοι και τα λαϊκά στρώματα θα πρέπει να γνωρίζουν πως ο τρόπος που διεξάγονται οι χρηματιστηριακές συναλλαγές, θυμίζουν όλο και πιο πολύ έναν άνευ προηγουμένου τζόγο.

Με άλλα λόγια, εύκολα μπορεί κανείς να διαπιστώσει την τεράστια απόσταση που υπάρχει ανάμεσα σε διάφορους τομείς της παραγωγικής δραστηριότητας της κοινωνίας και στα τεκταινόμενα στο Χρηματιστήριο. Το ερώτημα περί των σχέσεων οικονομίας Χρηματιστηρίου θα έρχεται και θα ξανάρχεται στην επιφάνεια.

Από αυτήν την άποψη το σημαντικότερο είναι οι πολλοί, δηλαδή τα φτωχά λαϊκά στρώματα, οι εργαζόμενοι, να γνωρίζουν πως οι χρηματαγορές είναι υπόθεση για λίγους.

Ορισμένοι κατά τη συζήτηση στην επιτροπή, υποστήριξαν πως το Χρηματιστήριο σημαίνει άντληση κεφαλαίων για τις επιχειρήσεις και άρα δημιουργία θέσεων εργασίας. Προσπάθησαν να μας πείσουν, πως μαζί με την αύξηση των κερδών του κεφαλαίου, θα υπάρξουν θετικά και για τους εργαζόμενους. Ακόμη υποστήριξαν, πως δεν πρέπει να φοβόμαστε το κεφάλαιο, γιατί το κεφάλαιο είναι αυτό που θα φέρει δουλειές και ανάπτυξη και άρα αυτό που χρειάζεται, είναι να βάλουμε κανόνες και αυτό κάνει η σημερινή Κυβέρνηση.

Επομένως οι εργαζόμενοι, οι μεροκαματιάρηδες, πρέπει να έχουν έννοια όχι μόνο για τη λειτουργία του Χρηματιστηρίου αλλά να παρακαλάνε και από πάνω να πάει καλά ο δείκτης τιμών.

Το επιχείρημα αυτό, βεβαίως, δεν στέκει στη λογική. Αρκεί να δείτε πως μια σειρά από επιχειρήσεις που αντλούν κεφάλαια από το Χρηματιστήριο, ταυτόχρονα προχωρούν σε απολύσεις, μεταφέρουν τις παραγωγικές τους δραστηριότητες και τις έδρες των επιχειρήσεών τους σε άλλα κράτη, κ.λπ.. Χαρακτηριστικό παράδειγμα είναι η «COCA COLA», η οποία έχει προχωρήσει σε απολύσεις δυόμισι χιλιάδων εργαζομένων, έκλεισε τα τελευταία χρόνια επτά εργοστάσια στη χώρα μας και μετέφερε την παραγωγική της δραστηριότητα στα Βαλκάνια και αλλού, για να θωρακίσει την ανταγωνιστικότητά της.

Ίσως καλοπροαίρετα να αναρωτηθεί κάποιος. Ποιο είναι το κακό στην όλη ιστορία; Θα υπάρξουν κέρδη, θα γίνουν επενδύσεις, θα ανοίξουν δουλειές, θα μειωθεί η ανεργία, θα έρθει η ανάπτυξη και έτσι τελικά, με χρόνια με καιρούς θα αποκατασταθούν και οι απώλειες των εργαζομένων των τελευταίων χρόνων.

Όμως, κυρίες και κύριοι Βουλευτές, τα πράγματα δεν είναι έτσι. Κατ’ αρχάς όλο το αντεργατικό, αντιλαϊκό πλαίσιο, που διαμορφώθηκε τα προηγούμενα χρόνια θα μείνει απείραχτο, γιατί αυτό είναι προϋπόθεση για τις επενδύσεις των μεγάλων επιχειρηματικών ομίλων για την ανάκαμψη των κερδών του κεφαλαίου. Γι’ αυτό, άλλωστε, η Κυβέρνηση το μόνο που εγγυάται στον λαό, είναι ορισμένα ψίχουλα για την ανακούφιση από τις επιπτώσεις της αντιλαϊκής της πολιτικής.

Δεύτερον, οι καπιταλιστές απαιτούν νέες φοροαπαλλαγές και εισφοροαπαλλαγές, διαγραφές χρεών, ευνοϊκές ρυθμίσεις για να επανατοποθετήσουν τα κεφάλαιά τους στη χώρα μας. Αυτές οι διευκολύνσεις δεν θα μείνουν απλήρωτες. Θα τις πληρώσουν για άλλη μια φορά -έμμεσα ή άμεσα- οι εργαζόμενοι και τα λαϊκά στρώματα. Ήδη είστε σε ετοιμότητα να ενσωματώσετε νέες δραστικές αλλαγές, ακόμα χειρότερες από τα αρχικά σχέδια, υιοθετώντας υποδείξεις του κουαρτέτου σε φορολογικό, ασφαλιστικό, δημοσιονομικά.

Είναι ξεκάθαρο πια ότι ο στόχος της ανάκαμψης των κερδών του κεφαλαίου, όποια κυβέρνηση κι αν τον υπηρετεί, σημαίνει αλύπητο χτύπημα εργατικών λαϊκών δικαιωμάτων, πλήγμα στα εργατικά λαϊκά συμφέροντα και είναι ασυμβίβαστος με την ανακούφιση, την ανάκτηση απωλειών και δικαιωμάτων που χάθηκαν τα προηγούμενα χρόνια. Η μεταρρύθμιση του ασφαλιστικού είναι ένα μέρος του σχεδίου. Ο αντιλαϊκός δρόμος για την ανάκαμψη του κεφαλαίου δεν θα έχει τελειωμό. Το ασφαλιστικό θα ακολουθήσουν τα εργασιακά και ποιος ξέρει τι άλλο. Όλα αυτά αυξάνουν τα κέρδη του κεφαλαίου και χρεοκοπούν τον λαό.

Αυτό που εμείς θέλουμε να πούμε στους εργαζόμενους και τα λαϊκά στρώματα, είναι ότι στο Χρηματιστήριο ο μόνος κερδισμένος είναι το κεφάλαιο.

 Το Χρηματιστήριο ήταν, είναι και όσο θα υπάρχει, θα είναι «ναός» του κεφαλαίου.

Για παράδειγμα η κλοπή που έγινε την περίοδο 1999-2001, έγινε για χάρη της ελεύθερης αγοράς, για χάρη της αύξησης της κερδοφορίας των επιχειρηματικών ομίλων. Για τον ίδιο λόγο «έφαγαν» τα αποθεματικά των ασφαλιστικών ταμείων. Είναι ένα μέσο, για να αντλούν εύκολο, φθηνό χρήμα οι μεγάλες εταιρείες από τον λαό. Είναι ένας ληστρικός μηχανισμός, για να γίνονται οι πλούσιοι πλουσιότεροι και οι φτωχοί φτωχότεροι. Ποτέ και πουθενά δεν ωφελήθηκαν λαϊκές δυνάμεις από το χρηματιστηριακό παιχνίδι. Μόνο έχασαν. Τα εύκολα κέρδη που υπόσχονται κατά καιρούς, είναι το δόλωμα. Κάθε φορά που κλείνει ένας κύκλος λειτουργίας του, ο λαός βγαίνει διπλά και τριπλά χαμένος, όπως και να’ χει.

Αυτός, με λίγα λόγια, είναι ο καπιταλισμός. Αυτή, δηλαδή, είναι η καπιταλιστική βαρβαρότητα.

Όσον αφορά στο άρθρο 6, για το οποίο έγινε αρκετή συζήτηση. Η ίδια η αιτιολογική έκθεση μάς διαβεβαιώνει, πως η συγκεκριμένη ρύθμιση που προτείνεται, κατ’ αρχάς είναι συμβατή και προβλέπεται στο τρίτο μνημόνιο και άλλωστε δεν αποτελεί κυβερνητική παρέμβαση στο έργο των πιστωτικών ιδρυμάτων. Μάλιστα. Ισχυρίζεται ακόμη, πως θέλει να ενισχύσει τη διαφάνεια στις αποφάσεις που λαμβάνουν οι διοικήσεις πιστωτικών ιδρυμάτων στους τομείς της εμπορικής διαφήμισης και πάσης φύσεως χορηγίες.

Η εκτίμηση του ΚΚΕ είναι, πως η δημοσιοποίηση δεν πρόκειται να αποτρέψει τη διαπλοκή. Τέτοιου είδους μπουμπούκια ανθίζουν παντού στον έδαφος του καπιταλισμού και στην προσπάθεια εξασφάλισης του μεγαλύτερου ποσοστού κέρδους. Το σίγουρο είναι, πως θα βρουν τρόπο να ξεπεράσουν τέτοιου είδους «δυσκολίες».

Τελειώνοντας θα ήθελα να πω ότι η εργατική τάξη, το λαϊκό κίνημα θα δώσουν τη δική τους απάντηση, μια απάντηση προς τα μπρος, στο βαθμό που θα συνειδητοποιήσουν, μέσα από την ίδια τους την πείρα, την ανάγκη να παλέψουν για τη δική τους προοπτική, να απαλλαγούν από τις εκμεταλλευτικές σχέσεις παραγωγής, να αντιστοιχίσουν την κοινωνικοποιημένη παραγωγή με την κοινωνική ιδιοκτησία στα μέσα παραγωγής.

Απευθυνόμενοι στους εργαζόμενους και τα λαϊκά στρώματα, τους λέμε ξεκάθαρα να μην αναζητούν λύσεις εκεί που δεν υπάρχουν. Όχι άλλες θυσίες του λαού στο βωμό του κέρδους των μονοπωλίων. Μέσο για να καλυτερέψει η ζωή τους, είναι μόνο η δική τους πάλη, είναι η πάλη του λαού και πρώτα απ’ όλα των εργαζομένων.

Μη δείχνετε καμμία εμπιστοσύνη στα κόμματα που λένε ότι «το Χρηματιστήριο αποτελεί λύση για σένα και τη χώρα». Αυτό που χρειάζεται είναι βαθιές και ριζικές αλλαγές στην οικονομία και στην κοινωνία. Λύση προς όφελος του λαού μπορεί να έλθει μόνο αν δυναμώσουν οι λαϊκοί αγώνες κατά του μεγάλου κεφαλαίου και της αντιλαϊκής πολιτικής, αν αποδυναμωθούν τα κόμματα που υπηρετούν τις επιλογές τους. Η αγανάκτηση, ο θυμός για τα αντιλαϊκά μέτρα που λαμβάνονται από την κυβερνώσα Αριστερά, όπως και η συγκίνηση, η αγανάκτηση, ο θυμός για τα καραβάνια των ξεριζωμένων, για τους πνιγμούς αθώων παιδιών, δεν αρκούν, αν δεν μετουσιώνονται σε συνειδητοποίηση της αναγκαιότητας για ρήξη και ανατροπή του εκμεταλλευτικού συστήματος, αν δεν γίνονται ενεργητική στάση ζωής για μια κοινωνία και εξουσία που θα έχει στο επίκεντρό της τις ανάγκες των εργαζομένων, του λαού και όχι τα κέρδη των μονοπωλίων.

Είναι φανερό πως το ΚΚΕ καταψηφίζει το σχέδιο νόμου.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ο ειδικός αγορητής του Ποταμιού κ. Θεοχάρης έχει τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση των ψεμάτων συνεχίζει το καταστροφικό της έργο. Κάναμε μια πρόταση για υπερυπουργό μετανάστευσης για να συντονίσει τα πράγματα και βλέπουμε ότι την κάνατε αποδεκτή, βέβαια εμμέσως. Βάλατε τον κ. Φερβέι, έναν Ολλανδό, να είναι ο υπερυπουργός και να μας συντονίζει, να συντονίζει και τους Έλληνες και τους Τούρκους και το ΝΑΤΟ και όλους. Είναι κι αυτό μια πρόοδος. Ίσως είναι και ο τρόπος να λύσετε και το πρόβλημα του κ. Μουζάλα, εφόσον υποβαθμίζεται από τον Ολλανδό επίτροπο μετανάστευσης. Έτσι θα μπορέσετε να ξεφύγετε και από την κρίση.

Ο κ. Μουζάλας μας είπε χθες ότι η Αμυγδαλέζα δεν έκλεισε ποτέ. Αλήθεια; Δεν την έκλεισε ο ΣΥΡΙΖΑ; Δεν μπόρεσε; Δεν ήθελε; Τώρα που κατεβάσαμε τους μετανάστες με χειροπέδες στον Πειραιά, χαίρεστε; Αν χαίρεστε, πείτε το. Πείτε πως δεν σας ανάγκασαν οι Ευρωπαίοι να κάνετε αυτήν την πολιτική, πως η Αμυγδαλέζα είναι καλή. Πείτε πως όσο την κρατούσατε ανοιχτή αλλά άδεια, τόσο φτιάχνατε την Ειδομένη. Αυτή είναι η πολιτική σας: Και «Αμυγδαλέζες» και «Ειδομένες». Τα χειρότερα όλων των εκδοχών!

Με την ευκαιρία εξηγήστε μας κιόλας πώς θα αδειάσετε την Ειδομένη. Κάνατε μια εκτίμηση ότι σε λιγότερο από ένα μήνα θα αδειάσει. Πώς; Πώς εκτιμάτε ότι θα φύγουν; Με τη βία; Το χειρότερο είναι πως η Ειδομένη των μεταναστών κουτσά στραβά θα αδειάσει. Οι άλλες «Ειδομένες» όμως; Με την «Ειδομένη» των ανέργων τι κάνετε; Τίποτα. Με την «Ειδομένη» των μικρομεσαίων ασχολείστε; Όχι βέβαια. Ίσα ίσα τη γεμίζετε με νέους μικρομεσαίους, πάνω σε αυτούς που τη γέμισαν οι προηγούμενοι. Γιατί; Γιατί είστε ανίκανοι; Σίγουρα. Γιατί είστε ψεύτες; Απόλυτα. Κυρίως, όμως, γιατί είστε αναίσθητοι και σας ενδιαφέρει μόνο η καρέκλα. Να τη χαίρεστε την καρέκλα σας. Όσο όμορφος και να είναι ο θρόνος, τον έχετε στήσει πάνω στη λάσπη της δυστυχίας του ελληνικού λαού.

Κυρίες και κύριοι συνάδελφοι, η αποτυχία σας σε όλα τα μέτωπα, αλλά της διαφθοράς ιδιαίτερα, σας οδηγεί στην όξυνση. Η «γάτα των Ιμαλαΐων» το έχει αποδείξει. Δεν σας νοιάζει η διαπλοκή γενικά και πώς θα την εξαφανίσετε. Σας νοιάζει η διαπλοκή τους για να φτιάξετε και να την αντικαταστήσετε με τη διαπλοκή σας. Είστε διεφθαρμένοι και όσο ανεβάζετε τους τόνους χωρίς αποτέλεσμα, τόσο το αποδεικνύετε, τόσο το καταλαβαίνει ο κάθε Έλληνας.

Θα σας ακούσουμε, λοιπόν, και το βράδυ στο μίζερο θέατρο που θα στήσετε μαζί με την Αντιπολίτευση.

Κυρίες και κύριοι συνάδελφοι, ερχόμαστε κάθε φορά να ψηφίσουμε νομοσχέδια και ενσωματώσεις κοινοτικών οδηγιών με το άγχος τι άλλες τροπολογίες θα καταθέσετε: άσχετες, αιφνιδιαστικές, εκπρόθεσμες, αντισυνταγματικές, στα όρια της λειτουργίας των θεσμών. Φέρατε τώρα δύο νέες, έκτακτες και περιμένουμε μία τρίτη την οποία δεν έχουμε δει ακόμα. Παρατάσεις! Νομοθετείτε για την δικιά σας ανικανότητα, του δημοσίου δηλαδή. Δεν λύνετε κανένα πρόβλημα και απλώς δίνετε παρατάσεις. Πρέπει να φτιάξουμε έναν επίτροπο παρατάσεων να τα δίνει αυτόματα. Να μην έχουμε συνέχεια τροπολογίες παρατάσεων.

Βέβαια, είναι τόσο πρόχειρη η κατάθεση, που καταθέσατε την τροπολογία της κ. Κουντουρά με έκθεση συνεπειών από άλλη τροπολογία, άσχετη. Ούτε καν τα σωστά έγγραφα δεν καταθέσατε στη Βουλή. Τόσο στο πόδι!

Ταυτόχρονα οι πολίτες -και ειδικά οι μικρομεσαίοι- ακούν διαρροές και σενάρια αιφνιδιασμού για νέους συντελεστές έκτακτης εισφοράς που θα αυξήσουν τα βάρη κατά 1,2 δισεκατομμύριο ευρώ –άλλο τόσο έκτακτη εισφορά, 1,2 δισεκατομμύριο παίρνουμε από την έκτακτη εισφορά, επί δύο στον ελληνικό λαό- για μείωση του αφορολογήτου ορίου, για νέα κλίμακα που θα επιβαρύνει τα νοικοκυριά με άλλα 0,8 δισεκατομμύριο ευρώ, για αύξηση του ειδικού φόρου κατανάλωσης στα καύσιμα. Και το καινούργιο φρούτο είναι ο ΕΝΦΙΑ και στα αυτοκίνητα. Κηρύξατε πόλεμο και στους ιδιοκτήτες των ΙΧ. ΕΝΦΙΑ και στα αυτοκίνητα; ΕΝΦΙΑ στα ακίνητα. Τουλάχιστον, βάλτε στα αυτοκίνητα που είναι σε ακινησία.

Την ίδια στιγμή άγνωστο παραμένει το τι θα γίνει με τα δάνεια των μικρών επιχειρήσεων και των επαγγελματιών. Τι έγινε αυτή η κόκκινη γραμμή; Ξεχάστηκε. Ενώ αν προσθέσουμε σε αυτά και το ασφαλιστικό, η συνολική επιβάρυνση για συγκεκριμένες ομάδες μικρομεσαίων αναμένεται να καταστεί γιγάντια για τις δυνατότητές τους μετά από επτά χρόνια κρίσης. Έτσι θα είστε και αναποτελεσματικοί. Δηλαδή, θα μας ζητάτε σε λίγο και άλλα μέτρα.

Βέβαια, όλα αυτά έρχονται να προστεθούν στο τέλος επιτηδεύματος, στην προκαταβολή φόρου, στον ΕΝΦΙΑ όπου μειώσετε τις αντικειμενικές αξίες για να αυξήσετε -όπως φαίνεται τώρα- τους συντελεστές. Αφού τα νούμερα δεν βγαίνουν, η έννοια του «αστικού εχθρού» επεκτείνετε και στους μικρομεσαίους, του «ταξικού εχθρού».

Όλα θυσιάζονται για να μην προχωρήσετε σε καμμία μεταρρύθμιση, σε καμμία περιστολή δαπάνης, σε καμμία δομική αλλαγή. Το μείγμα της πολιτικής σας είναι φόροι, φόροι και φόροι. Η αποβιομηχάνιση της χώρας, οι εξήντα χιλιάδες επιχειρήσεις στη Βουλγαρία, το κλείσιμο των εργοστασίων της «SOFTEX» και της «CΟΝΤΙΝΕΝΤΑL», τα δέκα χιλιάδες λουκέτα σε μικρομεσαίες επιχειρήσεις το 2015 δεν σας λένε τίποτα.

Οι νέοι επιστήμονες, τα μυαλά και τα νιάτα της χώρας, που φεύγουν μαζικά, δεν σας λέει τίποτα. Η αποτυχία σας να προσελκύσετε ξένες επενδύσεις ή ακόμα να πείσετε τους Έλληνες να βγάλουν τα λεφτά τους από τα στρώματα και να τα βάλουν στις τράπεζες και η φυγή των υφισταμένων, πάλι δεν σας λέει τίποτα.

Οι ληξιπρόθεσμες οφειλές πολιτών και εταιρειών σε εφορία, ταμεία και τράπεζες είναι αθροιστικά υψηλότερες από μία φορά το ΑΕΠ. Το 2015 είναι έτος κατά το οποίο αυξήσατε τους φόρους και κινηθήκατε εκτός στόχων του αρχικού προϋπολογισμού. Όμως, ακόμη πιο κρίσιμο είναι ότι οι ληξιπρόθεσμες οφειλές προς την εφορία αυξάνονταν κατά 1 δισεκατομμύριο ευρώ το μήνα.

Πώς θα αντεπεξέλθει ο πολίτης σε αυτήν την τελευταία επιδρομή στα εισοδήματά του που ετοιμάζετε; Τι σας κάνει να πιστεύετε ότι αυτά τα μέτρα που βλέπουν το φως της δημοσιότητας, δεν θα οδηγούν ουσιαστικά μόνο σε αύξηση των ληξιπρόθεσμων στην εφορία;

Ας έρθω και στις τροπολογίες.

Με την τροπολογία 283/64 αλλάζετε διατάξεις του Κώδικα Φορολογίας Εισοδήματος. Ακόμη ρυθμίζετε θέματα των δηλώσεων, ενώ για άλλη μια φορά οι εξαγγελίες για άνοιγμα του TAXIS από 1η Φεβρουαρίου μένουν στον αέρα.

Αναφορικά με τις εξαγγελίες του Υπουργού για περισσότερες δόσεις στον φόρο εισοδήματος, είμαστε προφανώς σύμφωνοι. Αυτό, όμως, για να πετύχει, απαιτεί η όλη διαδικασία με τις δηλώσεις να μην καθυστερήσει περαιτέρω.

Σε σχέση με την παράταση του ν.4307, του νόμου Δένδια, για ένα μήνα, επιβεβαιώνεται με τον πιο επίσημο τρόπο ότι οι ρυθμίσεις των μικρών δανείων αποτελούν αντικείμενο της τρέχουσας διαπραγμάτευσης. Ρωτήσαμε πόσες επιχειρήσεις έχουν κάνει χρήση των διατάξεων του ν.4307 και αν αληθεύουν τα στοιχεία δημοσιεύματος ότι πρακτικά μιλάμε μόνο για εκατό επιχειρήσεις που έχουν ενταχθεί και δεν πήραμε απάντηση.

Αναφορικά με την τροπολογία 282/63 για το Μητρώο Δημοσιονομικών Ελεγκτών, είναι θετική η διεύρυνση της δεξαμενής των ατόμων από την οποία αντλούνται οι δημοσιονομικοί ελεγκτές. Δεν είναι αρνητικό να υπάρχουν περισσότεροι υπάλληλοι που μπορούν να στελεχώσουν τα συνεργεία ελέγχου. Πρέπει να είναι αρκετοί.

Όμως, προηγουμένως η μετακίνηση των ελεγκτών ανά εξαετία είχε ως στόχο, μέσω της κινητικότητας των υπαλλήλων, να μην παγιώνονται σχέσεις μεταξύ ελεγχομένων και ελεγκτών. Τώρα βλέπουμε ότι η κινητικότητα περιορίζεται σε επίπεδο τμήματος και όχι γενικής διεύθυνσης, δίνοντας τη δυνατότητα σε ελεγκτές να παραμείνουν σε θέσεις ελεγκτικού έργου για πολύ μεγαλύτερα διαστήματα με ό,τι κινδύνους συνεπάγεται αυτό. Διευκολύνετε με αυτήν την τροπολογία τη δυνατότητα διαφθοράς.

Για την τροπολογία 284/65 με την οποία το ελληνικό δημόσιο αναλαμβάνει ως πρωτοφειλέτης τα δάνεια του υπό εκκαθάριση ΟΔΙΕ, δεν μας αφήνετε άλλη επιλογή παρά να την αποδεχτούμε. Γιατί; Διότι υπάρχει πρόβλεψη για αλυσιδωτή πτώχευση -cross default- στα δάνεια του ΟΔΙΕ, αναφορικά με τις εγγυήσεις του ελληνικού δημοσίου. Συνεπώς εάν τα πληρώσει το ελληνικό δημόσιο μετά την πτώχευση του ΟΔΙΕ, στην πραγματικότητα θα πτωχεύσει και το υπόλοιπο, οι εγγυήσεις του ελληνικού δημοσίου. Προφανώς, λοιπόν, δεν μπορούμε να συναινέσουμε να βρεθεί η Ελληνική Δημοκρατία σε κατάσταση πτώχευσης.

Τέλος, το άρθρο για την υποχρέωση των πιστωτικών ιδρυμάτων να δημοσιεύουν τα στοιχεία της διαφημιστικής τους δαπάνης και των χορηγιών είναι θετικό. Εδώ θα συμφωνήσουμε με την πρόταση του κ. Κουτσούκου. Πρέπει να επεκταθεί και στις ΔΕΚΟ. Δεν το φέρνετε, γιατί δεν σας συμφέρει. Να το κάνετε και στις ΔΕΚΟ, σε όλες όσες έχει συμμετοχή το ελληνικό δημόσιο. Είχα κάνει καταγγελία ότι άνθρωπος του ΣΥΡΙΖΑ στα ΕΛΠΕ ελέγχει αυτές τις χορηγίες. Πρέπει όλες οι εταιρείες οι οποίες έχουν σχέση με το ελληνικό δημόσιο, να είναι υποχρεωμένες να δημοσιεύουν όλων των ειδών τις χορηγίες.

Επίσης, δεν έχετε θέσει κανένα πλαίσιο σχετικά με τη δανειοδότηση των μέσων μαζικής ενημέρωσης από τις τράπεζες -και αυτό το έχω ζητήσει κατά τη συζήτηση του νομοσχεδίου για τα μέσα μαζικής ενημέρωσης εδώ στη Βουλή- ενώ έχετε καταστήσει τον Υπουργό πανίσχυρο με αυτό το ίδιο νομοσχέδιο στα θέματα αδειοδότησης. Ενώ απαξιώνετε τον ρόλο του ΕΣΡ, έρχεστε με μια ασπιρίνη για τα θέματα της διαφήμισης. Αποδεκτή, αλλά είναι μόνο ασπιρίνη και δεν βοηθά την αρρώστια.

Κυρίες και κύριοι συνάδελφοι, η Κυβέρνηση στα οικονομικά, όπως και τα θεσμικά ζητήματα, φέρνει και σχεδιάζει αδιανόητες πρακτικές και ρυθμίσεις καθεστωτικής αντίληψης. Ειδικά στο μέτωπο της οικονομικής πολιτικής, οι προτάσεις που βλέπουν το φως της δημοσιότητας είναι αντιπαραγωγικές, μη υλοποιήσιμες και εντείνουν την αβεβαιότητα κι έτσι, θα φέρουν ακόμη μεγαλύτερη καταστροφή.

 Ακόμα χειρότερα, η πλειοψηφία απ’ αυτές θέτουν στο στόχαστρο τη μεγάλη πλειοψηφία του ελληνικού λαού, την πλειοψηφία που θα σας ξεπληρώσει με το ίδιο νόμισμα που την πληρώνετε σήμερα. Να είστε σίγουροι. Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστούμε, κύριε Θεοχάρη.

Κυρίες και κύριοι συνάδελφοι, έχω την τιμή να σας ανακοινώσω το δελτίο επικαίρων ερωτήσεων της Πέμπτης 24ης Μαρτίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου ( Άρθρο 130 παράγραφοι 2 και 3 του Κανονισμού της. Βουλής)

1. Η με αριθμό 679/21-3-2016 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Παναγιώτας Βράντζα προς τον Υπουργό Αγροτικής Ανάπτυξης και Τροφίμων, σχετικά με την κατανομή δικαιωμάτων ενίσχυσης της Κοινής Αγροτικής Πολιτικής (ΚΑΠ) για την περίοδο 2015-2019.

2. Η με αριθμό 675/17-3-2016 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Υγείας, σχετικά με την υποστελέχωση του Γενικού Νοσοκομείου Ρόδου και τα προβλήματα λειτουργίας σε νευραλγικούς τομείς.

3. Η με αριθμό 677/18-3-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου–Χρυσής Αυγής κ. Ηλία Παναγιώταρου προς τον Υπουργό Εξωτερικών, σχετικά με την «καθυστέρηση του ενταφιασμού των Ελλήνων μαχητών του 1940 στην Αλβανία».

4. Η με αριθμό 673/17-3-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ–ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με την έλλειψη στρατηγικού σχεδιασμού για την αντιμετώπιση του προσφυγικού, τις καθυστερήσεις στην εκταμίευση των ευρωπαϊκών πόρων, και τη μη εφαρμογή του νόμου για τη χορήγηση ελληνικής ιθαγένειας.

5. Η με αριθμό 682/21-3-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδος κ. Χρήστου Κατσώτη προς τον Υπουργό Οικονομικών, σχετικά με την εξαίρεση των συμβασιούχων εργαζομένων σε όλους τους τομείς καθαριότητας των ΟΤΑ από φορολογικές υποχρεώσεις που προσιδιάζουν σε επιτηδευματίες .

6. Η με αριθμό 680/21-3-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την αφαίρεση της ελληνικής ιθαγένειας από ομογενείς της πρώην ΕΣΣΔ.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της. Βουλής)

1. Η με αριθμό 674/17-3-2016 επίκαιρη ερώτηση του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Παιδείας, Έρευνας και Θρησκευμάτων, σχετικά με την αύξηση του αριθμού των εισακτέων στις πανελλήνιες εξετάσεις για το ακαδημαϊκό έτος 2016-2017, από σεισμόπληκτες περιοχές του Νομού Αιτωλοακαρνανίας.

2. Η με αριθμό 678/21-3-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών και Διοικητικής Ανασυγκρότησης, σχετικά με τη δημοσίευση της ανάθεσης προμηθειών, υπηρεσιών και έργων για την αντιμετώπιση του προσφυγικού–μεταναστευτικού.

3. Η με αριθμό 683/21-3-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υποδομών, Μεταφορών και Δικτύων, σχετικά με την επικινδυνότητα του εθνικού δικτύου Αμφιλοχίας–Λευκάδας–Πρέβεζας–Ηγουμενίτσας.

4. Η με αριθμό 681/21-3-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επανεξέταση του ύψους του προστίμου που επιβάλλεται από την Επιθεώρηση Εργασίας και το ΙΚΑ-ΕΤΑΜ για κάθε αδήλωτο εργαζόμενο.

5. Η με αριθμό 643/10-3-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου–Χρυσή Αυγή κ. Ηλία Παναγιώταρου προς τον Υπουργό Παιδείας, Έρευνας και Θρησκευμάτων, σχετικά με την «αποβολή των Ορθόδοξων Ιεραρχών από τα ελληνικά σχολεία».

6. Η με αριθμό 648/11-3-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, σχετικά με τις εκπαιδευτικές ανάγκες στο Δήμο Φαιστού Ηρακλείου Κρήτης.

7. Η με αριθμό 606/1-3-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με την ανάγκη άμεσης στελέχωσης της ακτινοδιαγνωστικής κλινικής του Νοσοκομείου Ξάνθης.

8. Η με αριθμό 567/22-2-2016 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών και Διοικητικής Ανασυγκρότησης, σχετικά με την επιβολή δημοτικών τελών από το Δήμο της Πάτρας σε επαγγελματικές εγκαταστάσεις της περιοχής με απόφαση του Δημοτικού Συμβουλίου.

9. Η με αριθμό 466/1-2-2016 επίκαιρη ερώτηση του Βουλευτή Αττικής του Λαϊκού Συνδέσμου–Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η Κυβέρνηση ΣΥΡΙΖΑ-ΑΝΕΛ στα χρεοκοπημένα κόμματα».

10. Η με αριθμό 615/3-3-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με την ενδεχόμενη ίδρυση γραφείων Τουρκικού Οργανισμού στην Ελλάδα.

11. Η με αριθμό 621/7-3-2016 επίκαιρη ερώτηση της Βουλευτού Ηλείας του Συνασπισμού Ριζοσπαστικής Αριστεράς κ. Ευσταθίας (Έφης) Γεωργοπούλου-Σαλτάρη προς τον Υπουργό Υγείας, σχετικά με το έργο της κατασκευής της νέας πτέρυγας του Νοσοκομείου της Αμαλιάδας.

12. Η με αριθμό 614/3-3-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου–Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με την «καλλιέργεια κλίματος έντασης και τις μεθοδεύσεις του τουρκικού προξενείου στη Θράκη».

13. Η με αριθμό 583/26-2-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου–Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «εκχώρηση του ονόματος της Μακεδονίας μας στους σκοπιανούς».

14. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου–Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ.

Κύριε Καμμένε και κύριε Κατσιαντώνη, μόνο με δική σας έγκριση, διαφορετικά δεν σταματώ, εάν θέλετε να δώσω τον λόγο στον κ. Σταθάκη για πέντε λεπτά για να υποστηρίξει τις τροπολογίες του και να δώσω τον λόγο και στον κύριο Αντιπρόεδρο που ζήτησε να μιλήσει επί του νομοσχεδίου, για δεκαπέντε λεπτά και να συνεχίσετε εσείς. Μόνο εάν έχω την έγκρισή σας.

**ΔΗΜΗΤΡΙΟΣ ΚΑΜΜΕΝΟΣ:** Μάλιστα.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Η έγκριση δόθηκε.

Ορίστε, κύριε Υπουργέ, έχετε τον λόγο για πέντε λεπτά, σχετικά με τις δυο εκπρόθεσμες τροπολογίες.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Σας ευχαριστώ, κύριε Πρόεδρε.

Έχουμε καταθέσει δύο τροπολογίες οι οποίες αναφέρονται σε παρατάσεις για χιονοδρομικά κέντρα και ιαματικά κέντρα. Επιτρέψτε μου να σταθώ στο πρώτο, στα χιονοδρομικά κέντρα.

Όπως γνωρίζετε, έχουμε κληρονομήσει μια κατάσταση όπου από τα είκοσι τέσσερα χιονοδρομικά κέντρα, μόνο τα τέσσερα έχουν πλήρη άδεια, δηλαδή έχουν καλύψει όλες τις προϋποθέσεις του νόμου, συμπεριλαμβανομένης και της μελέτης περιβαλλοντικών επιπτώσεων.

Στα υπόλοιπα χιονοδρομικά κέντρα υπάρχει μια καθυστέρηση, εν μέρει ευθύνη ορισμένων από αυτών που αντιμετωπίζουν όντως οικονομικές δυσκολίες. Υπενθυμίζω ότι από τα χιονοδρομικά κέντρα τρία ανήκουν σε ιδιώτες και τα υπόλοιπα είκοσι ένα ανήκουν σε δήμους, σε δημοτικές επιχειρήσεις, στη Γενική Γραμματεία Αθλητισμού, σε διάφορα αθλητικά σωματεία, ορειβατικούς συλλόγους, σε περιφέρειες και στην ΕΤΑΔ. Υπό τις δεδομένες συνθήκες και λόγω δυσκολιών υπάρχει μια καθυστέρηση στην έκδοση των περιβαλλοντικών αδειών, επαναλαμβάνω εν μέρει, κατά ένα μέρος, λόγω προβλημάτων των οικονομικών φορέων διαχείρισης των κέντρων και εν μέρει λόγω της γνωστής καθυστέρησης που υπάρχει στη δημόσια διοίκηση να εκδίδει σε μικρό χρονικό διάστημα, να αξιολογεί, να τοποθετείται και να αδειοδοτεί τις περιβαλλοντικές μελέτες.

 Τούτων δοθέντων υπάρχει ένα πρόβλημα, το οποίο πρέπει να λύσουμε άμεσα και αυτό κάνει η παρούσα τροπολογία, η οποία προτείνει να δίνεται διετής παράταση αποκλειστικά και μόνο για να ολοκληρωθούν οι περιβαλλοντικές μελέτες. Το σήμα αδειοδότησης οφείλει να καλύπτει όλες τις άλλες προϋποθέσεις του νόμου, δηλαδή, όλα τα δικαιολογητικά πρέπει να είναι ως έχουν για να μπορεί να πάρει ένα χιονοδρομικό κέντρο το σήμα, δεν υπάρχει τρόπος δηλαδή, παρά μόνο με εξαίρεση την περιβαλλοντική μελέτη να πάρουν το ειδικό σήμα λειτουργίας. Συνεπώς μόνο για την περιβαλλοντική μελέτη δεδομένων αυτών των προβλημάτων δίνεται διετής άδεια.

Για όλα τα άλλα πιστοποιητικά που εγγυώνται την ασφαλή για τους χρήστες των εγκαταστάσεων λειτουργία και για όλες τις άλλες διαδικασίες, για να δοθεί το ειδικό σήμα ισχύουν ως έχουν οι νόμοι χωρίς καμμία απολύτως παράταση.

Αυτή είναι η μία τροπολογία, λοιπόν, η οποία δίνει διετή παράταση αποκλειστικά και μόνο της περιβαλλοντικής μελέτης για να ολοκληρωθεί η μόνιμη αδειοδότηση των είκοσι τεσσάρων χιονοδρομικών κέντρων

Η δεύτερη τροπολογία με αριθμό 291/70 αναφέρεται στα ιαματικά κέντρα. Εκεί το πρόβλημα είναι εν μέρει νομοθετικό, δηλαδή υπάρχει ασάφεια στον νόμο όσον αφορά το πώς χαρακτηρίζονται αυτά τα λύματα. Με την παρούσα νομοθεσία συνήθως χαρακτηρίζονται ως βιομηχανικά λύματα, για τα οποία ο νόμος έχει εγείρει διάφορα προβλήματα κατά την εφαρμογή του. Εδώ η προθεσμία είναι πολύ συντομότερη. Ουσιαστικά είναι μέχρι τέλος του χρόνου, 31-12-2016. Η κεντρική ιδέα είναι να μπορέσουν να λειτουργήσουν τα κέντρα δίνοντας αυτήν τη σύντομη παράταση, προκειμένου να ολοκληρωθεί η διαδικασία πάλι για τις περιβαλλοντικές μελέτες με κάποιες βελτιώσεις στον νόμο, που είναι αναγκαίες να γίνουν ενδιάμεσα.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Δίνω τον λόγο με την άδεια των δύο συναδέλφων στον Αντιπρόεδρο της Κυβέρνησης, τον κ. Ιωάννη Δραγασάκη, για δεκαπέντε λεπτά.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Ευχαριστώ, κύριε Πρόεδρε.

Θέλω να μιλήσω μόνο για το άρθρο 6, το οποίο εισάγει μια καινούργια πρακτική, μια καινούργια ρύθμιση, η οποία αφορά τις τράπεζες και τη δαπάνη τους σε διαφημίσεις, χορηγίες κ.λπ.. Η ρύθμιση, λοιπόν, προβλέπει ότι οι τράπεζες θα πρέπει να κοινοποιούν τις δαπάνες τους μέχρι τελικού αποδέκτη, είτε είναι αυτό μέσω έντυπου, όπως εφημερίδες, τηλεοράσεις, ιστοσελίδες κ.λπ., είτε ιδρύματα είτε οτιδήποτε.

Επίσης, με τις τροπολογίες που έχουν κατατεθεί προβλέπονται ορισμένες διαδικασίες για την εποπτεία της εφαρμογής της ρύθμισης αυτής, καθώς και κάποιες ποινές από την Τράπεζα της Ελλάδας και την Επιτροπή Κεφαλαιαγοράς.

Το πρώτο σημείο στο οποίο θα ήθελα να αναφερθώ είναι η αναγκαιότητα. Τι μας ώθησε σε αυτήν την ρύθμιση, η οποία ως θέμα μπορούμε να πούμε ότι μας απασχόλησε από την πρώτη στιγμή; Ο τρόπος λειτουργίας μέχρι τώρα των τραπεζών έχει αναδείξει μια σειρά προβλημάτων, παθογενειών πέρα από την τυπική νομιμότητα ή όχι. Το ιδιαίτερο εδώ είναι ότι η διαφημιστική δαπάνη των τραπεζών είναι μεγάλη και επομένως επηρεάζει λόγω του όγκου της και της κατανομής της όχι μόνο τις τράπεζες που διαφημίζονται αλλά και την αγορά των μέσων διαφήμισης, προβολής. Δηλαδή οι τράπεζες μπορούν να επηρεάζουν θετικά ή αρνητικά μια ολόκληρη αγορά, που είναι η αγορά των μέσων ενημέρωσης κι επομένως να αλλοιώνουν και τον ανταγωνισμό σε αυτήν την αγορά.

Θα πρέπει να γίνει μια μελέτη από την Ένωση Τραπεζών, αν είναι δυνατόν, ή από την Τράπεζα της Ελλάδας, η οποία να αναφερθεί στο παρελθόν -ιδίως στη δεκαετία του 2000, που ήταν και μια δεκαετία μεγάλης ανάπτυξης και των τραπεζών και των διαφημίσεων κ.λπ.- και η μελέτη αυτή να βάλει σε μια στήλη τα δάνεια των τραπεζών προς εταιρείες ΜΜΕ, σε μια άλλη στήλη να βάλει τους τόκους των δανείων αυτών και σε μια άλλη στήλη να βάλει τις διαφημίσεις, γιατί οι τράπεζες που έδωσαν τα δάνεια, έδιναν και διαφημίσεις στα μέσα ενημέρωσης. Εδώ πρέπει να γίνει μια τέτοια μελέτη, διότι με τα στοιχεία τα οποία εγώ είχα, μόνο μία ενδεικτική προσεγγιστική προσπάθεια έκανα για ένα έτος.

Από την προσπάθεια αυτή προκύπτει το εξής ενδιαφέρον εύρημα: Σε πολλές περιπτώσεις η τράπεζα που έδινε τα δάνεια, για παράδειγμα σε ένα συγκρότημα, κάλυπτε με τη διαφημιστική δαπάνη και μεγάλο μέρος των τόκων του δανείου, σε ορισμένες περιπτώσεις και πλήρως. Σκεφτείτε λοιπόν, τη σχέση που διαμορφώνεται. Μία τράπεζα δίνει δάνειο σε κάποιον. Ταυτόχρονα, όμως, έχει την ευθύνη της εξυπηρέτησης του δανείου, διότι αν η διαφήμιση δεν επαρκεί, δεν είναι αρκετή, το μέσον δεν θα μπορεί να εξυπηρετεί το δάνειο. Άρα, δημιουργείται κίνητρο για την τράπεζα να δίνει διαφήμιση στο μέσο στο οποίο δάνεισε για να μπορεί το μέσο αυτό να εξυπηρετεί το δάνειό του.

Καταλαβαίνουμε εδώ ότι αυτό είναι μια στρέβλωση τραπεζικής λειτουργίας, διότι δίπλα μπορεί να υπάρχει μια καινοτόμα επιχείρηση που να μην μπορεί να πάρει δάνειο και επίσης δημιουργείται κι ένας μηχανισμός αθέμιτου πλουτισμού.

Δεν θα εκπλαγώ αν από τη μελέτη που είπα ότι πρέπει να γίνει, δούμε ότι η διαφημιστική δαπάνη για κάποια χρόνια υπερέβαινε και τους τόκους. Δηλαδή κάποιος παίρνει δάνειο, κάνει μια εταιρεία μέσων ενημέρωσης με τα δάνεια, οι τόκοι των δανείων εξοφλούνται από τη διαφήμιση που δίνουν οι τράπεζες και ο ίδιος ως μέτοχος έχει και μια υπεραξία, η οποία αυξάνεται.

Ποιο είναι τώρα το επικίνδυνο σημείο αυτού του μηχανισμού που είχε στηθεί και που συχνά λέγεται διαπλοκή κ.λπ.; Εγώ προτιμώ τον όρο ότι είναι μια μορφή καπιταλισμού, ο οποίος στηρίζεται σε διαμεσολαβήσεις είτε πολιτικής εξουσίας είτε σε άλλους τύπους διαμεσολαβήσεων. Το πρόβλημα που δημιουργείται είναι ότι όταν μειώνεται η διαφημιστική δαπάνη λόγω της κρίσης, οι επιχειρήσεις που στήθηκαν με αυτόν τον τρόπο δεν είναι βιώσιμες, οδηγούνται σε χρεοκοπία και τα δάνεια που δόθηκαν με αυτόν τον τρόπο δεν είναι και αυτά εξυπηρετήσιμα. Έτσι, λοιπόν, συσσωρεύεται το πρόβλημα, δάνεια να μην εξυπηρετούνται, εταιρείες να μην είναι βιώσιμες και αυτό όλο το σύστημα θέλει ρύθμιση.

Η δική μας παρέμβαση εδώ είναι ένας κόκκος άμμου, θα έλεγε κάποιος, σε όλον αυτόν το μηχανισμό. Δεν επιλύει το πρόβλημα. Δημιουργεί, όμως, μια συνθήκη διαφάνειας. Υποχρεώνει τις τράπεζες τα στοιχεία αυτά να είναι στη δημοσιότητα και από εκεί και πέρα ο καθένας θα μπορούσε και μπορεί να κρίνει την πολιτική της κάθε τράπεζας κ.λπ..

Ο δεύτερος λόγος που μας ώθησε, ειδικά αυτήν τη στιγμή να πάρουμε αυτήν την πρωτοβουλία -και χαίρομαι που αρκετοί Βουλευτές απ’ ό,τι είδα και από την Αντιπολίτευση συνηγορούν- ήταν βέβαια και αυτά που αποκαλύφθηκαν με συμμορίες, εγκληματικές οργανώσεις, εκβιασμούς κ.λπ..

Επομένως, είναι ένα θετικό βήμα. Δεν μπορούμε να έχουμε αυταπάτη. Αν κάποιος θέλει να κάνει μία πράξη, πέρα από τις διατάξεις αυτές, θα μπορεί να το κάνει, αλλά τουλάχιστον θα υπάρχει ο νόμος και θα μπορούν οι αρχές με βάση τον νόμο αλλά και οι φορείς της οικονομίας, της αγοράς, της κοινωνίας να ασκούν έναν έλεγχο.

Ποια είναι η στάση τώρα των τραπεζών; Αν κρίνω από κάποια ανώνυμα δημοσιεύματα, ορισμένοι γκρινιάζουν ότι αυτό τους δημιουργεί κάποιο πρόβλημα και δυσκολεύει τον ανταγωνισμό. Γιατί δυσκολεύει τον ανταγωνισμό; Η αδιαφάνεια δυσκολεύει τον ανταγωνισμό.

Έχω εδώ τα συγκεντρωτικά στοιχεία της διαφημιστικής δαπάνης για ένα έτος, νομίζω το 2014. Εδώ βλέπουμε ότι το ένα συγκρότημα πήρε 1,5 εκατομμύριο ευρώ, το άλλο ένα εκατομμύριο, το άλλο 800.000 ευρώ, το άλλο δεν πήρε τίποτα. Με ποιο κριτήριο γίνονται αυτά;

Εμείς δεν παρεμβαίνουμε στην πολιτική των τραπεζών. Εάν μία τράπεζα θέλει όλη τη διαφημιστική δαπάνη να τη βάλει σε ένα έντυπο ή σε ένα μέσο, αυτό είναι δικαίωμά της. Αυτό που ζητούμε είναι να γίνει γνωστό και αν θέλει η τράπεζα, μπορεί να δώσει εξηγήσεις για την πολιτική της.

Νομίζω ότι το μέτρο που εισάγουμε διευκολύνει τον ανταγωνισμό –με τη σωστή έννοια του όρου- και τον μεταθέτει μάλιστα, εκεί που πρέπει να πάει ο ανταγωνισμός, δηλαδή στην ποιότητα των υπηρεσιών και στην εξυπηρέτηση του πελάτη και όχι σε υπόγεια και μυστικά κονδύλια.

Πάντως, θέλω να πω ότι η πλειοψηφία των στελεχών των τραπεζών, με βάση και την επικοινωνία που είχα, θεωρεί ότι αυτή η ρύθμιση είναι θετική. Μάλιστα, όπως μου είπε και ένας τραπεζίτης, τους απαλλάσσει και αυτούς από έναν μπελά, εννοώντας ότι τους απαλλάσσει από πιέσεις του τύπου «γιατί έδωσες εκεί και δεν δίνεις αλλού».

Άρα, οι τράπεζες που θέλουν να κάνουν σωστά τη δουλειά τους, είναι θετικές και αυτές. Επομένως, μπορώ να αξιολογήσω ότι όσοι γκρινιάζουν, μάλλον θέλουν να κάνουν άλλα πράγματα απ’ αυτά τα οποία λένε ότι θέλουν να κάνουν. Είναι, λοιπόν, μία ρύθμιση θετική για την κοινωνία, θετική με την ευρύτερη έννοια για το τραπεζικό σύστημα, θετική για τους μετόχους των τραπεζών που και αυτοί θέλουν διαφάνεια.

Άκουσα ότι υπήρξε η παρατήρηση πως θα μπορούσε το μέτρο να επεκταθεί και πέρα από τις τράπεζες. Πρέπει να δηλώσω –θα μιλήσουν και οι αρμόδιοι Υπουργοί- ότι πολιτικά ως Κυβέρνηση συμφωνούμε. Υπάρχουν και φορείς, πέραν των τραπεζών που λόγω του όγκου της διαφήμισής τους, μπορεί να μην έχουν αυτή τη σχέση δανειστή-οφειλέτη, αλλά σίγουρα επηρεάζουν την αγορά και τον τομέα των μέσων ενημέρωσης. Για παράδειγμα, ο ΟΠΑΠ θα μπορούσε αυτό να το κάνει και με δική του πρωτοβουλία, λόγω του μεγάλου όγκου της διαφημιστικής δαπάνης ή οι επιχειρήσεις ιντερνετικών στοιχημάτων ή οι ΔΕΚΟ.

Επομένως, εάν μεν η Κυβέρνηση και οι αρμόδιοι Υπουργοί είναι έτοιμοι να διευρυνθεί το φάσμα εφαρμογής της συγκεκριμένης ρύθμισης και σε όλους τους άλλους τομείς, προσωπικά δεν έχω καμμία αντίρρηση και θα το θεωρούσα θετικό. Αν υπάρχουν, όμως, νομοτεχνικοί λόγοι, που αυτό απαιτεί μία μελέτη, εγώ θα πρότεινα να υπάρξει η έκκληση από τώρα προς τις ΔΕΚΟ και προς άλλους φορείς, με μεγάλη διαφημιστική δαπάνη, οικειοθελώς να εφαρμόσουν αυτή τη ρύθμιση, μέχρις ότου υπάρξει συγκεκριμένη νομοθετική παρέμβαση γι’ αυτό το θέμα.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Επομένως, μέσω αυτής της ρύθμισης επεκτείνουμε τη διαφάνεια και στον ευαίσθητο χώρο των τραπεζών. Είναι ευαίσθητος, διότι οι τράπεζες διαχειρίζονται τις αποταμιεύσεις μας. Επομένως, η φήμη, η εμπιστοσύνη, η εικόνα που έχει η κοινωνία για τις τράπεζες είναι κάτι σημαντικό και απ’ αυτήν την άποψη νομίζω ότι αυτή βοηθά. Είναι ένα στοιχείο, λοιπόν, δημοκρατίας και η δημοκρατία είναι μία από τις προϋποθέσεις για να βγούμε απ’ αυτή τη μεγάλη κρίση.

Μ’ αυτές τις σκέψεις, λοιπόν, ελπίζω ότι η Βουλή, ει δυνατόν σύσσωμη, θα στηρίξει αυτή τη συγκεκριμένη ρύθμιση.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κυρία Πρόεδρε, θα μπορούσα να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θα θέλατε, κύριε Αλεξιάδη;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα ήθελα τον λόγο μόνο για ένα λεπτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Στην ομιλία του ο εισηγητής από το Ποτάμι αναφέρθηκε στα στελέχη της Κυβέρνησης με μία βαρύτατη πολιτική έκφραση. Είπε την έκφραση «είστε διεφθαρμένοι».

Επειδή δεν μπορούμε αυτό να το αφήσουμε να περάσει έτσι, εμείς καλούμε τον κ. Θεοχάρη είτε να διαγράψει από τα Πρακτικά τη συγκεκριμένη έκφραση από την ομιλία του είτε να καταθέσει τα σχετικά στοιχεία για τα στελέχη της Κυβέρνησης που να τεκμηριώνουν αυτήν την έκφραση.

Σε ό,τι αφορά δε, την αγωνία του για το πώς θα απομακρυνθούν οι πρόσφυγες από την Ειδομένη, δεν θα ακολουθήσουμε το παράδειγμα της τότε πολιτικής ηγεσίας του Υπουργείου Οικονομικών για το πώς απομάκρυνε έξω από το Υπουργείο Οικονομικών τις καθαρίστριες και άλλους διαδηλωτές. Τα ξέρουμε αυτά. Δεν θα τα ακολουθήσουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθήτριες και μαθητές και τέσσερις εκπαιδευτικοί συνοδοί τους από το 1ο Γυμνάσιο Νίκαιας (Γ΄ Τμήμα)

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Δημήτριος Καμμένος από τους ΑΝΕΛ για δώδεκα λεπτά.

Ορίστε, κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κυρία Πρόεδρε.

Κύριε Υπουργέ, αγαπητοί συνάδελφοι, η προσαρμογή της ελληνικής νομοθεσίας στην ευρωπαϊκή νομοθεσία είναι κάτι στο οποίο ευτυχώς όλα τα κόμματα συμφωνούν ότι πρέπει να υιοθετηθεί. Φέρνει τους κανόνες διαφάνειας, νομιμότητας και κανονικότητας στην Επιτροπή Κεφαλαιαγοράς ως ένα μεγάλο βαθμό.

 Όπως έχω πει και στις εισηγήσεις μου στην Επιτροπή Οικονομικών, είναι μέρος της στρατηγικής της Ευρωπαϊκής Ένωσης στο να φέρει έναν ενιαίο μηχανισμό ελέγχου και ασφάλειας όλων των συναλλαγών, τόσο των τραπεζικών με την τραπεζική ένωση, όσο και των συναλλαγών στα χρηματιστήρια με την χρηματιστηριακή ένωση ή την ένωση των κεφαλαιαγορών η οποία θα ακολουθήσει στα επόμενα χρόνια, έτσι ώστε να υπάρχουν κοινοί κανόνες ασφάλειας, διαφάνειας και διαδικασίες, ειδικά σε αυτούς που έχουν και κατέχουν τις μετοχές και τις διακινούν μέσα στην Ευρωπαϊκή Ένωση, στη ζώνη του ευρώ, με τη διαφάνεια που πρέπει να υπάρχει.

Διότι, πρέπει να γνωρίζουμε ότι η Ευρωπαϊκή Ένωση έχει ανοιχτά σύνορα στη διακίνηση κεφαλαίων και προσώπων. Άρα, όταν μεταφέρονται κεφάλαια, οποιοσδήποτε άνθρωπος ή πολίτης της Ευρωπαϊκής Ένωσης μπορεί να αγοράσει μετοχή σε οποιοδήποτε χρηματιστήριο της Ένωσης. Πρέπει, όμως, να υπάρχουν κανόνες, οι οποίοι να διασφαλίζουν τη διαφάνεια και τη νομιμότητα. Και πιο πολύ πρέπει να προσέχουμε για το ξέπλυμα του μαύρου χρήματος ή για χρήματα τα οποία χρησιμοποιούνται πάρα πολλές φορές για αγορές μετοχών ή άυλων τίτλων, και προέρχονται από παράνομες δραστηριότητες. Αυτά πρέπει να εκλείψουν, διότι βλέπουμε τι συμβαίνει στον κόσμο.

Θέλω να κάνω μία μικρή παρένθεση, εάν μου επιτρέπεται. Πιστεύω ότι όλοι οι συνάδελφοι εδώ και οι φίλοι ακροατές, τα παιδιά από το σχολείο, θα πρέπει να συλλυπηθούμε και να λυπηθούμε ιδιαίτερα γι’ αυτό που συνέβη σήμερα στις Βρυξέλλες. Με την αποτρόπαια πράξη να μπει μία βόμβα στον χώρο αναμονής, στο check in, στο αεροδρόμιο των Βρυξελλών, έχουμε –εάν διάβασα καλά- πάνω από είκοσι συνανθρώπους μας νεκρούς και πάρα πολλούς τραυματίες.

Είναι τυφλές επιθέσεις μίσους οι οποίες δεν έχουν καμμία θέση στην ευνομούμενη και δημοκρατική Ευρώπη. Πρέπει όλα τα κράτη να προσέξουμε, να είμαστε ανεκτικοί και δημοκρατικοί προς όλους, αλλά πρέπει να υπάρχουν νόμοι και τάξη. Οι παλαιότεροι ημών έλεγαν, –εάν το βλέπατε και στις ταινίες- «τάξη και ηθική». Πρέπει να υπάρχει τάξη, πρέπει να υπάρχει έλεγχος.

Είδαμε, επίσης, ένα παράδειγμα –το οποίο επικροτώ- σήμερα με το καράβι που ήρθε με τους παράτυπους μετανάστες, νομίζω, από τη Χίο στο λιμάνι του Πειραιά. Ορθώς συνελήφθησαν, διότι ήταν παράτυποι μετανάστες. Δεν είχαν κανέναν λόγο να έχουν περάσει, να έχουν εκβιαστεί από τους Τούρκους δουλέμπορους και να έχουν πληρώσει βέβαια, χιλιάδες ευρώ για να έρθουν στην Ελλάδα με μία ψεύτικη προοπτική. Ήταν όμως, και ψέμα η δική τους αίτηση στις τουρκικές αρχές –αν θέλετε- ή στους δουλεμπόρους ότι είναι μετανάστες ή πρόσφυγες. Δεν ήταν μετανάστες ή πρόσφυγες. Ήταν παράτυποι μετανάστες και γι’ αυτό το λόγο συνελήφθησαν και μεταφέρθηκαν σε χώρους κράτησης, όπου θα ακολουθηθεί η διαδικασία είτε αίτησης ασύλου είτε επαναπροώθησης πίσω στην πατρίδα τους στο Πακιστάν.

Αυτό δείχνει ότι η ελληνική δημοκρατία λειτουργεί, στήνει ένα αίσθημα ασφάλειας και ένα αίσθημα συνοχής προς τον ελληνικό λαό. Δεν θα πρέπει ο ελληνικός λαός να ανησυχεί. Και όσον αφορά τις νομοθεσίες και τους νόμους που φέρνουμε στην Βουλή, να πω ότι και η σημερινή οδηγία είναι κοινής λογικής και πρέπει να εφαρμοστεί. Πρέπει να εναρμονιστούμε με το Ευρωπαϊκό Δίκαιο για το καλό –όπως εξήγησα- και για τη νομιμότητα και τη διαφάνεια των συναλλαγών στα χρηματιστήρια.

 Το άρθρο 6 είναι πολύ σημαντικό. Το εισαγάγει αυτή η Κυβέρνηση και το επικροτούν όλα τα κόμματα. Είναι καλό αυτό. Μέσω του άρθρου 6 βάζουμε μια κανονικότητα και μία διαφάνεια –εάν θέλετε- στη σχέση των μέσων μαζικής ενημέρωσης με το πολιτικό σύστημα και τους πολίτες. Είναι ένα τρίγωνο. Τα μέσα μαζικής ενημέρωσης ποτέ δεν έδιναν ή δεν αναγκάστηκαν από κανέναν νομοθέτη ή καμμία κυβέρνηση να δίνουν στη δημοσιότητα μία λίστα των χορηγών τους, των εταιρειών που δίνουν τις διαφημίσεις σε αυτά. Με αυτόν τον τρόπο διασφαλίζει τη διαφάνεια.

Και ο σκοπός αυτής της Κυβέρνησης είναι, στον μεγαλύτερο βαθμό που μπορούμε να το καταφέρουμε, να υπάρξει μια αποπολιτικοποίηση της κοινωνίας.Δεν χρειάζεται, με τον έμμεσο εκβιασμό ότι δίνουμε μία χορηγία, δίνουμε μια μεγάλη διαφήμιση κάθε μήνα, κάθε εβδομάδα ή κάθε έτος σε ένα πολύ μεγάλο μέσο ενημέρωσης να το χειραγωγούμε και αυτό το μέσο να έχει άμεση εξάρτηση από «εμάς», δηλαδή μία εταιρεία ή μια τράπεζα, εν προκειμένω, η οποία δίνει αυτά τα χρήματα έτσι ώστε να περνάει την πολιτική της, η οποία μπορεί να είναι σωστή ή λάθος.

Συγχρόνως, όμως, τα μέσα μαζικής ενημέρωσης έχουν έναν πολύ σημαντικό ρόλο. Πρέπει να ενημερώνουν, όπως το λέει και ο ορισμός τους, είναι μέσα ενημέρωσης. Η ενημέρωση πρέπει να είναι δίκαιη, απρόσκοπτη και χωρίς να είναι υποκινούμενη ή υποβοηθούμενη. Για να υπάρξει αυτή η διαφάνεια πλέον, με το νομικό αυτό πλαίσιο, θα δίνουν τους χορηγούς, θα δίνουν τους διαφημιζόμενους, έτσι ώστε όλος ο κόσμος θα ξέρει ποιοι είναι αυτοί οι οποίοι δίνουν τα χρήματα, για να ζουν τα μέσα ενημέρωσης. Δεν είναι κάτι παράνομο αυτό, απλώς πρέπει να υπάρχει μια κανονικότητα και διαφάνεια.

Ίσως το μοναδικό έσοδο του μέσου ενημέρωσης είναι η διαφήμιση και από εκεί και πέρα, είναι και άλλα τηλεοπτικά προγράμματα, όπως το τηλεμάρκετινγκ που πουλάει προϊόντα και έχει ένα έσοδο. Όμως, το βασικό του έσοδο είναι η διαφήμιση και από το έσοδο αυτό έχει να καλύψει όλα τα έξοδα, τα οποία είναι η μισθοδοσία και όλη η λειτουργία του σταθμού. Άρα, είναι σημαντικό το διαφημιστικό έσοδο και είναι αυτό που του δίνει ζωή, οπότε είναι άμεσα εξαρτημένο απ’ αυτό. Με το άρθρο 6 περνάμε σε αυτού του είδους την κανονικότητα, τη διαφάνεια, έτσι ώστε ο λαός και εμείς και οι πολίτες και όλοι οι Βουλευτές και οι ανταγωνιστές μεταξύ τους στα μέσα μαζικής ενημέρωσης να ξέρουν ποιος δίνει χρήματα σε ποιον και τι μέλλει γενέσθαι από εκεί και πέρα.

Όσον αφορά τις εκπρόθεσμες τροπολογίες, τις στηρίζουμε, για τον απλούστατο λόγο ότι διαχειριζόμαστε διάφορες κρίσεις σε αυτήν την Κυβέρνηση. Η αδυναμία εμπρόθεσμης κατάθεσης δεν είναι ζήτημα αυτής της Κυβέρνησης -και δεν ψέγω και τις προηγούμενες. Είναι έτσι το ελληνικό δημόσιο σύστημα και υπάρχουν και τα πολλά συναρμόδια Υπουργεία. Θυμάμαι ότι κάποτε, για να πάρουμε μια άδεια για μια επένδυση στην Ελλάδα, πριν τέσσερα-πέντε χρόνια, χρειαζόμασταν είκοσι τρεις υπογραφές από είκοσι τρεις διαφορετικούς ανθρώπους, για μία άδεια. Αυτό συνεχίζει να υπάρχει δυστυχώς. Αυτό είναι ένα κομμάτι που πρέπει να αλλάξει η ελληνική Κυβέρνηση, να μειώσει τη διαδικασία του δημοσίου και την εξάρτηση του επιχειρηματία από το δημόσιο.

Όμως, εάν σκεφθούμε επιχειρηματικά, πρέπει να δώσουμε μία ευελιξία σε κάποιους τομείς και δραστηριότητες όπως είναι τα χιονοδρομικά κέντρα, τα spa και πολλά άλλα τα οποία περνάνε. Εδώ λέμε ότι δίνουμε την παράταση, να είναι όλοι σύννομοι. Δεν μπορούμε να έχουμε παράνομα κέντρα ή μη πλήρως αδειοδοτημένα, για παράδειγμα, χιονοδρομικά κέντρα, τα οποία έχουν τουρίστες Έλληνες και ξένους και πρέπει να έχουν τους στοιχειώδεις κανόνες ασφάλειας και παροχής υπηρεσιών, διότι ο τουρισμός είναι και το βασικό προϊόν μας.

Από εκεί και πέρα, θα μείνω για λίγο στο εξής και θα κλείσω, επειδή ως Ανεξάρτητοι Έλληνες, όπως έχουμε πει, ψηφίζουμε το νομοσχέδιο επί της αρχής και επί των άρθρων, καθώς και τις εκπρόθεσμες και άλλες τροπολογίες, που έχουν έρθει στο συγκεκριμένο νομοσχέδιο, για τους λόγους που εξήγησα.

Θα στεναχωρήσω λίγο τον κ. Κουτσούκο, τον φίλο μου. Γιατί παντού υπάρχει το ΠΑΣΟΚ. Στη σύμβαση του ΟΔΙΕ, για ευνόητους λόγους δεν θα μπω σε λεπτομέρειες. Όμως, να είστε σίγουροι ότι γνωρίζω όλες τις λεπτομέρειες. Δηλαδή, γνωρίζω τα πάντα για τη σύμβαση αυτή.

Είναι τρεις δανειακές συμβάσεις: Δύο με την ABN AMRO και μία με το ΤΤ. Οι δύο με την ABN AMRO έγιναν με το μαγικό Γερμανικό Δίκαιο, με δάνεια τα οποία ήταν τύπου bonds, τα οποία δεν είναι ούτε bonds ούτε δάνειο εταιρικό, λέγονται schulthein, υβριδικά συστήματα τα οποία δανείστηκε το ελληνικό δημόσιο το 2001, το 2002, το 2003, με υπουργικές υπογραφές του κ. Δρυ, του κ. Φλωρίδη, με αρμόδιο Υπουργό τον κ. Βενιζέλο, ολυμπιακά έργα. Αυτά στις δανειακές συμβάσεις, υποτίθεται ότι θα είχαν χρήση για τα ακίνητα. Το 2008 σταματήσαμε να τα πληρώνουμε και κατέπεσαν οι εγγυήσεις. Η μαγική ζημιά στο ελληνικό δημόσιο! Κατέπεσαν ξαφνικά οι κρατικές εγγυήσεις, οι οποίες ήταν στο 100% των διακοσίων οκτώ δανείων, με Γερμανικό Δίκαιο τα δύο. Απορροφήθηκε το ΤΤ από την Eurobank, μεταφέρθηκαν οι υποχρεώσεις σε άλλες εταιρείες.

Θα τα δούμε αυτά σε επίκαιρη ερώτησή μου, η οποία θα έχει να κάνει με το πώς χρησιμοποιήθηκαν αυτά τα χρήματα, γιατί σήμερα μας σκάει η «βόμβα» στα χέρια, η βόμβα η συγκεκριμένη. Για να απαντήσω και να βοηθήσω και τον φίλο μου τον Χάρη -γιατί δεν είχε διαβάσει τη δανειακή, την οποία όμως διάβασα εγώ- για να ξέρει το γιατί πληρώνουμε σήμερα, γιατί καλείται το δημόσιο, υπάρχει μία απλή απάντηση: Υπήρχε μία ρήτρα στη δανειακή σύμβαση που έχει υπογραφεί το 2003, στις δύο συμβάσεις της ABN AMRO του Γερμανικού Δικαίου, ότι εάν η εταιρεία μπει σε εκκαθάριση γίνεται άμεσα απαιτητό το σύνολο των υποχρεώσεων που υπάρχουν από εκείνη τη στιγμή. Δεν υπάρχει πλέον επόμενη μέρα για να πληρώσουμε. Εάν δεν πληρώσουμε σήμερα χρεοκοπούμε. Και σωστά είπε ο Χάρης, υπάρχει και ο όρος cross default, δηλαδή της διαγώνιας χρεοκοπίας σε οτιδήποτε άλλο ομόλογο έχει ελληνική εγγύηση, το οποίο είναι χρεοκοπία, αν θέλετε, και αθέτηση πληρωμών σε ελληνική εγγύηση, κάτι το οποίο δεν είναι καλό για την ελληνική οικονομία, γιατί στην ουσία χρεοκοπούν οι εγγυήσεις όλου του ελληνικού δημοσίου.

Άρα, έπρεπε να γίνει αυτό. Συμβαίνει, ναι, και θέλω να πω ότι αυτά τα δάνεια κάποια στιγμή θα ψαχτούν, το γιατί σταμάτησε η πληρωμή το 2008, εάν πήγαν τα χρήματα εκεί που έλεγαν οι δανειακές συμβάσεις, εάν πληρώθηκαν με τον σωστό τόκο και τον σωστό τόκο υπερημερίας και εάν πληρώθηκε το 1%, κύριε Υπουργέ, που είχε προμήθεια το δημόσιο για την εγγύησή του.

Κλείνω, λέγοντας ότι νομίζω πως δεν θα πρέπει να καταναλώσουμε πάρα πολύ χρόνο για τη σημερινή διαδικασία, διότι είναι εύλογη, δίκαιη και πρέπει να συνεχίσουμε, να δούμε από εδώ και πέρα τι γίνεται, να μονοιάσουμε πολιτικά, να χαμηλώσουμε τους τόνους, διότι το μεταναστευτικό είναι ένα ζήτημα πάρα πολύ ευαίσθητο. Είναι πολύ συγκεκριμένοι οι τρόποι που πρέπει να το διαχειριστούμε. Θα υπάρξει μια ομάδα διαχείρισης κρίσεων. Η κρίση είναι συγκεκριμένη και πρέπει όλα τα κόμματα να συνομολογήσουν και να μην χρησιμοποιεί το μεταναστευτικό κανένας από εμάς ούτε στην Κυβέρνηση ούτε στην Αντιπολίτευση, για πολιτικούς λόγους, αλλά να δούμε πώς θα δώσουμε λύση σ’ ανθρώπους οι οποίοι βασανίζονται.

Εδώ θέλω να συγχαρώ -και κλείνω με αυτό, κυρία Πρόεδρε- και το Λιμενικό, που χθες κατάφερε, χτυπώντας τις μηχανές των λαθρεμπόρων, να συλλάβει δύο λαθρεμπόρους έξω από τη Χίο, αλλά και τις μυστικές υπηρεσίες και την ελληνική έννομη τάξη στο Υπουργείο Δημόσιας Τάξης, τον Υπουργό, που κατάφερε να πιάσει τους δήθεν «προβοκάτορες αριστερούς», οι οποίοι μοίραζαν τα φυλλάδια στην Ειδομένη και προέτρεπαν να γίνουν φασαρίες και να επιτεθούν στους αστυνομικούς, για να δημιουργηθεί η αίσθηση -στις κάμερες, στο BBC και σε όλους τους ξένους- ότι οι Έλληνες είναι αυτοί που επιτίθενται στους αστυνομικούς και κάνουν προβοκάτσια και επανάσταση στα σύνορα, σε μια ευαίσθητη περιοχή για την Ελλάδα, με τα Σκόπια. Υπήρξαν άνθρωποι, Έλληνες, κύριοι συνάδελφοι, οι οποίοι έλεγαν στους βασανισμένους, «πηγαίνετε και επιτεθείτε στους αστυνομικούς». Τι πρέπει να κάνει το ελληνικό κράτος γι’ αυτούς τους ανθρώπους που συνέλαβε χθες; Συγχαρητήρια στις ελληνικές αρχές που τους συνέλαβαν, αλλά η ερώτηση μένει ανοιχτή: Τι πρέπει να τους κάνουμε;

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υπουργός κ. Αλεξιάδης για κάποιες νομοτεχνικές βελτιώσεις.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Είναι δύο οι νομοτεχνικές βελτιώσεις.

Η μια είναι στο άρθρο 6, όπου αντιμετωπίζουμε τα διάφορα προβλήματα, σε σχέση με την τροπολογία που έχει κατατεθεί και δίνουμε λύση σ’ αυτά τα συγκεκριμένα ζητήματα.

Η άλλη είναι μια νομοτεχνική βελτίωση που αφορά την αιτιολογική έκθεση. Αποδεχόμαστε αυτό που είπε ο εισηγητής της Νέας Δημοκρατίας, ο κ. Βεσυρόπουλος, το οποίο είναι πολύ σωστό, και διαγράφεται η φράση «τα οποία αποκτούν εισόδημα από τη διανομή κερδών στις 31 Δεκεμβρίου εκάστου φορολογικού έτους».

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

 (ΝΑ ΜΠΟΥΝ ΟΙ ΣΕΛΙΔΕΣ 109,110)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κατσιαντώνης από την Ένωση Κεντρώων.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, σύμφωνα με το τρέχον νομοσχέδιο, οι εταιρείες υποχρεώνονται πλέον αποκλειστικά στην κατάρτιση εξαμηνιαίων και ετήσιων οικονομικών καταστάσεων. Καταργούνται, δηλαδή, οι τρίμηνες και οι εννεάμηνες. Παρατείνεται και η προθεσμία για τη δημοσίευσή τους σε τέσσερις μήνες από τη λήξη της περιόδου αναφοράς για τις ετήσιες και σε τρεις μήνες για τις εξάμηνες.

Αυτό μπορούμε να το θεωρήσουμε υπέρ της αγοράς υπό προϋποθέσεις. Η επιδίωξή σας για στροφή των επενδυτών σε μια πιο μακρόπνοη στρατηγική θα μπορούσε να αποδειχθεί άνευ αντικρίσματος. Εάν ο όγκος των πληροφοριακών δεδομένων που λαμβάνουμε από την ιδιωτική οικονομία μειωθεί και ταυτόχρονα δεν υπάρξει σωστή αξιοποίηση, τότε μειώνονται, τόσο η διαφάνεια, όσο και η αξιοπιστία της εγχώριας αγοράς.

Βέβαια, η αλήθεια είναι ότι η συνήθεια της δημοσίευσης καταστάσεων τριμήνου και εννεαμήνου δεν είχε καμμία εποπτική αξία. Φόρτωναν με κόστη κατάρτισης και δημοσίευσης τις εισηγμένες εταιρείες. Επιπρόσθετα, η νομοθεσία απειλούσε με κυρώσεις και αρνητική δημοσιότητα, όταν κάποιες εταιρείες δεν μπορούσαν να παρέχουν έγκαιρα τα απαιτούμενα στοιχεία.

Όπως είναι γνωστό, άλλωστε, μόνο οι εξαμηνιαίες και ετήσιες οικονομικές καταστάσεις των εισηγμένων υπογράφονται από ορκωτό ελεγκτή. Γι’ αυτό, επιμένουμε να δώσετε ιδιαίτερη προσοχή κατά την εφαρμογή της συγκεκριμένης πτυχής του νομοσχεδίου, να καταλήξει δηλαδή προς όφελος και της ιδιωτικής οικονομίας και του κράτους.

Υποθέτουμε ότι οι συγκεκριμένες ρυθμίσεις σάς επιβλήθηκαν από τους εταίρους μας, γιατί η εμπειρία μας από τη διακυβέρνησή σας δεν μας έχει αποδείξει ότι ενδιαφέρεστε και ιδιαίτερα για τις ιδιωτικές εταιρείες.

Οι ιδεοληψίες σας περί του ιδιωτικού κεφαλαίου είναι σε όλους μας γνωστές. Άλλωστε, εκεί προστρέχετε και τώρα, για να αποσπάσετε χρήματα από τα πρόσθετα επιβαλλόμενα μέτρα των δανειστών μας. Κατά συνέπεια, μας φαίνεται εντελώς ουτοπικό ή τουλάχιστον προσχηματικό το να προσπαθείτε να κάνετε τη ζωή των ιδιωτικών επιχειρήσεων πιο εύκολη.

Ας προχωρήσουμε, όμως, σε ένα άλλο φλέγον θέμα του νομοσχεδίου. Ο κ. Τσίπρας, σε δηλώσεις του υποστηρίζει διαρκώς ότι η ιδιωτική αγορά δεν μπορεί να ρυθμιστεί από μόνη της. Για παράδειγμα, στην περίπτωση των μέσων μαζικής ενημέρωσης και των τηλεοπτικών αδειών.

Υποστήριξε πρόσφατα σε συνέντευξή του, πως περιορίζει τις άδειες και παρεμβαίνει με τόσο έντονο τρόπο, γιατί η ελεύθερη αγορά δεν έχει την ικανότητα να ρυθμιστεί από μόνη της για τα τελευταία είκοσι πέντε χρόνια. Kαι σας ερωτώ, κύριοι, σε αυτό το σημείο: Πότε είχαμε ελεύθερη αγορά στην Ελλάδα; Όταν το κράτος χρηματοδοτούσε με τράπεζες και κρατική διαφήμιση όλα τα μέσα μαζικής ενημέρωσης; Όταν το σύνολο της ιδιωτικής οικονομίας ζούσε με τα αποφάγια των δημοσίων υπαλλήλων; Όταν οι δημόσιοι υπάλληλοι ήταν ο νούμερο ένα καταναλωτής της χώρας και κινούσε την αγορά; Αυτό είναι η ελεύθερη αγορά για σας; Να παίρνουμε δάνεια, να διορίζουμε και να τα τρώμε στη λιανική κατανάλωση;

Δυστυχώς, έχουμε κάνει επιστήμη την ταβέρνα, το ποτό και τον καφέ. Όχι επειδή αποφασίσαμε στρατηγικά να το πράξουμε, αλλά επειδή, εκ των πραγμάτων, κάπου έπρεπε να τρώνε τα χρήματά τους οι κρατικοδίαιτοι υπάλληλοι, που αφειδώς διορίζατε με παχυλούς μισθούς και τώρα που μειώθηκαν λίγο τα προνόμιά τους έπεσε και η ιδιωτική οικονομία.

Αυτό το σαθρό και βάρβαρο οικονομικό μοντέλο ακολουθούσατε. Και δεν απευθύνομαι μόνο στον ΣΥΡΙΖΑ. Απευθύνομαι και στη Νέα Δημοκρατία και στο ΠΑΣΟΚ, οι οποίοι ιδεολογικά δεν έχουν απολύτως καμμία διαφορά. Λαϊκά κόμματα και τα δύο, με δήθεν φιλελεύθερο προσωπείο. Μέχρι και πριν από πέντε-έξι χρόνια δίνατε μισθούς σε ΔΕΚΟ, κατά μέσο όρο, τέσσερα και πέντε χιλιάρικα τον μήνα. Επομένως, με ποιο θράσος εγκαλείτε την ελεύθερη αγορά ότι δεν είναι ικανή να ρυθμιστεί μόνη της; Ελεύθερη αγορά δεν έχουμε ζήσει ποτέ στην Ελλάδα. Πώς κατακρίνετε κάτι που δεν έχει ζήσει ποτέ ο Έλληνας πολίτης;

 Για παράδειγμα, στο συγκεκριμένο νομοσχέδιο κάνετε λόγο για την αναγκαία διαφάνεια στην τραπεζική διαφήμιση. Η τραπεζική διαφήμιση έχει αποτελέσει στο παρελθόν ένα χρήσιμο εργαλείο του κράτους, για να χρηματοδοτεί ιδιωτικά συμφέροντα για διάφορους λόγους. Μιλάμε για ένα πολιτικό έγκλημα, που απλώνεται σε όλες τις κυβερνήσεις των τελευταίων δεκαετιών.

Είμαστε κατά καιρούς μάρτυρες επιχειρηματιών μέσων μαζικής ενημέρωσης και εργολάβων, οι οποίοι εκτός από τραπεζική διαφημιστική δαπάνη γίνονταν αποδέκτες δανείων υψηλής επικινδυνότητας. Το λέω κομψά, για να μην το πω θαλασσοδάνεια. Και σαν συμπλήρωση έπαιρναν από πάνω και πακέτα διαφήμισης από τα τραπεζικά ιδρύματα. Ακόμη και μέσα μαζικής ενημέρωσης χαμηλής επιρροής έπαιρναν υψηλά ποσά, δήθεν για να διαφημίσουν την α΄ ή β΄ τράπεζα.

Γιατί γίνονταν όλα αυτά; Επειδή είχαν κάποια γνωριμία με κάποιο πολιτικό πρόσωπο. Αυτή η συναλλαγή ήταν μια σημαντική όψη της διαπλοκής, η οποία υφίσταται, ακόμη και στις μέρες μας. Όσο υπάρχουν πρόθυμοι πολιτικοί που έχουν εκλεγεί με το ρουσφέτι και όχι με την ηθική τους ακεραιότητα, πάντα θα βρίσκεται «παραθυράκι» σε τέτοιες μεθοδεύσεις.

Η μία όψη του νομίσματος έχει το ρουσφέτι, η άλλη όψη έχει τη μίζα και τη διαπλοκή. Στο πλαίσιο, λοιπόν, των απαιτήσεων της Ευρωπαϊκής Ένωσης για αποκομματικοποίηση των τραπεζών, χαιρόμαστε που αναγκάζεστε να υιοθετήσετε τέτοιες νομοθετικές παρεμβάσεις. Το ξέρουμε ότι αναγκάζεστε. Εσείς το ομολογείτε άλλωστε ότι είστε πρόθυμοι για την εφαρμογή των έξωθεν κανόνων που μας επιβάλλονται.

Τώρα, όμως, θα αναγκαστείτε, όπως και εμείς ανέκαθεν προτείναμε, να αποδεχθείτε τη διαφάνεια στην κατανομή του διαφημιστικού budget των τραπεζών.

Να αναφερθώ και στην τροπολογία σας περί του ΟΔΙΕ. Ομολογώ ότι λόγω της απουσίας μου στο εξωτερικό, κατά τα προηγούμενα χρόνια, δεν ήξερα μέχρι πρότινος ότι ο ΟΔΙΕ ήταν ΔΕΚΟ. Δηλαδή, ότι ακόμη και τα άλογα, ο τζόγος, θεωρείται επιχείρηση κοινής ωφέλειας. Ειλικρινά, στα μάτια μου φαντάζει σαν ανέκδοτο. Ακόμη και στον τομέα του τζόγου βρίσκαμε την ευκαιρία για ρουσφέτια και πελατειακό κράτος και από πάνω οι εκάστοτε managers του οργανισμού τού φόρτωσαν κάποιες εκατοντάδες εκατομμύρια ευρώ δάνεια, κατά την προηγούμενη δεκαετία, ιδίως κατά την περίοδο των Ολυμπιακών Αγώνων. Τα δάνεια αυτά δεν κατάφερε να τα αποπληρώσει. Και σήμερα, με τροπολογία που έχετε καταθέσει από την προηγούμενη εβδομάδα, μας ζητάτε να τα εγγράψουμε στο δημόσιο χρέος μας. Να κρατικοποιήσουμε τα δάνεια του Ιπποδρόμου, τα οποία φθάνουν τα 208,3 εκατομμύρια ευρώ.

Ορίστε λοιπόν, κύριε Τσίπρα, πού μας έχει φτάσει η κρατική διαχείριση της οικονομίας και όχι η ελεύθερη αγορά. Οι δημόσιοι οργανισμοί είναι καταχρεωμένοι και οι φορολογούμενοι καλούνται να πληρώσουν το μάρμαρο. Και κατηγορείτε κι από πάνω…

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Εμείς τους χρεοκοπήσαμε;

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεν σας έχω διακόψει ποτέ. Έτσι δεν είναι;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Λέω, εμείς τους χρεοκοπήσαμε;

**ΓΕΩΡΓΙΟΣ ΚΑΤΣΙΑΝΤΩΝΗΣ:** Για ποιο λόγο με διακόπτετε αυτή τη στιγμή; Σας έχω διακόψει ποτέ; Την επόμενη φορά που θα βρίσκομαι στην Επιτροπή Οικονομικών, θα σας διακόπτω συνέχεια. Αυτό είναι υπόσχεση!

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ερώτηση έκανα. Δεν σας διέκοψα, κύριε συνάδελφε!

**ΓΕΩΡΓΙΟΣ ΚΑΤΣΙΑΝΤΩΝΗΣ:** Επαναλαμβάνω ότι κατηγορείτε κι από πάνω τον ιδιωτικό τομέα και την αγορά για έλλειψη ικανότητας. Ποιοι; Εσείς οι ίδιοι που ποτέ δεν την φέρατε στη χώρα μας. Εμείς, η Ένωση Κεντρώων, είμαστε υπέρ της διαφάνειας και εναντίον της διαπλοκής. Γι’ αυτό θέλουμε το ίδιο νομοσχέδιο που υπογράφουμε σήμερα για τις τράπεζες να ισχύσει για όλες τις εταιρείες και οργανισμούς στους οποίους συμμετέχει το κράτος.

Έχουμε γίνει μάρτυρες σκανδαλωδών διαφημιστικών ποσών και μέσω ΚΕΕΛΠΝΟ και μέσω ΔΕΗ και μέσω ΕΥΔΑΠ στο παρελθόν, λες και κάποιος θα πειστεί από κάποια διαφήμιση αν χρειάζεται νερό ή ρεύμα στο σπίτι του. Είναι τόσο κραυγαλέα η διασπάθιση του δημοσίου χρήματος σ’ αυτές τις περιπτώσεις που δεν χρειάζονται λεζάντες. Όλο αυτό το φαγοπότι των περασμένων ετών δεν πρέπει να αφήσει ασυγκίνητους, τουλάχιστον όσους στους οποίους έχει απομείνει ακόμα και λίγη κοινή λογική.

Πρέπει να σταματήσει η διασπάθιση του δημοσίου χρήματος. Αυτό έπρεπε να το είχαμε καταλάβει εγκαίρως μόνοι μας και όχι να σερνόμαστε την τελευταία στιγμή υπό τις απειλές των εταίρων και πιστωτών μας.

Όσον αφορά όλες τις τροπολογίες που φέρατε σήμερα, επιφυλασσόμεθα.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα δώσω τον λόγο στους δύο εγγεγραμμένους ομιλητές και μετά θα αρχίσουν οι Κοινοβουλευτικοί Εκπρόσωποι.

**ΓΙΑΝΝΗΣ ΚΟΥΤΣΟΥΚΟΣ:** Κυρία Πρόεδρε, θέλω τον λόγο επί της διαδικασίας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Κουτσούκο;

**ΓΙΑΝΝΗΣ ΚΟΥΤΣΟΥΚΟΣ:** Κατά την ομιλία μου, ως αγορητής της Δημοκρατικής Συμπαράταξης, έθεσα θέμα για τις εκπρόθεσμες τροπολογίες. Δυστυχώς την ώρα που μιλούσα, δεν είχε γίνει αντιληπτό –τώρα μας διανεμήθηκαν- ότι στις 11.45΄, δηλαδή πριν μισή ώρα, κατατέθηκαν δύο τροπολογίες, για τις οποίες δεν μίλησαν οι προλαλήσαντες Υπουργοί και οι οποίες είναι ιδιαίτερα προβληματικές. Θα τοποθετηθούμε δευτερολογώντας, εφόσον μας δώσετε τη δυνατότητα, όπως είπε ο κύριος Πρόεδρος, γιατί δεν μιλήσαμε γι’ αυτές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, θα σας δώσω τον λόγο για ένα, δύο λεπτά.

**ΓΙΑΝΝΗΣ ΚΟΥΤΣΟΥΚΟΣ:** Δεν θα μας πει κάποιος κάτι γι’ αυτές;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, αυτό είναι κάτι που θα δούμε.

**ΓΙΑΝΝΗΣ ΚΟΥΤΣΟΥΚΟΣ:** Όχι να το δούμε. Είναι θέμα κοινοβουλευτικής τάξης, κυρία Πρόεδρε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι να κάνω εγώ; Θα δώσω τον λόγο…

**ΓΙΑΝΝΗΣ ΚΟΥΤΣΟΥΚΟΣ:** Δεν μπορεί να ψηφίζει η Βουλή χωρίς να πούμε για τις τροπολογίες!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι εδώ οι Υπουργοί και θα πάρουν τον λόγο. Μην καθυστερούμε τώρα για να ολοκληρώνουμε.

Ελάτε, κύριε Θεωνά, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Θέλουμε να μιλήσουμε, κυρία Πρόεδρε.

**ΑΝΔΡΕΑΣ ΛΟΒΕΡΔΟΣ:** Να πάρουν οι δύο ομιλητές τον λόγο και μετά οι Κοινοβουλευτικοί Εκπρόσωποι.

**ΙΩΑΝΝΗΣ ΒΡΟΥΤΣΗΣ:** Και μετά οι Κοινοβουλευτικοί Εκπρόσωποι! Έχω ζητήσει πρώτος τον λόγο, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχει ζητήσει και ο κ. Δανέλλης από το Ποτάμι τον λόγο, γιατί έχει μια ανειλημμένη υποχρέωση.

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, έχω ζητήσει πρώτος τον λόγο, γιατί έχω και εγώ μια υποχρέωση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Δανέλλη, θα μιλήσετε δεύτερος. Γι’ αυτό μην χάνουμε χρόνο.

Ορίστε, κύριε Θεωνά, έχετε τον λόγο για επτά λεπτά. Μετά θα μιλήσει ο κ. Ηλιόπουλος. Ας πάμε, λοιπόν, γρήγορα για όσους βιάζονται.

**ΙΩΑΝΝΗΣ ΘΕΩΝΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω με δύο σχόλια. Δεν θα ασχοληθώ πολύ με τον κ. Θεοχάρη ειδικά. Θα κάνω μόνο μία παρατήρηση. Περίμενα ότι η ευαισθησία του θα τον οδηγούσε να ζητήσει σήμερα συγγνώμη για το ατόπημα που έκανε μιλώντας στην Επιτροπή Οικονομικών, όταν θεώρησε ότι δεν έχει πειστεί ακόμα για το αν η ελληνική Κυβέρνηση θα στηρίξει στη Σύνοδο Κορυφής τις θέσεις της Κύπρου ή της Τουρκίας. Εγώ αυτό το χαρακτήρισα ως προβοκάτσια. Και ήταν προβοκάτσια!

Το δεύτερο που θέλω να πω στον κ. Θεοχάρη είναι ότι θα πρέπει να βάλει κάπου φρένο στον «σπουδαίο» πολιτικό λόγο που εκφράζει στο Κοινοβούλιο, χρησιμοποιώντας μια γλώσσα που δεν χρησιμοποιείται -δεν θέλω να θίξω τα λιμάνια- ούτε στα λιμάνια! Πρόκειται για μια γλώσσα υβριστική και αχρεία, για έναν πολιτικό λόγο αχρείο!

Και επειδή παρακολουθούσαν την ομιλία του και μαθητές λυκείων και γυμνασίων, ας τους πει σε ποιο πανεπιστήμιο διδάχθηκε την ποιότητα αυτού του πολιτικού λόγου, μήπως πάνε και αυτά τα παιδιά σ’ αυτό το πανεπιστήμιο να σπουδάσουν αυτόν τον τεράστιο πολιτικό λόγο που εκφράζει, βρίζοντας και υπονομεύοντας κάθε θέση, κάθε δημοκρατική έκφραση μέσα σε αυτό το Κοινοβούλιο. Εγώ θεωρώ ότι αυτός ο πολιτικός λόγος είναι απαράδεκτος για το Κοινοβούλιό μας.

Σε ό,τι αφορά στον εισηγητή της Ένωσης Κεντρώων, θα κάνω μόνο μία παρατήρηση, που είχα κάνει και σε άλλο στέλεχος του ίδιου κόμματος, όταν μιλούσε στην Επιτροπή Οικονομικών Υποθέσεων: Εάν θέλουν μπορούν να μελετήσουν λίγο την περίοδο μετά το 1944-1945, με τη λήξη του Β΄ Παγκοσμίου Πολέμου.

Σε όλον τον κόσμο και όχι μόνο στην Ελλάδα, σε όλη την Ευρώπη αλλά και στην Αμερική, όλες οι επιχειρήσεις που συγκροτήθηκαν για να προωθήσουν παραγωγές που αφορούσαν την ηλεκτρική ενέργεια, τις τηλεπικοινωνίες, τα ταχυδρομεία, τις σιδηροδρομικές μεταφορές και συγκοινωνίες, την ύδρευση, όλες αυτές πήραν τη μορφή δημόσιου οργανισμού και δημόσιας επιχείρησης. Τυχαίο ήταν αυτό; Ήταν σε θέση ο ιδιωτικός τομέας να παίξει τον ρόλο που έπαιξε ο δημόσιος τομέας, αναδεικνύοντας όλους αυτούς τους κλάδους σε πολύ μεγάλο, υψηλό επίπεδο παροχής υπηρεσιών και εξυπηρετήσεων στους λαούς των χωρών, στις οποίες οργανώθηκαν αυτές οι επιχειρήσεις;

Σε ό,τι αφορά στο νομοσχέδιο, αγαπητοί συνάδελφοι και συναδέλφισσες, θεωρώ ότι αυτό, όπως αναφέρει η εισηγητική έκθεση, «έχει κύριο στόχο την ενίσχυση της διαφάνειας στις αποφάσεις που λαμβάνουν οι διοικήσεις των πιστωτικών ιδρυμάτων για πάσης φύσεως χορηγίες και πληρωμές για σκοπούς εμπορικής διαφήμισης».

Αυτό, κατά τη δική μου γνώμη, είναι θετικό. Πρέπει να υπάρχει μία τέτοια κατεύθυνση. Όμως, ταυτόχρονα, κατά τη γνώμη μου, το νομοσχέδιο ενισχύει υπερβολικά τις εξουσίες της Επιτροπής Κεφαλαιαγοράς. Και θέλω να θυμίσω -γιατί δεν μπορώ να το ξεχάσω ποτέ, αν και δεν ήμουν πάντα παρατηρητής από κοντά των εξελίξεων στο Χρηματιστήριο, αλλά αυτό δεν μου είχε ξεφύγει- ότι στα χρόνια που το Χρηματιστήριο στην Ελλάδα ήταν σε άνθηση η Επιτροπή Κεφαλαιαγοράς έδινε άδεια σε επιχειρήσεις που ήθελαν να κάνουν αύξηση μετοχικού κεφαλαίου να κάνουν εγγραφές επενδυτών στο Χρηματιστήριο, με την προϋπόθεση, όμως, ότι θα προτείνουν την αύξηση αυτή μετοχικού κεφαλαίου να οδηγηθεί σε συγκεκριμένους τομείς επενδύσεων.

Όμως, η Επιτροπή Κεφαλαιαγοράς ποτέ δεν ήλεγξε τότε, εάν αυτές οι αυξήσεις μετοχικού κεφαλαίου, που έφταναν σε δισεκατομμύρια δραχμές, οδηγήθηκαν στους στόχους που είχαν τεθεί ως προϋπόθεση για να εγκριθεί η αύξηση μετοχικού κεφαλαίου στα πλαίσια του Χρηματιστηρίου.

Δεν έγινε ποτέ τέτοιος έλεγχος και από ό,τι είχαμε διαβάσει και σε εφημερίδες τότε, επιχείρηση και μάλιστα μέσο μαζικής ενημέρωσης, που έκανε αύξηση μετοχικού κεφαλαίου για να προωθήσει επενδύσεις και τομείς που ενδιαφερόταν, όπως ήταν εκδοτήρια, τυπογραφεία και λοιπά, δεν έκανε κάποια τέτοια επένδυση, αλλά αγόρασε ξενοδοχεία στο Μαϊάμι. Δεν λέω ονόματα, γιατί δεν με ενδιαφέρουν τα ονόματα αλλά η ουσία.

Θεωρώ, λοιπόν, ότι και σήμερα πρέπει να μας απασχολήσει ότι είμαστε μπροστά στην υπερενίσχυση των εξουσιών της Επιτροπής Κεφαλαιαγοράς. Θέτω, λοιπόν, ως θέμα ότι πρέπει να υπάρξει μια διαδικασία ελέγχου της Επιτροπής Κεφαλαιαγοράς, εάν τηρεί τους ελέγχους που πρέπει η ίδια να κάνει στην εφαρμογή των εξουσιών, με τις οποίες εξοπλίζεται αυτή τη στιγμή. Θεωρώ ότι οι διαδικασίες αυτές πρέπει να προωθηθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κυρία Πρόεδρε.

Θέλω να κλείσω με αυτήν την εξουσία της Επιτροπής Κεφαλαιαγοράς και να εκφράσω την ανησυχία μου.

Όλες αυτές οι αρμοδιότητες, που πολλές φορές μπορεί να εκτραπούν και στην εξυπηρέτηση άλλων στόχων και όχι αυτών που αναγνωρίζονται επισήμως, πρέπει να προβλέπονται. Πρέπει να υπάρχει μια διαδικασία ελέγχου αυτών των εξουσιών. Και θεωρώ ότι οι υπερεξουσίες πρέπει να έχουν και μία μορφή ελέγχου, ώστε να είναι πιο σίγουρο ότι μπορούν να αποτραπούν ενδεχομένως άλλοι στόχοι. Για παράδειγμα, όταν έχει εξουσία πλέον η Επιτροπή Κεφαλαιαγοράς να βάζει πρόστιμα μέχρι 2 εκατομμύρια ευρώ στο νομικό πρόσωπο -αν είναι νομικό πρόσωπο ο φορέας, στον οποίο βάζει το πρόστιμο- και ταυτόχρονα, αυτοτελή πρόστιμα στα μέλη της διοίκησης, στα μέλη του διοικητικού συμβουλίου, στους διευθύνοντες, στους ελέγχοντες, στους λογιστές και δεν συμμαζεύεται, τότε κάπου μπορεί να έχει κι άλλους στόχους.

Ευχαριστώ πολύ, κυρία Πρόεδρε, για το περιθώριο που μου δώσατε.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Μια σταλιά περιθώριο ήταν.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριοι συνάδελφοι, έχει ζητήσει τον λόγο ο Υπουργός, κ. Τσακαλώτος, για δύο λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Θα ήθελα τον λόγο, κυρία Πρόεδρε. Έκανε αναφορά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα τα πείτε. Έχετε συγκεντρώσει πολλά προσωπικά.

Κύριε Τσακαλώτο, έχετε τον λόγο. Για τις τροπολογίες θα μιλήσετε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Για τις τροπολογίες.

Κυρίες και κύριοι συνάδελφοι, υπάρχει μία τροπολογία για την τεχνική υποστήριξη που χρειάζεται η Κυβέρνηση σε εμπειρογνώμονες. Πριν από αυτό, όμως, να πω ότι σήμερα είναι μια άσχημη μέρα για την Ευρωπαϊκή Ένωση και την Ευρωζώνη με τα γεγονότα στο Βέλγιο. Στέλνουμε τη συμπαράστασή μας, την αλληλεγγύη μας σ’ αυτόν τον λαό. Θα προσπαθήσω κι εγώ να εκφράσω στον Υπουργό Οικονομικών τη δική μας συμπαράσταση.

Μπορώ να κάνω μια ενημέρωση για τις διαπραγματεύσεις; Δεν ξέρω αν μπορώ, γιατί δεν ρωτήθηκα.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Να κάνετε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μπορώ να σας μιλήσω γι’ αυτό για δύο, τρία λεπτά.

Θα διαβάσατε όλοι τι λέει το δελτίο Τύπου των τεσσάρων θεσμών, ότι η διαπραγμάτευση έχει πάει πάρα πολύ καλά στα δύο βασικά ζητήματα: την αναδιαμόρφωση του φόρου εισοδήματος και το ασφαλιστικό. Οι θεσμοί θα επιστρέψουν συγκεκριμένη ημέρα, στις 2 Απριλίου, που είναι Σάββατο. Φαντάζομαι στο δικό μου επίπεδο θα αρχίσουν οι συζητήσεις τη Δευτέρα, 4 Απριλίου. Ο σκοπός είναι η πρώτη φάση αυτών των διαπραγματεύσεων να έχει τελειώσει μέχρι τις 12, 13 Απριλίου. Μετά αρχίζουν οι συζητήσεις στην Ουάσιγκτον -είναι η ανοιξιάτικη συνάντηση του ΔΝΤ- με στόχο να υπάρχει μία τελική συμφωνία για όλο το πακέτο, δηλαδή και τις υποχρεώσεις της Κυβέρνησης που βγαίνουν από τη συμφωνία του καλοκαιριού, αλλά και το χρέος. Αυτός είναι ο στόχος. Νομίζω ότι υπάρχουν πολλοί παίκτες που έχουν διαφορετικές απόψεις, αλλά υπάρχουν και πάρα πολλοί παίκτες που θέλουν να βρεθεί λύση. Και νομίζω ότι θα μπορέσει να βρεθεί λύση μέχρι τις 22 Απριλίου.

Αυτά για τη διαπραγμάτευση. Δεν θα μπω σε λεπτομέρειες για το τι λέμε εμείς για το φορολογικό και τι λέμε εμείς για το ασφαλιστικό. Απλώς να κάνω μία προειδοποίηση στον κόσμο ότι αυτά που διαβάζω στα δελτία των οκτώ και των εννιά το βράδυ είναι πολύ μακριά απ’ αυτά που συζητάμε. Ξαφνιάζομαι με το τι έχω διαβάσει και το τι έχω δει. Δεν ξέρω σε ποιες συναντήσεις αναφέρονται και σε ποιες συζητήσεις. Πάντως όχι σε αυτές όπου έχω εγώ κάποια συμμετοχή.

Για να συνδέσω τώρα την ενημέρωση για τη διαπραγμάτευση με αυτήν την τροπολογία, πρέπει να σας πω ότι αν η εικόνα που έχετε είναι μια εικόνα πληθώρας συμβούλων που μας βοηθάνε, κάνετε λάθος.

Όχι μόνο δεν έχουμε πληθώρα συμβούλων, αλλά είμαστε σε μια κατάσταση που πολύ συχνά η άλλη πλευρά, το ΔΝΤ που έχει τεράστια εμπειρία σε τέτοιες διαπραγματεύσεις, όπως καταλαβαίνετε, αλλά και οι άλλοι θεσμοί, είναι οπλισμένοι με πάρα πολύ μεγάλη τεχνοκρατική βοήθεια.

Λέγοντας αυτό, δεν θέλω να υποτιμήσω καθόλου τη συμβολή των υπηρεσιακών σε αυτήν τη διαπραγμάτευση. Είναι και δικηγόροι και οικονομολόγοι και άλλοι στο δικό μου Υπουργείο και σε άλλα Υπουργεία που έχουν δώσει τον καλύτερο εαυτό τους. Έχουν δουλέψει απεριόριστες ώρες χωρίς καμμία γκρίνια μέχρι τις δώδεκα, μέχρι τη μία, μέχρι τις δύο. Θέλω να ευχαριστήσω απ’ αυτό το Βήμα αυτά τα παιδιά που έχουν δώσει τον καλύτερο εαυτό τους για να συμβάλουν σ’ αυτήν τη διαπραγμάτευση πραγματικά πέραν απ’ ό,τι θα μπορούσε να ζητήσει ένας Υπουργός Οικονομικών.

Τούτων δοθέντων, όμως, υπάρχουν και συγκεκριμένες γνώσεις για τη διαπραγμάτευση, παλαιότερα για την ανακεφαλαιοποίηση των τραπεζών, τώρα για το χρέος, που δεν μπορούμε να τις έχουμε ούτε από τους υπηρεσιακούς, ούτε από συμβούλους με την πιο πολιτική χροιά που έχει ο κάθε Υπουργός. Γι’ αυτό κατά καιρούς χρειάζεται να υπάρχουν κάποια συμβόλαια με κάποιους εμπειρογνώμονες με διαφάνεια, όπως θα σας εξηγήσει και θα το αναλύσει ο Πρόεδρος του ΚYΣOIΠ κ. Δραγασάκης σε λίγο ότι χρειάζεται και αυτή η πιο εξειδικευμένη γνώση. Για τα άλλα που ακούγονται, για τις λεπτομέρειες, γιατί πήραμε αυτόν τον σύμβουλο και όχι τον άλλο και πώς πληρώθηκε αυτό, δεσμεύομαι τη Δευτέρα που υπάρχουν επίκαιρες ερωτήσεις να απαντήσω στο πιο συγκεκριμένο επίπεδο.

Στο πιο αφηρημένο επίπεδο, νομίζω ότι έχουμε μία τροπολογία εδώ με την οποία θα μπορέσουμε να αναθέσουμε συγκεκριμένα έργα σε συγκεκριμένους ανθρώπους ή οργανισμούς όταν χρειάζονται, γιατί χρειάζεται αυτό πολύ συχνά και γρήγορα. Νομίζω ότι θα ξέρετε όσοι ήσασταν πριν –και κοιτάω συγκεκριμένα άτομα- ότι υπήρχαν πολύ μεγάλα συμβόλαια και για το PSI και για τις ιδιωτικοποιήσεις για το ΤΑΙΠΕΔ. Εμείς απλώς αυτό το συνεχίζουμε με πολύ πιο περιορισμένες δαπάνες και με πολύ μεγαλύτερη διαφάνεια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα δώσω τον λόγο και στον κ. Δραγασάκη για τρία λεπτά.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Κυρία Πρόεδρε, εγώ είχα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Ηλιόπουλε, ζήτησαν τον λόγο όλοι οι Υπουργοί. Δεν μπορώ να το παρακάμψω.

**ΙΩΑΝΝΗΣ ΒΡΟΥΤΣΗΣ:** Ναι, αλλά μίλησαν για δεύτερη φορά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ζητούν τον λόγο επί των τροπολογιών. Τι να κάνω, κύριε Βρούτση; Εφόσον ζητάει ο κ. Κουτσούκος, θεωρούσε και απαράδεκτο το να μην απαντήσουν.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Κυρία Πρόεδρε, γιατί να λάβει τον λόγο ο κ. Δραγασάκης; Μίλησε πριν από λίγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για το άρθρο, όχι για τις τροπολογίες.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Μέχρι τότε τι μεσολάβησε; Δεν μπορούσε να τα πει τότε; Ο κ. Δραγασάκης τώρα νομοθετεί;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ήθελε να μιλήσει για το νομοσχέδιο. Τώρα θα μιλήσει για τις τροπολογίες. Ας μη χάνουμε χρόνο. Όλοι ωφελούμαστε.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Δεν λέω για τον χρόνο, αλλά για τη διαδικασία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρία Πρόεδρε, θέλω κι εγώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Θεοχάρη, θα μιλήσετε. Περιμένετε.

Ορίστε, κύριε Δραγασάκη, έχετε τον λόγο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Δεν είχε κατατεθεί η τροπολογία πριν. Δύο λόγια θα πω, απλώς για ενημέρωση.

Η τροπολογία αυτή, όπως είπε ο Υπουργός, προβλέπει το εξής: Μέχρι τώρα το Κυβερνητικό Συμβούλιο Οικονομικής Πολιτικής μπορούσε να εγκρίνει συμβάσεις ορισμένου χρόνου μέχρι τρεις μήνες, με δικαίωμα ανανέωσης βέβαια. Διαπιστώσαμε ότι υπάρχουν έργα, στα οποία χρειάζεται μεγαλύτερη χρονική διάρκεια και για να μην γίνονται αυτές οι ανανεώσεις, οι οποίες καμμία φορά υποκρύπτουν άλλα θέματα, κρίναμε πιο σωστό να εγκρίνει η Βουλή να υπάρχει το εξάμηνο. Βέβαια, και το εξάμηνο καμμία φορά μπορεί να φανεί λίγο, αλλά τουλάχιστον είναι πιο κοντά στις πραγματικές ανάγκες.

Το δεύτερο είναι ότι μέχρι τώρα το ΚΥΣΟΙΠ προέβλεπε ανάγκες μόνο του Υπουργείου Οικονομικών. Επειδή ο Υπουργός Οικονομικών είναι υπεύθυνος για τη διαπραγμάτευση, ίσως από ελλιπή τότε προετοιμασία, είχε πει στη λειτουργία του ΚΥΣΟΙΠ ότι μόνο ο Αντιπρόεδρος και ο Υπουργός Οικονομικών μπορούν να υπογράφουν τέτοιες συμβάσεις. Διαπιστώσαμε ότι και άλλα Υπουργεία μπορεί να διαπραγματευθούν θέματα όπως το Υπουργείο Ενέργειας τώρα με τον ΑΔΜΗΕ. Προκύπτουν ανάγκες, οπότε το σχήμα τώρα είναι ότι ο Αντιπρόεδρος, ο Υπουργός Οικονομικών -που πληρώνει διότι είναι προεδρία, δεν έχει προϋπολογισμό- και ο αρμόδιος Υπουργός που έχει το θέμα, υπογράφουν.

Τι συνέβαινε παλαιότερα γύρω από αυτά τα θέματα; Διότι υπάρχουν ανάγκες εξωτερικών γνώσεων σε θέματα που είναι ειδικά ή σε θέματα που είναι εφάπαξ, όπως η ανακεφαλαιοποίηση των τραπεζών, η οποία δεν γίνεται συνέχεια για να πούμε ότι θα έχουμε μία υπηρεσία στο δημόσιο για τις ανακεφαλαιοποιήσεις. Όταν, λοιπόν, έχεις μία ανακεφαλαιοποίηση, πρέπει να πάρεις έναν σύμβουλο, για να σε βοηθήσει. Βεβαίως, για τη διαπραγμάτευση, ίσως θα μπορούσε να είχε προβλεφθεί μία πιο μόνιμη δομή, γιατί πάντα θα έχουμε θέματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου της Κυβέρνησης)

Ολοκληρώνω.

Εν πάση περιπτώσει, αυτό που γινόταν παλαιότερα είναι ότι τέτοιες ανάγκες συνήθως καλύπτονταν, για λόγους ευελιξίας, από εποπτεύοντες φορείς. Όταν ήθελε ο Υπουργός κάτι, το περνούσε από τον ΟΔΔΗΧ, το ΤΑΙΠΕΔ και από αλλού. Και αυτή η δουλειά που τώρα θέλουμε να κάνουμε, θα μπορούσε να χρηματοδοτηθεί από έναν φορέα. Προτιμούμε να είναι με διαφανείς όρους μέσω του ΚΥΣΟΙΠ, διότι είναι ελέγξιμο. Όποιος Βουλευτής θέλει, μπορεί να κάνει μια ερώτηση και να πάρει τα στοιχεία.

Άρα η ρύθμιση που γίνεται είναι απλή, καλύπτει μία συγκεκριμένη ανάγκη και έχει δύο στοιχεία: Είναι πιο διαφανής η διαδικασία έναντι του παρελθόντος και πιο οικονομική.

Για να μην σπαταλήσω χρόνο -αν και εφόσον χρειαστεί, υπάρχουν τα στοιχεία- απλώς θα δώσω μόνο ένα στοιχείο από τις δαπάνες για συμβούλους και υποστήριξη του ΤΧΣ, το οποίο χειρίζεται θέματα ανακεφαλαιοποιήσεων, PSI και λοιπά. Το 2003 ξοδεύτηκαν 8,4 εκατομμύρια, το 2014 ξοδεύτηκαν 14,4 εκατομμύρια, το 2015, που είχαμε και τη γνωστή ανακεφαλαιοποίηση, 1 εκατομμύριο. Επομένως η πρόταση που κάνουμε, αποσκοπεί στο να έχουμε μια πιο διαφανή και πιο οικονομική διαχείριση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα, κύριε Θεοχάρη, περιμένετε. Θα μιλήσει ο κ. Ηλιόπουλος για επτά λεπτά και μόλις ξεκινήσει ο κύκλος των Κοινοβουλευτικών Εκπροσώπων, θα σας δώσω επί προσωπικού τον λόγο.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Κυρία Πρόεδρε, μαθαίνουμε από τα site και μας ήρθε τώρα μήνυμα στο κινητό, ότι θα αναβληθεί η απογευματινή συζήτηση σε επίπεδο αρχηγών κομμάτων για ένα πολύ μεγάλο θέμα, αυτό της διαπλοκής και της δικαιοσύνης, για το οποίο και εμείς έχουμε πάρα πολλά να πούμε, όποτε γίνει αυτή η συζήτηση, γιατί έχουμε πέσει θύματα αυτής της «ανεξάρτητης» -εντός χιλιάδων εισαγωγικών- δικαιοσύνης στην Ελλάδα.

Θα ήθελα, λοιπόν, να μας ενημερώσετε και να μην τα μαθαίνουμε από διάφορα ειδησεογραφικά site, αν όντως ο Πρωθυπουργός της χώρας –αυτός που παριστάνει τον Πρωθυπουργό της χώρας- μίλησε με αυτόν που παριστάνει τον αρχηγό της Αξιωματικής Αντιπολίτευσης και μεταξύ τους, σαν καλοί φίλοι συνεννοήθηκαν, γιατί δεν έχουν απολύτως τίποτα να χωρίσουν, να μεταφερθεί η απογευματινή συζήτηση σε άλλη ημέρα. Και αυτό γιατί έγινε, απ’ ό,τι μαθαίνουμε κι εμείς;

Θα κάνω μια παρένθεση εδώ. Είμαστε μέσα στο Κοινοβούλιο και με ρωτούν διάφοροι φίλοι όπου με βρίσκουν «Τι γίνεται εκεί μέσα στο Κοινοβούλιο;» και τους απαντάω: «Απολύτως τίποτα». Και μάλιστα, σήμερα δεν θα μιλήσω καθόλου, βέβαια, για το συγκεκριμένο νομοσχέδιο, γιατί μετά από πολλούς μήνες, σήμερα κατάφερα να μιλήσω έστω αυτά τα επτά λεπτά που μου δίνει το ελληνικό Κοινοβούλιο και να πω τις απόψεις μου, γιατί όλα τα νομοσχέδια τα φέρνετε με τη μορφή του κατεπείγοντος. Μιλάνε οι εισηγητές και οι κοινοβουλευτικοί και τέλος, με διαδικασίες εξπρές, όπως αυτές που καταγγέλλατε, βέβαια, τόσα χρόνια, όταν κυβερνούσαν οι υπόλοιποι.

Θα κάνει, λοιπόν, ο κ. Τσίπρας μια σύσκεψη για τα μέτρα ασφαλείας που πρέπει να ληφθούν -δεν ξέρω κι εγώ τι άλλο- με τον κ. Καμμένο –και δεν ξέρω κι εγώ ποιους άλλους- τον κ. Τόσκα, όπως διαβάζουμε, για να συζητήσουν τι; Ποιος είναι πιο επικίνδυνος από τον άλλο; Ποιος είναι πιο άχρηστος από τον άλλον; Ποιος θα φέρει περισσότερους λαθρομετανάστες; Αν θα τους εξυπηρετήσουμε καλύτερα; Τι θα πει ο κ. Καμμένος στον κ. Τσίπρα;

Θα του δώσει τα διαπιστευτήρια ότι κάνει καλή εξυπηρέτηση και ότι μαγειρεύει καλά; Γιατί θα πρέπει να το έχει ακούσει ότι όλοι οι λαθρομετανάστες τρέφονται από αυτά που τους μαγειρεύει ο ελληνικός στρατός. Άρα τι μπορεί να πει ο κ. Καμμένος; Αν έχει περισσότερο πιπέρι ή αλάτι το φαγητό του τζιχαντιστή που πήγε και ανατινάχθηκε στις Βρυξέλλες;

Διαβάζω κάτι μηνύματα συμπαράστασης που στέλνετε ως Κυβέρνηση –είστε και ανεκδιήγητοι και δεν ντρέπεστε και καθόλου- στην κυβέρνηση του Βελγίου. Στέλνετε μηνύματα στην Ευρώπη ότι είστε συντετριμμένοι. Δεν έπρεπε να στέλνετε τέτοια μηνύματα. Θα πρέπει να τους ζητήσετε ένα μεγάλο συγγνώμη για όλο αυτό κακό που έχετε προκαλέσει, που έχετε αφήσει τα σύνορα αφύλακτα, τρύπια –όπως λέει ο ελληνικός λαός- για να μπαίνουν αυτοί οι τζιχαντιστές, να ξυρίζονται, να κρατάνε και ένα μωρό στα χέρια να σας κοροϊδεύουν και μετά να πηγαίνουν στα αεροδρόμια και στα μετρό και να ανατινάζονται. Και νομίζετε ότι εμάς θα μας λυπηθούν και ότι δεν πρόκειται να γίνει κάτι μέσα στο σπίτι μας, μέσα στην πατρίδα μας, αλλά γελιέστε.

Γιατί αυτοί οι άνθρωποι οι οποίοι ανήκουν σε αυτό το θρήσκευμα, μισούν κάθε τι χριστιανικό, μισούν κάθε τι ευρωπαϊκό. Δεν πρόκειται ποτέ, όσο και αν θέλετε, με όποια διεστραμμένη ιδεοληψία από τις οποίες διακατέχεστε όλοι σας στο ΣΥΡΙΖΑ και στη συγκυβέρνηση, αυτοί οι άνθρωποι να ενσωματωθούν σε έναν ευρωπαϊκό, σε έναν δυτικό τρόπο ζωής. Μπορεί να δείτε ότι αυτοί οι βομβιστές έχουν μεγαλώσει κιόλας στις Βρυξέλλες, αλλά αυτό δεν τους αποτρέπει σε τίποτα. Όταν θα έρθει η ώρα που θα τους πει ο καθοδηγητής τους να ανατιναχθούν, θα σκοτώσουν όλον τον κόσμο, όσους είναι απέναντί τους, απέναντι στο θρήσκευμά τους.

Είναι και αυτός εκεί στην Ευρωπαϊκή Ένωση, ένας Κούλογλου, ένας κρατικοδίαιτος μια ζωή, ο οποίος τόσο καιρό βγαίνει και βρίζει τη Χρυσή Αυγή σαν ρατσιστές, σαν δεν ξέρω και εγώ ποια άλλη χυδαία έκφραση χρησιμοποιεί αυτός ο άνθρωπος, και σήμερα μπορεί να βρισκόταν εκεί στις Βρυξέλλες. Αν τραυματιζόταν ή αν χτυπούσε κάποιος δικός του ή ο ίδιος, τι θα έλεγε αυτός ο άνθρωπος; Θα έλεγε ότι καλώς έκαναν και μπήκαν όλοι αυτοί οι εκατομμύρια μέσα στην Ευρώπη με δίοδο την Ελλάδα;

Και έχω τη «χαρά» και την «τιμή» να έχω πίσω μου την κυρία Πρόεδρο, το σύμβολο των απανταχού λαθρομεταναστών. Οι λαθρομετανάστες όλου του κόσμου ενώθηκαν, για να αποδεχθούν την πρόκλησή σας, όταν ήσασταν αρμόδια για το θέμα αυτό και να έρθουν στη χώρα μας. Γιατί λέγατε ότι λιάζονται και ότι τους χάνουμε. Βέβαια όταν θέλει κάποιος να πάει να παρανομήσει και ακούει την Υπουργό να λέει ότι λιάζονται και χάνονται οι λαθρομετανάστες μέσα στη χώρα, θα μας προτιμήσουν και αυτοί και οι οικογένειές τους. Ήσασταν πάρα πολύ συνεπείς στο πρόγραμμά σας. Γιατί τόσα χρόνια ο ΣΥΡΙΖΑ έλεγε ότι θα φωνάξουν και τις οικογένειές τους. Μην είναι μόνοι τους εδώ οι τζιχαντιστές, να έχουν και τις οικογένειές τους μαζί.

**ΧΡΗΣΤΟΣ ΑΝΤΩΝΙΟΥ:** Τζιχαντιστές είναι όλοι αυτοί που έρχονται;

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ένα μεγάλο μέρος είναι τζιχαντιστές. Ναι. Σας πείραξε; Μπράβο.

Εάν θέλετε εσείς του ΣΥΡΙΖΑ, όχι εσείς προσωπικά, σας το έχουμε πει πάρα πολλές φορές ότι μπορείτε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Ηλιόπουλε, δεν θα κάνετε διάλογο. Συνεχίστε την ομιλία σας.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι, δεν θα κάνουμε κανέναν διάλογο. Δεν έχω καμία όρεξη με εσάς που έχετε τις ιδεοληψίες, να κάνω κανέναν απολύτως διάλογο.

Απλά θα σας επαναλάβω πάρα πολλές φορές τη θέση μας, ότι μπορείτε να τους πάρετε σπίτι σας, να μην τους φορτώνετε σε όλη την επικράτεια, να μην τους φορτώνετε σε όλη την Ελλάδα. Δεν φταίνε οι εκατό κάτοικοι της Ειδομένης να υποστούν τα βασανιστήρια που τους έχετε αφήσει να υποστούν. Όπως και σε όλη την Ελλάδα, παντού, δεν είναι τυχαίο ότι εκτός από κάποια κομματόσκυλα και εκτός από κάποιους δήθεν ανθρωπιστές που πηγαίνουν και τους ταΐζουν, όλοι οι υπόλοιποι Έλληνες με το που ακούγεται μια φήμη ότι θα έρθουν κοντά τους, στο μέρος τους λαθρομετανάστες, ξεσηκώνονται και δείχνουν με κάθε τρόπο την αντίθεσή τους.

Βέβαια εσάς δεν σας ενδιαφέρει το τι λέει ο ελληνικός λαός. Εσάς σας ενδιαφέρει να καλοπερνάνε οι λαθρομετανάστες και να έχουν όλα τα κομφόρ. Αυτό σας ενδιαφέρει. Ότι πάτε δίπλα σε δυστυχισμένους Έλληνες -που τους έχετε κάνει να πεινάνε- και άλλα προβλήματα, ούτε καν σας περνάει από το μυαλό.

Η Χρυσή Αυγή έχει ξεκάθαρες θέσεις για αυτό το θέμα. Σαφώς και δεν δέχεται κανένα hot spot, πουθενά στην Ελλάδα. Σαφώς και καταθέτουμε πρόταση νόμου για να απελαθούν όλοι οι λαθρομετανάστες, να γυρίσουν πίσω στις χώρες προέλευσής τους. Δεν τους θέλει κανένας Έλληνας.

Δεν παραλάβαμε την πατρίδα μας ούτε με σαρίες, ούτε με μουσουλμάνους, ούτε με τζιχαντιστές, ούτε με όλους αυτούς τους ανθρώπους οι οποίο είναι ενάντια στο ελληνικό ιδεώδες. Είναι ενάντια σε κάθε τι ευρωπαϊκό, δυτικό, ελληνικό.

Εμείς, βέβαια, σαν ελληνικός λαός έχουμε εφεύρει το Δούρειο Ίππο. Και μέσω αυτής της δικής μας ανακάλυψης προσπαθούν κάποιοι με ένα πολύ οργανωμένο σχέδιο, με έναν Δούρειο Ίππο, να γεμίσουν την Ελλάδα και την Ευρώπη ισλαμιστές, να ισλαμοποιήσουν, να μουσουλμανοποιήσουν τους τόπους μας.

Δεν είναι πρόσφυγες, μην γελιόμαστε και μην προσπαθείτε να μας τους περάσετε σαν πρόσφυγες, σαν προσφυγόπουλα που τους δίνετε είκοσι ευρώ για να βγάζετε καμιά φωτογραφία κανένα παιδί. Ένα μέρος από αυτούς είναι τζιχαντιστές. Οι άλλοι προέρχονται από χώρες που δεν έχουν πόλεμο.

Δεν τους ζητήσαμε να έρθουν στα μέρη μας, δεν θα τους αποδεχθούμε, δεν θέλουν και οι ίδιοι να ενσωματωθούν στον δικό μας τρόπο ζωής, οπότε ούτε αυτοί το θέλουν ούτε εμείς. Λέμε όχι στην κατάληψη της Ελλάδας από αλλογενείς, όχι στην ισλαμοποίηση της πατρίδας μας, όχι στον εποικισμό.

Κλείνοντας, λοιπόν, θα πω ότι η Χρυσή Αυγή είναι η τελευταία γραμμή άμυνας σε όλα αυτά τα σχέδια εναντίον της πατρίδας μας, αλλά και η πρώτη γραμμή επίθεσης, για να ξαναπάρουμε την πατρίδα μας πίσω. Καταλάβετέ το.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Ηλιόπουλε, σε σας και σε πολλούς άλλους που μου δίνουν αυτές τις υπερφυσικές ιδιότητες να κουνάω το χέρι μου και να έρχονται εδώ οι πρόσφυγες, οι μετανάστες και όλοι οι απελπισμένοι της γης, σας ευχαριστώ, διότι φαίνεται ότι είμαι σούπερ ήρωας εγώ.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Κυρία Πρόεδρε, ανοίξτε μου το μικρόφωνο για ένα δευτερόλεπτο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τέλος πάντων. Εν πάση περιπτώσει, δεν θα ανοίξω διάλογο μαζί σας.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Είσαστε Πρόεδρος, ανοίξτε μου το μικρόφωνο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεχίστε. Εδώ κάνουμε συζήτηση για ένα νομοσχέδιο και εσείς θέλετε να μας πείτε τα γνωστά.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ωραία. Κυρία Πρόεδρε, σχολιάζετε ομιλία Βουλευτού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε site να τα λέτε. Αφήστε τη Βουλή.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι, την ομιλία μου σχολιάσατε, κυρία Πρόεδρε. Ανοίξτε μου το μικρόφωνο, για να απαντήσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε κύριε Θεοχάρη, συνεχίστε, θα σας δώσω τρία λεπτά.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Κυρία Πρόεδρε, σχολιάσατε την ομιλία μου. Ανοίξτε μου το μικρόφωνο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έλα, τελείωσε τώρα!

**ΠΑΝΑΓΙΩΤΗΣ ΗΛΙΟΠΟΥΛΟΣ:** Μα, σχολιάσατε την ομιλία μου, κυρία Πρόεδρε. Ανοίξτε μου το μικρόφωνο επιτέλους!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον εαυτό μου σχολιάζω.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι, την ομιλία μου σχολιάσατε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επειδή απευθυνθήκατε σε εμένα, εντάξει; Τελείωσε τώρα.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Δεν έχετε καμμία υπερφυσική δυνατότητα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τότε τι έχω;

**ΠΑΝΑΓΙΩΤΗΣ ΗΛΙΟΠΟΥΛΟΣ:** Είστε άχρηστη και εσείς, όπως και όλη η Κυβέρνηση!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, τα καταφέρνω. Ένα άτομο κατάφερε τα πάντα, να ανατρέψει τη γεωπολιτική της ισορροπίας.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Κυρία Πρόεδρε, ανοίξτε μου το μικρόφωνο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κυρία Πρόεδρε.

Ο κ. Θεωνάς δεν αντέχει την πολιτική κριτική -είναι δεδομένο-, όπως και ο υπόλοιπος ΣΥΡΙΖΑ δεν αντέχει στην πολιτική κριτική. Μας το είπε και ο κ. Βερναρδάκης πριν από μερικές εβδομάδες ότι αυτονομούνται τα μέσα μαζικής ενημέρωσης και αυτό δεν είναι καλό. Είναι προφανές ότι αυτονομείται και η αντιπολίτευση και αυτό δεν αρέσει στο καθεστώς ΣΥΡΙΖΑ-ΑΝΕΛ.

Επίσης, μου έγινε κριτική, γιατί μίλησα για διαφθορά. Πράγματι, δεν είμαι δικαστής και ίσως ο κ. Αλεξιάδης, που δεν είναι πολιτικός, να μη θέλει να δει τη διαφορά, αλλά υπάρχει διαφορά μεταξύ δικαστών και πολιτικών. Εγώ, λοιπόν, σας κρίνω πολιτικά. Σας λέω, για παράδειγμα, όπως αρχικά είπε ο κ. Θεωνάς, ότι πρέπει να υποστηρίξετε την Κύπρο και πρέπει να πάτε πριν τη Σύνοδο Κορυφής με διακηρυγμένη υποστήριξη στην Κύπρο. Είναι καλό ότι το κάνατε στη Σύνοδο Κορυφής και το επικροτώ, αλλά έπρεπε από πριν να το έχετε κάνει, όπως το ζήτησα. Εν πάση περιπτώσει, έστω και τελευταία στιγμή τη στηρίξατε.

Τώρα, όσον αφορά τη διαφθορά, σας είπα ήδη ότι οι τροπολογίες για το Γενικό Λογιστήριο ευνοούν ειδικές σχέσεις μεταξύ ελεγκτών και ελεγχομένων. Δεν πρέπει να τις ευνοήσετε. Άρα, πολιτικά ευνοείτε τη διαφθορά.

Σας λέω πως έχετε ξεχάσει ότι θα πιάσετε το λαθρεμπόριο των καυσίμων 1,5 δισεκατομμυρίου. Πού είναι η πολιτική σας βούληση να τα πιάσετε; Και αυτά έλεγε ο αρμόδιος Υπουργός ο κ. Μάρδας στις προγραμματικές δηλώσεις τον περασμένο Γενάρη. Πού είναι η βούλησή σας;

Σας λέω ότι ξεχάσατε 2,5 δισεκατομμύρια από τη λίστα του Νικολούδη. Πού είναι η βούλησή σας;

Είχατε πει στις προγραμματικές δηλώσεις σχετικά με 800 εκατομμύρια από το λαθρεμπόριο καυσίμων. Τίποτα δεν φέρατε.

Προχθές, ο κ. Χουλιαράκης έδωσε στοιχεία στη Βουλή. Από τον ειδικό λογαριασμό από τη διαφθορά, το 2015 πήραμε 4 εκατομμύρια, ενώ το 2014 πήραμε 27 εκατομμύρια. Αυτή είναι, λοιπόν, η διακηρυγμένη σας βούληση, η οποία δεν φέρνει ούτε ένα αποτέλεσμα.

Δεν θέλετε λοιπόν, να βρίσκετε λύσεις.

Θα ήθελα να πω δύο λόγια, για να μην πάρω μετά το χρόνο από τη δευτερολογία, σχετικά με τις τροπολογίες και να ολοκληρώσω. Δεν θα χρειαστεί να πάρω δευτερολογία μετά από αυτό.

Μας μίλησε και ο κ. Τσακαλώτος λίγο για τη διαπραγμάτευση και μας είπε ότι υπάρχουν πολλοί παίχτες οι οποίοι θέλουν τις λύσεις. Καλό είναι αυτό. Αυτό μας το λέει εδώ και δύο μήνες και ακόμη δεν βλέπουμε την αξιολόγηση, ακόμη δεν βλέπουμε φως. Μακάρι να είναι έτσι όπως το λέει, αλλά δεν είμαι σίγουρος καν, αν η λύση που προσφέρετε σε αυτό το τραπέζι είναι λύση που θέλει η ίδια η Κυβέρνηση να φέρει.

Τέλος, κάνετε νομοτεχνική βελτίωση και αλλάζετε την τροπολογία, το άρθρο 6. Γιατί δεν αλλάζετε αυτό που σας ζητήσαμε και για τις ΔΕΚΟ; Γιατί τώρα που χάσατε τον έλεγχο των τραπεζών, τώρα που δεν μπορείτε να ελέγξετε τις τέσσερις συστημικές τράπεζες που έφυγαν στα χέρια του SSM, τώρα φέρνετε τροπολογία για τις διαφημιστικές τους δαπάνες.

Και το παράλληλο πρόγραμμα που μας έλεγε ο κ. Δραγασάκης, το παράλληλο τραπεζικό σύστημα, όταν χάνετε τον έλεγχο και της τράπεζας Αττικής, η οποία ελέγχεται από τον SSM για τα έργα και τις ημέρες των διοικήσεων, τώρα λοιπόν και σε αυτήν την τροπολογία μας το φέρνετε.

Για τις ΔΕΚΟ, όμως, που ελέγχετε εσείς το κρατικό χρήμα, που είναι η διαφθορά του κρατικού χρήματος, δεν φαίνεται καμμία αλλαγή. Χάνετε την ευκαιρία και αποδεικνύεται στην πράξη ότι ευνοείτε τη διαφθορά και την θέλετε. Θα σας εγκαλώ πολιτικά συνέχεια ότι ευνοείτε πολιτικά την διαφθορά.

Τέλος, για τα στοιχεία για τον κ. Κιμ στην τροπολογία που μας φέρνετε: Έχω ζητήσει επανειλημμένα τα στοιχεία. Μιλάτε για διαφάνεια. Μιλάτε για μείωση εξόδων. Έχετε φέρει μετακλητούς του διεθνούς jet set. Από εκεί που λέγατε ότι θα καταργήσετε τους μετακλητούς, μας φέρνετε και διεθνείς μετακλητούς. Ο κ. Κιμ αμείβεται ή όχι με 125.000 ευρώ το μήνα; Να φέρετε εδώ τα στοιχεία. Να μη μας φέρνει ο κ. Δραγασάκης στοιχεία για το ΤΧΣ, το οποίο ΤΧΣ δεν αναφέρεται στην τροπολογία. Και ένα νοσοκομείο μπορεί να μείωσε τις δαπάνες του, έχει σχέση με αυτήν την τροπολογία;

Να μας φέρετε τα στοιχεία για το Υπουργείο Οικονομικών, αν μείωσε τις δαπάνες σε αυτούς τους ανθρώπους και να μας πει πόσες είναι αυτές οι δαπάνες.

Δεν υπηρετείτε τη διαφάνεια. Υπηρετείτε συνεχώς την διαφθορά!

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και δύο εκπαιδευτικοί συνοδοί τους από το 1ο Δημοτικό Σχολείο Αρχαγγέλου Ρόδου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχει γίνει γνωστό ότι για το απόγευμα διερευνάται η αναβολή της προ ημερήσιας διάταξης συζήτησης. Θα συνεδριάσει στις 15:00΄ η Διάσκεψη των Προέδρων για να δει αν πράγματι θα αναβληθεί και για ποια μέρα.

**ΑΘΑΝΑΣΙΟΣ ΜΠΟΥΡΑΣ:** Έτσι που το είπατε δεν το καταλάβαμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι ένα αίτημα του Πρωθυπουργού. Θα το συζητήσει η Διάσκεψη των Προέδρων.

**ΑΘΑΝΑΣΙΟΣ ΜΠΟΥΡΑΣ:** Αναβάλλεται ή δεν αναβάλλεται;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχει αναβληθεί, διότι δεν το αποφασίζει μόνος του. Θα συνέλθει η Διάσκεψη των Προέδρων. Ζητάει λόγω των βομβιστικών επιθέσεων και λόγω της έντασης που θα προκληθεί στη συζήτηση, τη δυνατότητα ολίγων ημερών αναβολής. Έχει συνεννοηθεί και με τον Αρχηγό της Αξιωματικής Αντιπολίτευσης.

Τα υπόλοιπα δεν είναι της αρμοδιότητάς μου να σας απαντήσω.

**ΑΘΑΝΑΣΙΟΣ ΜΠΟΥΡΑΣ:** Έχω την εντύπωση ότι η Διάσκεψη των Προέδρων θα καθορίσει την ημερομηνία. Η αναβολή εζητήθη και γίνεται.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** «Δυνατότητα αναβολής» λέει το αίτημα. Εγώ σας μεταφέρω με ακρίβεια τι λέει το αίτημα.

Τον λόγο έχει ο κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι,εκ μέρους της Νέας Δημοκρατίας εκφράζουμε τη θλίψη μας και τη συμπαράστασή μας στο λαό του Βελγίου και καταδικάζουμε με τον πιο κατηγορηματικό τρόπο τις απαράδεκτες αυτές τρομοκρατικές ενέργειες και το αίμα των αθώων πολιτών που σήμερα το πρωί τρομοκράτες στην καρδιά της Ευρώπης χτύπησαν.

Το σίγουρο είναι ότι τα γεγονότα αυτά και μετά τα γεγονότα του Παρισίου θα επηρεάσουν την Ευρώπη. Δυστυχώς, θα επηρεάσουν και την χώρα μας. Θα επηρεάσουν αναπόφευκτα την πολιτική της μετανάστευσης και του προσφυγικού. Και προβλέπω ότι θα τα επηρεάσουν αρνητικά. Θα τα επηρεάσουν αρνητικά, γιατί σήμερα -δυστυχώς- με ενάμιση χρόνο καθυστέρηση, η Κυβέρνηση δείχνει και ανήμπορη και ανίκανη και επιβεβαιώνεται το πόσο λάθος πολιτική έχει ακολουθήσει μέχρι σήμερα.

Εκτιμώ ότι αδικείτε την κ. Χριστοδουλοπούλου με την μομφή η οποία γίνεται κατά καιρούς στο πρόσωπό της για το περίφημο «λιάζονται». Δεν φταίει η κ. Χριστοδουλοπούλου. Ήταν η κυβερνητική, συνολικά, πολιτική του ΣΥΡΙΖΑ και των ΑΝΕΛ που δημιούργησε αυτό το μεγάλο πρόβλημα στη χώρα μας, το οποίο σήμερα έφερε ως αποτέλεσμα η πατρίδα μας να είναι απομονωμένη, με κλειστά σύνορα και να είναι ο περίγελος και η δακτυλοδεικτούμενη της Ευρώπης. Αυτό καταφέρατε, κύριοι του ΣΥΡΙΖΑ!

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Εσείς τι θα κάνετε;

**ΙΩΑΝΝΗΣ ΒΡΟΥΤΣΗΣ:** Εμείς αυτό που μπορούσαμε να κάνουμε, το αποδείξαμε. Επί προηγούμενης κυβερνήσεως είχαμε αποτρέψει τις ροές των εκατοντάδων χιλιάδων μεταναστών.

Κι αν κάποιοι σήμερα επικαλούνται το Φαρμακονήσι, πολύ απλά λέω ότι η Κυβέρνηση του ΣΥΡΙΖΑ έφερε εκατό φορές το Φαρμακονήσι με τους εκατοντάδες πνιγμένους στο Αιγαίο με την πολιτική της.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Πώς το έκανε αυτό;

**ΙΩΑΝΝΗΣ ΒΡΟΥΤΣΗΣ:** Και η πολιτική η δική σας, κυρία Χριστοδουλοπούλου ήταν συγκεκριμένη. Κάνατε συγκεκριμένα πράγματα. Όχι εσείς -το επαναλαμβάνω- ο ΣΥΡΙΖΑ. Κλείσατε την Αμυγδαλέζα, εκπέμψατε ένα μήνυμα στην παγκόσμια κοινότητα ότι η Ελλάδα απλόχερα μπορεί να υποδεχθεί τον καθένα και το μήνυμα ελήφθη. Η Τουρκία το αξιοποίησε και εκατοντάδες χιλιάδες μετανάστες και πρόσφυγες από παντού ακολούθησαν την πορεία του μηνύματός σας.

Σήμερα, ενάμιση χρόνο μετά, αλλάζετε πολιτική και η μία Αμυγδαλέζα που κλείσατε, τη οποία καταγγέλλατε, πολλαπλασιάζεται επί εκατό. Αυτοί είστε!

Δυστυχώς, όμως, τα λάθη σας, τις ιδεοληψίες σας τις πληρώνει ο ελληνικός λαός. Τις πληρώνει βιωματικά, τις πληρώνει και οικονομικά. Γιατί αυτό το οποίο συμβαίνει σήμερα στην Ελλάδα, κάποιος θα το πληρώσει. Θα το πληρώσουν οι Έλληνες, ο Έλληνας εργαζόμενος, ο Έλληνας άνεργος, θα το πληρώσει ο Έλληνας συνταξιούχος. Πληρώνουν τις πολιτικές του ΣΥΡΙΖΑ και των ΑΝΕΛ.

Μην ξεχνάμε τους ΑΝΕΛ, διότι τη στιγμή που γίνονται αυτά στη χώρα μας, κυρίες και κύριοι συνάδελφοι, διατρέχει στο διαδίκτυο η εικόνα του κ. Καμμένου, Υπουργού της Κυβέρνησης, να λέει ότι θα γεμίσει τζιχαντιστές την Ευρώπη. Κρυβόμαστε πίσω από το δάχτυλό μας; Αυτό δεν είπε ο Υπουργός της Κυβέρνησης; Και ποια είναι η επίπτωση για τον Υπουργό εκ μέρους του Πρωθυπουργού, σήμερα που έπρεπε να υπάρχουν κάποιες κινήσεις; Τίποτα. Απλώς συνυπάρχετε για την καρέκλα. Δυστυχώς, το μαρξιστικό όνειρο έχει μετατραπεί σε εφιαλτικό όνειρο για τους Έλληνες από την πολιτική σας.

Εγώ άκουσα τους καθησυχασμούς του κ. Τσακαλώτου για τη διαπραγμάτευση. Μακάρι να είναι έτσι όπως τα λέει. Όμως, δεν πρέπει να ξεχνάει ο ελληνικός λαός ότι τίποτα από αυτά τα οποία συμβαίνουν σήμερα -την αγωνία και τις επικείμενες μειώσεις σε συντάξεις, σε μισθούς και αυξήσεις φόρων- δεν θα συνέβαινε αν δεν υπήρχε αυτή η ιδεοληψία του ΣΥΡΙΖΑ, ο απύθμενος λαϊκισμός και η δημαγωγία και η ανάγκη για κατάληψη της εξουσίας και της καρέκλας τον Ιανουάριο του 2015.

Αυτό κάνατε, κύριε Υπουργέ. Είπατε απίστευτα ψέματα, εξαπατήσατε τον ελληνικό λαό, μιλήσατε για αυξήσεις, για σκίσιμο μνημονίου, για μια γενναία διαπραγμάτευση. Τον εξαπατήσατε τον ελληνικό λαό και κοιτάξτε πού τον φέρατε: Κάνατε τις πρώτες μειώσεις το 2015, μειώσατε τις συντάξεις 2% οριζόντια, τις επικουρικές 6%. Είστε η πρώτη Κυβέρνηση που μείωσε τη χαμηλότερη σύνταξη, τα 486 ευρώ και τα φτάσατε στα 120 ευρώ το μήνα. Αυξήσατε τους φόρους στα νησιά του Αιγαίου, όπως στη Ρόδο -και ήταν εδώ και τα είκοσι ένα παιδιά από τη Ρόδο που μας παρακολουθούσαν- και αλλάξατε το βιοτικό επίπεδο, ένα στάτους το οποίο έχει κερδίσει η Ελλάδα από το 1980 και μετά απέναντι στην είσοδό μας στην τότε ΕΟΚ. Ήταν ένα κυριαρχικό δικαίωμα που το χάσαμε. Και μέχρι τον Ιούνιο του 2016 θα το χάσουν όλα τα νησιά του Αιγαίου αυτό το προνόμιο. Αυξήσατε φόρους στους αγρότες, στον πρωτογενή τομέα.

Τώρα έρχεται το δεύτερο κύμα που αφορά το αχρείαστο τρίτο μνημόνιο του ΣΥΡΙΖΑ -αυτό πληρώνει σήμερα ο ελληνικός λαός- στο οποίο, δυστυχώς, παρά τον ήρεμο τρόπο του κ. Τσακαλώτου ότι θα πάνε όλα καλά, προβλέπεται αλλαγή του αφορολογήτου. Υπουργοί και Βουλευτές δικοί σας λένε πλέον ότι ο πλούτος προσδιορίζεται στα 1.000 ευρώ το μήνα, άρα ας φορολογήσουμε από εκεί και πάνω. Αυτή είναι πολιτική σας. Οι «φόροι, φόροι, φόροι» είναι πολιτική του ΣΥΡΙΖΑ. Πώς να το κάνουμε;

Προβλέπονται μειώσεις, λοιπόν, των συντάξεων και είναι τελείως υποκριτικό. Το σχέδιο του κ. Κατρούγκαλου, το οποίο λέει ότι δεν θα μειωθούν οι συντάξεις, πέρα από τις μειώσεις που ανέφερα πριν, προβλέπει μείωση από 15% έως 30% -το σχέδιό του, αυτό που παρουσίασε- στους καινούργιους συνταξιούχους. Προβλέπει μείωση των επικουρικών συντάξεων και αλλαγή του στάτους σε όλο το ασφαλιστικό, το οποίο κατά τη γνώμη μου είναι ένα κακέκτυπο αντίγραφο της δικής μας πολιτικής που ήμασταν έτοιμοι να εφαρμόσουμε τον Ιανουάριο του 2015 και το οποίο ήταν μια σταθμισμένη πολιτική για το ασφαλιστικό, ένας νόμος που κληρονόμησα από προκατόχους μου. Το σεβάστηκα, το στήριξα, το εξορθολόγησα και ήταν έτοιμο να εφαρμοστεί. Και εσείς το πήρατε, το κακοποιήσατε, αλλάξατε τους συντελεστές αναπλήρωσης, με αποτέλεσμα να έρχονται τώρα, μαζί με το τρίτο, αχρείαστο μνημόνιο του ΣΥΡΙΖΑ, πολιτικές για το ασφαλιστικό, οι οποίες ουσιαστικά θα μειώσουν πάρα πολύ τις συντάξεις όλων των Ελλήνων αδιάκριτα.

Και μαζί με όλα αυτά, ακούω την κυρία Πρόεδρο να λέει ότι πιθανόν σήμερα να ακυρωθεί η συζήτηση για το θέμα της διαπλοκής με εισήγηση του Πρωθυπουργού λόγω των γεγονότων. Ο πειρασμός, όμως, καθημερινά εκ μέρους της Κυβέρνησης είναι αδιανόητος και ασύλληπτος. Τροφοδοτεί τα μέσα ενημέρωσης και το πολιτικό σύστημα καθημερινά είτε με δηλώσεις είτε με ενέργειες που προκαλούν, κύριε Υπουργέ.

Και μια τέτοια ενέργεια είναι η τροπολογία την οποία καταθέσατε σήμερα. Και γιατί ζητάτε την έγκριση του Κοινοβουλίου;

Να μάθει, λοιπόν, ο ελληνικός λαός ότι ο ΣΥΡΙΖΑ κατέθεσε μία τροπολογία με την οποία ζητάει τη δυνατότητα, δια μέσου της έγκρισης των Ελλήνων Βουλευτών, για απευθείας ανάθεση σε πρόσωπα αδιευκρίνιστα, με ποσά αδιευκρίνιστα, για να κάνει τι; Για να έχει υποστήριξη στη διαπραγμάτευση.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Δεν είχατε εσείς;

**ΙΩΑΝΝΗΣ ΒΡΟΥΤΣΗΣ:** Είστε ανίκανοι -και εάν αυτό δεν είναι ο ορισμός της ανικανότητάς, τι είναι;- να διαχειριστείτε πράγματα για τα οποία σας εξέλεξε ο ελληνικός λαός. Παραιτηθείτε, λοιπόν! Δεν σας εξέλεξε ο ελληνικός λαός για να προσλαμβάνετε υπαλλήλους, για να τους πληρώνετε να κάνουν τη δική σας δουλειά. Εμείς δεν το κάναμε αυτό.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Δεν το κάνατε;

**ΙΩΑΝΝΗΣ ΒΡΟΥΤΣΗΣ:** Δεν υπήρχε τέτοια πολιτική εκ μέρους της προηγούμενης κυβέρνησης.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Οκτώ εκατομμύρια σας είπε ο Αντιπρόεδρος.

**ΙΩΑΝΝΗΣ ΒΡΟΥΤΣΗΣ:** Και τα στοιχεία τα οποία παρέθεσε προηγουμένως ο κύριος Αντιπρόεδρος, είναι άσχετα μεταξύ τους.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Άσχετα;

**ΙΩΑΝΝΗΣ ΒΡΟΥΤΣΗΣ:** Είναι τελείως διαφορετικά.

Ζητάτε, λοιπόν, λευκή εξουσιοδότηση; Και τι έργο παράγουν αυτοί; Και ποιοι είναι αυτοί; Και ζητάτε απευθείας ανάθεση; Αυτό δεν είναι ο ορισμός της ανικανότητας και της αδιαφάνειας; Και εάν δεν είναι αυτό θράσος, να έρχεστε, δηλαδή, εδώ για να νομιμοποιήσει η ελληνική Βουλή την αδιαφάνεια και την ανικανότητα, τι είναι, κύριοι του ΣΥΡΙΖΑ;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Έχετε πολύ μεγάλο θράσος!

**ΙΩΑΝΝΗΣ ΒΡΟΥΤΣΗΣ:** Εσείς οι Βουλευτές του ΣΥΡΙΖΑ πώς τα ανέχεστε αυτά;

Και τώρα δεν κάνω τη σύγκριση με το παρελθόν για το τι λέγατε για την task force -η οποία δεν πληρωνόταν κιόλας- την οποία καταργήσατε την επόμενη μέρα. Η task force δεν πληρωνόταν. Ήταν βοήθεια στην ελληνική κυβέρνηση.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Γκαουλάιτερ ήταν.

**ΙΩΑΝΝΗΣ ΒΡΟΥΤΣΗΣ:** Και σήμερα έρχεστε με θράσος και ζητάτε απευθείας αναθέσεις για να έχετε υποστήριξη για το έργο το δικό σας; Και οι υπάλληλοι των Υπουργείων τι κάνουν; Τους υποτιμάτε, όπως τους υποτιμήσατε και στο Υπουργείο Εργασίας, που σας κατήγγειλαν και είπαν ότι ο κ. Κατρούγκαλος κοροϊδεύει και πως ποτέ το νομοσχέδιο το οποίο προβάλλει ως ελληνικό, δεν γράφτηκε στο Υπουργείο Εργασίας. Και ποιοι το έγραψαν; Τώρα επιβεβαιώνεται. Μήπως και εκεί πλήρωσε ο ελληνικός λαός και ο Έλληνας φορολογούμενος για το νομοσχέδιο του κ. Κατρούγκαλου; Συνδέονται αυτά, κύριε Αλεξιάδη.

Κυρίες και κύριοι συνάδελφοι, δυστυχώς, επιβεβαιώνεται η πλήρης αποτυχία της Κυβέρνησης σε όλα τα επίπεδα. Την πιο κρίσιμη στιγμή για την Ελλάδα και τον ελληνικό λαό έτυχε να είναι στο τιμόνι της Κυβέρνησης ο ΣΥΡΙΖΑ μαζί με τους ΑΝΕΛ, που οδήγησαν το σκάφος της χώρας μας στην ξέρα και σε απρόβλεπτα προβλήματα που φέρνουν τώρα μπροστά μας.

Κρίμα, γιατί πέρα από το πολιτικό κόστος του ΣΥΡΙΖΑ και της Κυβέρνησης -φαίνεται καθημερινά από τις δημοσκοπήσεις ότι παίρνετε διαζύγιο από την ελληνική κοινωνία- το πολιτικό τίμημα που εισπράττει ο ΣΥΡΙΖΑ, το εισπράττει δυστυχώς και ο ελληνικός λαός. Πληρώνουμε την ιδεοληψία, τη δημαγωγία ενός κόμματος, το οποίο πήρε την εξουσία λέγοντας ψέματα και εξαπατώντας κατά σύστημα τον ελληνικό λαό, κάτι που συνεχίζει να κάνει μέχρι και σήμερα.

Έχω την αίσθηση ότι είναι η ώρα να τα μαζεύετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Δανέλλης.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, ζούμε μία αποφράδα ημέρα, για την Ευρώπη και τον κόσμο ολόκληρο. Η Ευρώπη βρίσκεται μπροστά σε ένα εξαιρετικά περίπλοκο και δύσκολο δίλημμα, πρόκληση, επιταγή: Να διασφαλίσει στους ευρωπαίους πολίτες και στους επισκέπτες της το αγαθό της ασφάλειας, χωρίς, όμως, ταυτοχρόνως να απωλέσει τίποτα από τον κώδικα των αξιών που κάνουν την Ευρώπη διαφορετική από τον κόσμο ολόκληρο, ό,τι αναφέρεται, δηλαδή, στις κατακτήσεις για τα δικαιώματα του ανθρώπου και του πολίτη.

Γι’ αυτόν τον λόγο απαιτείται όσο ποτέ ψυχραιμία και σύνεση, έτσι ώστε να αποφύγουμε όλα αυτά που μπορεί να υποστούμε ως ενωμένη Ευρώπη και ως κόσμος ολόκληρος.

Θέλω, επίσης, να εκφράσω και εκ μέρους του κόμματός μου τη θλίψη και τα συλλυπητήρια μου στους συγγενείς των αθώων θυμάτων, γιατί τέτοιου είδους τυφλά κτυπήματα μέχρι σήμερα δεν είχαμε ποτέ στην ευρωπαϊκή ήπειρο, τουλάχιστον επί εποχής ύπαρξης της Ενωμένης Ευρώπης, επί εποχής εγχειρήματος του να υπερβούμε όλα εκείνα που μας είχαν οδηγήσει στους ολέθρους των παγκοσμίων πολέμων.

Κυρίες και κύριοι συνάδελφοι, γράφει ο Γιαπωνέζος συγγραφέας Χαρούκι Μουρακάμι: «Δυστυχώς, το ρολόι δουλεύει, οι ώρες περνούν, το παρελθόν αυξάνεται, το μέλλον υποχωρεί, οι δυνατότητες μειώνονται, οι τύψεις συσσωρεύονται». Ή μήπως όχι; Τίποτα απ’ όλα όσα διαδραματίζονται γύρω μας δεν αποδεικνύουν ότι γίνεστε, ότι γινόμαστε συνολικότερα σοφότεροι από τα λάθη.

Για να πάρουμε ένα μείζονα τομέα της δημόσιας ζωής και της λειτουργίας της δημοκρατίας, πού βρίσκεται σήμερα το αίτημα για περισσότερη δικαιοσύνη και διαφάνεια, που είναι απαιτήσεις της κοινωνίας, μίας τραυματισμένης από ένα επί μακρόν προβληματικό παρελθόν; Εκτός, βεβαίως, εάν εννοούσατε, όλον αυτόν τον καιρό και σήμερα, ότι η διαπλοκή είναι κάτι που χαρακτηρίζει μόνο τους άλλους. Η στάση τόσο του Αναπληρωτή Υπουργού Δικαιοσύνης, δυστυχώς, όσο και του Πρωθυπουργού που εξακολουθεί να τον στηρίζει στην υπόθεση Τσατάνη, μόνο σε περισσότερη δικαιοσύνη και διαφάνεια δεν παραπέμπουν.

Ας είμαστε ειλικρινείς. Οι κυβερνήσεις στη μεταπολιτευτική Ελλάδα πάντα επιχειρούσαν να ελέγξουν τη δικαστική εξουσία. Καμμία κυβέρνηση ποτέ δεν επιθύμησε την ανεξαρτησία της χωρίς εκπτώσεις, χωρίς αστερίσκους. Ωστόσο, στη δημοκρατία οι εξουσίες όχι μόνο διαχωρίζονται, αλλά επιβάλλεται και να αλληλοελέγχονται. Η μία πρέπει να επιτηρεί την άλλη, για να μην υπάρχουν εκτροπές.

Αυτά είναι κατακτήσεις του μακρινού Διαφωτισμού. Όμως, η απέχθεια που τρέφετε για τη διάκριση των εξουσιών, τον ακρογωνιαίο λίθο της δημοκρατίας, είναι άνευ προηγουμένου, γιατί εδράζεται σε ιδεοληψίες και συνεπώς, γίνεται πολύ πιο επικίνδυνη.

Δυστυχώς, επίσης, είναι πολλαπλά επαναλαμβανόμενη, αφού ομόφωνα και σύσσωμο το Υπουργικό Συμβούλιο διόρισε τη συνδικαλίστρια, που και μόνο γι’ αυτό το χαρακτηριστικό θα έπρεπε να την θεωρεί εκτός του πίνακα των υποψηφίων, κ. Θάνου ως Πρόεδρο του Αρείου Πάγου και εν συνεχεία, θεσμοθετήσατε πρωτοφανείς εξουσίες γι’ αυτήν, δίνοντάς της τη δυνατότητα πειθαρχικού ελέγχου όλων των δικαστών.

Τι κάνατε, δηλαδή, στην ουσία με αυτό; Επεκτείνατε τον έλεγχο της εκτελεστικής εξουσίας επί των δικαστών σε ολόκληρη την ιεραρχία. Έτσι, διασφαλίζεται το αίτημα για περισσότερη δικαιοσύνη και διαφάνεια, ενώ από την άλλη πλευρά η ίδια η κ. Θάνου ξεχνά να κρούσει τον κώδωνα του κινδύνου για την τραγικά αργή απονομή της δικαιοσύνης στη χώρα μας, με αποτέλεσμα να καταλήγουμε στο όνειδος της αποφυλάκισης Ρουπακιά, ενός κατ’ ομολογία δολοφόνου, που μάλιστα λάμβανε εντολές και από κόμμα της Βουλής, όπως το ίδιο το κόμμα αποδέχθηκε αναλαμβάνοντας την πολιτική ευθύνη;

(Θόρυβος από την πτέρυγα της Χρυσής Αυγής)

**ΙΩΑΝΝΗΣ ΛΑΓΟΣ:** Τι είπες τώρα;

**ΣΠΥΡΙΔΩΝ ΔΑΝΕΛΛΗΣ:** Αναλάβατε την πολιτική ευθύνη. Ο Αρχηγός σας ανέλαβε την πολιτική ευθύνη. Το ξεχνάτε.

**ΙΩΑΝΝΗΣ ΛΑΓΟΣ:** Τι λες άνθρωπε; Θα σας ξεφτιλίσουμε! Να ανακαλέσει, κυρία Πρόεδρε.

(Θόρυβος από την πτέρυγα της Χρυσής Αυγής)

**ΣΠΥΡΙΔΩΝ ΔΑΝΕΛΛΗΣ:** Ο Αρχηγός σας ανέλαβε την πολιτική ευθύνη.

**ΙΩΑΝΝΗΣ ΛΑΓΟΣ:** Βρε ψεύτη άνθρωπε, τι είπες;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μη διακόπτετε τώρα…

**ΙΩΑΝΝΗΣ ΛΑΓΟΣ:** Τι είπε;

**ΣΠΥΡΙΔΩΝ ΔΑΝΕΛΛΗΣ:** Με παρασύρετε και ανοίγω διάλογο μαζί σας. Είναι θέμα αρχής.

**ΙΩΑΝΝΗΣ ΛΑΓΟΣ:** Αυτό που λέτε τώρα, τι είναι;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μη διακόπτετε!

**ΙΩΑΝΝΗΣ ΛΑΓΟΣ:** Να ανακαλέσει αυτό που λέει.

**ΣΠΥΡΙΔΩΝ ΔΑΝΕΛΛΗΣ:** Δεν φταίτε εσείς που βρίσκεστε εδώ μέσα. Αυτό είναι το μόνο ελαφρυντικό σας, ότι δεν φταίτε εσείς που βρίσκεστε εδώ μέσα.

**ΙΩΑΝΝΗΣ ΛΑΓΟΣ:** Αυτό που είπες τώρα εσύ τι είναι; Ό,τι σου κατεβαίνει στο μυαλό λες!

**ΣΠΥΡΙΔΩΝ ΔΑΝΕΛΛΗΣ:** Έτσι, λοιπόν, ο παραλογισμός δεν σταματάει εδώ.

**ΙΩΑΝΝΗΣ ΛΑΓΟΣ:** Δεν συνεχίζεται η κουβέντα έτσι. Θα ανακαλέσεις αυτό που είπες.

**ΣΠΥΡΙΔΩΝ ΔΑΝΕΛΛΗΣ:** Κυρία Πρόεδρε…

**ΙΩΑΝΝΗΣ ΛΑΓΟΣ:** Ότι έδωσε το κόμμα εντολή, τι είναι αυτά που λες,;

**ΣΠΥΡΙΔΩΝ ΔΑΝΕΛΛΗΣ:** Την πολιτική ευθύνη την αναλάβατε, ναι ή όχι;

**ΗΛΙΑΣ ΠΑΝΑΓΙΩΤΑΡΟΣ:** Όχι!

**ΙΩΑΝΝΗΣ ΛΑΓΟΣ:** Ποια πολιτική ευθύνη;

**ΗΛΙΑΣ ΠΑΝΑΓΙΩΤΑΡΟΣ:** Κανείς δεν ανέλαβε.

**ΣΠΥΡΙΔΩΝ ΔΑΝΕΛΛΗΣ:** Τον Αρχηγό σας ελέγξτε, λοιπόν! Τελειώσαμε! Την πολιτική ευθύνη αναλάβατε.

**ΙΩΑΝΝΗΣ ΛΑΓΟΣ:** Κυρία Πρόεδρε, δεν μπορεί να λέγονται τέτοια πράγματα!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λαγέ, εδώ είναι Βουλή. Ο καθένας εκφράζει τις απόψεις του.

**ΙΩΑΝΝΗΣ ΛΑΓΟΣ:** Κυρία Πρόεδρε, δεν μπορεί να λέγονται τέτοια πράγματα. Ζητώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όταν πάρετε τον λόγο, μπορείτε να πείτε ό,τι θέλετε. Τώρα δεν μπορείτε. Θα ολοκληρώσει ο ομιλητής και μετά θα μιλήσετε.

**ΣΠΥΡΙΔΩΝ ΔΑΝΕΛΛΗΣ:** Άρχισα να λέω, λοιπόν, ότι με απόλυτα σουρεαλιστικό τρόπο διαπιστώνουμε ότι επιστρέφουμε είκοσι με είκοσι πέντε χρόνια πριν, όταν μέσα στην απόλυτη άρνηση της επικοινωνίας μας με την πραγματικότητα βλέπαμε ότι ζούμε σε έναν διαφορετικό κόσμο απ’ αυτόν που όλος ο υπόλοιπος κόσμος αντιλαμβανόταν ότι ζει. Και σήμερα, που ξαναδημιουργούμε εκείνες τις προϋποθέσεις της απόλυτης απομόνωσής μας, διαπιστώνουμε με τρόμο ότι απαιτείται ξανά αυτό που τότε είχε απαιτηθεί και που στήθηκε, ένα δίκτυο λογικής -και σήμερα απαιτείται ίσως πολύ περισσότερο- όπως εκείνο το δίκτυο λογικής που είχε στήσει ο αξέχαστος Λεωνίδας Κύρκος, που και πολλοί από εμάς εδώ μέσα, είχαμε τότε στηρίξει, λέγοντας το αυτονόητο για το περίφημο «Μακεδονικό», ότι η ελληνική Μακεδονία είναι ελληνική. Ήταν πολύ απλό αυτό και εξακολουθεί να είναι πολύ απλό. Όλα τα υπόλοιπα, μας αυτοπαγιδεύουν και μας αυτοπαγίδευσαν για είκοσι με είκοσι πέντε χρόνια, απομονώνοντάς μας από παντού.

Σήμερα, λοιπόν, όπου βρισκόμαστε σε ένα χαμηλό βαρομετρικό, που όλο και χαμηλώνει περισσότερο, εμείς εξακολουθούμε μέσα σε ένα ολέθριο υποκριτικό στρουθοκαμηλισμό να ζούμε μια πραγματικότητα έτσι όπως εμείς επιθυμούμε να τη ζούμε.

Όμως, των οικιών ημών εμπιμπραμένων ημείς παιανίζομεν. Τι πιο αποτελεσματικό από το να ακουστεί ξανά το «Μακεδονία ξακουστή» από τη μπάντα του Ναυτικού στην Αμερική, την ώρα που ο κ. Καμμένος θα κατέθετε το στεφάνι του; Είναι δυνατόν τέτοιες εκδηλώσεις εθνολαϊκιστικού κιτς να μπορούν να αλλάξουν τα διεθνή δεδομένα δυο δεκαετιών;

Είναι, επιπλέον, αποκαρδιωτικό ο Αρχηγός της Αξιωματικής Αντιπολίτευσης και πιθανόν αυριανός πρωθυπουργός, ο κ. Κυριάκος Μητσοτάκης, να εμφανίζεται εν έτει 2016, πολύ πιο πίσω από τον Κωνσταντίνο Μητσοτάκη του 1990 -αναφέρομαι στο «Μακεδονικό»- όταν, αγαπητές και αγαπητοί συνάδελφοι, οι ισορροπίες γίνονται παραλυτικές, ακυρώνουν το μήνυμα και ματαιώνουν στην πράξη και τον εκσυγχρονισμό και τις μεταρρυθμίσεις και έτσι δεν μπορούμε να περάσουμε. Κα μη μου πει κανείς πως η διαγραφή Κρανιδιώτη ισορροπεί τα πράγματα, γιατί ακόμα διερωτώμαι για τις δηλώσεις Κρανιδιώτη γιατί η εισαγγελία δεν έχει αντιδράσει ακόμη σε μια ευθεία πρόκληση παθών, διχασμού, μίσους και βίας του απερίγραπτου κυρίου «Δικτύου 21», που απειλεί με Γουδί όλους εμάς τους εθνοπροδότες. Πρόκειται για μια τρέλα, αριστερή και δεξιά. Πώς να μας καταλάβει κανένας τρίτος; Γι’ αυτό και ο διεθνής Τύπος γράφει έμπλεος σκωπτικότητας ότι Υπουργός στην Ελλάδα εξωθείται σε παραίτηση, επειδή αποκάλεσε τη Μακεδονία «Μακεδονία».

Ζούμε τη μέρα της μαρμότας. Κάνω μια σύντομη αναφορά, μια σύντομη περιγραφή του μικροπεριβάλλοντός μας που ιδιαίτερα σήμερα σε ό,τι συμβαίνει σε ολόκληρο τον κόσμο -άρα μας αφορά απόλυτα- δείχνει και το πόσο έχουμε συναίσθηση της πραγματικότητας που ζούμε. Ίσως θα έπρεπε να επεξεργαστούμε το ότι ο αλυτρωτισμός που χαρακτηρίζει πια τη γειτονική δημοκρατία, χωρίς όνομα, κυρίως οφείλεται και στη δική μας άκαμπτη και μαξιμαλιστική στάση αυτών των χρόνων. Όλη η σύγχρονη γενιά των πολιτικών που, όπως είδατε, μεγάλωσαν αυτά τα χρόνια, τα τελευταία είκοσι με είκοσι πέντε χρόνια ανδρώθηκαν, έχουν την αίσθηση ότι στην Ελλάδα οφείλεται ο απόλυτος αποκλεισμός της χώρας τους σε μια τέτοια γειτονιά, όπως αυτή την οποία ζούμε.

Τηρουμένων των αναλογιών είναι, όπως και η σκληρή στάση του γερακιού Νετανιάχου που εξαφάνισε τα μετριοπαθή κόμματα της Παλαιστίνης προς όφελος της ακραίας Φαμάς λίγα χρόνια πριν.

Κυρίες και κύριοι συνάδελφοι, το μεγάλο θέμα βεβαίως το οποίο έχουμε να κυριαρχεί και το οποίο πρέπει να αντιμετωπίσει η χώρα δεν είναι άλλο από το προσφυγικό-μεταναστευτικό και το γνωρίζουμε όλοι. Πρέπει, επίσης, όλοι να αναγνωρίσουμε πως πρόκειται για ένα θέμα πολυεπίπεδο και εξαιρετικά πολύπλοκο, που από τη φύση του δεν σηκώνει ούτε λαϊκισμούς ούτε αντιπολιτευτικές κορώνες.

Είναι εύκολο για τον καθένα από εμάς να κάνουμε κριτική στην Κυβέρνηση για το ολέθριο και δήθεν ανθρωπιστικό κάλεσμα των κολασμένων όλου του κόσμου σε μια Ελλάδα που θεωρούσαμε, αφελώς, μέχρι και χθες ότι είναι χώρα τράνζιτ.

Οφείλουμε, όμως, να μιλήσουμε ως γνήσιοι ευρωπαϊστές και για τις ευθύνες της ίδιας της Ευρώπης, για το ανεπαρκές και την ανικανότητά της και στις εκτιμήσεις και στα μέτρα και στις πράξεις.

Το ίδιο ισχύει και για τη συμμετοχή της Ευρωπαϊκής Ένωσης στις πρώτες φάσεις της αποσταθεροποίησης του αραβικού κόσμου μέσω της στήριξης της Αραβικής Άνοιξης που άνοιξε τον ασκό του Αιόλου.

Σήμερα η Ευρώπη –και εμείς μαζί- πληρώνει τα επίχειρα μιας αντίληψης που οδήγησε στο «γαία πυρί μιχθήτω». Λένε, κυρίες και κύριοι συνάδελφοι, πως η τέχνη οφείλει να δίνει λύσεις στην πραγματικότητα. Ως λύση μου ακούστηκε ο επίλογος του Ρώσου σκηνοθέτη Ανατόλι Βασίλιεφ στο μήνυμά του για την Παγκόσμια Ημέρα Θεάτρου χθες, στις 21 Μαρτίου. Αναρωτιέται, λοιπόν, για το εξής: «Χρειαζόμαστε το θέατρο;». Και απαντά: «Χρειαζόμαστε κάθε είδους θέατρο. Μόνο ένας είδος θεάτρου σίγουρα κανένας δεν έχει ανάγκη. Και μιλώ για το θέατρο των πολιτικών παιχνιδιών, ένα θέατρο πολιτικών ποντικοπαγίδων, ένα θέατρο που παίζουν οι πολιτικοί, ένα μάταιο πολιτικό θέατρο».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Ελπίζω να αντιλαμβανόμαστε όλοι και ιδιαίτερα τις ημέρες που περνάμε πως ό,τι πιο καταστροφικό, ό,τι πιο ολέθριο θα είναι να συνεχίσουμε την υποκρισία, θα είναι να συνεχίζουμε να παίζουμε ένα πολιτικό θέατρο. Δεν ξέρω αν είναι σωστό απόψε να αναβληθεί η προ ημερησίας διατάξεως συζήτηση. Βεβαίως εάν πρόκειται –όπως όλοι υποψιαζόμαστε- να εξελιχθεί σε ένα θέατρο διχασμού και αλληλοκατηγοριών, προφανώς και πρέπει να αναβληθεί. Όμως, δεν αρμόζει στις στιγμές μια προσέγγιση με τις λογικές του χθες όλων των ζητημάτων που μας απασχολούν.

Θα ήταν ένα δείγμα ωριμότητας, μια απαρχή νέας σελίδας στην πολιτική ζωή του τόπου, αν απόψε είχαμε μια προσπάθεια προσέγγισης προς συνεννόηση αυτών που αυτονόητα έπρεπε να μας φέρουν κοντά, δηλαδή ό,τι έχει να κάνει με την εξυγίανση του δημόσιου βίου και με την αντιμετώπιση του μείζονος θέματος που σήμερα μας απασχολεί, τη διαχείριση του προσφυγικού ζητήματος.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «1974- Η Αποκατάσταση της Δημοκρατίας» που οργανώνει το Ίδρυμα της Βουλής, είκοσι μαθητές και μαθήτριες και ένας εκπαιδευτικός συνοδός από τη Γερμανική Σχολή.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Καρράς, ο οποίος έχει μία επείγουσα δουλειά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κυρία Πρόεδρε.

Πριν από όλα θέλω να αναφερθώ στα γεγονότα των Βρυξελλών. Είναι πράξεις οι οποίες αποτροπιάζουν την κοινή λογική. Τις καταδικάζουμε και εκδηλώνουμε τη συμπαράστασή μας και την αλληλεγγύη μας στον βελγικό λαό και φοβούμεθα ότι αυτά είναι μια απαρχή απρόβλεπτων εξελίξεων για την Ευρώπη γενικότερα.

Τονίστηκε και από τον προηγούμενο ομιλητή κ. Δανέλλη, το σφάλμα του χειρισμού της λεγόμενης Αραβικής Άνοιξης που οδήγησε σε μετακίνηση πληθυσμών, σε μετακίνηση ανεξέλεγκτων ροών και ήδη εισπράττουμε τα αποτελέσματα αυτής της άστοχης πολιτικής, αυτής της επιφανειακής –θα την ονόμαζα- πολιτικής για τον λόγο ότι ποτέ δεν σταθμίστηκαν οι συνθήκες κάτω από τις οποίες διαβιούσαν αυτοί οι λαοί και επιχειρήθηκε η άλωσή τους υπό τη μορφή μεταβολής των καθεστώτων τους.

Ελπίζουμε και ευχόμεθα αυτή η επίθεση η οποία έγινε σήμερα στις Βρυξέλλες του Βελγίου να είναι η τελευταία, γιατί διαφορετικά οδηγούμεθα σε αποσταθεροποίηση των δημοκρατικών χωρών της Ευρώπης.

Μπορώ να πω ότι εν όψει του μείζονος μεταναστευτικού ζητήματος οδηγούμεθα και σε κίνδυνο διαιρέσεων εντός των ευρωπαϊκών χωρών. Δεν μπορούμε να πούμε ούτε θέλουμε καν να σκεφτούμε ποιες θα είναι οι συνέπειες αυτού, επειδή η Ελλάδα βρίσκεται σε μια δυσχερέστατη πραγματικά θέση αυτήν την εποχή, διότι έχει να αντιμετωπίσει και το προσφυγικό-μεταναστευτικό ζήτημα.

Έγινε χθες μεγάλη συζήτηση εδώ, στην Ολομέλεια της Βουλής, για αυτό το ζήτημα. Δεν προέκυψαν ασφαλή συμπεράσματα ότι η συμφωνία που έγινε μεταξύ Ευρωπαϊκής Ένωσης και Τουρκίας και η επικαιροποίηση του προγράμματος επανεισδοχής Ελλάδος-Τουρκίας μπορούν να λειτουργήσουν. Θα το δούμε βέβαια στη διαδρομή και θα τοποθετηθούμε και πάλι σε αυτό το μείζον θέμα.

Σήμερα, όμως, συζητούμε ένα νομοσχέδιο, για το οποίο, τουλάχιστον σε ό,τι αφορά στον κορμό του όπως εισήχθη στην επιτροπή, τα ζητήματα -για εμάς- έχουν εξαντληθεί. Είναι τεχνοκρατικά, εν πολλοίς τυπολατρικά και ενδεχομένως θα αποδώσουν στην ασφάλεια των συναλλαγών.

Όμως, εξακολούθησε να υπάρχει ο άτεχνος, άκομψος και εν πολλοίς προσβλητικός τρόπος της νομοθέτησης μέσω εκπροθέσμων τροπολογιών, οι οποίες έρχονται σε καθημερινή βάση στη Βουλή και ανατρέπουν και τον προγραμματισμό της, αλλά και τις τοποθετήσεις μας πάνω στα νομοσχέδια τα οποία κρίνει η Κυβέρνηση ότι πρέπει να εισαχθούν.

Το άρθρο 6 κάνει λόγο για διαφάνεια στα πιστωτικά ιδρύματα. Λέει, λοιπόν, το άρθρο 6, που έγινε δεκτό και από την επιτροπή ότι θα πρέπει να δημοσιεύουν τα πιστωτικά ιδρύματα καταλόγους σχετικά με το πού χορηγούν, πού παρέχουν διαφημίσεις, πού απευθύνουν χρήματα.

Ήρθε ο κ. Δραγασάκης και έδωσε μια άλλη «εικόνα κινδύνου»- θα την ονομάσω- ότι μπορεί να κρύβονται ζητήματα χρηματισμών ή ενδεχομένως κάποιων συναλλαγών που καλύπτονται μέσω χορηγιών ή μέσω παροχής διαφημίσεων.

Καλά όλα αυτά. Όμως, γιατί να τίθεται τέτοιος βραχνάς στις τράπεζες; Μην ξεχνάμε ότι σήμερα στην Ελλάδα οι τράπεζες είναι ιδιωτικές, κύριοι συνάδελφοι. Επομένως, στο πλαίσιο του ανταγωνισμού είναι ενδεχόμενο να έχουν ανάγκη ευελιξίας.

Δεν μένω σε αυτό και προχωρώ στο εξής, το οποίο θα αναφέρω εδώ, επειδή προκαλούμαι: Ήρθε μετά -υπό τη μορφή νέας τροπολογίας και νομοθετικών βελτιώσεων- και ποινικοποιήθηκε και αυτή η διάταξη. Διότι, για το ποσό του ενός εκατομμυρίου αφήνεται μία ευχέρεια στον Υπουργό να υποβάλει πρόστιμα στα τραπεζικά ιδρύματα. Και -όπως ξέρουμε όλοι- δεν είναι μόνο τα τραπεζικά ιδρύματα, είναι και οι θυγατρικές εταιρίες και οι άλλες πιστωτικές μορφές που θα εμφανιστούν στο μέλλον. Έχει δηλαδή δικαίωμα ο Υπουργός να βάζει πρόστιμο για ψύλλου πήδημα. Φοβούμεθα ότι εκεί, πλέον, είναι ο «βραχνάς» και για αυτό χρησιμοποίησα αυτό τον όρο.

Ποινικοποιείται, λοιπόν, μια εμπορική συμπεριφορά αυτήν τη στιγμή γιατί το ένα εκατομμύριο ευρώ έχει ποινική διάσταση. Γνωρίζουμε ότι δεν είναι στο πλαίσιο των διοικητικών προστίμων τέτοια νούμερα. Αποτελούν προσβολή περιουσίας και έχει κριθεί από το Ευρωπαϊκό Συμβούλιο ότι είναι ποινικής μορφής τα πρόστιμα αυτά.

Το επόμενο που θέλω να σχολιάσω είναι το άρθρο 9. Έχω πει από αυτήν τη θέση, κύριοι συνάδελφοι, ότι έχω βαρεθεί να ακούω για τον ΟΔΙΕ. Όταν πρωτοήρθαμε στη Βουλή κυρώσαμε τη μεταβίβαση του Ιπποδρόμου. Ήρθαν τροπολογίες, έδωσαν ασυλίες, έκαναν επιπλέον παραχωρήσεις περιουσιών.

Σήμερα, λοιπόν, ήρθε να μεταφερθεί το υπόλοιπο των εγγυητικών επιστολών, δηλαδή το παθητικό του ΟΔΙΕ, στο δημόσιο. Έχει μεταφερθεί, οφείλω να σας πω. Διότι, το λέει η έκθεση του Γενικού Λογιστηρίου, ότι εάν και ο ΟΔΙΕ δεν ανήκει στη γενική κυβέρνηση, εντούτοις τα χρήματα αυτά των εγγυητικών επιστολών εγγράφονται ως χρέος.

Όμως, καλώς ή κακώς, δεν πρέπει να συνεχιστεί αυτή η πορεία, διότι στο τέλος ό,τι αποτυχημένη επιχειρηματική προσπάθεια έκανε το κράτος σε μία μακρόχρονη διαδρομή, τα αναλαμβάνει όλα το κράτος με σημερινές συνθήκες και επιβαρύνεται το δημόσιο χρέος.

Μάλιστα, άκουσα κάτι από τον κ. Θεοχάρη, που θέλω να το σχολιάσω. Είπε ότι καλώς εισάγεται και αναλαμβάνει ως πρωτοφειλέτης το ελληνικό δημόσιο την οφειλή του ΟΔΙΕ, για να μην πτωχεύσει –λέει- το ελληνικό δημόσιο, εάν πτωχεύσει ο ΟΔΙΕ, που βρίσκεται σε εκκαθάριση.

Μα, τα κράτη δεν πτωχεύουν διότι δεν υπόκεινται στον πτωχευτικό κώδικα. Τα κράτη κάνουν στάση πληρωμών ή πληρώνουν τις υποχρεώσεις τους. Επομένως, δεν νομίζω ότι μπορούμε να συζητάμε ότι κινδυνεύει το ελληνικό κράτος από αυτήν τη ρύθμιση. Καλό θα ήταν να εξακολουθούσε η εκκαθάριση. Έχει δώσει τις εγγυήσεις το κράτος. Το κράτος είναι οφειλέτης, καλώς ή κακώς. Να εξακολουθήσει η εκκαθάριση μιας εταιρείας που ζημίωσε πάρα πολύ τα ελληνικά δημοσιονομικά μεγέθη και αν μένει κάποιο υπόλοιπο από την εκκαθάριση, ας το συμψηφίσει το κράτος με εκείνες τις υποχρεώσεις και αναλήψεις υποχρεώσεων που έχουν κάνει. Αν δε μένει, ας πληρώσει το κράτος με την κλασική μορφή της εγγύησης.

Τροπολογίες, λοιπόν: Εξίσου άτεχνες και εξίσου «του ποδαριού», όσο κι αν διαμαρτυρηθούν κάποιοι που θα ακούσουν την άποψή μου.

Έρχεται, λοιπόν, μία κραυγαλέα αντισυνταγματική τροπολογία την οποία εμείς θέλαμε να ψηφίσουμε –την υποστήριξε ο κ. Σταθάκης- για το θέμα των χιονοδρομικών κέντρων. Λέει, λοιπόν, ότι τους δίνει και εμμέσως έγκριση περιβαλλοντικών όρων για δύο χρόνια.

**ΙΩΑΝΝΗΣ ΓΚΙΟΛΑΣ:** … (δεν ακούστηκε)

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Μη διαμαρτύρεστε. Για δύο χρόνια –λέει- θα λειτουργούν μέχρι να εγκριθούν οι περιβαλλοντικοί όροι. Αυτό διαβάζω. Στον αιτούντα τίθεται προθεσμία δύο ετών από τη χορήγηση του ειδικού σήματος λειτουργίας για προσκόμιση στην ως άνω αρμόδια υπηρεσία της σχετικής απόφασης έγκρισης περιβαλλοντικών όρων. Πάροδος απράκτου της προθεσμίας αφαιρεί το σήμα.

**ΙΩΑΝΝΗΣ ΓΚΙΟΛΑΣ:** Τα άλλα είναι απαραίτητα. Μόνο αυτή…

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Αφήστε λίγο. Κύριε Γκιόλα, γνωρίζετε τη νομολογία του Συμβουλίου της Επικρατείας και δεν πρέπει να μου το λέτε αυτό. Είναι αντισυνταγματικές όλες οι διατάξεις που υποκαθιστούν την έλλειψη ΑΕΠΟ. Η ΑΕΠΟ προκύπτει από το άρθρο 24 του Συντάγματος. Έχουμε κλείσει επιχειρήσεις –και μιλώ εκ προσωπικής πείρας- που προσέφυγαν γιατί στερούντο ΑΕΠΟ. Έχουν κλείσει επιχειρήσεις.

Εδώ έχω πρόταση να κάνω. Η πρόταση είναι μία και απλή: Γιατί, λοιπόν, να ψηφίζουμε αντισυνταγματικές διατάξεις μέσα στη Βουλή; Θα πέσουν από τον ανταγωνισμό. Άκουσα αριθμούς, ότι κάποια λειτουργούν με εγκεκριμένους όρους, κάποια θα στηριχθούν στη διάταξη. Ο ανταγωνισμός θα οδηγήσει σε αιτήσεις ακυρώσεως και διακοπή λειτουργίας. Σας το λέω με πείρα είκοσι-τριάντα ετών πάνω σε αυτό το ειδικό κομμάτι.

Τι μπορεί να κάνει, λοιπόν, η Κυβέρνηση αν θέλει να μάθει; Ας μάθουν, τέλος πάντων, στην Κυβέρνηση να λειτουργούν. Να φέρει αμέσως πρότυπες περιβαλλοντικές δεσμεύσεις, να φέρει ένα έντυπο, να δώσει δύο μήνες προθεσμία στα χιονοδρομικά κέντρα να συμπληρώσουν το έντυπο, να υποκαταστήσουν την έγκριση των περιβαλλοντικών όρων και να λειτουργήσουν νομίμως.

Υπάρχουν άλλες δραστηριότητες που μπορούν να γίνουν με τις λεγόμενες προτάσεις και δεσμεύσεις. Εδώ τα χιονοδρομικά κέντρα γιατί δεν μπορούν; Δεν το σκέφτηκε κάποιος στο Υπουργείο; Γιατί δεν συνεργάζονται τα Υπουργεία; Φέρνει ο κ. Σταθάκης μια τροπολογία. Δεν κάνει μια ερώτηση στο Υπουργείο Περιβάλλοντος: «Μπορώ να την πάω ή δεν μπορώ να την πάω;». Την υπογράφει και ο Υπουργός Τουρισμού. Δεν μπορεί να έχει γνώση η κ. Κουντουρά πάνω σε αυτά τα θέματα.

Λύστε πρακτικά θέματα, κύριοι της Κυβέρνησης, για να μπορέσει να ανακουφιστεί το κράτος. Μην ανοίγετε πληγές εκεί που δεν υπάρχουν από την κακή νομοθεσία. Μην ανοίγετε πια πληγές, για όνομα του θεού. Το λέω με καλή διάθεση αυτό. Δεν θέλω να αντιπολιτευτώ. Θέλω να βοηθήσω ώστε να λειτουργήσουν κάποια πράγματα, εν πάση περιπτώσει, τα οποία αποδεδειγμένα προκύπτουν ότι θα είναι αιτίες προβλημάτων.

Αυτή, λοιπόν, η διάταξη θα είναι η γενεσιουργός αιτία, σε λίγο καιρό θα οδηγήσουμε σε έναν εμφύλιο πόλεμο τις χιονοδρομικές επιχειρήσεις της χώρας, δεν θέλω να γίνω μάντης κακών. Άλλες θα υποστηρίζουν ότι έχουν τις νόμιμες προϋποθέσεις και άλλες όχι, γιατί ο ανταγωνισμός θα είναι σκληρός στον τομέα αυτό.

Κύριε Αλεξιάδη, εφόσον εκπροσωπείτε σήμερα την Κυβέρνηση εδώ, η Κυβέρνηση θα έπρεπε να δει αυτά τα θέματα. Όπως σας είπα, τα λέω όλα αυτά με σοβαρότητα και με επίγνωση των προβλημάτων.

Για να μην καταχραστώ ιδιαίτερα τον χρόνο, θέλω να τελειώσω λέγοντας ότι για εμάς είναι θετική η διάταξη, η τροπολογία, έστω κι αν έρχεται με τη μορφή αυτή. Περιμένουμε νόμο που θα ρυθμίζει τα επιχειρηματικά δάνεια, έστω και με αυτήν την έννοια, το αργότερο μέχρι τις 3 Μαΐου του 2016. Δεν θεωρούμε την προθεσμία ικανή -γιατί έχει περάσει πολύς καιρός αφότου έχει νομοθετηθεί ο ν.4307/2014-, αλλά -εν πάση περιπτώσει- να το θεωρήσουμε ως μία έντονη υπόδειξη στην Κυβέρνηση για να κάνει κάτι ώστε να τελειώσουν αυτά τα ζητήματα.

Η καθημερινή καθυστέρηση στην οικονομία σημαίνει δισεκατομμύρια και στους ιδιώτες και στο κράτος. Αυτό πρέπει να μας γίνει συνείδηση, διότι δεν πρέπει πλέον να στεκόμαστε στο αν θα προσλάβουμε ή αν θα συμβληθούμε με εξωτερικούς εμπειρογνώμονες. Φέρνει άλλη διάταξη το Υπουργείο και μας μιλάει για εξωτερικούς εμπειρογνώμονες.

Ξέρετε κάτι, κύριοι συνάδελφοι -και το λέω με κάθε ειλικρίνεια-, τρόμαξα όταν είδα αυτήν την τροπολογία και όχι γιατί θα φέρουν εξωτερικούς εμπειρογνώμονες. Θεωρώ ότι θα μπορούσαν να φέρουν. Έχουν φέρει όλες οι κυβερνήσεις με πολλές παθολογίες. Δεν θέλω να μπω σε ζητήματα διαφθοράς τα οποία ενδεχόμενα υποκρύπτονται, δεν είναι του παρόντος. Με τρόμαξε, όμως, ο κύριος Υπουργός που την υποστήριξε. Λέει: «δεν μου φτάνουν τρεις μήνες που μπορούν να ανανεωθούν, θέλω έξι να μπορούν να ανανεώνονται».

Γιατί μας το λέει αυτό; Τι ομολογεί εμμέσως πλην σαφώς; Την αδυναμία αποκατάστασης της χώρας και της οικονομίας. Διότι αν εξακολουθήσουμε να έχουμε ανάγκη εξωτερικών συμβούλων, φορέων, εμπειρογνωμόνων και λέμε «έλα κύριε έξι μήνες, πάρε άλλους έξι, πάρε άλλους έξι» είναι μία ομολογία αδυναμίας ότι μπορεί να αντιμετωπιστούν τα προβλήματα της χώρας.

Τελειώνοντας, κυρία Πρόεδρε, θέλω να πω τούτο: Το νομοσχέδιο ως προς τον κορμό του, το οποίο βοηθάει το ζήτημα της διαφάνειας στο χρηματοπιστωτικό τομέα, θα το υποστηρίξουμε. Ως προς τις τροπολογίες, όμως, σε σχέση και με την τοποθέτησή μου εκείνες τις οποίες στηλίτευσα, είμαστε αρνητικοί, ενώ στο άρθρο 6 θα ψηφίσουμε «παρών».

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί συνοδοί τους από το Γυμνάσιο Βουκολιών Χανίων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Στο σημείο αυτό τελείωσαν τις ομιλίες τους εκείνοι που ζήτησαν να προηγηθούν διότι είχαν κάποιο επείγον πρόβλημα. Βέβαια ο κ. Βρούτσης δεν έφυγε. Γιατί είχατε ζητήσει να προηγηθείτε; Δεν κατάλαβα.

**ΙΩΑΝΝΗΣ ΒΡΟΥΤΣΗΣ:** Ως Κοινοβουλευτικός.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα αρχίζουμε την κανονική σειρά.

Ο κ. Μπαλαούρας έχει τον λόγο.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα παρακολουθούσαμε για μια ακόμη φορά μια συγχορδία η οποία συντονίζεται με τα μέσα μαζικής ενημέρωσης και των κομμάτων που πήραν τον λόγο προηγουμένως οι εκπρόσωποί τους, με ψεύδη, ψεύδη, ψεύδη! Δηλαδή μια μαύρη προπαγάνδα που είναι στη γνωστή κατεύθυνση. Λέτε ψέματα και τα προπαγανδίζετε και στο τέλος κάτι θα μείνει. Σήμερα μάλιστα παρατηρήσαμε και το εξής: ένα κρεσέντο διαγκωνισμών μεταξύ εισηγητών των κομμάτων.

 Και μάλιστα έφτασε ο κ. Βρούτσης -τον οποίο εκτιμώ, αλλά με εντυπωσίασε- να συνδέσει τα τραγικά σημερινά γεγονότα στο Βέλγιο με τους πρόσφυγες και με τις ευθύνες της ελληνικής Κυβέρνησης, ότι έφερε τους πρόσφυγες στην Ελλάδα, δηλαδή το συνέδεσε με την τρομοκρατία. Και νομίζω όλοι εδώ μέσα -οι περισσότεροι τουλάχιστον- είμαστε εναντίον τέτοιων τρομοκρατικών πράξεων και τις καταδικάζουμε.

Αλλά δεν είναι καταδίκη, κύριε Βρούτση, όταν φέρνετε αμέσως σαν άλλοθι ευθύνες κάποιου κράτους για να χτυπήσετε την Κυβέρνηση αυτού του κράτους. Και σας θυμίζω ότι οι τρομοκράτες του Παρισιού στο μόνο κράτος που κατεγράφησαν ήταν στην Ελλάδα και εν μέρει στη Σερβία. Περάσανε από την Αυστρία, περάσανε από τη Γαλλία, περάσανε δεν ξέρω και εγώ από ποια άλλα κράτη, δεν τους κατέγραψε κανείς. Να, λοιπόν, τι κάνετε: μαύρη προπαγάνδα ακόμα σε ένα ζήτημα που είναι το προσφυγικό.

Όταν έχεις τρεις χιλιάδες νησιά, πώς θα τα περιφρουρήσεις; Τι μπορούμε να κάνουμε; Να εκκενώσουμε με βίαιο τρόπο, όπως είπε ο κ. Βαρβιτσιώτης, την Ειδομένη, με ΜΑΤ και με κανόνια ή να βυθίζουμε τις βάρκες με τις οποίες έρχονται ανήμποροι άνθρωποι; Και δεν μαθαίνετε, δεν παίρνετε ένα κομμάτι της πίτας από το μεγαλείο του απλού Έλληνα που περιθάλπει από το υστέρημά του μέσα σε αυτήν τη βαθιά κρίση, δίνει το είναι του, βουτάει μέσα στα παγωμένα νερά για να σώσει παιδιά και μεγάλους. Δεν διδάσκεστε από αυτό που είναι μια διδαχή για όλη την Ευρώπη, για όλο τον κόσμο, θα έλεγα.

Και τέλος, μην ξεχνάμε και τη σοφή παροιμία που λέει: «Όσοι έσπειραν ανέμους θερίζουν θύελλες». Δυστυχώς, όμως, τις θύελλες δεν τις θερίζουν εκείνοι που έχουν τις ευθύνες για τους ανέμους. Τις θερίζει ο απλός κόσμος, είτε λέγεται Βέλγος είτε Γάλλος είτε Έλληνας είτε Τούρκος.

Μάλιστα, ο κ. Θεοχάρης έφθασε σε σημείο, στον διαγκωνισμό αυτόν μεταξύ των κομμάτων, να δώσει διαπιστευτήρια για το ποιο είναι το πιο συγκλονιστικό, το πιο συκοφαντικό και το μεγαλύτερο ψέμα. Τι είπε με μια φράση μόνο; «Είστε σαν τους εισαγγελείς του στρατοδικείου, είστε διεφθαρμένοι». Αυτή τη φράση είπε ο κ. Θεοχάρης, ο οποίος υποτίθεται ότι έχει ένα επίπεδο –μάλλον δεν μιλάει τώρα τελευταία καλά- και μπορεί να στοιχειοθετεί αυτά τα οποία λέει.

Στη δευτερολογία του προκλήθηκε από τον Υπουργό και είπε: «Δεν κάνατε εκείνο και το άλλο». Αυτό δεν δείχνει διαφθορά. Αν δεν έχουμε κάνει ακόμα κάποια πράγματα που έπρεπε να είχαμε κάνει –αλλά θα εξηγήσω γιατί δεν έχουν προχωρήσει όπως έπρεπε- δεν είναι διαφθορά. Θα μας κρίνετε μετά από μια μικρή περίοδο. Διαφθορά θα ήταν αν συγκαλύπταμε.

Είπε ο κ. Θεοχάρης στη δευτερολογία του: «Είστε διεφθαρμένοι γιατί δεν πήρατε μέτρα για την πάταξη του λαθρεμπορίου». Τι βρήκαμε, κύριε Θεοχάρη, που είστε άμεσα εμπλεκόμενος με το Υπουργείο Οικονομικών; Βρήκαμε υλική υποδομή; Βρήκαμε πολλούς και έμπειρους ανθρώπους για να κάνουν και τις λίστες; Δεν μιλάτε πια για τα κόμματα που διαχειρίστηκαν όλη αυτή τη σαραντάχρονη πορεία του τόπου και κατάντησαν τον ελληνικό λαό να ζητιανεύει από τους ισχυρούς της Ευρώπης! Γιατί δεν μιλάτε και δεν λέτε τι έγινε πάνω σε αυτό;

Τι βρήκαμε, λοιπόν, εμείς; Πείτε, λοιπόν, για την υλικοτεχνική υποδομή που βρήκαμε. Πώς μπορούμε να κάνουμε διασταύρωση -που είναι οι κατευθυντήριες γραμμές της Κυβέρνησης- των στοιχείων των φορολογικών δηλώσεων μιας δεκαετίας ή μιας δεκαπενταετίας με τις καταθέσεις;

Πώς μπορούμε να βρούμε από τη λίστα Μπόργιανς που έχει μόνο κωδικούς και έγινε «ΝΤΟΥ!» –η λέξη «ΝΤΟΥ!» εδώ ισχύει και τονίζεται με κεφαλαία γράμματα και θαυμαστικό- από τους οικονομικούς εισαγγελείς σε ένα γραφείο που δεν είχε ούτε ταμπέλα ούτε όνομα και η περίφημη ελβετική τράπεζα HSBC ήταν κρυμμένη;

Αυτά, λοιπόν, είναι πράγματα τα οποία προκαλούν το θυμικό και το συναίσθημα του ελληνικού λαού. Νομίζω ότι κόβετε τα πόδια σας μόνοι σας, κύριοι της αντιπολίτευσης. Θα έλεγα μια παροιμία, επειδή μου αρέσει να λέω παροιμίες: «Ξύνεστε τη γκλίτσα του τσοπάνη».

Δυστυχώς, δεν θα γίνει απόψε η συζήτηση στη Βουλή με τους Αρχηγούς των κομμάτων. Ελπίζω πολύ σύντομα να γίνει αυτή η συζήτηση και να αποκαλυφθούν αυτά τα οποία έχει σχεδιάσει η Κυβέρνηση και να τα αποκαλύψει στον ελληνικό λαό, ώστε να γίνει πλήρως κοινωνός αυτών που έχουν συμβεί στο παρελθόν.

Είμαστε εμείς, λοιπόν, που δεν βρήκαμε αυτά τα πράγματα που σας είπα προηγουμένως; Ποια χώρα παραδόθηκε στην Κυβέρνηση του ΣΥΡΙΖΑ; Είναι μια χώρα βομβαρδισμένη με ναπάλμ. Το έχω ξαναπεί στη Βουλή. Το ναπάλμ είναι εκείνη η βόμβα που δεν αφήνει να φυτρώσουν χορτάρια για πολλά χρόνια ακόμη. Δεν είναι απλώς κατεστραμμένη η καημένη γη.

Και μην ξεχνάτε -και το ξέρετε πολύ καλά εσείς- ότι είμαστε σε κατάσταση έκτακτης ανάγκης. Είμαστε σε μια κατάσταση που οτιδήποτε είναι υπό διαπραγμάτευση. Δεν θέλω να πω αυτά που είπα προχθές σε ένα ραδιόφωνο και εντυπωσιάστηκαν και με ρώταγαν και με ξαναρώταγαν. Δεν είμαι κυβερνητικό μέλος, αλλά απλός Βουλευτής. Θέλω, όμως, να πω ότι έχω πληροφορίες ότι ακόμη και οι θεσμοί αντέδρασαν στο να ανοίξουμε ορισμένες λίστες, όπως είναι η λίστα Λαγκάρντ.

Έτσι, λοιπόν, βλέπουμε να λέει ο εκπρόσωπος των Κεντρώων –όχι ο κ. Καρράς, αλλά άλλοι- ότι όλα τα κακά τα έκανε ο ΣΥΡΙΖΑ. Ο κ. Θεοχάρης μάλιστα λέει ότι νέοι φεύγουν στην ξενιτιά. Από πού έφυγαν οι νέοι; Εμείς τους διώξαμε τους νέους; Υπολογίζεται ότι τριακόσιες χιλιάδες άτομα έχουν πάει στη Γερμανία, στην Αυστραλία και στις Ηνωμένες Πολιτείες ακόμα. Εμείς τους διώξαμε; Για πάρτε τα στοιχεία, για να μιλήσουμε σε κάποιο επίπεδο και με στοιχεία. Το ενάμισι εκατομμύριο των ανέργων εμείς το κάναμε;

Κατηγορήστε μας ότι δεν εκκινήσαμε ακόμα, όπως θα θέλαμε, την οικονομία για να αρχίσει η ανάκαμψη και να αρχίσει να υπάρχει φως μιας ελπίδας στον ελληνικό λαό. Αυτό μπορείτε να το πείτε, αλλά όχι ότι εμείς τα δημιουργήσαμε. Γι’ αυτό μίλησα προηγουμένως για ψέμα και συκοφαντία.

Να θυμίσω και να πω τη φράση «για κοίτα ποιος μιλάει»; Ποιοι έχουν εμπλακεί στο σκάνδαλο της «SIEMENS»; Ποιοι έχουν εμπλακεί στο σκάνδαλο της «ΠΑΝΓΑΙΑ», της ΑΤΕ, στα θαλασσοδάνεια των εκδοτών, στα θαλασσοδάνεια των κομμάτων σας; Η Νέα Δημοκρατία χρωστάει 220.000.000, κύριε Βρούτση, και 150.000.000 -δεν ξέρω πόσα- χρωστάει το ΠΑΣΟΚ. Θα αναζητηθούν αυτά; Είναι από το αίμα του ελληνικού λαού; Πληρώσαμε τις τράπεζες για την ανακεφαλαιοποίηση; Θα δώσει κάποιος…

Και εσείς, όταν φεύγατε από την Κυβέρνηση, βλέποντας τον ΣΥΡΙΖΑ να έρχεται «καβάλα στο άλογο», τι κάνατε; Αμνηστεύσατε τα τραπεζικά στελέχη που είχαν εμπλακεί με αυτά τα θαλασσοδάνεια.

Έτσι, λοιπόν, αυτή είναι η συγχορδία των μέσων μαζικής ενημέρωσης και του αμαρτωλού πολιτικού συστήματος και βλέπουμε ότι υπάρχει επίσης προσχώρηση σε αυτό το αμαρτωλό πολιτικό σύστημα και από το Ποτάμι, εάν θέλετε, και από ένα μέρος της Ένωσης Κεντρώων.

Και μάλιστα, ορισμένοι έρχονται, όπως ο κ. Κουτσούκος, και τι λένε; Λένε: «Οι μικρομέτοχοι έχασαν τα λεφτά τους», απλά έχασαν τα λεφτά τους, λες και έγινε ένας σεισμός στη χειρότερη, κι ότι δηλαδή δεν ήταν θέμα πολιτικής, δεν είναι ότι αποφάσισαν κάποιοι να παίξουν με το χρηματιστήριο και να γίνει μια μεγάλη -που δεν έχει απαντηθεί ποτέ στα ελληνικά οικονομικά χρονικά- αρπαγή πλούτου από τον απλό Έλληνα, από τον βιοπαλαιστή, από τον μικροεπιχειρηματία προς ξένα χέρια και σε πλούσιους Έλληνες, που είναι και εδώ πάρα πολλοί. Απλά, έχασαν τα λεφτά τους.

Και τέλος, ανακαλύπτουν -λέει- τους συμβούλους. Βγαίνει ο Δραγασάκης, ο Αντιπρόεδρος της Κυβέρνησης, και λέει: «8.000.000 πληρώσαμε για συμβούλους», εσείς, δηλαδή, η προηγούμενη κυβέρνηση, «το προηγούμενο έτος, το 2014. Ένα εκατομμύριο πλήρωσε η Κυβέρνηση του ΣΥΡΙΖΑ». Και μιλάτε!

Και να σας πω και άλλα, επειδή ήμουν στην Τράπεζα της Ελλάδας και ξέρω; Παλαιότερα είχε γίνει το εξής: Θα σας θυμίσω μια περίπτωση με τον Κωνσταντίνο Μητσοτάκη, είχε πάρει μία σύμβουλο και επειδή δεν έφταναν τα λεφτά, δεν ήταν ικανοποιημένη με τα λεφτά που της έδινε το Γραφείο του Πρωθυπουργού -γιατί ήταν σύμβουλος του Πρωθυπουργού- την πλήρωνε η Τράπεζα της Ελλάδας, η οποία την πήρε και εκείνη ως σύμβουλο, όπου όμως δεν πάταγε ποτέ. Και κάναμε απεργία για αυτό το γεγονός.

Να σας πω και άλλα με το ΔΝΤ, ποιος πληρώνει τα έξοδα, ποιος πλήρωνε τα έξοδα της ελληνικής αντιπροσωπείας στις συνόδους του ΔΝΤ στην Ουάσιγκτον;

Έρχεται τώρα μια τροπολογία για τράπεζες, η οποία είναι πολύ απλή και την ανέλυσαν και οι Υπουργοί και στο τέλος και ο Αντιπρόεδρος της Κυβέρνησης. Τι λέει; Λέει λοιπόν -πού είναι για να το ακούσει ο κ. Θεοχάρης, που είπε ότι είμαστε διεφθαρμένοι;- ότι θα πρέπει οι τράπεζες να δημοσιοποιούν τα στοιχεία των εμπλοκών που υπάρχουν με τις διαφημιστικές δαπάνες. Πολύ απλό, πάρα πολύ απλό. Έπρεπε να χειροκροτηθεί, όχι απλώς να ψηφιστεί από όλες τις πτέρυγες της Βουλής -και αντί αυτού έρχεται εδώ η γκρίνια, η μιζέρια και το ψεύδος- διότι είναι κάτι το οποίο εντάσσεται μέσα στη διαφάνεια και στο χτύπημα της διαπλοκής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Υπάρχει, λοιπόν, μια συγχορδία τρομοκράτησης του ελληνικού λαού να ξαναγυρίσει στο παλιό, σαπισμένο πολιτικό σύστημα.

Εμείς θα έχουμε σε λίγες μέρες την ευκαιρία, θα έχει ξανά ο Πρωθυπουργός την ευκαιρία να μιλήσει ανοικτά. Και τότε να δούμε πόσοι θα τρέχουν μακριά για να σκεπαστούν στην αχλή της μελαγχολίας τους. Θα βγουν πολλά στην φόρα.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Όσο και να το κρύψουν τα κανάλια, ο ελληνικός λαός και μάτια έχει και αφτιά έχει και βλέπει και ακούει και γι’ αυτό περιμένει, έχει επενδύσει πολλά στον ΣΥΡΙΖΑ -και καλά κάνει- και ελπίζω και πιστεύω ότι δεν θα τον απογοητεύσουμε.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μπαλαούρα.

Προχωρούμε με τον Κοινοβουλευτικό Εκπρόσωπο της Χρυσής Αυγής κ. Ιωάννη Λαγό.

Ορίστε, κύριε Λαγέ, έχετε τον λόγο για δώδεκα λεπτά.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

Κατ’ αρχάς, να ξεκινήσω εκφράζοντας τα συλλυπητήρια της Χρυσής Αυγής και τη θλίψη της για το τρομοκρατικό χτύπημα που έγινε στις Βρυξέλλες και που είχε δεκάδες νεκρούς και πάρα πολλούς τραυματισμένους. Δυστυχώς, αυτά τα πράγματα που γίνονται μέσα στην Ευρώπη είναι πολύ επικίνδυνα. Ελπίζουμε να μην συμβούν και στην πατρίδα μας. Δεν είμαστε ιδιαίτερα αισιόδοξοι, όμως, γι’ αυτό.

Μετά από αυτό, όμως, είναι απαράδεκτο το γεγονός ότι πάρθηκε μία απόφαση να μην γίνει η προγραμματισμένη συζήτηση σήμερα, που αφορούσε το θέμα της δικαιοσύνης, και δεν μπορούμε να καταλάβουμε για ποιο λόγο γίνεται αυτό. Ως προς αυτό ενημερωθήκαμε πρώτα από τους δημοσιογράφους, από την τηλεόραση και εν συνεχεία το μάθαμε εμείς. Και αυτό έγινε πριν καν γίνει η Διάσκεψη των Προέδρων. Αποφασίσθηκε ότι δεν θα γίνει η συζήτηση, γιατί έτσι κάποιοι το θέλησαν. Κατά πόσο είναι δημοκρατικό αυτό; Ας μου απαντήσουν κάποιοι σε αυτήν την Αίθουσα. Μάθαμε ότι για τα μάτια του κόσμου στις 15:00΄, αφού η απόφαση είχε βγει από τις 12:30΄, θα γίνει η Διάσκεψη των Προέδρων για να αποφασίσουν τι; Αυτό που ήδη έχει αποφασιστεί. Δηλαδή, εδώ κοροϊδευόμαστε μεταξύ μας όλοι μαζί. Θα επικυρώσει η Διάσκεψη των Προέδρων ότι αυτή η συζήτηση δεν πρόκειται να γίνει. Ποιος ο λόγος να γίνει η Διάσκεψη των Προέδρων; Να μην γίνει. Αρκετά έχουμε κοροϊδευτεί εδώ πέρα μέσα. Αρκετά έχει πει ο καθένας ό,τι θέλει. Ας πάψουμε πια να παίζουμε με τις λέξεις και με τη στοιχειώδη λογική! Αυτά είναι απαράδεκτα πράγματα.

Είτε, λοιπόν, η απόφαση δεν θα είχε παρθεί και έπρεπε να συζητήσει και να αποφασίσει πραγματικά η Διάσκεψη των Προέδρων είτε η απόφαση έχει παρθεί από τον Πρωθυπουργό -γιατί αυτή είναι η αλήθεια- που έκανε και ένα τηλεφώνημα στον Αρχηγό της Αξιωματικής Αντιπολίτευσης, όπως είπε προηγουμένως η κυρία Πρόεδρος, και έτσι ακριβώς έγινε η όλη διαδικασία. Αφήνουμε, λοιπόν, στην κρίση του λαού, να κρίνει το κατά πόσον είναι δημοκρατικά αυτά που συμβαίνουν και κατά πόσο τους κοροϊδεύουν.

Ας φανταστεί ο ελληνικός λαός, φανταστείτε τι δούλεμα πέφτει σε εσάς τους ίδιους, Έλληνες συμπολίτες, όταν εδώ, μέσα στην ελληνική Βουλή, οι ίδιοι αυτοί σάς κοροϊδεύουν τόσο αισχρά και κοροϊδεύονται και μεταξύ τους. Φανταστείτε πόσο πολύ υπολογίζουν όλους εσάς τους ταλαίπωρους Έλληνες έξω.

Γιατί δεν γίνεται, λοιπόν, η συζήτηση; Γιατί ακούσαμε να λέει προηγουμένως η κ. Χριστοδουλοπούλου, που ήταν εδώ, ότι υπάρχει ο φόβος να δημιουργηθεί ένταση στο ελληνικό Κοινοβούλιο για αυτά που συνέβησαν στις Βρυξέλλες. Και γιατί να μην δημιουργηθεί ένταση; Ας υπάρξουν κουβέντες, ας ακουστούν.

Μήπως γιατί για άλλη μία φορά, έστω και με άσχημο τρόπο -αλλά αυτή είναι η πραγματικότητα-, θα δικαιωθεί η Χρυσή Αυγή; Μήπως γιατί αυτά που λέμε εδώ και χρόνια επαληθεύονται μέρα με τη μέρα; Μήπως γιατί ο κίνδυνος πλέον είναι εντός των τειχών της πατρίδας μας; Ή μήπως γιατί μπορεί και να φοβάστε ότι μέχρι το απόγευμα, αν θα γίνει η συζήτηση, μπορεί κάποιοι να έχουν συλληφθεί και να αποδειχθεί ότι αυτοί οι κάποιοι, οι τζιχαντιστές που έκαναν αυτήν την επίθεση, έχουν περάσει πολύ πιθανόν από τα ελληνικά μας σύνορα, που τα προστατεύει υποτίθεται όχι ο ελληνικός στρατός πλέον, αλλά το ΝΑΤΟ, οι Τούρκοι, όλοι οι υπόλοιποι πλην των Ελλήνων. Μήπως φοβόμαστε και αυτό το πράγμα; Γιατί πριν από λίγους μήνες έγινε και αυτό.

Μήπως, λοιπόν, αυτοί που σας κοροϊδεύουν, που περνάνε τα σύνορα δήθεν ταλαίπωροι, που πάνε και ζώνονται με εκρηκτικά και τινάζουν αθώους πολίτες στις ευρωπαϊκές χώρες, στις ευρωπαϊκές πρωτεύουσες, περνάνε μέσα από τα ελληνικά σύνορα και δεν πρέπει να ακουστούν αυτά;

Ας γίνει, λοιπόν, η κουβέντα, γιατί όσοι δεν έχουν να κρύψουν κάτι δεν φοβούνται τυχόν ένταση, εάν υπάρξει. Η Χρυσή Αυγή δεν έχει να φοβηθεί τίποτα και προκαλεί να συνεχιστεί η συζήτηση και να γίνει. Γιατί την κουβέντα δεν την κάνετε όχι γιατί σέβεστε δήθεν τους νεκρούς που υπάρχουν -το είπατε προηγουμένως- αλλά δεν την κάνετε μόνο και μόνο για να μην υπάρξει ένταση μέσα στο ελληνικό Κοινοβούλιο.

Γιατί να μην υπάρξει, λοιπόν, ένταση μέσα στο ελληνικό Κοινοβούλιο όταν η κουβέντα που θα κάναμε αφορούσε την ελληνική δικαιοσύνη και το κατά πόσο είναι ανεξάρτητη η ελληνική δικαιοσύνη και θα μιλούσαν αυτοί που ήλεγχαν μέχρι τώρα ή προσπαθούσαν να ελέγξουν σε μεγάλο βαθμό την ελληνική δικαιοσύνη με αυτούς που ήρθαν τώρα για να συγκαλύψουν τους προηγούμενους που έκαναν όλα αυτά;

Θα μιλάγαμε για την ελληνική δικαιοσύνη και θα λέγαμε τα σημεία και τα τέρατα που έχουν συμβεί τα τελευταία χρόνια στην πατρίδα μας, και θα μιλούσαν οι μεν με τους δε και θα διασταύρωναν τα ξίφη τους και θα μίλαγαν για την ελληνική δικαιοσύνη. Η δικαιοσύνη πρέπει να είναι ανεξάρτητη και να κάνει καλά τη δουλειά της με ανοικτά τα μάτια, βλέποντας κατάματα την αλήθεια. Όμως, θα ήταν αυτοί οι ίδιοι Βουλευτές εδώ πέρα και οι ίδιοι πολιτικοί αρχηγοί, πλην της Χρυσής Αυγής, που όταν έρχεται ένα αίτημα από την ελληνική δικαιοσύνη για άρση ασυλίας κάποιου Βουλευτή από οποιοδήποτε κόμμα όλοι το κάνετε γαργάρα και κανείς δεν ψηφίζει να πάει στην ελληνική δικαιοσύνη και να δούμε αν είναι αθώος ο άνθρωπος και να αθωωθεί.

Δεν είπαμε να καταδικαστεί οποιοσδήποτε, αλλά να πάει και να δικαστεί. Κι εσείς εδώ, λοιπόν, έχετε γίνει «πλυντήριο» που καλύπτετε όλους τους παράνομους Βουλευτές, Υπουργούς νυν και πρώην που υπήρξαν, σε αντίθεση φυσικά με ό,τι έρχεται σε σχέση με τη Χρυσή Αυγή, για την οποία πηγαίνουμε και γίνεται άρση της βουλευτικής μας ασυλίας. Μάλλον δεν υπάρχει βουλευτική ασυλία στη Χρυσή Αυγή, δεν το συζητάμε. Οποιοσδήποτε μας πει το παραμικρό, γιατί υπάρχει και εξύβριση στο δρόμο, υπάρχει άρση βουλευτικής ασυλίας. Πάμε, λοιπόν και απολογούμαστε για πολιτικές ομιλίες που έχουμε κάνει.

Να μιλήσουμε, λοιπόν, γι’ αυτήν την «ανεξάρτητη» ελληνική δικαιοσύνη. Ευτυχώς, που υπάρχουν κάποιοι τίμιοι και υπερήφανοι Έλληνες δικαστικοί λειτουργοί και κρατάνε το γόητρο της ελληνικής δικαιοσύνης, γιατί, δυστυχώς, υπάρχουν ομάδες οι οποίες έχουν συμφέροντα, τα οποία γνωρίζει όλος ο ελληνικός λαός. Μάλιστα πριν από δυόμισι χρόνια είχαμε αυτό το οποίο συνέβαινε εις βάρος της Χρυσής Αυγής και είχαμε τη γνωστή ομάδα Σαμαρά, Αθανασίου, Δένδια, με κάποια υποχείρια εισαγγελείς οι οποίοι υπήρχαν από πίσω, με τον Ισίδωρο Ντογιάκο, με τον εισαγγελέα Κωσταρέλλο, με την Κλάπα την ανακρίτρια, οι οποίοι έβαζαν στη φυλακή αθώους Έλληνες Βουλευτές. Διότι δεν έκαναν τίποτα.

Και τόλμησε προηγουμένως κάποιος Βουλευτής από το ΠΟΤΑΜΙ -ο οποίος δεν είναι εδώ, έφυγε- να πει ότι υπήρχαν εντολές στον Ρουπακιά, όταν αυτό δεν τόλμησε να το πει κανείς, όταν ο ίδιος ο Ρουπακιάς έχει βγει και έχει πει πως ό,τι έγινε, έγινε γιατί υπήρξε μια συμπλοκή αυτού και κάποιων ακόμα απέναντι, όταν οι ίδιοι οι δικαστικοί που είχαν αναλάβει την υπόθεση δεν τόλμησαν ποτέ να πουν ότι υπάρχει εντολή από το οποιοδήποτε στέλεχος ή κυρίως Βουλευτή της Χρυσής Αυγής. Όμως αυτά δεν τα λέει κανείς και λέγε, λέγε τόσα χρόνια με τα μέσα μαζικής εξαπάτησης που υπάρχουν και εξυπηρετούν συμφέροντα, με κάποια συγκεκριμένα βουλευτικά τσιράκια που ήταν εδώ και συνέχισαν αυτήν τη διαδικασία, σπίλωσαν τα ονόματα αθώων ανθρώπων που μπήκαν στη φυλακή, κάθισαν είκοσι και δεκαοκτώ μήνες στη φυλακή, είναι ακόμα και τώρα με περιοριστικούς όρους, όταν εδώ μέσα υπάρχουν κλέφτες, λαμόγια που έχουν καταδυναστεύσει τον ελληνικό λαό, τον έχουν κλέψει και δεν έχει γίνει καν συζήτηση να πάνε σε δικαστήριο, γιατί εσείς τους καλύπτετε και όταν έρχεται αυτή η υπόθεση δεν ψηφίζετε να πάνε στο δικαστήριο και να δούμε ποιοι είναι ένοχοι και ποιοι είναι αθώοι, σε αντίθεση με τους Βουλευτές της Χρυσής Αυγής.

Τόλμησε, λοιπόν, αυτός ο άνθρωπος να μπει σε αυτήν τη διαδικασία και να ρωτήσει γιατί βγήκε έξω ο Ρουπακιάς. Να απαντήσουμε, λοιπόν, γιατί βγήκε έξω ο Ρουπακιάς. Διότι σε μία δολοφονία που υπήρξε με τον καθ’ ομολογίαν δολοφόνο να λέει ότι «εγώ το έκανα, χωρίς να υπάρχει τίποτε άλλο», έγινε το παγκόσμιο φαινόμενο, το παγκόσμιο ρεκόρ να μπουν φυλακή πενήντα επτά άνθρωποι για μία δολοφονία συγκεκριμένου ανθρώπου από συγκεκριμένο, μπήκαν πενήντα επτά άνθρωποι, Βουλευτές, εκλεγμένοι, στελέχη, νέοι άνθρωποι, γυναίκες οι οποίοι δεν είχαν καμμία σχέση με την υπόθεση. Η υπόθεση, φυσικά, αυτή έχει ξεφτιλιστεί, έχει πάρει το δρόμο τον οποίο θα έπρεπε.

Θα κάνω μία ερώτηση σε όσους είστε εδώ μέσα αυτήν τη στιγμή, αλλά κυρίως στον ελληνικό λαό που μας ακούει. Γιατί πιστεύετε ότι εδώ και εννέα - δέκα μήνες που ξεκίνησε το δικαστήριο της Χρυσής Αυγής δεν ακούγεται τίποτα στα μέσα μαζικής ενημέρωσης; Δεν ακούγεται τίποτα, γιατί καθημερινά στο δικαστήριο αποδεικνύεται η αλήθεια, γιατί καθημερινά στο δικαστήριο ξεφτιλίζονται όλοι αυτοί οι οποίοι είχαν στήσει αυτήν την υπόθεση. Γι’ αυτό τα ρουφιανάκια των μεγάλων μέσων μαζικής ενημέρωσης έχουν καταπιεί τα μικρόφωνά τους και δεν τολμούν να πουν τι συμβαίνει στην Αίθουσα του δικαστηρίου.

Αυτή είναι η πραγματικότητα και αυτοί οι Βουλευτές που είναι εδώ μέσα και φεύγουν πανικόβλητοι μετά, που λένε αυτές τις κουβέντες, να σκέφτονται τι λένε, γιατί είτε είναι ηλίθιοι και τα λένε –και είναι πολύ πιθανό αυτό- είτε προβοκάτορες, προκατειλημμένοι. Ό,τι κι από τα δύο να είναι, όμως, είναι επικίνδυνοι και δεν αξίζουν να έχουν θέση εδώ στο ελληνικό Κοινοβούλιο, γιατί αποδεικνύουν μία τεράστια εμπάθεια.

Εδώ δεν έχει να κάνει με ιδεολογία ή με το ποιον συμπαθούμε και ποιον αντιπαθούμε. Έχει να κάνει με την πραγματικότητα, με την αλήθεια. Μπορούμε να είμαστε ειλικρινείς, μας αρέσει η αλήθεια; Όσο κι αν εμένα δεν μ’ αρέσει κάτι, θα παραδεχθώ αν είναι πραγματικότητα ή όχι, σε αντίθεση με πολύ μεγάλη μερίδα των Ελλήνων Βουλευτών που ήταν εδώ μέσα, οι οποίοι από μίσος τους για τη Χρυσή Αυγή είπαν τα πάντα και δεν βρήκαν τους στοιχειώδεις κανόνες ευθιξίας και ανδρισμού να πουν ότι αυτά που έγιναν ήταν απαράδεκτα.

Γι’ αυτό, λοιπόν, ο Ρουπακιάς -για όσους ρωτάνε, να τους βοηθήσουμε- βγήκε έξω.

Επίσης, να θυμίσουμε έτσι επιγραμματικά για κάποιο βίντεο Μπαλτάκου που υπήρχε. Ο Μπαλτάκος δεν ήταν ο οποιοσδήποτε. Ήταν ο Γραμματέας της Κυβέρνησης τότε και παραδέχθηκε ότι αυτά που συνέβησαν είχαν να κάνουν με πολιτικές διώξεις και την εντολή την είχε δώσει ο Σαμαράς. Καμμία, όμως, ανεξάρτητη δικαιοσύνη δεν πήρε την πρωτοβουλία να ψάξει και να δει εάν αυτά που λέει ο Μπαλτάκος είναι αλήθεια ή ψέματα. Εάν ήταν ψέματα, να το συζητούσαμε. Μήπως, όμως, ήταν αλήθεια; Και εάν ήταν αλήθεια, έπρεπε να μπουν στη φυλακή ο Πρωθυπουργός τότε της Ελλάδας και πολλοί Υπουργοί που είχαν στήσει όλη αυτήν την πλεκτάνη; Αυτή η συζήτηση, λοιπόν, έπρεπε να γίνει.

Και εάν τολμήσει ο Πρωθυπουργός και η Αξιωματική Αντιπολίτευση να τη φέρουν στη Βουλή, πραγματικά θα διασυρθούν. Εμείς είμαστε έτοιμοι ανά πάσα ώρα και στιγμή να φέρουμε και άλλα στοιχεία στη δημοσιότητα με πολλά που έχουν γίνει, με τον ΣΥΡΙΖΑ ο οποίος αυτήν τη στιγμή δεν έχει τα κότσια να φέρει στο φως της δημοσιότητας άλλα σκάνδαλα που έχουν γίνει, με τη Νέα Δημοκρατία η οποία προσπαθεί να σώσει το τομάρι της. Και το γαϊτανάκι αυτό συνεχίζεται.

Και να σας πω και κάτι άλλο. Κατηγορούσατε, λοιπόν, τη Χρυσή Αυγή για εγκληματική οργάνωση όταν δεν βρέθηκαν πουθενά ούτε χρήματα, ούτε οικονομικό όφελος σε κανέναν, ούτε οπλοστάσια, ούτε τίποτα, μόνο ομιλίες. Σε αντίθεση με τώρα που βλέπουμε ομάδες αναρχικών να κάνουν πορείες στο κέντρο της Αθήνας. Και τα όπλα αυτά που κρατάνε στα χέρια τους -όπως παραδέχονται οι ίδιοι- είναι πραγματικά. Και ρωτάω εγώ: Γιατί αυτοί που έχουν προσαχθεί κατά καιρούς από τη συγκεκριμένη ομάδα των αναρχικών -τα στοιχεία τους υπάρχουν και η ομάδα τους παραδέχεται ότι τα όπλα που κρατάνε είναι πραγματικά- δεν συλλαμβάνονται σαν μέλη εγκληματικής οργάνωσης; Γιατί η Κυβέρνηση του ΣΥΡΙΖΑ τους καλύπτει; Και όχι μόνο η Κυβέρνηση του ΣΥΡΙΖΑ, αλλά και τα μέσα μαζικής ενημέρωσης και όλοι αυτοί οι δημοσιογράφοι, οι οποίοι για εμάς έκαναν τη μέρα νύχτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου ένα λεπτάκι, κύριε Πρόεδρε.

Είχα πολλά να σας πω. Δεν θα προλάβω. Απλώς θα ήθελα να τελειώσω με μία πρόταση που θα καταθέσουμε εμείς ως Χρυσή Αυγή. Εμείς επειδή θέλουμε να βοηθήσουμε να υπάρξει δικαιοσύνη και να φανεί η πραγματικότητα στο ελληνικό Κοινοβούλιο, θα καλούσαμε και θα ζητούσαμε απ’ όλους τους Έλληνες Βουλευτές που έχουν διατελέσει από το 2006 και μετά ή και πιο πριν ακόμα, να φέρουν στο φως της δημοσιότητας τα περιουσιακά τους στοιχεία, και τα κομματικά μας ταμεία και τα περιουσιακά του καθενός Βουλευτή από εμάς. Να φέρουμε αυτά -και όχι τα «πόθεν έσχες», αυτές τις λαμογιές που γίνονται και ο ένας καλύπτει τον άλλον- τα περιουσιακά στοιχεία που υπάρχουν στα κομματικά ταμεία, τι υπάρχει στο καθένα, από το οποιοδήποτε κόμμα και εκεί να συζητηθούν και να δει ο ελληνικός λαός ποιοι είναι οι κλέφτες και οι απατεώνες και ποιοι είναι καθαροί σε αυτήν εδώ τη χώρα.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Καλούμε στο Βήμα τον Κοινοβουλευτικό Εκπρόσωπο της Δημοκρατικής Συμπαράταξης, κ. Ανδρέα Λοβέρδο.

Ορίστε, έχετε τον λόγο για δώδεκα λεπτά.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, τους τελευταίους μήνες ζούμε έναν παροξυσμό τρομοκρατικών γεγονότων, τρομοκρατικών ενεργειών στο Παρίσι, στην Κωνσταντινούπολη, στην Άγκυρα και στις Βρυξέλλες, έναν παροξυσμό τρομοκρατικών ενεργειών που δεν έχουν στόχο το κράτος, που θα μπορούσε να πει κανείς ότι μπορεί και να αμυνθεί, αλλά έχουν στόχο τον καθημερινό πολίτη, αυτόν που ζει και αναπνέει στα κέντρα ή στις γειτονιές των πόλεων, στα γήπεδα ή στις πλατείες.

Με μία αναδρομή στο παρελθόν -που επιτρέπει κανείς να καταλαβαίνει με ποιο φαινόμενο ασχολείται- θα δούμε ότι αυτή τη μορφή της τρομοκρατίας, την πιο οδυνηρή, την πιο σκληρή, την πιο αιματηρή, την οργάνωναν και την ασκούσαν κύκλοι φασισμού. Και η Ευρώπη έχει πολλά τέτοια παραδείγματα μετά τον Β΄ Παγκόσμιο Πόλεμο και ειδικά στις δεκαετίες του ’60 και του ’70.

Αυτή η τρομοκρατία είναι πια μέσο στα χέρια φανατικών του ισλαμισμού, που με την ίδια ακριβώς λογική, όπως και παλαιότερα Ευρωπαίοι ομοϊδεάτες τους, χτυπούν τους καθημερινούς ανθρώπους, με σκοπό να εκφοβίσουν τις εξουσίες δήθεν. Χτυπούν τον καθημερινό άνθρωπο, ασκώντας μία μορφή εκδίκησης, γιατί οι δυνατότητες της ζωής του -κατά τη κρίση τους- είναι καλύτερες και αυτός ο άνθρωπος φταίει -κατά την κρίση τους- για τα δικά τους δεινά.

Αυτή, όμως, αγαπητές και αγαπητοί συνάδελφοι, η τρομοκρατία είναι ένα κακό, ένα πολύ μεγάλο κακό και τίποτε άλλο. Κανένα, δε, πρόβλημα δεν ελαφρύνει. Επιβαρύνει όλα τα προβλήματα, καταστρέφει και κανείς δεν μπορεί να «κτίσει» την παραμικρή επιφύλαξη πάνω σ’ αυτήν. Πρέπει να την καταδικάζουμε όλοι μαζί και με τον ίδιο τρόπο, ρητά και απερίφραστα.

Συμφωνώ, ως Έλληνας Βουλευτής, με την αναβολή της σημερινής συζήτησης. Όλος ο πλανήτης είναι αλλού και εμείς θα ήμασταν αλλού. Όχι ότι δεν συμβαίνει σε πολλά άλλα θέματα. Συμβαίνει, όπως λόγου χάρη στη διαχείριση της κρίσης. Όλοι οι άλλοι της κρίσης είναι αλλού και η Ελλάδα μόνη της, με τις εσωτερικές της έριδες, τις τρέλες, τον παροξυσμό των εγωισμών, αλλά όχι και σ’ αυτό το μακάβριο γεγονός να είμαστε αλλού από τους υπόλοιπους.

Καταδικάζουμε, συμμετέχουμε στην οδύνη και δηλώνουμε με τρόπο ρητό και απερίφραστο ότι δεν θα συνηθίσουμε. Γιατί, αγαπητές και αγαπητοί συνάδελφοι, όταν έχεις στην Τουρκία κυρίως τρομοκρατικές, εγκληματικές, αιματηρές ενέργειες κάθε πέντε ημέρες, από ένα σημείο και μετά επαναλαμβάνεσαι στην καταδίκη και την έκβαση αλληλεγγύης. Και αυτό είναι ήττα, να το αισθάνεσαι. Ποτέ δεν πρέπει να θεωρείς ότι επαναλαμβάνεσαι, όταν προασπίζεσαι αρχές, όπως είναι η αξία της ανθρώπινης ζωής και η ασφάλεια των πολιτών.

Μιθριδατισμό εμείς δεν θα πάθουμε. Γι’ αυτό ως Δημοκρατική Συμπαράταξη όλο αυτό τον καιρό που ζούμε αυτά τα γεγονότα, αυτά τα αιματηρά, εγκληματικά, τρομοκρατικά γεγονότα, είμαστε σαφείς, συγκεκριμένοι. Οι καταγγελίες μας είναι μονοδρομικές, δεν έχουν αστερίσκους, δεν έχουν επιφυλάξεις. Είναι θέμα αρχής, εν τέλει, η καταδίκη της τρομοκρατίας.

Κυρίες και κύριοι Βουλευτές, επειδή τα τελευταία χρόνια των τρομοκρατικών ενεργειών επικεντρώνουν το αίτιο και το υποκείμενο που ασκεί η τρομοκρατία στον φανατικό ισλαμισμό από τις αρχές της δεκαετίας του 2000 και μέχρι σήμερα, πρέπει να καταλάβουν οι κυβερνώντες ότι η χώρα, με δική τους ευθύνη σε έναν μεγάλο βαθμό, έχει εμπλακεί σε προβλήματα που οι σώφρονες πολιτικές ηγεσίες του παρελθόντος είχαν αφήσει την πατρίδα μας απ’ έξω.

Από τη δεκαετία του ʼ80, κυρίες και κύριοι Βουλευτές, με τις πρωτοβουλίες του αείμνηστου Παπανδρέου και με τις σχέσεις που η χώρα ανέπτυξε με τον αραβικό κόσμο η Ελλάδα έμεινε απ’ έξω. Έμεινε απ’ έξω από κάθε σύγκρουση φανατισμού, που είχε κέντρο, ξαναλέω, τον ισλαμισμό αυτού του επιπέδου. Έμεινε απ’ έξω, όχι γιατί ασκούσε πολιτική δειλίας, αλλά γιατί ασκούσε πολιτική θάρρους, υποστήριξης του δίκαιου αγώνα του παλαιστινιακού λαού. Και όλοι οι μετέπειτα Πρωθυπουργοί και οι Υπουργοί Εξωτερικών, λίγο ή πολύ, αυτή την πρακτική την ακολουθούν. Και αυτό είναι θετικό.

Ωστόσο, οι άφρονες πολιτικές επί μήνες τώρα, που έκαναν την Ελλάδα μαύρη τρύπα για μεταναστευτικές ροές χωρίς νόμιμη βάση, για τις παράτυπες, παράνομες μεταναστευτικές ροές, αυτή η πολιτική αλλάζει δειλά, δειλά τελευταία, κυρίες και κύριοι Βουλευτές. Δεν άλλαξε, αλλάζει δειλά, δειλά τελευταία.

Ο Πρωθυπουργός πριν από είκοσι μέρες, στην εκπομπή του κ. Χατζηνικολάου, ηρνείτο τη διάκριση του παράνομου μετανάστη από τον πρόσφυγα. Την ηρνείτο, όταν όλος ο κόσμος την αποδεχόταν και αναδιπλώθηκε στη συνεδρίαση του Συμβουλίου των Πολιτικών Αρχηγών υπό τον Πρόεδρο της Δημοκρατίας και φυσικά στη Σύνοδο Κορυφής και στο Ευρωπαϊκό Συμβούλιο.

Αυτή η πολιτική, λοιπόν, που δεν έβλεπε την πραγματικότητα, έφερε ως αναγκαία λύση το ΝΑΤΟ εδώ. Το στηρίξαμε αυτό. Ήταν μια λύση, γιατί εμείς ασκούμε μία κριτική γι’ αυτά που κάνατε και στα εθνικά θέματα και στα προβλήματα της χώρας με τη μετανάστευση και στην οικονομική μας πολιτική, αλλά έχουμε χρέος όχι μόνο να ασκούμε κριτική στην καταστροφική σας πολιτική, αλλά να λέμε και τι πρέπει να γίνει, αφού τα πράγματα τα φέρατε εκεί. Και ως αναγκαία λύση είπαμε «ναι», αλλά έχουμε συνείδηση, κυρίες και κύριοι Βουλευτές, ότι καλείς το ΝΑΤΟ να σου λύσει ένα πρόβλημα που εν τινι μέτρω εσύ δημιούργησες, αλλά δέχεσαι και την ημερήσια διάταξη αυτού του οργανισμού και όπως ξέρετε και όπως ξέρουμε δεσπόζον θέμα στην ημερήσια διάταξη του ΝΑΤΟ είναι η καταπολέμηση της τρομοκρατίας και η εμπλοκή με τα κέντρα λήψης αποφάσεων και εκτέλεσης αποφάσεων που σχετίζονται με αυτά τα φαινόμενα στη γειτονιά της χώρας μας, με τα οποία μέσω της μετανάστευσης η Ελλάδα εμπλέκεται, χωρίς να το θέλει. Η κατάσταση αυτή δημιουργεί κινδύνους που δεν είχαμε και άρα, αναγκάζει την Κυβέρνηση της Ελλάδας να είναι σε κατάσταση μόνιμης επαγρύπνησης και αυτό δεν το έχουμε δει ακόμη, παρ’ όλη την εμπειρία, την οποία ζούμε.

Βάλαμε το κεφάλι μας, με ευθύνη της Κυβέρνησης, σε προβλήματα που ούτε τώρα που έχουμε κρίση τα είχαμε ανάγκη, αλλά ούτε και στις εποχές της ακμής τα είχε ανάγκη η Ελλάδα και ο Έλληνας πολίτης.

Κυρίες και κύριοι της πλειοψηφίας, εγώ δεν θα είμαι επιεικής, όπως υπήρξα στο παρελθόν, όταν ακούω στην Αίθουσα αυτή, συναδέλφους μου από την πλειοψηφία να καταγράφουν τις γενικές αρχές, βάσει των οποίων πολιτεύονται η σημερινή Κυβέρνηση στο προσφυγικό-μεταναστευτικό και μέσα εκεί σ’ αυτήν την καταγραφή, ή να μην υπάρχει καθόλου η ανάγκη της προστασίας της Ελλάδας και των Ελλήνων πολιτών, ή να είναι στο τέλος, τέλος τελευταία θέματα στην ημερήσια διάταξη των κυβερνώντων. Εκλεγήκαμε, για να προστατεύσουμε τα συμφέροντα, την τιμή και την αξιοπρέπεια της Ελλάδας των Ελληνίδων και των Ελλήνων. Αυτή είναι η βασική μας υποχρέωση. Κατά τις ιδεολογικοπολιτικές αναφορές κάθε κόμματος και κάθε Βουλευτή έπονται και άλλες αξίες, αρχές, πρόσωπα και καταστάσεις.

Σε ό,τι αφορά τώρα, αγαπητέ κύριε Πρόεδρε, το θέμα της κανονικής μας ημερήσιας διάταξης, αν δεν είχε συμβεί αυτό το τραγικό γεγονός, εναντίον αθώων ανθρώπων στις Βρυξέλλες, αυτή η αιματηρή εγκληματική τρομοκρατική ενέργεια ήταν να συζητήσουμε ένα σχέδιο νόμου ως προς το οποίο συμφωνούμε και για κάποιες τροπολογίες για την πλειοψηφία των οποίων συμφωνούμε, εφόσον τις ξέραμε, κατατέθηκαν εμπρόθεσμα και δεν έχουμε λόγους μιας ετσιθελικής αντιπολίτευσης να πούμε «όχι».

Θέλω, όμως, να κάνω δύο αναφορές και με αυτές να κλείσω, στα όσα είπε ο κ. Τσακαλώτος, ο Υπουργός των Οικονομικών. Κατ’ αρχάς, μας ενημέρωσε ότι ό,τι συζητούμε για την αξιολόγηση και πριν από αυτήν στην κατάθεση του σχεδίου νόμου για άντληση χρημάτων από το ασφαλιστικό και από τους φόρους -τα οποία μετονομάζονται σε ασφαλιστικά και φορολογικά, ενώ δεν είναι ούτε ασφαλιστικά ούτε φορολογικά, αλλά είναι πώς θα πάρουν λεφτά από το ασφαλιστικό και από το φορολογικό, για να τα βάλουν στη «μαύρη» τρύπα του δημοσίου που οι ίδιοι δημιούργησαν- ότι αυτά που συζητάμε, αυτά που λέγαμε, κύριε συνάδελφε, κύριε Σκρέκα, το πρωί, είναι όλα αναληθή και ψέματα. Μας είπατε ότι ό,τι συζητείται στο δημόσιο διάλογο, δεν ισχύει και ότι ισχύουν άλλα. Και αν ήταν εδώ, θα του έλεγα -και απευθύνομαι στον παρόντα Υπουργό, τον κ. Αλεξιάδη- «ωραία, και τι είναι αυτό που συζητείται;»

Και όπως τους άκουγα να τα λένε αυτά στο ΣΚΑΪ -και ήταν και οι δημοσιογράφοι μέσα σ’ αυτή τη συζήτηση-, δεν βρέθηκε ένας να πει γι’ αυτό το μέτρο που είναι επώδυνο αυτό καθ’ αυτό, που είναι επώδυνο 100%, σε σχέση με τις ρυθμίσεις που εγώ είχα την τιμή να υπερασπιστώ εδώ και να ψηφιστούν. Δεν βρέθηκε ένας να πει πόσα θα δώσει αυτό το μέτρο στον Προϋπολογισμό για το έτος 2016 από την 1η Ιανουαρίου. Φτάνουμε Απρίλιο και θα έχει αναδρομική ισχύ η βούτα των χρημάτων του ασφαλιστικού. Πόσα θα δώσει;

Και πώς θα βγει το 1.800, κύριε Τσακαλώτε, που ήρθατε εδώ να μας πείτε ότι υφίσταστε άδικα την κριτική των μέσων μαζικής ενημέρωσης που δεν ξέρουν τι λένε; Έχετε πει στον ελληνικό λαό τι λέτε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δεν θα δευτερολογήσω. Το Προεδρείο μας έχει δώσει τη δυνατότητα να δευτερολογήσουμε για τις τροπολογίες. Δεν θα ασκήσω αυτό το δικαίωμά μου, αλλά θα ήθελα να ολοκληρώσω τώρα.

**ΠΡΟΕΔΡΕΥΩΝ (Αναστάσιος Κουράκης):** Εντάξει, κύριε Λοβέρδο, αλλά κατά παρέκκλιση, όπως καταλαβαίνετε γιατί είναι μια ξεχωριστή διαδικασία.

Συνεχίστε, λοιπόν, τον ειρμό της σκέψεώς σας.

**ΑΝΔΡΕΑΣ ΛΟΒΕΡΔΟΣ:** Ρωτάω, λοιπόν, ποια είναι η βάση της συζήτησης, για να μπορούμε και εμείς να συζητάμε με όρους πραγματικότητας. Ξέρετε πόσους μήνες μας έχετε σ’ αυτήν την παλιοκατάσταση;

Είχατε πει ότι στις 20 Ιανουαρίου θα καταθέτατε το σχέδιο νόμου για την άντληση χρημάτων από το ασφαλιστικό σύστημα. Και φτάνουμε Απρίλιο! Και έρχεστε εδώ και κομψεύεστε και κάνετε υποδείξεις για το ποια πρέπει να είναι η δημόσια συζήτηση; Με ό,τι την τροφοδοτείτε, γι’ αυτό συζητάμε!

Ποια είναι η πραγματική βάση για το φορολογικό; Διότι, συνάδελφοι, αν το ασφαλιστικό είναι 1.800 –η άντληση χρημάτων από εκεί, δηλαδή-, λένε ότι ο συνολικός λογαριασμός που θα μας φέρετε εδώ με ενιαίο σχέδιο νόμου κάνει περίπου 5 δισεκατομμύρια. Κι αν δεν κάνει 5 δισεκατομμύρια και κάνει κάτι κοντά στο 4 με 4.500.000.000, από πού θα φέρετε τα υπόλοιπα; Αποτελεί υπονομευτική λογική να πούμε ότι οι πηγές είναι συγκεκριμένες;

Όσον αφορά το ασφαλιστικό, εγώ σας διαβεβαιώνω ότι, αν μειώσει τις εισφορές, θα τα πάρει από τις επικουρικές και τις κύριες συντάξεις ό,τι τρικ και να παρουσιάσει στους Βουλευτές του ο κ. Κατρούγκαλος ή τα στελέχη της Πλειοψηφίας στον ελληνικό λαό.

Και όσον αφορά τα φορολογικά, παρομοίως. Δεν είμαι ειδικός. Είναι άλλοι ειδικότεροι. Δεν τα έχω χειριστεί, αλλά οι πηγές είναι συγκεκριμένες. Θα μειώσετε το αφορολόγητο που οι δικές μας κυβερνήσεις το είχαν φτάσει στις 9.500; Θα αυξήσετε τους συντελεστές; Θα αυξήσετε την άντληση χρημάτων από παράπλευρες φορολογικές καταστάσεις, όπως ΕΝΦΙΑ, εισφορά αλληλεγγύης κοκ; Θα αυξήσετε τους έμμεσους φόρους; Τι θα κάνετε, αφού δεν υπάρχει ανάπτυξη, αφού μας φέρατε την ύφεση; Τι θα κάνετε;

Γιατί δεν μας λέτε, για να γίνει μία πάρα πολύ συγκεκριμένη συζήτηση, και γενικεύετε τόσο πολύ τον διάλογο διαψεύδοντας τους πάντες και φτάσαμε Απρίλιο και κοροϊδευόμαστε εδώ τόσους μήνες;

Ακόμα και ο Υπουργός –υποτίθεται, Υπουργός Ανάπτυξης- κ. Σταθάκης που όλο παρατείνει τα θέματα των δανείων, επιχειρηματικών και άλλων, δεν μας λέει ποιο είναι το πρόβλημα. Διότι εμείς, κύριοι συνάδελφοι, μαθαίνουμε ότι δεν πρόκειται για ρύθμιση των «κόκκινων δανείων», αλλά των «πρασινοκόκκινων». Και αυτή είναι η πραγματικότητα! Το ακούμε από παντού!

Όταν έφερε εδώ την παράταση της νομοθετικής ρύθμισης μέχρι 15 Απριλίου -που ήταν ήδη παράταση του νόμου που προέβλεπε ότι η σχετική ρύθμιση θα έρθει μέχρι 15 Φεβρουαρίου-, του είπαμε: «Το ψηφίζουμε, παράταση δίνεις. Δεν μας λες, όμως, πού είναι η εμπλοκή; Δεν μας λες να ξέρουμε και εμείς σε ποιο σημείο είναι η συζήτησή σου; Τι μας λες μέχρι 15 Απριλίου;». Και τι πρόσθεσε σήμερα με την υπουργική παρέμβαση που έκανε σε άλλη τροποποίηση, για άλλη παράταση δανείων, επί άλλου θέματος; Δεν μας λέει! Γελάει! Συμπεριφοριστής ο κύριος Υπουργός της Ανάπτυξης! Όμως, δεν μας λέει τι είναι αυτό που απασχολεί.

Συνεπώς, κάνετε μία πολιτική παρελκυστική, με αποτέλεσμα να χάνεται χρόνος στη «Βαρουφακιάδα νούμερο «ΙΙ»» σε βάρος των συμφερόντων της χώρας, γιατί η οικονομία χωρίς ασφάλεια, κυρίες και κύριοι Βουλευτές, δεν λειτουργεί. Αυτό είναι κάτι που ξέρουμε όλοι.

Και θα κλείσω με το δεύτερο και τελευταίο μου σημείο. Ήρθε τώρα, πριν από λίγη ώρα, τροπολογία σε σχέση με την υποστήριξη συμβούλων, οι οποίοι προσλαμβάνονται χωρίς διαγωνισμό; Χωρίς διαγωνισμό οι προμήθειες για τα νησιά για το προσφυγικό-μεταναστευτικό, χωρίς διαγωνισμό και αυτό το απλό θέμα;

Είπε κάποιος από την Πλειοψηφία –νομίζω ότι εσείς ήσασταν, σας άκουσα να το λέτε, κύριε συνάδελφε, κύριε Κοινοβουλευτικέ Εκπρόσωπε, κύριε Μπαλαούρα- «και εσείς το κάνατε!».

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Δεν είπα αυτό!

**ΑΝΔΡΕΑΣ ΛΟΒΕΡΔΟΣ:** Έτσι άκουσα!

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Είπα ότι 8 εκατομμύρια δώσατε, η προηγούμενη κυβέρνηση.

**ΑΝΔΡΕΑΣ ΛΟΒΕΡΔΟΣ:** Αφού γινόταν και παλαιότερα, γιατί φέρνετε διάταξη; Για να φέρετε διάταξη και τροπολογία αυτού του επιπέδου, πάει να πει ότι δεν υπήρχε νομική βάση για να γίνει κάτι τέτοιο.

Βεβαίως, χρησιμοποιούσαμε συμβούλους και τους παίρναμε με πρόχειρους διαγωνισμούς. Βεβαίως, οι ελληνικές Κυβερνήσεις έχουν ανάγκη συμβούλων. Εσείς μας κοροϊδεύατε και λέγατε ότι «κάθε συμβουλή που μας δίνετε είναι συμβουλή από κοράκια, με σκοπό να βλάψουν τα συμφέροντα του ελληνικού λαού»!

Εσείς συμμετείχατε στον λαϊκισμό ότι το να έχει ένας Υπουργός ή ο Πρωθυπουργός συμβούλους είναι λάθος και μας κρεμάγατε στα μανταλάκια. Εσείς είχατε Υπουργό τον Βαρουφάκη, που έλεγε ότι θα χρησιμοποιήσει μόνο τα στελέχη του Υπουργείου Οικονομικών και μετά πήρε τον Κορεάτη με έναν μισθό εξωφρενικό. Εσείς τα κάνατε αυτά!

Εμείς κρατούσαμε την πεπατημένη μιας νομοθεσίας που ισχύει από τη δεκαετία του 1980 και ας τη βρίζουν πολλοί. Ήταν σωστή, γι’ αυτό και επιβίωσε επί τριάντα χρόνια. Είναι απαραίτητη.

Αλλά όχι και αυτό! Όχι να έρχεστε και να λέτε ότι για να σας συμβουλέψουν στην διαπραγμάτευση θέλετε να κάνετε διαγωνισμούς χωρίς διαδικασίες και χωρίς διαφάνεια! Αυτή την τροπολογία θα την καταψηφίσουμε.

Κλείνω, λέγοντας το εξής: Χάνεται πάλι χρόνος. Και από την πορεία του διαλόγου, κυρίες και κύριοι Βουλευτές, από τον Ιανουάριο μέχρι σήμερα, οι υποχωρήσεις της πλειοψηφίας γίνονται η μία πίσω από την άλλη.

«Μόνο αύξηση εισφορών», είπαν. Μετά «λιγότερη αύξηση εισφορών και περικοπή μόνο επικουρικών». Μετά «περικοπή και κύριων συντάξεων». Αναφέρομαι μόνο σε ένα παράδειγμα.

Άρα η διαπραγμάτευση είναι μία κοροϊδία. Και όσο χάνεται χρόνος, χάνετε και σημεία. Τα έχετε κάνει μαντάρα, έχετε πάρει έναν μουντζούρη με πολύ ανάποδο και επιθετικό τρόπο, τον περιφέρετε και δεν ξέρουμε σε ποιον τελικά θα καταλήξει. Πάντως, στον ελληνικό λαό θα καταλήξει σύντομα.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Συνεχίζουμε με τον κ. Νικόλαο Καραθανασόπουλο, Κοινοβουλευτικό Εκπρόσωπο του Κομμουνιστικού Κόμματος Ελλάδας.

Κύριε Καραθανασόπουλε, έχετε τον λόγο για δώδεκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Η σημερινή συζήτηση είναι φυσικό να σημαδεύεται από τις τρομοκρατικές ενέργειες στις Βρυξέλλες. Το Κομμουνιστικό Κόμμα Ελλάδας καταδικάζει αυτές τις ενέργειες και εκφράζει την αλληλεγγύη του στο λαό του Βελγίου.

Θεωρούμε ότι τέτοιου είδους τρομοκρατικές και εγκληματικές ενέργειες γίνονται άλλοθι. Άλλωστε, στη δημιουργία των τζιχαντιστικών οργανώσεων σημαντικός ήταν και ο ρόλος των Ηνωμένων Πολιτειών.

Τέτοιου είδους ενέργειες, λοιπόν, γίνονται άλλοθι για νέες ιμπεριαλιστικές επεμβάσεις και για κλιμάκωση των επιθέσεων. Αυτό το έργο το έχουμε ξαναδεί μετά τις τρομοκρατικές ενέργειες στο Παρίσι.

Αποτελούν, όμως, και άλλοθι για την κλιμάκωση νέων μέτρων καταστολής και κρατικής τρομοκρατίας στο όνομα της αντιμετώπισης των τρομοκρατών απέναντι στους ίδιους τους λαούς και τους εργαζόμενους της Ευρωπαϊκής Ένωσης.

Οι εξελίξεις αυτές διαμορφώνουν ακόμη χειρότερες προϋποθέσεις, ακόμα χειρότερες συνθήκες για τη ζωή και το μέλλον των προσφύγων και των μεταναστών στον τόπο μας, κάτω από το πρίσμα και των πρόσφατων αποφάσεων της Συνόδου Κορυφής. Οι αποφάσεις αυτές σηματοδότησαν το κλείσιμο των βορείων συνόρων, τον εγκλωβισμό δεκάδων χιλιάδων προσφύγων και μεταναστών στην Ελλάδα, την άρνηση από πλευράς της Ευρωπαϊκής Ένωσης –με τη σύμφωνη γνώμη και της ελληνικής Κυβέρνησης- της εφαρμογής της Συνθήκης Γενεύης για το καθεστώς των προσφύγων, ζητήματα, τα οποία θα διαμορφώσουν τις συνθήκες αύξησης των ροών μεταναστών και προσφύγων και βεβαίως, θα επιφέρουν αύξηση της τιμής των δουλεμπόρων διακινητών τους.

Επίσης όλες αυτές οι εξελίξεις αναδεικνύουν και τον αναβαθμισμένο ρόλο του ΝΑΤΟ στην ευρύτερη περιοχή του Αιγαίου, αφ ’ενός μεν στα πλαίσια του ανταγωνισμού και των αντιθέσεων με τη Ρωσία, αλλά πάνω από όλα αναδεικνύουν ιδιαίτερα τον αναβαθμισμένο ρόλο του ΝΑΤΟ με την παρουσία του –με πρόσχημα το προσφυγικό- όσον αφορά στα ζητήματα της προώθησης της συνδιαχείρισης στο Αιγαίο και σε βάρος της εδαφικής ακεραιότητας της Ελλάδας.

Αυτές είναι ακριβώς οι πολιτικές και οι αποφάσεις της Ευρωπαϊκής Ένωσης οι οποίες τρέφουν και το «αβγό του φιδιού», τον φασισμό και τον ρατσισμό, επιβεβαιώνοντας για ακόμα μία φορά ότι ο φασισμός και ο ναζισμός αποτελούν το παιδί του συστήματος το οποίο το χρησιμοποιεί στις δύσκολες συνθήκες ως εκτελεστικό όργανο απέναντι στους εργαζόμενους, απέναντι στους λαούς και στα δικαιώματά τους.

Σ’ αυτές τις κυβερνητικές επιλογές υπάρχει και η συνευθύνη των υπολοίπων κομμάτων. Άλλωστε, είναι πρόσφατη και πολύ νωπή η υπογραφή την οποία έβαλαν στο κοινό ανακοινωθέν με τον Πρόεδρο της Δημοκρατίας. Τα υπόλοιπα κόμματα της Αντιπολίτευσης θεωρούν ότι τόσο το ΝΑΤΟ όσο και η Ευρωπαϊκή Ένωση αποτελούν τους παράγοντες επίλυσης του προβλήματος του μεταναστευτικού-προσφυγικού, ενώ επί της ουσίας Ευρωπαϊκή Ένωση και ΝΑΤΟ δεν είναι τίποτε άλλο παρά παράγοντες επιδείνωσης της κατάστασης αυτής.

Η διέξοδος απέναντι σ’ αυτές τις δύσκολες συνθήκες δεν μπορεί να προέλθει από αλλού παρά μόνο από την αμφισβήτηση των επιλογών της Ευρωπαϊκής Ένωσης και κατ’ επέκταση των κυβερνητικών αποφάσεων, δηλαδή από την αμφισβήτηση των συνθηκών της Ευρωπαϊκής Ένωσης όπως είναι η Συνθήκη του Σένγκεν, οι αποφάσεις του Δουβλίνο, αλλά και οι πρόσφατες αποφάσεις κορυφής και από την απευθείας μεταφορά τους στις χώρες προορισμού.

Στο μεσοδιάστημα χρειάζονται μέτρα για την ύπαρξη ανθρώπινων συνθηκών για την προσωρινή διαβίωση των μεταναστών και προσφύγων γι’ αυτόν τον ελάχιστο χρόνο που χρειάζονται για τις διατυπώσεις.

Βεβαίως, και με το σημερινό νομοσχέδιο στο οποίο συμφωνούν και τα υπόλοιπα κόμματα της Αντιπολίτευσης και το ψηφίζουν, η συζήτηση έγινε αφορμή για να υπάρξει μία ψευδεπίγραφη αντιπαράθεση ανάμεσα στα υπόλοιπα κόμματα της Αντιπολίτευσης και της Κυβέρνησης. Για παράδειγμα, ο κυβερνητικός εκπρόσωπος της Νέας Δημοκρατίας μίλησε για μία αποτυχημένη Κυβέρνηση, ότι η πολιτική της Κυβέρνησης είναι αποτυχημένη. Έτσι είναι τα πράγματα;

Εμείς θεωρούμε ότι η κυβερνητική πολιτική αποτελεί συνέχεια των πολιτικών των προηγούμενων κυβερνήσεων, των κυβερνήσεων της Νέας Δημοκρατίας και του ΠΑΣΟΚ, που υλοποιεί επί της ουσίας όσα αφήσατε άλυτα ή δεν θέλατε να αντιμετωπίσετε ως Νέα Δημοκρατία και ΠΑΣΟΚ, όταν ήσασταν στην κυβέρνηση, όπως για παράδειγμα την επιτάχυνση και την προώθηση των ιδιωτικοποιήσεων. Το λιμάνι του Πειραιά είναι φωτεινό παράδειγμα. Το Ελληνικό επίσης αποτελεί φωτεινό παράδειγμα, όπως και οι ιδιωτικοποιήσεις των αεροδρομίων, ζητήματα που αφορούν το ασφαλιστικό μέσα από την κατεδάφιση επί της ουσίας του κοινωνικού χαρακτήρα της ασφάλισης και την μετατροπή της σύνταξης σε προνοιακό επίδομα ή τις ανατροπές που σχετίζονται με την αγορά εργασίας.

Ακολουθεί, δηλαδή, πιστά την εφαρμοζόμενη πολιτική των προηγούμενων κυβερνήσεων και γι’ αυτόν ακριβώς τον λόγο και η σημερινή ψήφιση του νομοσχεδίου που συζητάμε δεν αποτελεί καμμία πρωτοτυπία. Αποτελεί ενσωμάτωση στην ελληνική έννομη τάξη οδηγιών της Ευρωπαϊκής Ένωσης όσον αφορά στο ρόλο των χρηματαγορών, για να μπορέσει ακριβώς να υπάρξει μία μεγαλύτερη ενιαιοποίηση, δηλαδή για να υπάρξουν ενιαίοι κανόνες που να διέπουν τη λειτουργία των χρηματαγορών στο πλαίσιο της Ευρωπαϊκής Ένωσης, διευκολύνοντας επί της ουσίας τη δράση του μεγάλου κεφαλαίου.

Διακηρυγμένος στόχος της κυβερνητικής πολιτικής και αυτός ο οποίος εφαρμόζεται στην πράξη, παρά την προσπάθεια ωραιοποίησης από μεριάς της Κυβέρνησης, δεν είναι τίποτε άλλο παρά η προώθηση δύο συμπληρωματικών ζητημάτων.

Το πρώτο αφορά ότι τα βάρη διαχείρισης της καπιταλιστικής κρίσης πρέπει να συνεχίσουν να τα πληρώνουν οι μισθωτοί, οι συνταξιούχοι και τα υπόλοιπα λαϊκά στρώματα.

Οι συζητήσεις τις οποίες κάνει αυτό το διάστημα με το κουαρτέτο είναι αποκαλυπτικές, οι αλλαγές στη φορολογία, οι αλλαγές στο ασφαλιστικό και σε μια σειρά άλλα ζητήματα σηματοδοτούν την κλιμάκωση της αντιλαϊκής επίθεσης, αλλά και ταυτόχρονα η προώθηση τέτοιων μέτρων που θα θωρακίζουν ακόμη περισσότερο και θα διασφαλίζουν ακόμη περισσότερο πιο ευνοϊκό περιβάλλον για την ανάπτυξη της ανταγωνιστικότητας αλλά και της κερδοφορίας των μονοπωλιακών ομίλων.

Από τη στιγμή, λοιπόν, που οι στόχοι που θέλει να υλοποιήσει η κυβερνητική πολιτική είναι οι ίδιοι χωρίς καμμία απολύτως διαφοροποίηση με τους στόχους των προηγούμενων κυβερνήσεων, γεννάται ένα πολύ μεγάλο ερώτημα: Γιατί υπάρχει αυτή διαπάλη ανάμεσα στα κόμματα της Αντιπολίτευσης τα οποία ψήφισαν το τρίτο μνημόνιο και στην Κυβέρνηση ΣΥΡΙΖΑ-ΑΝΕΛ;

Η διαπάλη αφορά πραγματικά γεγονότα. Δεν είναι απλώς μια ψευδεπίγραφη διαπάλη. Αφορά επί της ουσίας το ποιος θα αποσπάσει τα εύσημα από τον κ. Σόιμπλε, από την Ευρωπαϊκή Ένωση, από το Διεθνές Νομισματικό Ταμείο, από τις Ηνωμένες Πολιτείες, ως ο καλύτερος διαχειριστής των συμφερόντων της καπιταλιστικής βαρβαρότητας και των πολιτικών που έχουν αποφασιστεί. Εκεί βρίσκεται η διαπάλη σας: Ποιοι θα πείσετε περισσότερο την αστική τάξη της χώρας μας και τους μονοπωλιακούς ομίλους ότι μπορείτε να υλοποιήσετε κατά γράμμα, απαρέγκλιτα και χωρίς αντιστάσεις την κυβερνητική πολιτική, τις πολιτικές επιλογές, τις στρατηγικές επιλογές του μεγάλου κεφαλαίου στη χώρα μας.

Και στις σημερινές συνθήκες αυτοί που αποσπούν τα εύσημα είναι βεβαίως τα κόμματα που αποτελούν τη συγκυβέρνηση, ΣΥΡΙΖΑ και ΑΝΕΛ, ότι στις σημερινές συνθήκες μπορούν να υλοποιήσουν πολύ πιο αποτελεσματικά αυτήν τη βάρβαρη και ταξική πολιτική.

Από αυτήν την άποψη, αποτελούν σκιαμαχίες οι αντιπαραθέσεις τις οποίες κάνετε, γιατί επί της ουσίας αφήνετε στο απυρόβλητο τον πραγματικό υπεύθυνο της καθημερινής επιδείνωσης της θέσης της λαϊκής οικογένειας, που δεν είναι τίποτα άλλο παρά οι πολιτικές οι οποίες εξυπηρετούν, στηρίζουν τους στρατηγικούς σχεδιασμούς της αστικής τάξης και των μονοπωλιακών ομίλων. Είναι επιλογές που σήμερα έχει ανάγκη, για να μπορέσει να επιβιώσει το κοινωνικοοικονομικό σύστημα της καπιταλιστικής βαρβαρότητας.

Εμείς το λέμε καθαρά, δεν έχουμε καμμία αυταπάτη, καμμία αμφιβολία ότι το επόμενο διάστημα θα κλιμακωθεί η αντιλαϊκή επίθεση, με άξονες το φορολογικό και το ασφαλιστικό. Από αυτήν την άποψη, η εργατική τάξη και τα υπόλοιπα λαϊκά στρώματα πρέπει να είναι προετοιμασμένοι. Και πρέπει να είναι προετοιμασμένοι, μη έχοντας καμμία αυταπάτη ότι η υπόθεση της ανακούφισης από τα τεράστια προβλήματα τα οποία αντιμετωπίζουν, η υπόθεση της αναβάθμισης της θέσης του λαού, για να μπορεί να ικανοποιεί το σύνολο των σύγχρονων και διευρυμένων αναγκών, περνάει μέσα αφ’ ενός μεν από την αποφασιστική ισχυροποίηση του ΚΚΕ, αλλά και αφ’ ετέρου από την οργάνωση της κοινής πάλης απέναντι στους πραγματικούς υπεύθυνους των προβλημάτων σε μια λογική συνολικότερων και γενικότερων ρήξεων και ανατροπών.

Βεβαίως, το νομοσχέδιο το οποίο συζητάμε και τις τροπολογίες που αναφέρθηκε αναλυτικά ο εισηγητής μας, ως ΚΚΕ το καταψηφίζουμε επί της αρχής και στο σύνολό του. Επί των συγκεκριμένων τροπολογιών θα τοποθετηθούμε αναλυτικά κατά τη διάρκεια της ψηφοφορίας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καραθανασόπουλο.

Τελευταίος από τους κοινοβουλευτικούς εκπροσώπους είναι ο κ. Αθανάσιος Παπαχριστόπουλος, κοινοβουλευτικός εκπρόσωπος των Ανεξαρτήτων Ελλήνων.

Έχετε τον λόγο για δώδεκα λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Παίρνω αφορμή το άρθρο 6 του νομοσχεδίου για τη διαφάνεια που πρέπει να επικρατεί ανάμεσα στις τράπεζες και τα χορηγούμενα μέσα μαζικής ενημέρωσης ή ιδιώτες. Όποιος διαβάσει με προσοχή την απόρρητη έκθεση της «PricewaterhouseCoopers» που δημοσιεύτηκε πρόσφατα, θα δει ότι χωρίς εγγυήσεις ένα κανάλι πήρε 124 εκατομμύρια, ένα άλλο κανάλι -πάλι χωρίς καμμιά εγγύηση- πήρε γύρω στα 15,5 εκατομμύρια, μια εφημερίδα πήρε γύρω στα 3 εκατομμύρια και ένας σκέτος, πολύ γνωστός δημοσιογράφος πήρε γύρω στα 2,3 εκατομμύρια.

Θέλω εδώ να θυμίσω, γιατί έχουμε ασθενική μνήμη, τα εξής: Σήμερα θα γινόταν μια κουβέντα για τις παρεμβάσεις που γίνονται στη δικαιοσύνη. Κατ’ αρχάς, θα ήθελα να κάνω μια παρένθεση και να πω ότι είμαι από αυτούς που χρόνια λένε ότι για τα λειτουργήσει σωστά η Κοινοβουλευτική Δημοκρατία, ο τρίτος πυλώνας της που είναι η δικαστική εξουσία, θα έπρεπε να είναι ανεξάρτητος.

Ο αείμνηστος Σωτήρης Μπάγιας είχε κάνει μια φοβερή πρόταση. Μπορεί να μην μιλάει για την απόλυτη ανεξαρτησία της δικαιοσύνης, αλλά σε πολύ μεγάλο βαθμό ανεξαρτησία. Δυστυχώς, δεν έγινε τίποτα. Το άρθρο 90 του Συντάγματος, που καθορίζει πώς διορίζονται οι Πρόεδροι του Αρείου Πάγου, του Ελεγκτικού Συνεδρίου και του Συμβουλίου της Επικρατείας, πιστεύω ότι θα πρέπει να αλλάξει κάποτε. Ιδού πεδίο δόξης λαμπρό στην επόμενη αναθεώρηση να κάτσουμε όλοι μαζί, αν πράγματι θέλουμε να λειτουργεί σωστά η Κοινοβουλευτική Δημοκρατία, ο ένας από τους τρεις πυλώνες να είναι πράγματι ανεξάρτητος. Μέχρι τότε, όμως, αυτή είναι η δικαιοσύνη και θα δούμε πώς λειτουργούσε.

Ένας Βουλευτής, ο Δημήτρης Τσιρώνης του ΠΑΣΟΚ, ο οποίος ήταν Πρόεδρος στην Επιτροπή για το Βατοπέδι, προέβλεψε το 2010 ότι η κυπριακή οικονομία και μια συγκεκριμένη τράπεζα θα κατέρρεαν και μάλιστα, σε γραπτή αναφορά του. Δυο χρόνια αργότερα ο τότε Διοικητής της Τράπεζας της Ελλάδος που είχε αντίθετη γνώμη, διαψεύστηκε, διότι πράγματι και η τράπεζα κατέρρευσε δύο χρόνια και δύο μήνες μετά. Γύρω στον Οκτώβριο ή Σεπτέμβριο του 2012 η κυπριακή οικονομία καταρρέει, η τράπεζα καταρρέει.

Η Κυπριακή Βουλή, το Υπουργείο Δικαιοσύνης της Κύπρου και ο Εισαγγελέας της Κύπρου κάνουν έναν αγώνα δρόμου. Πιστεύουν ότι η χώρα τους έχει υποστεί ζημιές από 2,5 ως 15 δισεκατομμύρια, με μέσο όρο τα 7 δισεκατομμύρια.

Εδώ να θυμίσω όσον αφορά στη «Lehman Brothers», που τάραξε τον πλανήτη το 2008: Η κατάχρηση ήταν γύρω στα 70 δισεκατομμύρια και τινάχθηκε ο κόσμος στο αέρα. Καταλαβαίνετε τι σημαίνει για μια μικρή χώρα όπως είναι η Κύπρος να χάνει 6 με 7 δισεκατομμύρια. Ακόμη και σήμερα, με διάφορα δικαστικά τερτίπια, ο συγκεκριμένος τραπεζίτης δεν έχει ανακριθεί από τις κυπριακές αρχές. Έχει σχέση με τη συζήτηση που θα γινόταν απόψε στο Ελληνικό Κοινοβούλιο.

Θέλω ακόμη να θυμίσω -και δεν μπαίνω σε λεπτομέρειες- το εξής: Φαντάζομαι ότι την Κυπριακή Δημοκρατία δεν τη σεβόμαστε a la carte. Δεν πιστεύω ο Αναστασιάδης να έχει προσχωρήσει στον ΣΥΡΙΖΑ. Λέω, η Κυπριακή Βουλή το Υπουργείο Δικαιοσύνης και ο Εισαγγελέας της Κύπρου.

Θέλω, επίσης, να θυμίσω σε σχέση με την κουβέντα που θα γινόταν και αναβάλλεται σωστά κατά τη γνώμη μου, ότι ο Χριστοφοράκος έφυγε εν χορδαίς και οργάνοις όπως και ο Καραβέλας, μια δικαιοσύνη που πάλι λειτούργησε λίγο περίεργα σε εκείνη την περίπτωση.

Θέλω να θυμίσω ότι ο Σίκατσεκ έδωσε δεκάδες ονόματα Ελλήνων πολιτικών που δωροδοκήθηκαν από τη «Siemens» και ένας Έλληνας εισαγγελέας γνωμάτευσε ότι αυτό ήταν δωρεά.

Θέλω, ακόμη, να θυμίσω ότι ένας γνωστός εκδότης έκανε κουρελόχαρτο όλες τις διαδικασίες «πόθεν έσχες», δηλώσεων κ.λπ., προφανώς γιατί αισθανόταν ότι ήταν στο απυρόβλητο. Ακόμα και πράγματα, δηλαδή, που δεν είχε και συμφέρον να μην τα κάνει, τα περιφρονούσε. Βαριόταν προφανώς.

Έτσι λειτούργησε η χώρα τα πολλά προηγούμενα χρόνια. Kαι βλέπω μια απεγνωσμένη προσπάθεια -γιατί η υπερβολή ενδημεί σε αυτήν την Αίθουσα- ότι όλα γινόντουσαν καλώς, τίποτα δεν έγινε λάθος, η δικαιοσύνη δούλευε σωστά και πάει λέγοντας.

Σήμερα, έγινε ένα απίστευτο κτύπημα στις Βρυξέλλες. Είναι κακό για όλη την Ευρώπη. Κυρίως, όμως, είναι κακό για τη χώρα μας. Ξέρουμε ότι η αξιολόγηση είναι σε διαδικασία εκκρεμότητας, σε διαδικασία εκκρεμότητας είναι και το προσφυγικό. Είναι μια δύσκολη στιγμή και δεν δικαιολογεί υψηλούς τόνους.

Θέλω, όμως, εδώ να ξεκαθαρίσω ένα ζήτημα. Ακούω συχνά την κριτική ότι από τη μια ζητάτε συναίνεση και από την άλλη μας κατηγορείτε. Θέλω να μου απαντήσει ευθέως όποιος Βουλευτής –και πιστεύω ότι είναι πάρα πολλοί, οι περισσότεροι εδώ μέσα είναι έντιμοι άνθρωποι- στο εξής: Υπάρχει συμψηφισμός ανάμεσα στα ποινικά αδικήματα ή σε αυτά που ερευνάει η δικαιοσύνη με το θέμα της διακυβέρνησης της χώρας; Να απαντήσει κάποιος σε αυτήν την ερώτηση, να ξέρουμε τι μας γίνεται. Γιατί εγώ πιστεύω ότι όλοι, μηδενός εξαιρουμένου, πρέπει να είμαστε ενωμένοι. Η διαφθορά, η διαπλοκή σε αυτή τη χώρα έπαιξαν καθοριστικό ρόλο.

Ακούω μάλιστα μερικούς, που μου θυμίζουν περισσότερο το ασφαλιστικό της δικτατορίας: «Ονόματα»! «Ονόματα»! Και το λένε έτσι με στόμφο, στο στιλ, «Αν δεν πεις ονόματα, δεν μου λες τίποτα». Πόσα ονόματα χρειάζονται, δηλαδή, για να θυμηθούμε ότι ποτέ κανείς δεν τιμωρήθηκε για το Χρηματιστήριο, που άλλαξαν χέρια περιουσίες; Πόσα ονόματα χρειάζονται για να θυμηθούμε πως πέντε, έξι εταιρείες έπαιρναν όλα τα δημόσια έργα για είκοσι χρόνια; Πόσα ονόματα χρειάζονται; Χίλια τριακόσια υπάρχουν. Πριν, η Αγροτική Τράπεζα, χωρίς καμμία εγγύηση, χρηματοδοτούσε κόσμο και κοσμάκη. Πόσα ονόματα χρειάζονται για να δούμε πώς έφευγαν τα δισεκατομμύρια από την τράπεζα για επενδύσεις και πήγαιναν στο εξωτερικό; Πόσα ονόματα χρειάζονται για το πάρτι που γινόταν στους εξοπλισμούς; Απίστευτος διαγκωνισμός; Τα «RAFALE» ή τα «F-16»; Όμιλοι από πίσω κλπ.. Πόσα ονόματα χρειάζονται για να θυμηθούμε τι έγινε στους Ολυμπιακούς Αγώνες; Έφτασαν στο παρά πέντε και με απευθείας ανάθεση ευνοήθηκαν συγκεκριμένοι άνθρωποι.

Τι θέλω να πω: Αυτή η κουβέντα που θα γινόταν και θα αναβληθεί -και ξαναλέω, σωστά- πρέπει να γίνει. Αυτό το μονότονο επιχείρημα ότι όλα τα δεινά του πλανήτη τα συσσώρευσε στη χώρα ο ΣΥΡΙΖΑ και οι Ανεξάρτητοι Έλληνες το χρόνο που κυβερνάνε, πρέπει κάποτε να πάρει τέλος. Εγώ προκαλώ δημόσια σαν Βουλευτής του Ελληνικού Κοινοβουλίου και όχι σαν μέλος του «χ» κόμματος, όποιος έχει σκάνδαλο γι’ αυτήν την Κυβέρνηση ας το φέρει σε μένα και δεσμεύομαι δημόσια να το βγάλω, εάν πραγματικά είναι κουμπωμένο. Εάν δεν το βγάλω, δεν θα έχω μούτρα να εμφανιστώ μπροστά σας.

Δυστυχώς, ένα μεγάλο κομμάτι -όχι όλο οφείλω να ομολογήσω- του πολιτικού προσωπικού έβαλε χοντρά το χέρι του στο μέλι. Δεν είναι ώρα να τα θυμίζω. Είναι στιγμές λίγο δύσκολες αυτή τη στιγμή. Εάν η χώρα έφτασε εδώ που έφτασε, έφτασε γιατί το πολιτικό προσωπικό ήταν κατώτερο των περιστάσεων. Ανεργία ύψους 26% τη βρήκαμε. Τρία εκατομμύρια ανασφάλιστους τους βρήκαμε. Τριακόσιες χιλιάδες -το είπε και ο Μάκης Μπαλαούρας- που είχαν ήδη φύγει στο εξωτερικό, τους βρήκαμε. Ένα εκατομμύριο κάτω από το όριο της φτώχειας τους βρήκαμε.

Εγώ εάν ήμουν Έλληνας πολίτης ένα πράγμα θα ζήταγα: Ποτέ πια πολιτικός να μην ακουμπήσει, να μη βάλει το χέρι του στο μέλι! Αυτή τη μοναδική απαίτηση έχω. Και πιστεύω ότι αυτή η Κυβέρνηση εκπληρώνει αυτήν την απαίτηση και την εκπληρώνει στο ακέραιο.

Το μόνο που θέλω να σχολιάσω είναι το άρθρο 6. Μακάρι με αυτό το άρθρο να υπάρξει διαφάνεια, γιατί το τρίγωνο επιχειρηματίας-τράπεζες-πολιτικό προσωπικό που λειτούργησε σε βάρος δέκα εκατομμυρίων πολιτών, καλά κρατούσε. Δεν νομίζω ότι φτάνει μόνο το άρθρο 6, αλλά πιστεύω ότι βοηθάει πολύ.

Εννοείται ότι εμείς ψηφίζουμε και επί του συνόλου και επί της αρχής το νομοσχέδιο. Ενστάσεις υπάρχουν. Θα μπορούσε, ας πούμε, ο ΟΔΙΕ να ξεκαθαριστεί πρώτα και να πάει μετά. Δεν το θεωρώ, όμως, μείζον.

Θεωρώ μεγάλο, όμως, θέμα ότι το τραπεζικό σύστημα δεν είναι στο απυρόβλητο. Οι κανόνες σε αυτό το σύστημα πρέπει να υπάρχουν και να είναι διαφανείς, διαφανέστατοι.

Θέλω να πιστεύω -και τελειώνω- ότι το χτύπημα στο Βέλγιο δεν θα επηρεάσει τη χώρα μας, γιατί κάποιοι έχουν τρομοκρατηθεί. Θέλω να πιστεύω ότι είναι μια κακή στιγμή που θα ξεπεραστεί. Έγινε και στο Παρίσι, έγινε και στη Δαμασκό, έγινε και με την κατάρριψη των ρωσικών αεροπλάνων, με τα τρομοκρατικά χτυπήματα στην Τουρκία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό και τελειώνω, κύριε Πρόεδρε.

Θέλω πραγματικά στο μέτρο των δυνατοτήτων μου να πω με την πιο δυνατή ψυχή που μπορεί να πει κάποιος, το εξής: Αν σταματήσει το πολιτικό προσωπικό να διαπλέκεται, η χώρα θα αλλάξει ρότα. Και νομίζω ότι αυτή η Κυβέρνηση σε αυτό το σημείο είναι επιτυχημένη.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αθανάσιο Παπαχριστόπουλο, Κοινοβουλευτικό Εκπρόσωπο των Ανεξαρτήτων Ελλήνων.

**ΙΩΑΝΝΗΣ ΓΚΙΟΛΑΣ:** Κύριε Πρόεδρε, ως εισηγητής του ΣΥΡΙΖΑ μπορώ να έχω τον λόγο για τις τροπολογίες, οι οποίες δεν είχαν κατατεθεί ενόσω έκανα την εισήγηση;

**ΓΙΑΝΝΗΣ ΚΟΥΤΣΟΥΚΟΣ:** Το έχουμε συμφωνήσει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Δεν θα μιλήσει ο Υπουργός;

**ΠΡΟΕΔΡΕΥΩΝ (Αναστάσιος Κουράκης):** Κύριοι συνάδελφοι, έχω να κάνω κάτι ανακοινώσεις, μετά θα δώσω τον λόγο για δύο λεπτά στους εισηγητές και μετά θα δώσουμε τον λόγο στον κύριο Υπουργό για να κλείσει. Εκτός αν θέλετε να προηγηθεί ο κύριος Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Να προηγηθεί ο κύριος Υπουργός.

**ΠΡΟΕΔΡΕΥΩΝ (Αναστάσιος Κουράκης):** Να συμφωνήσουμε. Νομίζω ότι είναι πιο δόκιμο αυτό που λέμε τώρα. Να δώσουμε τον λόγο στον κύριο Υπουργό, να σχολιάσετε και εσείς και μετά, αν χρειαστεί, να κλείσει ο κύριος Υπουργός.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και τέσσερις εκπαιδευτικοί συνοδοί τους από το 9ο Δημοτικό Σχολείο Σπάρτης και Δημοτικό Σχολείο Μαγούλας Λακωνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα τα εξής:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμων του Υπουργείου Εθνικής Άμυνας:

Α. «Κύρωση του Μνημονίου Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Κυπριακής Δημοκρατίας στους τομείς Υποδομής και Περιβάλλοντος/ Ενέργειας».

Β. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κορέας για την Αμοιβαία Προστασία Διαβαθμισμένων Στρατιωτικών Πληροφοριών».

Τέλος, η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Μετά από αυτό, νομίζω ότι μπορούμε να δώσουμε τον λόγο, όπως είπαμε, στον Αναπληρωτή Υπουργό Οικονομικών, κ. Τρύφωνα Αλεξιάδη. Μετά θα γίνει η συζήτηση, όπως την ορίσαμε.

Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, κυρίες και κύριοι Βουλευτές, νομίζω ότι η σημερινή μέρα δεν αφήνει περιθώρια για καμμία πολιτική εκμετάλλευση και πρέπει να δηλώσουμε όλοι το ελάχιστο, ότι είμαστε όλοι Βέλγοι. Επίσης, πρέπει να καταλάβουμε ότι τα προβλήματα της Ευρώπης δεν μπορούν να λυθούν από μια χώρα, από μια μόνο λογική, αλλά χρειάζεται συνεργασία. Και δεν μπορεί οι λογικές που κυριαρχήσαν τα προηγούμενα χρόνια -ως προς το πώς αντιμετωπίζουμε και τα εθνικά και τα κοινωνικά προβλήματα- να συνεχίζουν στην Ευρώπη.

Πρέπει να αλλάξουμε στρατηγική στην Ευρώπη, διότι αλλιώς αυτά τα προβλήματα, δυστυχώς, θα επιδεινώνονται και θα φέρνουν στο προσκήνιο πολιτικές δυνάμεις και απόψεις που θα αναπαράγουν αυτόν τον φαύλο κύκλο στην Ευρώπη.

Σε ό,τι αφορά τώρα τα ζητήματα του νομοσχεδίου και σε ό,τι αφορά την πολιτική κριτική που ακούσαμε σήμερα στη Βουλή, καθώς και στην επιτροπή, θέλω να επισημάνω το εξής, το οποίο το έχουμε πει και άλλη φορά. Η κριτική που υφίσταται η Κυβέρνηση, έχει ένα κοινό χαρακτηριστικό. Δεν θέλω να πω ότι συντονίζεται από κάπου, αλλά έχει ένα κοινό χαρακτηριστικό: Την αδυναμία από Νέα Δημοκρατία, ΠΑΣΟΚ και Ποτάμι να καταθέσουν ενναλακτική πολιτική πρόταση. Κάνουν μια διαρκή κριτική στην Κυβέρνηση και στην επιτροπή και εδώ, αλλά δεν καταθέτουν καμία εναλλακτική πολιτική πρόταση.

Γιατί αναφέρομαι σε αυτά τα τρία κόμματα; Διότι έχουν τη μεγάλη ευθύνη για τα σημερινά χάλια της χώρας, αφού κυβέρνησαν για δεκάδες χρόνια είτε ως κόμματα είτε μερικά από τα στελέχη τους. Και είναι πραγματικά προκλητικό, να έρχονται εδώ και να κατηγορούν, για παράδειγμα, για τα θέματα του φορολογικού συστήματος ή του χρέους αυτοί που δημιούργησαν τα προβλήματα. Και κατηγορούν εμάς που προσπαθούμε να λύσουμε τα προβλήματα.

Επίσης χωρίς να θέλω σε καμμία περίπτωση να συνδέσω το προσφυγικό θέμα με τα γεγονότα των Βρυξελλών ή της Κωνσταντινούπολης -διότι έγινε και αυτό εδώ, ήρθαν κάποιοι να καταθέσουν τη λύπη τους για όσα έγιναν στις Βρυξέλλες και αμέσως μετά να τα συνδυάσουν με τις ευθύνες της Κυβέρνησης στο προσφυγικό- θέλω να πω το εξής: Στο θέμα της κριτικής που ακούστηκε σήμερα εδώ προς την Κυβέρνηση για το προσφυγικό, εκτός από μια συγκεκριμένη πτέρυγα, ακραία, που είναι σαφέστατο τι προτείνει -να βουλιάζουμε βάρκες και να στήσουμε πολυβόλα στα σύνορα- οι άλλοι που έκαναν κριτική στην Κυβέρνηση, δεν είπαν τι λάθος κάνει η Κυβέρνηση. Δηλαδή τι διαφορετικό έπρεπε να κάνουμε στο προσφυγικό ως Κυβέρνηση; Ποια είναι η κριτική; Ποια είναι η άλλη πρόταση; Διότι διαρκώς κριτική, κριτική, κριτική, δεν καταλαβαίνω τι θέλουν να πουν.

Υπάρχει ένα επιχείρημα, το οποίο ακούγεται και ξανακούγεται εδώ. Έρχονται εδώ και θέλουν να διαβάσουν τα προεκλογικά άπαντα του ΣΥΡΙΖΑ, συγκρίνοντας τι έλεγε ο ΣΥΡΙΖΑ προεκλογικά και τι κάνει η Κυβέρνηση σήμερα. Έχουμε απαντήσει πάρα πολλές φορές και έχουμε τεκμηριώσει τι ακριβώς κάνει η Κυβέρνηση σήμερα, το ιστορικό αφήγημα και την πολιτική διαδρομή.

Θα συμφωνήσω, όμως, απολύτως με τον εκπρόσωπο της Νέας Δημοκρατίας. Είναι νωπές οι μνήμες και ο κόσμος θυμάται πάρα πολύ καλά τι έκαναν και πού μας οδήγησαν οι κυβερνήσεις της Νέας Δημοκρατίας και ΠΑΣΟΚ, με τη συμμετοχή και στήριξη στελεχών από το Ποτάμι που σήμερα έρχονται εδώ και μας κάνουν μαθήματα ηθικής και θεωρούν ότι η Κυβέρνηση είναι διεφθαρμένη για την ολιγωρία μας στα θέματα φοροδιαφυγής και λαθρεμπορίου. Έλεος! Υποκρισία στον υπέρτατο βαθμό!

Τι πρέπει να πούμε για το τι έκαναν οι κυβερνήσεις Νέας Δημοκρατίας, ΠΑΣΟΚ και τα στελέχη από το Ποτάμι που ήταν πρωτοκλασάτα στελέχη είτε στον κρατικό μηχανισμό, είτε στα κόμματα αυτά, γι’ αυτούς τους τομείς που σήμερα κατηγορούν την Κυβέρνηση;

Ας το ξεπεράσουμε, όμως, αυτό, γιατί η Αντιπολίτευση έχει ένα σαφέστατο πολιτικό μήνυμα να στείλει στον ελληνικό λαό. Θέλει την επιστροφή στο χθες. Σωστά το τονίζει και σωστά κάνει κριτική στην Κυβέρνηση. Θέλει να γυρίσουμε στο χθες, διότι αυτό είναι το όραμά της. Και πρέπει να το καταλάβουν αυτό οι πολίτες πρώτα απ’ όλα, διότι ξέρουμε πολύ καλά ποιο είναι το όραμά των πολιτών.

Άκουσα και την κριτική για τους συμβούλους, οι οποίοι είναι αναγκαίοι για να κάνουμε τη δουλειά μας. Ο αντιπρόεδρος τα είπε σαφέστατα για την τροπολογία αυτή. Είναι προκλητικό, όμως, αυτοί οι οποίοι θέλουν να γυρίσουμε στο χθες για να απολύσουν κόσμο, να κάνουν κριτική σε εμάς για τους συμβούλους που χρειαζόμαστε για συγκεκριμένο χρονικό διάστημα και συγκεκριμένη δουλειά.

Σε ό,τι αφορά, όμως, τα θέματα του νομοσχεδίου: Όπως έχω πει και στην επιτροπή, με αυτό το σχέδιο νόμου ενσωματώνουμε στην ελληνική νομοθεσία την Ευρωπαϊκή Οδηγία 213/50. Η οδηγία αυτή αφορά τη διαφάνεια, αναφορικά με την πληροφόρηση που οφείλουν να παρέχουν στο κοινό και τους αρμόδιους εποπτικούς φορείς οι εκδότες κινητών αξιών. Έτσι η ελληνική νομοθεσία εναρμονίζεται με την ευρωπαϊκή, ενώ ταυτόχρονα επιτυγχάνεται η βελτίωση της ποιότητας της παρεχόμενης πληροφορίας, εξυγιαίνοντας την αγορά προς όφελος τόσο των εκδοτών αξιών όσο και των επενδυτών, κυρίως των επενδυτών εκείνων που έχουν μια πιο μακροπρόθεσμη οπτική, μια πιο μακροπρόθεσμη στρατηγική.

Αυτές ακριβώς είναι οι επενδύσεις τις οποίες επιδιώκουμε. Είναι επενδύσεις που μπορούν να μετατρέψουν το φαύλο κύκλο σε ενάρετο, επενδύσεις με πολλαπλασιαστικά οικονομικά οφέλη στην πραγματική οικονομία.

Δεν θα σας κουράσω, όμως, με τα τεχνικά ζητήματα και τις αναλύσεις του νόμου. Τα ανέλυσε με επάρκεια ο εισηγητής της Πλειοψηφίας, αλλά συζητήθηκαν και στην Επιτροπή Οικονομικών Υποθέσεων.

Το σημείο που θέλω να σταθώ -και νομίζω ότι είναι το σημείο που πολιτικά χαρακτηρίζει το νομοσχέδιο- είναι το άρθρο 6, ένα άρθρο το οποίο αποτελεί νομοθετική πρωτοβουλία της Κυβέρνησης -δεν ήταν στην οδηγία- και χτυπά μια από τις μακροχρόνιες παθογένειες της ελληνικής οικονομίας. Χτυπάει την αδιαφάνεια, χτυπάει τις σχέσεις διαπλοκής μεταξύ τραπεζικού συστήματος και ΜΜΕ. Διότι η δική μας αναπτυξιακή στρατηγική δεν θα μπορούσε να μην έρχεται σε ρήξη με τη διαπλοκή. Και όλοι ξέρουμε ότι το αμαρτωλό τρίγωνο της διαπλοκής δεν είναι άλλο από το τρίγωνο επιχειρήσεων, τραπεζών και μέσων μαζικής ενημέρωσης.

Έτσι, με το άρθρο 6 του παρόντος γεννάται για πρώτη φορά η υποχρέωση των πιστωτικών ιδρυμάτων, να δημοσιεύουν όλες τις πληρωμές που έκαναν σε μέσα μαζικής ενημέρωσης, διαφημιστικές εταιρείες και οντότητες, συνδεδεμένες με τις προηγούμενες επιχειρήσεις για λόγους διαφήμισης, όλες τους τις δαπάνες για λόγους προβολής ή προώθησης, καθώς και όλες τις χορηγίες και δωρεές προς φυσικά ή νομικά πρόσωπα.

Είναι σαφέστατο, λοιπόν, το τι θέλουμε να κάνουμε και είναι σαφέστατα και τα πρόστιμα που θέλουμε να επιβάλλουμε σε όσους δεν θέλουν να υπακούσουν σε αυτή την ιστορία, όχι για να ελέγξουμε -όπως ακούστηκε- τις τράπεζες ή τα άλλα ιδρύματα με άλλο τρόπο. Έχετε διδάξει οι προκάτοχοι στην κυβέρνηση πολλά παιχνίδια σε αυτή την ιστορία. Εμείς δεν θα σας ακολουθήσουμε, γιατί ακριβώς θέλουμε να προστατεύσουμε το πολίτευμα.

Σε αυτό το σημείο, όμως, και στα ζητήματα της διαπλοκής πολιτικών κέντρων με μέσα μαζικής ενημέρωσης, θέλω να αξιοποιήσω την ευκαιρία και να μιλήσω για την παραποίηση της ομιλίας μου σε επίκαιρη ερώτηση που έγινε την Παρασκευή. Και εντύπωση δεν προκαλεί η στάση ορισμένων μέσων μαζικής ενημέρωσης και ορισμένων δημοσιογράφων. Ξαναλέω, «ορισμένων δημοσιογράφων», γιατί θέλω να τους διαχωρίσω από εκείνους που τιμούν την πένα τους -όχι την ακριβή «Mont Blanc» που έχουν ορισμένοι και γράφουν συνεχώς- που με πολύ λίγους μισθούς δουλεύουν και εργάζονται κάθε μέρα για να βγει εις πέρας η ενημέρωση.

Τους ξέρουμε αυτούς τους δημοσιογράφους από τα προηγούμενα χρόνια. Τους ξέρουμε μέσα από τους «αγώνες» τους για τις λέξεις «διαφθορά» και «διαπλοκή». Υπάρχουν ορισμένοι δημοσιογράφοι που όσο κι αν ψάξετε, δεν έχουν πει ποτέ αυτές τις λέξεις δημόσια. Τους ξέρουμε από τους «αγώνες» τους για να αποκαλυφθούν οι διάφορες λίστες, όπως η λίστα Λαγκάρντ κλπ.. Τους ξέρουμε από τους «αγώνες» τους για τα χρέη των κομμάτων -της Νέας Δημοκρατίας και του ΠΑΣΟΚ- και από το πώς πρέπει να καλυφθούν όλα αυτά τα πράγματα, από το τι έλεγαν στα διάφορα σκάνδαλα. Τους ξέρουμε πολύ καλά. Και ξέρω πολύ καλά ότι αυτό το απόσπασμα -έστω και ξεκομμένο- δεν θα παίξει στα δελτία ειδήσεών τους.

Εντύπωση, λοιπόν, δεν προκαλεί η στάση ορισμένων ΜΜΕ και ορισμένων δημοσιογράφων. Εντύπωση προκαλεί ότι Βουλευτές του Κοινοβουλίου υιοθετούν την παραποίηση των Πρακτικών της Βουλής, της πραγματικότητας, διότι είναι σαφές το τι είπα στη Βουλή. Είναι σαφές ότι αναφερόμουν στη φορολογική ιστορία του τόπου, στο παρελθόν, ακριβώς σε αυτό το οποίο δεν έχει καμμία σχέση με αυτό που κάνει η Κυβέρνηση. Διότι η Κυβέρνηση κληρονόμησε ένα φορολογικό σύστημα το οποίο αλλάζει -στα δημοσιονομικά πλαίσια και στις δεσμεύσεις της χώρας- σιγά σιγά και σταθερά.

Είναι σαφές το τι ήθελε να κάνει η μονταζιέρα, όταν παραποίησε τις δηλώσεις. Ήθελε να κρύψει ότι με την τροπολογία η οποία ψηφίστηκε στην Επιτροπή Οικονομικών Υποθέσεων, σήμερα ψηφίζεται –ευελπιστώ- και στην Ολομέλεια, τελειώνει το σίριαλ με τις φορολογικές δηλώσεις και τελειώνει και μια άλλη προπαγάνδα όλων των προηγούμενων μηνών. Τι έλεγε η προπαγάνδα; Θα έχουμε αναδρομική φορολογία για τα εισοδήματα του 2015, έλεγε η προπαγάνδα, φοροκαταιγίδα για τα εισοδήματα του 2015, αύξηση της φορολογίας για τα ενοίκια το 2015. Και διάφοροι Βουλευτές και στελέχη εδώ μέσα έπαιρναν κομμάτια από τα δελτία ειδήσεων και τα έφερναν στις ομιλίες τους.

Κύριοι, αυτή η τροπολογία κλείνει αυτό το σίριαλ. Δεν υπάρχει αναδρομικός φόρος για το 2015. Την Παρασκευή η διαπλοκή δεν ήθελε να παίξει αυτό σαν είδηση και βρήκε τη δήλωση για να δημιουργήσει πρόβλημα.

Είναι, λοιπόν, σαφές ότι ξεκινάμε με τις φορολογικές δηλώσεις. Εδώ υπήρχε η κριτική ότι τις ξεκινάμε καθυστερημένα. Νομίζω ότι αυτοί που καταθέτουν την κριτική αυτή, δεν έχουν εικόνα -ή θέλουν να κρύψουν ότι δεν ξέρουν- πώς έρχονται τα νομοθετήματα στη Βουλή, μέσα από ποια διαδικασία, ή δεν καταλαβαίνουν τι σημαίνει διαπραγμάτευση. Μάλλον είναι υπέρ της ταχείας, της fast track διαπραγμάτευσης, κατά την οποία πηγαίνουμε, κάνουμε ότι διαπραγματευόμαστε και φέρνουμε στη Βουλή αυτό που έχει έρθει απ’ έξω.

Εμείς, κύριοι, κάνουμε ουσιαστική διαπραγμάτευση, δύσκολη διαπραγμάτευση. Και προσπαθούμε όσο μπορούμε το αποτέλεσμα της διαπραγμάτευσης να είναι θετικό για την κοινωνία.

Υπάρχουν, όμως, αυτοί που κριτικάρουν ότι το Υπουργείο Οικονομικών καθυστερεί και ρωτούν γιατί δεν γίνεται αυτό ή το άλλο. Μακάρι να οργανωθεί –βλέπω εδώ τον Πρόεδρο της Επιτροπής Οικονομικών Υποθέσεων- στην Επιτροπή Οικονομικών Υποθέσεων μια ουσιαστική συζήτηση, για να έρθουμε και να συζητήσουμε τι έγινε το 2013, το 2014 και τι έγινε το 2015 στα θέματα της φορολογίας, το πόσο αυξήθηκαν οι έλεγχοι, τι έγινε με τη φοροδιαφυγή και με το λαθρεμπόριο, για να σταματήσει η παραπληροφόρηση.

Εγώ θέλω να μου πουν σε ποια άλλη περίοδο στο Υπουργείο Οικονομικών είχαμε τέτοιο έργο σε νομοθετικό επίπεδο και πότε είχαμε τέτοιο έργο σε ελεγκτικό επίπεδο. Γιατί εάν συγκρίνουμε το ποσό που βεβαιώθηκε από ελέγχους το 2015 σε σχέση με το 2014, είναι πάρα πολύ μεγαλύτερο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Κύριε Πρόεδρε, εγώ έχω να μιλήσω για το νομοσχέδιο, για τις τροπολογίες, για χίλια δυο. Θα ήθελα για δύο με τρία λεπτά την υπομονή σας. Δεν θα σας φάω πολύ χρόνο.

**ΠΡΟΕΔΡΕΥΩΝ (Αναστάσιος Κουράκης):** Καλώς. Συνεχίστε, παρακαλώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Πότε άλλοτε έγιναν τόσα πράγματα για την εξυπηρέτηση του πολίτη, για την αναδιοργάνωση του Υπουργείου Οικονομικών; Πότε άλλοτε βγάλαμε από τα ντουλάπια τους σκελετούς των νόμων, που είχαν ψηφιστεί στην ελληνική Βουλή, αλλά, επειδή αφορούσαν θέματα ελέγχων, θέματα λαθρεμπορίου κ.λπ., δεν είχαν βγει υπουργικές αποφάσεις; Γι’ αυτό δεν υπάρχει καμμία κριτική. Είναι νόμοι που ψηφίστηκαν σε κυβερνήσεις Νέας Δημοκρατίας και ΠΑΣΟΚ, σωστοί νόμοι, στους οποίους εμείς βγάζουμε τις αποφάσεις και προχωρούμε στην υλοποίησή τους, γιατί είχαν μείνει στα ντουλάπια του Υπουργείου Οικονομικών.

Διαπραγμάτευση, λοιπόν, ναι, ουσιαστική, με αποτελέσματα σε όφελος της κοινωνίας.

Σε σχέση με το παρόν νομοσχέδιο, βλέπουμε ότι, εκτός από την ενσωμάτωση της ευρωπαϊκής οδηγίας, υλοποιούνται και συγκεκριμένες παρεμβάσεις, που βελτιώνουν το επενδυτικό περιβάλλον, κάνοντάς το ασφαλέστερο και πιο ελκυστικό στο ευρύ κοινό, ενώ ταυτόχρονα ενισχύεται η διαφάνεια και δίνεται ένα κτύπημα στις σχέσεις εξάρτησης και διαπλοκής των τραπεζών και των μέσων μαζικής ενημέρωσης. Έτσι, το χρηματοπιστωτικό σύστημα της χώρας γίνεται ακόμη πιο αξιόπιστο και πιο σταθερό.

Κλείνοντας, για να μη ζητήσω άλλον χρόνο και υπάρχουν δικαιολογημένα οι διαμαρτυρίες, θα ήθελα να αναφερθώ στις τροπολογίες. Γίνονται αποδεκτές οι τροπολογίες με αριθμό: 290/69, 291/70, 292/71 και 293/72.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, πείτε τες λίγο πιο αργά, γιατί βλέπω ότι προσπαθούν οι συνάδελφοι να τις σημειώσουν. Πείτε τες από την αρχή, εάν έχετε την καλοσύνη.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ζητώ συγγνώμη και τις επαναλαμβάνω.

Γίνονται αποδεκτές οι τροπολογίες 290/69, 291/70, 292/71 και 293/72.

Δεν γίνονται αποδεκτές οι βουλευτικές τροπολογίες. Τα θέματα που θίγουν οι δύο βουλευτικές τροπολογίες, η πρώτη, που καταθέτουν τέσσερις Βουλευτές της Νέας Δημοκρατίας –οι κύριοι Βεσυρόπουλος, Καρασμάνης, Στύλιος και Αθανασίου– και η δεύτερη, που καταθέτει ο κ. Άδωνις Γεωργιάδης, είναι υπαρκτά και θα τα αντιμετωπίσουμε σαν Κυβέρνηση σε άλλο νομοθέτημα, με τρόπο που να λύνει ουσιαστικά το πρόβλημα.

Ευχαριστώ πολύ για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαεννέα Γάλλοι μαθητές και μαθήτριες και ένας συνοδός εκπαιδευτικός.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσουμε τον λόγο στους εισηγητές και στους ειδικούς αγορητές, εάν έχουν να προσθέσουν ή να ρωτήσουν κάτι, χωρίς όμως να κάνουμε ξανά ομιλίες.

Θέλει κάποιος συνάδελφος τον λόγο;

**ΙΩΑΝΝΗΣ ΓΚΙΟΛΑΣ:** Εγώ καλύφθηκα από τον κύριο Υπουργό.

**ΠΡΟΕΔΡΕΥΩΝ (Αναστάσιος Κουράκης):** Ο κ. Γκιόλας καλύφθηκε από τον κύριο Υπουργό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ζητώ τον λόγο για τις τροπολογίες.

**ΓΙΑΝΝΗΣ ΚΟΥΤΣΟΥΚΟΣ:** Και εγώ ζητώ τον λόγο, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Βλέπω ότι ο κ. Βεσυρόπουλος και ο κ. Κουτσούκος ζητούν τον λόγο.

Κύριε Βεσυρόπουλε, έχετε τον λόγο για δύο λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε. Δεν θα αργήσω πολύ, μόνο δύο λεπτά.

Κυρίες και κύριοι συνάδελφοι, όπως είπα και στην αρχή της πρωτολογίας μου, η συζήτηση και η ψήφιση του συγκεκριμένου νομοσχεδίου συμπίπτει με την απόπειρα της Κυβέρνησης να αποπροσανατολίσει και να αποφύγει την ανάδειξη των αδιεξόδων που δημιουργεί η πολιτική της.

Μέλη της Κυβέρνησης αλλά και συνάδελφοι Βουλευτές από την κυβερνητική Πλειοψηφία κινούνται με αυτήν ακριβώς τη λογική. Δεκτή κάθε συζήτηση για τη διαφάνεια και τη δικαιοσύνη. Προφανώς υπάρχει ενόχληση για τις καταγγελίες δικαστικού λειτουργού εναντίον του κ. Παπαγγελόπουλου, για τις οποίες εμείς ζητάμε το αυτονόητο: Να υπάρξει πλήρης διερεύνηση.

Όχι, όμως, να μας λέει ο ΣΥΡΙΖΑ ότι αυτός έστειλε τις διάφορες λίστες στη δικαιοσύνη! Να υπενθυμίσω ότι η λίστα Λαγκάρντ, μόλις εστάλη στο γραφείο του τότε Πρωθυπουργού κ. Σαμαρά, απεστάλη αυθημερόν στον οικονομικό εισαγγελέα, στις 2 Οκτωβρίου 2012, και το δεύτερο cd της λίστας, αμέσως μόλις παρελήφθη, εστάλη και αυτό αυθημερόν στον οικονομικό εισαγγελέα, στις 21 Δεκεμβρίου του ίδιου έτους, με εντολή του τότε Υπουργού Οικονομικών κ. Στουρνάρα.

Το ίδιο ισχύει για τις λίστες των εμβασμάτων εξωτερικού και Λουξεμβούργου. Η πρώτη διαβιβάστηκε στους οικονομικούς εισαγγελείς στις 5 Σεπτεμβρίου 2012 και η δεύτερη, ομοίως, στις αρχές Σεπτεμβρίου. Η λίστα με τα εξήντα πέντε cd δημιουργήθηκε μετά από αίτημα του ΣΔΟΕ στις αρχές της θητείας της κυβέρνησης Σαμαρά προς την Ένωση Ελληνικών Τραπεζών. Αυτά προς αποκατάσταση της αλήθειας.

Όσο για την τροπολογία που κατατέθηκε εκπρόθεσμα από την Κυβέρνηση, σήμερα στις 12.00΄, με γενικό αριθμό 292 και ειδικό 71, θα ήθελα να πω ότι συνεχίζεται η πρακτική χρησιμοποίησης κοινοβουλευτικών διαδικασιών, προκειμένου να εξυπηρετηθούν προσωπικές και κομματικές σκοπιμότητες.

Πρόκειται για φωτογραφική και πελατειακού χαρακτήρα τροπολογία, την οποία εμείς δεν μπορούμε να κάνουμε αποδεκτή. Δεν εμπιστεύεστε τα στελέχη του Υπουργείου Οικονομικών; Μήπως η συγκεκριμένη τροπολογία αφορά και μεταξύ αυτών και πρώην σύμβουλο του κ. Βαρουφάκη από το εξωτερικό, που συνεχίζετε να τον αξιοποιείτε, πληρώνοντάς τον και μάλιστα αδρά;

Για τις υπόλοιπες τροπολογίες, κύριε Πρόεδρε, τοποθετήθηκα στην πρωτολογία μου.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):**  Και εμείς ευχαριστούμε.

Ο κ. Ιωάννης Κουτσούκος από τη Δημοκρατική Συμπαράταξη έχει τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Γιάννης, με δύο «ν», κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):**  Γιάννης, εντάξει, συγνώμη.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Ένα σχόλιο μόνο θέλω να κάνω σε αυτά που είπε ο κύριος Υπουργός. Εμένα με τρομάζει που διακεκριμένα στελέχη της Κυβέρνησης νομίζουν ότι πάμε μπροστά, ενώ είναι βέβαιο ότι πάμε πίσω σε όλα τα επίπεδα: στην οικονομία, στο βιοτικό επίπεδο.

Ο κ. Αλεξιάδης προχθές την αλήθεια είπε. Δεν ξέρω αν του ξέφυγε, αλλά είπε την αλήθεια. Διότι το 2016 θα είναι ένας χρόνος που θα έχουμε πρόσθετους φόρους. Γι’ αυτό «τελείωσαν τα άσχημα και έρχονται τα χειρότερα», όπως είπε. Και αυτή είναι η διαπραγμάτευση που κάνετε, κύριε Υπουργέ, για το «μνημόνιο plus». Να καλύψουμε, δηλαδή, κενά που δημιουργήθηκαν στην πορεία της διακυβέρνησής σας, που δεν ήταν καταγεγραμμένα πριν αναλάβετε.

Επίσης, ήλθε ο κ. Δραγασάκης –και καλώς έκανε, νομίζω- και μας εξήγησε τη σκοπιμότητα του άρθρου 6. Χαίρομαι που συμφώνησε με την πρότασή μου, να διευρυνθεί η υποχρέωση δημοσιοποίησης των στοιχείων στις ΔΕΚΟ. Έχει ευθύνη ως Αντιπρόεδρος της Κυβέρνησης να συντονίσει τους αρμόδιους Υπουργούς να έλθουν γρήγορα στη Βουλή. Αυτή είναι η δουλειά του. Μέχρι τότε θα περιμένουμε.

Τη διάταξη εμείς θα την ψηφίσουμε, μόνο που δεν μπορεί να μας εκφράζουν αυτά που λέγονται από το Βήμα, ότι τακτοποιούμε τα των τραπεζών, τους βάζουμε σε δρόμο. Διότι όλοι γνωρίζουμε, αγαπητοί συνάδελφοι, ότι το τραπεζικό σύστημα παραδόθηκε στους ξένους. Το συμβούλιο που κρίνει τις διοικήσεις του και κάνει τις επιλογές είναι υπό την εποπτεία των ξένων και γι’ αυτό υπάρχουν και υπόνοιες ότι τώρα που δεν έχετε τον έλεγχο, τώρα φέρνετε τη διάταξη.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Γιατί πότε τον είχαμε τον έλεγχο;

**ΠΡΟΕΔΡΕΥΩΝ (Αναστάσιος Κουράκης):**  Κύριε Μπαλαούρα, δεν έχετε τον λόγο, σας παρακαλώ.

Να προχωρήσουμε.

**ΓΙΑΝΝΗΣ ΚΟΥΤΣΟΥΚΟΣ:** Να προχωρήσω, κύριε Πρόεδρε.

Λέω, λοιπόν, ότι τις τροπολογίες, έστω και κατ’ ανάγκην, θα τις ψηφίσουμε, διότι πράγματι «φθάνει ο κόμπος στο χτένι» μερικές φορές, αλλά δεν είναι τρόπος αυτός να νομοθετούμε.

Υπάρχει, όμως, η αντίθεσή μας σε μια τροπολογία, την οποία εξέφρασε ο κ. Λοβέρδος, αλλά θέλω να το πω και εγώ. Δεν είναι δυνατόν να ξιφουλκούν συνάδελφοι από το Βήμα της Βουλής, Κοινοβουλευτικοί Εκπρόσωποι των κομμάτων τα οποία στηρίζουν την Κυβέρνηση, κατά της διαπλοκής, να την ξορκίζουν από το Βήμα και να ψηφίζουν κατά σύστημα τροπολογίες που δίνουν αναθέσεις κατ’ εξαίρεσην όλων των διαδικασιών. Αυτό δεν καλλιεργεί τη διαπλοκή και την αδιαφάνεια; Αν, λοιπόν, θες να καταπολεμήσεις τη διαπλοκή, δεν το κάνεις στα λόγια, το κάνεις στην πράξη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):**  Και εμείς ευχαριστούμε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, τον λόγο, παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Ο κύριος Υπουργός έχει τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, ζητώ τον λόγο, για να μη θεωρηθεί ότι μένει αναπάντητο αυτό που ακούστηκε και να το ξεκαθαρίσω.

Δύο πράγματα θέλω να πω. Πρώτα απ’ όλα, η συγκεκριμένη τροπολογία, όπως είπε και ο κ. Τσακαλώτος, για το θέμα των στελεχών με τα οποία πρέπει να συνεργαστούμε για τα ζητήματα της διαπραγμάτευσης, σε καμμία περίπτωση δεν σημαίνει ότι δεν έχουμε εμπιστοσύνη στα στελέχη του Υπουργείου Οικονομικών. Αλλά εδώ έχουμε φθάσει στην άλλη πλευρά του Ρουβίκωνα. Αυτοί οι οποίοι αποδεδειγμένα έπαιρναν τους νόμους στα αγγλικά, τους μετέφραζαν και τους έφερναν στο Κοινοβούλιο, κατηγορούν τώρα εμάς, επειδή χρειάζεται να συνεργαστούμε με στελέχη με πολύ μικρότερο κόστος απ’ ό,τι τα προηγούμενα χρόνια.

Το είπε ο κ. Τσακαλώτος με σαφήνεια. Βεβαίως και έχουμε εμπιστοσύνη στα στελέχη του Υπουργείου Οικονομικών, τα οποία δίνουν μια μεγάλη μάχη, πέρα από ωράρια, πενθήμερα, Σαββατοκύριακα κ.λπ., αλλά χρειαζόμαστε και ειδικά στελέχη, εξειδικευμένα σε συγκεκριμένα πράγματα, που δεν έχει το Υπουργείο Οικονομικών ή το Υπουργείο Οικονομίας και Ανάπτυξης.

 Δεύτερον, και θα κλείσω μ’ αυτό. Ακούμε μια κριτική για το θέμα του τι διαπραγματευόμαστε. Και εδώ ακούστηκαν ακόμα και υποκριτικές φωνές. Εγώ θα σας θυμίσω δύο πράγματα, διότι μερικοί ξέχασαν ακόμα και το τι ψήφισαν. Νόμος 4334/2015. Ψηφίστηκε από διακόσιους είκοσι εννέα Βουλευτές! Νόμος 4336/2015. Ψηφίστηκε από διακόσιους είκοσι έναν Βουλευτές! Ξέρετε τι προέβλεπαν αυτοί οι νόμοι, για τους οποίους εμείς τώρα είμαστε αναγκασμένοι να διαπραγματευθούμε και να πάρουμε μέτρα και τους οποίους ψήφισε όλη η Βουλή;

Προέβλεπαν την αύξηση του ΦΠΑ στα νησιά. Αυτό, λοιπόν, δεν είναι κάτι που ψήφισε η Κυβέρνηση ΣΥΡΙΖΑ-ΑΝΕΛ. Είναι οι δύο νόμοι, ο ν.4334/2015 και ο ν.4336/2015, που ψηφίστηκαν. Και εμείς αγωνιζόμαστε να δοθεί λύση στο θέμα με τα νησιά. Επίσης, ψηφίστηκε η αύξηση του φόρου εισοδήματος και συγκεκριμένα μέτρα, όπως και το πετρέλαιο για τους αγρότες. Ε, δεν είναι δυνατόν γι’ αυτά που ψηφίστηκαν τότε, τώρα, που έρχεται η ώρα της υλοποίησης, κάποιοι να λένε «εσείς φταίτε γι’ αυτά τα πράγματα». Ας αναλάβουν κάποιοι την ευθύνη για το πώς οδηγήθηκε η χώρα εδώ και εμείς, με την υπευθυνότητα και τη σοβαρότητα που έχουμε ως Κυβέρνηση, θα τα βγάλουμε πέρα. Ας αναλάβουν, λοιπόν, και την ευθύνη για το τι ψήφιζαν.

Σας ευχαριστώ.

**ΑΘΑΝΑΣΙΟΣ ΒΑΡΔΑΛΗΣ:** Κύριε Πρόεδρε, μου επιτρέπετε για ένα λεπτό για μια διευκρίνιση;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Βαρδαλή, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Στον νόμο που μας μοιράστηκε τώρα, πριν από την ψηφοφορία, απουσιάζει η τελευταία τροπολογία με γενικό αριθμό 293 και ειδικό 72, την οποία ο κύριος Υπουργός μάς είπε ότι κάνει δεκτή. Τι από τα δύο ισχύει τώρα;

**ΠΡΟΕΔΡΕΥΩΝ (Αναστάσιος Κουράκης):** Θα απαντήσει ο κύριος Υπουργός.

Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Η τροπολογία με γενικό αριθμό 293 και ειδικό 72 μοιράστηκε.

**ΙΩΑΝΝΗΣ ΓΚΙΟΛΑΣ:** Εξοπλίζει την Επιτροπή Κεφαλαιαγοράς για την επιβολή προστίμων.

**ΑΘΑΝΑΣΙΟΣ ΒΑΡΔΑΛΗΣ:** Στο νόμο που μας φέρατε τώρα δεν συμπεριλαμβάνεται μέσα αυτή η τροπολογία, ενώ συμπεριλαμβάνονται όλες οι άλλες τροπολογίες.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Είναι στο άρθρο 6.

**ΠΡΟΕΔΡΕΥΩΝ (Αναστάσιος Κουράκης):** Επομένως η τροπολογία με γενικό αριθμό 293 και ειδικό 72 ενσωματώθηκε στο άρθρο 6.

**ΙΩΑΝΝΗΣ ΓΚΙΟΛΑΣ:** Ναι, με τις παραγράφους 7, 8, 9 και 10.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Προσαρμογή της ελληνικής νομοθεσίας: α) στις διατάξεις της Οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013 και β) στο άρθρο 1 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το νομοσχέδιο του Υπουργείου Οικονομικών: «Προσαρμογή της ελληνικής νομοθεσίας: α) στις διατάξεις της Οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013 και β) στο άρθρο 1 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε τώρα στην ψήφιση των άρθρων.

Ερωτάται το Σώμα: Γίνεται δεκτό το άρθρο 1 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΑΡΙΣΤΕΙΔΗΣ ΦΩΚΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΑΡΙΣΤΕΙΔΗΣ ΦΩΚΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 290 και ειδικό 69 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΑΡΙΣΤΕΙΔΗΣ ΦΩΚΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 290 και ειδικό 69 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 291 και ειδικό 70 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 291 και ειδικό 70 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 292 και ειδικό 71 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κατά πλειοψηφία.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΓΙΑΝΝΗΣ ΚΟΥΤΣΟΥΚΟΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΑΡΙΣΤΕΙΔΗΣ ΦΩΚΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 292 και ειδικό 71 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 293 και ειδικό 72 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Παρών.

**ΙΩΑΝΝΗΣ ΑΪΒΑΤΙΔΗΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Παρών.

**ΑΡΙΣΤΕΙΔΗΣ ΦΩΚΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 293 και ειδικό 72 έγινε δεκτή ως έχει κατά πλειοψηφία και εντάσσεται στο άρθρο 6 του νομοσχεδίου.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το σχέδιο νόμου του Υπουργείου Οικονομικών: «Προσαρμογή της ελληνικής νομοθεσίας: α) στις διατάξεις της Οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013 και β) στο άρθρο 1 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 και άλλες διατάξεις» έγινε δεκτό επί της αρχής, επί των άρθρων και επί των τροπολογιών.

Κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο και στο σύνολό του;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΑΪΒΑΤΙΔΗΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΑΡΙΣΤΕΙΔΗΣ ΦΩΚΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το νομοσχέδιο του Υπουργείου Οικονομικών: «Προσαρμογή της ελληνικής νομοθεσίας: α) στις διατάξεις της Οδηγίας 2013/50/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013 και β) στο άρθρο 1 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 259α)

**ΠΡΟΕΔΡΕΥΩΝ (Αναστάσιος Κουράκης):** Κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 15.28΄ λύεται η συνεδρίαση για την Πέμπτη 24 Μαρτίου 2016 και ώρα 9.30΄ με αντικείμενο εργασιών του Σώματος κοινοβουλευτικό έλεγχο, συζήτηση επίκαιρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**